Datasets:

haohaa

/

shan-news-shannews_org

like 0

2018-01-24T07:56:29

https://shannews.org/archives/2117

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 24/01/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.04 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1342 ပျႃး၊ ငိုၼ်းၶႄႇ 1 ယႅၼ်ႉ = 208.24 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 24/01/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 23/01/2018 ငိုၼ်းထႆး 1 ဝၢတ်ႇ = 42.1 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1342 ပျႃး၊ ငိုၼ်းၶႄႇ 1 ယႅၼ်ႉ = 209.5 ပျႃး။

['ၵၢၼ်မၢၵ်ႈမီး']

2018-01-24T07:51:38

https://shannews.org/archives/2114

တႆးၵႂႃႇႁဵတ်းၵၢၼ်တီႈဝဵင်းသမုတ်ႊသႃႊၶွၼ်ႊ ၵေႃႉၼိုင်ႈ ၺႃးတႅင်း လႆႈမၢတ်ႇၸဵပ်းႁၢဝ်ႈႁႅင်း

ႁႅင်းၵၢၼ်တႆး ၵေႃႉၼိုင်ႈ ၵႂႃႇသိုဝ်ႉၶဝ်ႈၽၵ်းသေ ပွၵ်ႈမႃး ၺႃးၵူၼ်းပႂ်ႉတၢင်းသေ ဢဝ်မိတ်ႈတႅင်း တိူဝ်ႉမၢတ်ႇ ၸဵပ်းႁၢဝ်ႈႁႅင်း ၸွမ်းတူဝ် 12 ႁွႆးသေ လႆႈသူင်ႇယူတ်းယႃတူဝ်ဝႆႉတီႈႁူင်းယႃသမုတ်ႊသႃၶွၼ်ႊ ၸိုင်ႈထႆးဝႆႉ ဝႃႈၼႆ။ ဝၼ်းတီႈ 21/01/2018 ယၢမ်းၵၢင်ၶမ်ႈ 7 မူင်းပၢႆ ၸၢႆးၶိူဝ်း ဢႃယု 40 ပၢႆၵႂႃႇသိုဝ်ႉၶဝ်ႈၽၵ်းသေ ပွၵ်ႈႁွင်ႈၶိုၼ်းတီႈယူႇ ၼၼ်ႉ ထုၵ်ႇႁႅင်းၵၢၼ်ၵူၼ်းမိူင်းမၢၼ်ႈ 2 ၵေႃႉ ပႂ်ႉတၢင်းတီႈၼႃႈႁူင်းငၢၼ်းၼႂ်းၸႄႈဝဵင်းမႃႇႁႃၶျႆး ၸိုင်ႈထႆး။ ၸၢႆးၶိူဝ်း မၢတ်ႇၸဵပ်းၸွမ်းပုမ်/ပဵမ်ႉ 11 ၵမ်း၊ တီႈၶႃလူင် ၵမ်းၼိုင်ႈ ဝႃႈၼႆ။ ယိင်းၽူၺ်းႁွမ် ၵေႃႉပဵၼ်ၼွင်ႉယိင်း မေးၸၢႆးၶိူဝ်း လၢတ်ႈတီႈၸုမ်းၶၢဝ်ႇတွႆႇၽူႈႁွၵ်ႈဝႃႈ “ ပီႈၶူၺ် ႁဝ်းၵႂႃႇသိုဝ်ႉ ၶဝ်ႈၽၵ်း သေ တေပွၵ်ႈၶိုၼ်းတီႈႁွင်ႈ မိူဝ်ႈၼၼ်ႉမီး ၸၢဝ်းမၢၼ်ႈ 2 ၵေႃႉ ပႂ်ႉတၢင်း တီႈၼႃႈႁူင်းငၢၼ်းသေ ထၢမ်ပီႈၶူၺ်ၶႃႈႁဝ်း ၵႂၢမ်းမၢၼ်ႈ။ ပီႈၶူၺ်ႁဝ်းသမ်ႉ ဢမ်ႇမေႃၵႂၢမ်းမၢၼ်ႈ ၵူမ်ႈၼႃႈမၼ်းသေ ပႆမႃး။ ၵေႃႉၼိုင်ႈလမ်း ၸၼ်ၵေႃႉ ၼိုင်ႈၸွမ်း တႅင်း မၢတ်ႇတိူဝ်ႉၵႂႃႇလၢႆႁွႆးဢေႃႈ။ တေႃႈလဵဝ် ၵူၼ်းႁၢႆႉ ဢၼ်တႅင်းပီႈၶူၺ်ႁဝ်းၶႃႈၼၼ်ႉ ပၢႆႈဝႆႉ” ဝႃႈၼႆ။ ၵဵဝ်ႇၵပ်းလွင်ႈၼႆႉသေ ၵေႃႉပဵၼ်မေးၼၢင်း ၸၢႆးၶိူဝ်း ၼၢင်းၶိၼ်ႇသူၺ်ႇ လႆႈၵႂႃႇၸႅင်ႈၵႂၢမ်းႁႂ်ႈဢဝ်လိူင်ႈလၢဝ်း ႁႅင်းၵၢၼ် ၸၢဝ်းမၢၼ်ႈ သွင်ၵေႃႉၼၼ်ႉ တီႈႁူင်းပလိၵ်ႈ ဝႆႉယဝ်ႉ။ တေႃႈလဵဝ် ၸၢႆးၶိူဝ်း ၶဝ်ႈယူတ်းယႃတူဝ်ဝႆႉတီႈႁူင်းယႃ ၸႄႈဝဵင်းသမုတ်ႊသႃၶွၼ်ႊ ၸိုင်ႈထႆးဝႆႉ။ ႁႅင်းၵၢၼ် ဢၼ်ပႂ်ႉတႅင်းပီႈၶူၺ်ၶႃႈၼႆႉ မီး 2 ၵေႃႉ၊ ၵေႃႉၼိုင်ႈႁဵတ်းၵၢၼ်ၼႂ်းႁူင်းငၢၼ်းပလၢတ်ႊသတိၵ်ႊ တီႈလဵဝ် ၵၼ်တင်းၸၢႆးၶိူဝ်း။ ထႅင်ႈၵေႃႉၼိုင်ႈတႄႉ ဢမ်ႇႁဵတ်းၵၢၼ်ၼႂ်း ႁူင်းငၢၼ်းၼၼ်ႉ။ ဢွၼ်ၼႃႈၼၼ်ႉ ႁႅင်းၵၢၼ်ၸၢဝ်း လၢဝ်း တင်းမၢၼ်ႈ ၶဝ်ၽိတ်းမေႃးၵၼ် ၸၢႆးၶိူဝ်းသမ်ႉ လဵၼ်ႈၵေႃႉၸၢႆးလၢဝ်းၼၼ်ႉ ႁႅင်းၵၢၼ်မၢၼ်ႈလႅပ်ႈထၢင်ႇ ၽိတ်းသေ တႅင်းၸၢႆးၶိူဝ်းၵေႃႈ ပဵၼ်လႆႈ ယိင်းၽူၺ်းႁွမ် လၢတ်ႈထႅင်ႈၼင်ႇၼႆ။ ၸၢႆးၶိူဝ်းၼႆႉ ပဵၼ်ၵူၼ်းၸႃတိ ၸႄႈဝဵင်းလႃႈသဵဝ်ႈ၊ မေးၼၢင်းပဵၼ် ၼၢင်းၶိၼ်ႇသူၺ်ႇ။ ၶဝ်ႈႁဵတ်းၵၢၼ်ၼႂ်းႁူင်း ငၢၼ်းပလၢတ်ႊသတိၵ်ႊမႃး မီး 3 ပီပၢႆ ၼႆယဝ်ႉ။ မီးလုၵ်ႈႁူမ်ႈၵၼ် 3 ၵေႃႉ ယွၼ်ႉၸၢႆးၶိူဝ်းၺႃးတႅင်းသေ လုၵ်ႈမေး မၼ်းၸၢႆး ႁူပ်ႉတၢင်းယၢပ်ႇ တႃႇႁႃၵိၼ်လဵင်ႉတွင်ႉဝႆႉယူႇ ဝႃႈၼႆ။

['ႁႅင်းငၢၼ်းၶၢမ်ႈမိူင်း']

2018-01-24T07:40:07

https://shannews.org/archives/2108

ပျီႇတူႉၸိတ်ႉမၢၼ်ႈပၢင်ႇ တဵၵ်ႉၸႂ်ႉၵူၼ်းမိူင်း ႁႂ်ႈတဵင်ႇၶဝ်ႈသူင်ႇပၼ် တီႈတပ်ႉပၢင်သဝ်း

ၵူၼ်းမိူင်းၼႂ်းဝၢၼ်ႈတွၼ်းၼႄႇ ၸႄႈဝဵင်းလႃႈသဵဝ်ႈ ထုၵ်ႇၶၢၼ်းၸႂ်ႉတဵင်ႇၶဝ်ႈသူင်ႇပၼ် တီႈတပ်ႉပၢင်သဝ်း သိုၵ်း ပျီႇတူႉၸိတ်ႉမၢၼ်ႈပၢင်ႇ ဢၼ်ပၵ်းသဝ်းဝႆႉတီႈ လွႆပၢင်လူမ်း ၸႄႈဝဵင်းလႃႈသဵဝ်ႈ ဝႃႈၼႆ။ ဝၼ်းတီႈ 24/01/2018 ယၢမ်းၵၢင်ၼႂ် ၵူၼ်းမိူင်း 8 ၵေႃႉ ၼႂ်းဝၢၼ်ႈတွၼ်းၼႄႇ ဢိူင်ႇၼႃးၼၢင်း ထုၵ်ႇသိုၵ်းပျီႇ တူႉၸိတ်ႉ မၢၼ်ႈ ပၢင်ႇ တဵၵ်းၸႂ်ႉႁႂ်ႈသူင်ႇၶဝ်ႈပၼ် တီႈတပ်ႉပၢင်သဝ်း လွႆပၢင်လူမ်း ဢၼ်မီးၾၢႆႇႁွင်ႇ ဝၢၼ်ႈတွၼ်း ၼႄႇ ယၢၼ်ၵႆ မွၵ်ႈ 3 ၸူဝ်ႈမူင်း မီးၼႂ်းၵႄႈ ထုင်ႉၼမ်ႉပွင်ႈတင်း ထုင်ႉမိူင်းယေႃ ၼႂ်းၸႄႈဝဵင်းလႃႈသဵဝ်ႈ ၸိုင်ႈတႆး ပွတ်းႁွင်ႇ ဝႃႈၼႆ။ ၽူႈပွင်ၵၢၼ် ပႃႇတီႇႁူဝ်သိူဝ် ၼႂ်းၸႄႈဝဵင်းလႃႈသဵဝ်ႈ ၵေႃႉၼိုင်ႈလၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ မိူဝ်ႈဝႃး ဝၼ်းတီႈ 23 ၵူၼ်းမိူင်းၼႂ်းဝၢၼ်ႈတွၼ်းၼႄႇ ၶဝ်လိူၵ်ႈၵၼ်ၽႂ်တေၵႂႃႇသူင်ႇပၼ် ၵူၺ်းၵႃႈ တူၵ်းၼႃႈႁိူၼ်းၽႂ် လၢႆလၢႆတႄႉၵေႃႈ ပႆႇႁူႉ။ ဢၼ်ၶၢၼ်းၵူၼ်းမိူင်းၵႂႃႇသူင်ႇၶဝ်ႈပၼ်ၶဝ်သမ်ႉ တႃႇၵူၼ်း 8 ၵေႃႉ။ ၼိုင်ႈၵေႃႉလႂ် လႆႈ တဵင်ႇၶဝ်ႈၶိုၼ်ႈလွႆ 6 ပေႇ။ ပေႃးႁူၵ်းၵေႃႉၵေႃႈ ပဵၼ်ၵႂႃႇ 48 ပေႇၶႃႈယဝ်ႉ” ဝႃႈၼႆ။ ၵူၼ်းဝၢၼ်ႈတွၼ်းၼႄႇ ၵေႃႉၼိုင်ႈလၢတ်ႈဝႃႈ “ လွင်ႈသူင်ႇၶဝ်ႈၼမ်ႉတၢင်းၵိၼ် ပၼ်ပျီႇတူႉၸိတ်ႉၼႆႉ ၶဝ်ဢမ်ႇ မၵ်း မၼ်ႈၶၢဝ်းယၢမ်းမၼ်း သင်ဝႃႈၶဝ်ႈၼမ်ႉတၢင်းၵိၼ်ၶဝ်မူတ်းမိူဝ်ႈလႂ်ၵေႃႈ သင်ႇလူင်းမႃးၼႂ်းဢိူင်ႇဝၢၼ်ႈ။ တူဝ်တႅၼ်းၶဝ် သမ်ႉ ၸႂ်ႉၵူၼ်းဝၢၼ်ႈမိူဝ်းသူင်ႇပၼ်ၶဝ်။ လီဢိမ်ႇ ၼႃႇၶႃႈ ဢၼ်ၶဝ်ႁဵတ်းပၼ်ႁဝ်းၶႃႈၵူၼ်းမိူင်းၸိူင်ႉၼႆ ၵမ်ႉယွၼ်း ၼႆႉယွၼ်းၼၼ်ႉ ယွၼ်းယဝ်ႉသေဢမ်ႇၵႃး သမ်ႉလႆႈသူင်ႇပၼ်ၶဝ်ထႅင်ႈ။ ဢၼ်ၶဝ်ၵဵပ်းၼၼ်ႉ ၵဵပ်းၶွၼ်ႇပဵၼ်ပီ ယဝ်ႉၵေႃႈ ၶွၼ်ႇယွႆႈၶွၼ်ႇယႅမ်း ၸိူဝ်းၼႆႉၵေႃႈ ၵဵပ်းထႅင်ႈ။ ႁဝ်းၶႃႈ ၵူၼ်းမိူင်းတႄႉ ၵပ်ႉၵိၼ်းၶၢၼ်ၸႂ်တႄႉၶႃႈ” ဝႃႈၼႆ။ လိူဝ်သေၼၼ်ႉ ၵူၼ်းမိူင်းၼႂ်းဢိူင်ႇမိူင်းၵႅတ်ႈ ၸႄႈဝဵင်းလႃႈသဵဝ်ႈၵေႃႈ ၺႃးသိုၵ်းပျီႇတူႉၸိတ်ႉမၢၼ်ႈပၢင်ႇၼႆႉၵူၺ်း ၼင်ႇၵဝ်ႇ ၸီႇသင်ႇႁႂ်ႈၵူၼ်းဝၢၼ်ႈ ၵဵပ်းငိုၼ်းသူင်ႇပၼ်ၶဝ် တႃႇငိုၼ်း 50 သႅၼ်ပျႃး ၼႂ်းဝၼ်းတီႈ 24 ၼႆႉ ဝႆႉပဵၼ်ဝၼ်း လိုၼ်းသုတ်း ႁႂ်ႈလႆႈၵႂႃႇမွပ်ႈပၼ်ၶဝ် ဝႃႈၼႆ။ ၼႂ်းဢိူင်ႇမိူင်းၵႅတ်ႈၼႆႉ မီး 13 ဝၢၼ်ႈ ဢၼ်ၸုမ်းသိုၵ်းပျီႇတူႉၸိတ်ႉမၢၼ်ႈပၢင်ႇၵဵပ်းငိုၼ်း ႁႂ်ႈသႂ်ႇပၼ်ၶဝ် ၼႂ်းပီ 2018 ၼႆႉပဵၼ်ပွၵ်ႈဢွၼ်တၢင်းသုတ်း။

['သုၼ်ႇလႆႈၵူၼ်း']

2018-01-24T07:28:15

https://shannews.org/archives/2101

သိုၵ်းလူင်ပွင်ၸိုင်ႈမၢၼ်ႈ တူၵ်းလူင်း သိုဝ်ႉႁိူဝ်းဝိၼ်တိုၵ်း Su-30 ၶွင်ရတ်ႉသိူဝ်ႊ 6 လမ်း

ရတ်ႉသျိူဝ်ႊပိုၼ်ၽၢဝ်ႇ ဝၢႆးသေၽွင်းလူင်ၾၢႆႇၵႅတ်ႇၶႄမိူင်းရတ်ႉသျိူဝ်ႊမႃးမိူင်းမၢၼ်ႈ ပွၵ်ႈၶိုၼ်းမိူဝ်းဝႃႈ ရတ်ႉသျိူဝ်ႊတူၵ်းလူင်းၶၢႆပၼ် ႁိူဝ်းဝိၼ်တိုၵ်းသႅၼ်း Su-30 တင်းမူတ်း 6 လမ်း ပၼ်မိူင်းမၢၼ်ႈ။ ၵဵဝ်ႇၵပ်းလွင်ႈၼႆႉ မိူဝ်ႈဝၼ်းသဝ်တီႈ 20/01/2018 ၼၼ်ႉ ၸွမ်သိုၵ်းလူင်သိူဝ်ႊၵေႊ သျွႆႊၵူႊ (Sergei Shigu) ၽွင်းလူင်ၾၢႆႇၵႅတ်ႇၶႄမိူင်းရတ်ႉသိူဝ်ႊ ဢွၵ်ႇၶၢဝ်းတၢင်းမႃးမိူင်းမၢၼ်ႈ။ မႃးဢုပ်ႇဢူဝ်းၵၼ်တင်းၾၢႆႇ တပ်ႉသိုၵ်းမၢၼ်ႈသေ သွင်ၾၢႆႇလႆႈၸႂ်တူၵ်းလူင်းၵၼ်ဝႃႈ တေႁူမ်ႈမိုဝ်းၵၼ်ၾၢႆႇၵႅတ်ႇၶႄ / ၾၢႆႇၵၢၼ်သိုၵ်း ပႃးၸဵမ်လွင်ႈႁူမ်ႈမိုဝ်းၵၼ် ၾၢႆႇထဵၵ်ႊၼူဝ်ႊလူဝ်ႊၵျီႊၵၢၼ်သိုၵ်း (Military Technology)။ လွင်ႈၵၢၼ်သိုဝ်ႉၶၢႆၶိူင်ႈၵွင်ႈၵၢင်ႇပၼ်ၵၼ်လႄႈသင်၊ လွင်ႈၵၢၼ်သိုဝ်ႉၶၢႆႁိူဝ်းဝိၼ်တိုၵ်း Su-30 တင်းမူတ်း 6 လမ်း ၸိူဝ်းၼႆႉလႄႈသင် ၵိုၵ်းပႃးၸွမ်းၼႂ်းၶေႃႈလႆႈၸႂ်တူၵ်းလူင်းၵၼ်ၼႆႉ-ၼႆယဝ်ႉ။ ၸွမ်သိုၵ်းလူင်မိၼ်းဢွင်ႇလၢႆႇ တင်းၸွမ်သိုၵ်းလူင် သိူဝ်ႊၵေႊ သျွႆႊၵူႊ ဢိင်ၼိူဝ်လွင်ႈၼႆႉသေ ထိုင်မႃးမိူဝ်ႈဝၼ်းၸၼ်တီႈ 22/01/2018 ၼႆႉ ရတ်ႉသျိူဝ်ႊပိုၼ်ၽၢဝ်ႇ ၼႂ်းဝႅပ်ႊသၢႆႊ ၶွင်ႁွင်ႈၵၢၼ်လူင်ၾၢႆႇၵႅတ်ႇၶႄဝႃႈ ၶၢႆႁိူဝ်းဝိၼ်တိုၵ်း Su-30 တင်းမူတ်း 6 လမ်း ပၼ်မိူင်းမၢၼ်ႈ-ၼႆယဝ်ႉ။ ႁိူဝ်းဝိၼ်တိုၵ်းသႅၼ်း Su-30 ၼႆႉ တေပဵၼ်ႁိူဝ်းဝိၼ်တိုၵ်းလၵ်းလၵ်း/ၸိၵ်းထႅၼ်ႈ ဢၼ်တေၸႂ်ႉၼႂ်း တပ်ႉသိုၵ်းမၢၼ်ႈၵႂႃႇ ပိူဝ်ႈတႃႇႁႄႉၵင်ႈလႅၼ်လိၼ်လႄႈ ၽေးတၢင်းၵၢင်ႁၢဝ်။ ႁိူဝ်းဝိၼ်သႅၼ်းၼႆႉ တပ်ႉသိုၵ်းရတ်ႉသျိူဝ်ႊၸႂ်ႉပဵၼ်လၵ်းသေ ပဵၼ်ႁိူဝ်းဝိၼ်တိုၵ်း ဢၼ်ၶိုတ်းၵၢပ်ႈပဵင်းၸၼ်ႉလုမ်ႈၾႃႉ (World Class Fighter Jet) ၊ ၸႂ်ႉပွႆႇမၢၵ်ႇ၊ ၸႂ်ႉယိုဝ်းၸွႆႈတၢင်းလိၼ်လႄႈ ၵႅတ်ႇၵင်ႈလိုပ်ႈတိုၵ်းၾၢႆႇၽူႈၶဵၼ် တၢင်းၵၢင်ႁၢဝ်ၸိူဝ်းၼႆႉ-ၼႆယဝ်ႉ။ တပ်ႉသိုၵ်းမၢၼ်ႈႁပ်ႉတွၼ်ႈ တင်းၸွမ်သိုၵ်းလူင် သိူဝ်ႊၵေႊ သျွႆႊၵူႊ (ရတ်ႉသျိူဝ်ႊ) မႃးယဵမ်ႈမိူင်းမၢၼ်ႈ ၼႂ်းတပ်ႉသိုၵ်းမၢၼ်ႈၼႆႉ ၵႃႈပူၼ်ႉမႃးၸႂ်ႉႁိူဝ်းဝိၼ်တိုၵ်း Mig-29 ၶွင်ရတ်ႉသျိူဝ်း၊ မိူဝ်ႈၼႂ်းပီ 2015 ၼၼ်ႉ တပ်ႉသိုၵ်းမၢၼ်ႈၸႂ်ႉႁိူဝ်းဝိၼ်တိုၵ်း Mig-29 လေႃႇတိုၵ်းတပ်ႉသိုၵ်းၵူဝ်းၵၢင်ႉ MNDAA ႁၢဝ်ႈႁႅင်း၊ ႁဵတ်းႁႂ်ႈမၢၵ်ႇလူင်ၾၢႆႇသိုၵ်းမၢၼ်ႈ တူၵ်းလူင်းသႂ်ႇၼႂ်းလႅၼ်လိၼ်မိူင်းၶႄႇ ၸႄႈမိူင်းယုၼ်ၼၢၼ်သေ ၵူၼ်းမိူင်းၶႄႇလႆႈလူႉတၢႆၸွမ်း 5 ၵေႃႉ။ ၼႂ်းဢေႊသျိူဝ်ႊၸဵင်ႇၸၢၼ်းဝၼ်းဢွၵ်ႇၼႆႉ ၸိုင်ႈမိူင်းဢၼ်ၸႂ်ႉႁိူဝ်းဝိၼ်တိုၵ်းရတ်ႉသျိူဝ်ႊ မီးမိူင်းဝႅတ်ႉၼၢမ်း၊ ဢိၼ်ႊၻူဝ်ႊၼီႊသျိူဝ်ႊ၊ မႃႊလေႊသျိူဝ်ႊလႄႈ မိူင်းမၢၼ်ႈ ၸိူဝ်းၼႆႉ။ ၸွမ်သိုၵ်းလူင်မိၼ်းဢွင်ႇလၢႆႇ ၵႂႃႇယဵမ်ႈမိူင်းရတ်ႉသျိူဝ်ႊ မိူဝ်ႈၼႂ်းလိူၼ်ၵျုၼ်ႊ 2017 ၼွၵ်ႈသေသိုဝ်ႉႁိူဝ်းဝိၼ်တိုၵ်း Su-30 ယဝ်ႉ တပ်ႉသိုၵ်းမၢၼ်ႈ ယင်းမီးၽႅၼ်တႃႇတေသိုဝ်ႉ ႁိူဝ်းလမ်ၼမ်ႉ ၶီႊလူဝ်ႊ (Kilo) ၶွင်ရတ်ႉသျိူဝ်ႊ။ ၵမ်းဢွၼ်တၢင်းသုတ်းၼႆႉ ၾၢႆႇတပ်ႉမတေႃႇသိုၵ်းမၢၼ်ႈ ၶႂ်ႈသိုဝ်ႉတႃႇ 3 လမ်း၊ ပိူဝ်ႈတႃႇဢဝ်ပၵ်းပႂ်ႉၼႂ်းပၢင်ႇလၢႆႇပဵင်ႊၵေႃႊ (ၵူတ်ႉၼမ်ႉပၢင်ႇလၢႆႇၿင်ႊၵလႃႊ)-ၼႆယဝ်ႉ။ (ဢိင်ၶေႃႈမုလ်းၶၢဝ်ႇထႆး MGR online) မိၼ်းဢွင်ႇလၢႆႇ ဢွၼ်ၸုမ်းၸိူဝ်းၵႂႃႇယဵမ်ႈတူၺ်းႁိူဝ်း ၶလၢတ်ႉၼူဝ်ႊၻႃႊ (Krasnodar) ႁိူဝ်းလမ်ၼမ်ႉၸၼ်ႉၶီႊလူဝ်ႊ တီႈတပ်ႉႁိူဝ်းသေႊဝႃႊသတူဝ်ႊပူဝ်ႊ (Sevastopol) ႁိမ်းၾင်ႇပၢင်ႇလၢႆႇလမ် မိူဝ်ႈလိူၼ်ၵျုၼ်ႊ 2016 Courtesy Ministry of Defense of Russian Federation ပူၼ်ႉမႃးဢမ်ႇႁိုင်ၼႆႉ မီးၸုမ်းသိုဝ်ႇလၢႆၸုမ်းဢွၵ်ႇၶၢဝ်ႇဝႃႈ ၾၢႆႇတပ်ႉသိုၵ်းမၢၼ်ႈယိုၼ်ႈယွၼ်း တီႈလူင်ပွင်ၸိုင်ႈ ငိုၼ်းၸႂ်ႉၸၢႆႇတႃႇၵၢၼ်သိုၵ်း တင်းမူတ်း 13,000 Billion ၵျၢတ်ႉ။ (ႁဵင်သၢမ်ပၢၵ်ႇလၢၼ်ႉလၢၼ်ႉ)-ၼႆယူႇ။

['ၵၢၼ်သိုၵ်း']

2018-01-23T16:09:56

https://shannews.org/archives/2099

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 23/01/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.19 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1342.5 ပျႃး၊ ငိုၼ်းၶႄႇ 1 ယႅၼ်ႉ = 209.70 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 23/01/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 22/01/2018 ငိုၼ်းထႆး 1 ဝၢတ်ႇ = 42.1 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1346 ပျႃး၊ ငိုၼ်းၶႄႇ 1 ယႅၼ်ႉ = 209.6 ပျႃး။

['ၵၢၼ်မၢၵ်ႈမီး']

2018-01-23T09:48:15

https://shannews.org/archives/2094

ၸုမ်းၵူၼ်းၼုမ်ႇလၢႆးၶႃႈ ႁူမ်ႈၵၼ်လုမ်းလႃးၶုမ်ၵုတ်း ၸဝ်ႈၾႃႉလူင်ၶုၼ်ၼုမ်ႇ

ၸုမ်းၵူၼ်းၼုမ်ႇတႆးလၢႆးၶႃႈ ဢဵၼ်ႁႅင်း 30 ပၢႆဢွၼ်ၵၼ်ၵႂႃႇလုမ်းလႃးၶုမ်ၵုတ်း ၸဝ်ႈၾႃႉလူင် လၢႆးၶႃႈတူၼ်လိုၼ်းသုတ်း ၸဝ်ႈၶုၼ်ၼုမ်ႇ ပိူဝ်ႈပႅင်းမႅတ်ႇႁႂ်ႈပဵၼ်ပိုၼ်ႉတီႈၵိုၵ်းပိုၼ်း။ ဝၼ်းတီႈ 23/01/2018 ၸုမ်းၵူၼ်းၼုမ်ႇ ဝဵင်းလၢႆးၶႃႈ ဢဵၼ်ႁႅင်း 30 ပၢႆဢွၼ်ၵၼ်ၵႂႃႇ လုမ်းလႃး ပူပိုၼ်ႉ တီႈၶုမ်ၵုတ်း ၸဝ်ႈၾႃႉလူင်ၶုၼ်ၼုမ်ႇ ဢၼ်မီးၾၢႆႇၸၢၼ်းႁူင်းယႃလူင် ပွၵ်ႉ4 ဝဵင်းလၢႆးၶႃႈ ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း ။ ၸၢႆးလႅင်းႁိူင်း တီႈၵိူဝ်းၵုမ် ၸုမ်းၵူၼ်းၼုမ်ႇတႆး လၢႆးၶႃႈ လၢတ်ႈဝႃႈ – “ ၸဝ်ႈၾႃႉႁဝ်းၶႃႈၼႆႉႁဵတ်း ပၼ်ၽွၼ်းပၢင်တွၼ်ႈတႃႇၵူၼ်းမိူင်းတႆးမႃးၼမ်တႄႉတႄႉ ၵွပ်ႈၼၼ်လႄႈ ႁဝ်းၶႃႈၵူၼ်းၼုမ်ႇၵေႃႈ ဢမ်ႇလိုမ်းလႆႈသေၸင်ႇဢွၼ်ၵၼ်ၵႂႃႇလုမ်းလႃး ႁႂ်ႈပဵၼ်ပိုၼ်ႉတီႈၵိုၵ်းပိုၼ်းဝဵင်းလၢႆးၶႃႈ၊ ႁဝ်းမႄး လုမ်းလႃးၶုမ်ၵုတ်း၊သိူဝ်ႇပိုၼ်ႉၼႂ်းဝၢင်းၶုမ်ၵုတ်းသဵင်ႈၵႂႃႇပုၼ်မွၵ်ႈ24ထူင်ဢေႃႈ ” – ဝႃႈၼႆ။ ၸဝ်ႈၼုမ်ႇၼႆႉ ပဵၼ်လုၵ်ႈၸၢႆးၸဝ်ႈၶုၼ်လၢႆး ၸဝ်ႈၾႃႉမိူင်းလၢႆးၶႃႈ။ မၼ်းၸဝ်ႈၼႆႉလႆႈၶတ်းၸႂ်ၶဝ်ႈ ပႃးတႃႇတေလႆႈလူင်ႇမွၵ်ႇ လွင်ႈလွတ်ႈလႅဝ်းၵွၼ်းၶေႃ ၽူႈလူင်းလၢႆးမိုဝ်းလိၵ်ႈႁူမ်ႈ မၢႆပၢင်လူင် 1947 ၵေႃႈပႃးမၼ်းၸဝ်ႈ ။လိူဝ်ၼၼ်ႉ မၼ်းၸဝ်ႈပူၵ်းတင်ႈပၼ် ႁူင်းယႃ၊ ႁူင်းႁဵၼ်း၊ ဝတ်ႉ/ၵျွင်းမုၼ်ၸဝ်ႈ ၸိူဝ်းၼႆႉ။ ႁေႃဢၼ်မၼ်းၸဝ်ႈယၢမ်ႈယူႇမႃး၊ ယၢမ်းလဵဝ်ပဵၼ်ဝိႁၢရ်ၵွင်းႁေႃၶမ်းဝဵင်းလၢႆးၶႃႈ တီႈဝိႁၢရ်ႁေႃ ၶမ်းၼၼ်ႉ ၸဝ်ႈတူၼ်ၶူး ၽူႈမုင်ႈၼႃႈႁၼ်ၵႆၶဝ်ၸဝ်ႈ ယင်းႁဵတ်းႁူင်းဝႆႉလိၵ်ႈၸဝ်ႈၼုမ်ႇ၊ ႁူင်းၼႄ ပိုၼ်းၸဝ်ႈၼုမ်ႇ ဝႆႉပႃးလူးၵွၼ်ႇ။ Photo – Sai Lang Herng LaiKha

['ၵူႈလွင်ႈလွင်ႈ']

2018-01-23T09:33:16

https://shannews.org/archives/2090

ၸၢဝ်းမၢၼ်ႈမႃးႁဵတ်းၵၢၼ်မိူင်းတႆး ၽိတ်းမေႃးပေႃႉထုပ်ႉၵၼ်တၢႆ တီႈၼမ်ႉၸၢင်

ၵူၼ်းမိူင်းမၢၼ်ႈမႃးႁဵတ်းၵၢၼ်တီႈၼမ်ႉၸၢင် ဢမ်ႇၸၢႆႇၵႃႈႁႅင်းပၼ်ၵၼ်လႄႈ ထိုင်တီႈၽိတ်း မေႃးပေႃႉထုပ်ႉၵၼ်တၢႆ။ ဝၼ်းတီႈ 22/01/2018 ၶၢဝ်းယၢမ်းမွၵ်ႈ 11 မူင်းၵၢင်ဝၼ်း ဢၼ်ပဵၼ်ၸဝ်ႈသူၼ် ဢူးမျဵဝ်းၶၢႆႇ ဢႃယု 38 ပီတင်း ဢူးၶိၼ်ႇမွင်ႇထုၼ်း ဢႃယု 63 ပီ လႆႈၽိတ်းမေႃးထဵင်ၵၼ်လွင်ႈငိုၼ်းတွင်း။ ဢူးၶိၼ်ႇမွင်ႇထုၼ်းတင်းလၢၼ်ၸၢႆးမၼ်းၵေႃႉၼိုင်ႈ ႁူမ်ႈၵၼ်ၶႃႈႁႅမ် ဢူးမျဵဝ်းၶၢႆႇ ထိုင်တီႈပေႃး လႆႈလူႉတၢႆၵႂႃႇ တီႈဝၢၼ်ႈပုင်ႇ ဝဵင်းၼမ်ႉၸၢင် ၸႄႈတွၼ်ႈလွႆလႅမ် ၸိုင်ႈတႆး ပွတ်းၸၢၼ်း။ ၸၢႆးၸေႃႇဝိၼ်း ႁူဝ်ပဝ်ႈပႃႇတီႇႁူဝ်သိူဝ် ဝဵင်းၼမ်ႉၸၢင်လၢတ်ႈဝႃႈ – “ လႆႈႁူႉဝႃႈ ၸိူဝ်းၶဝ်ၼႆႉပဵၼ်ပီႈ ၼွင်ႉၵၼ်ၶိုၼ်းၵူၺ်း ဢၼ်ၶဝ်ၽိတ်းၵၼ်ၼႆႉ ပဵၼ်ယွၼ်ႉလုင်းတင်းလၢၼ်လုၵ်ႉတီႈတၢင်းမိူင်းမၢၼ်ႈ သေ မႃးႁဵတ်းပၼ်ၵၢၼ်ဢူးမျဵဝ်းၶၢႆႇ ၵူၺ်းၵႃႈ ဢူးမျဵဝ်းၶၢႆႇ သမ်ႉဢမ်ႇပၼ်ငိုၼ်းၵႃႈၸၢင်ႈလႄႈ ၶဝ်ၵေႃႈၸင်ႇမီးလွင်ႈၽိတ်းမေႃးၵၼ် ဝၼ်းၼၼ်ႉလုင်းၶိၼ်ႇမွင်ႇထုၼ်းသမ်ႉ ၵိၼ်လဝ်ႈပႃးလႄႈ ၸင်ႇထိုင်တီႈပေႃးႁႅမ်ၵၼ်တၢႆ” ဝႃႈၼႆ။ ယၢမ်းလဵဝ်တူဝ်ဢူးၶိၼ်ႇမွင်ႇထုၼ်းတင်းလၢၼ်မၼ်းၸၢႆးၼႆႉ ပလိၵ်ႈဝဵင်းၼမ်ႉၸၢင်တီႉၺွပ်းၵုမ်းၶင် တူဝ် ဝႆႉတီႈႁူင်းပလိၵ်ႈဝႆႉယဝ်ႉဝႃႈၼႆ ။ ဢူးမျဵဝ်းၶၢႆႇၼႆႉ မႃးယူႇမိူင်းတႆးႁိုင် မီးသူၼ်မီးႁိူၵ်ႈ သမ်ႉႁွင်ႉဢဝ်ပီႈၼွင်ႉမၼ်းတၢင်း မိူင်းမၢၼ်ႈမႃး ၸွႆႈႁဵတ်းၵၢၼ်။ ယွၼ်ႉဢမ်ႇၸၢႆႇငိုၼ်းပၼ်ၵၼ်မၢၼ်ႇလႄႈ ၸင်ႇလႆႈၽိတ်းမေႃးၶႃႈႁႅမ်ၵၼ်တၢႆ ဝႃႈၼႆ။

['ၵူႈလွင်ႈလွင်ႈ']

2018-01-23T09:23:20

https://shannews.org/archives/2087

ပႃႇတီႇႁူဝ်သိူဝ် SNLD ႁၢင်ႈႁႅၼ်းတေၶဝ်ႈၶႅင်ႇ ပၢင်လိူၵ်ႈတင်ႈသွမ်ႈ 2 တီႈၼင်ႈ

ပၢင်ၵုမ်ငဝ်ႈငုၼ်း ပႃႇတီႇႁူဝ်သိူဝ် SNLD ဢၼ်ၸတ်းႁဵတ်းတီႈၸႄႈဝဵင်းလႃႈသဵဝ်ႈၼၼ်ႉ ဢုပ်ႇဢူဝ်းတႅပ်းတတ်းဝႃႈ တေၶဝ်ႈၶႅင်ႇ ၼႂ်းပၢင်လိူၵ်ႈတင်ႈသွမ်ႈ 2 တီႈၼင်ႈ ဢၼ်လုတ်ႈႁၢမ်းပဝ်ႇဝႆႉ ၼႂ်းမိူင်းတႆး ၸႄႈဝဵင်းလၢႆးၶႃႈၼိုင်ႈတီႈ ၼင်ႈလႄႈ ၽွင်းလူင်ၾၢႆႇၸၢဝ်းၶိူဝ်းတႆး ၼိုင်ႈတီႈၼင်ႈ ၼႂ်းတိူင်းတႃႈလိူဝ်ႇ ဝႃႈၼႆ။ ဝၼ်းတီႈ 20-21/01/2018 ပၢင်ၵုမ်ငဝ်ႈငုၼ်း ပႃႇတီႇ တီႇမူဝ်ႇၶရေႇၸီႇ ၸိူဝ်ႉၶိူဝ်းတႆး(ႁိုဝ်) ပႃႇတီႇႁူဝ်သိူဝ် SNLD ၸတ်းႁဵတ်းတီႈႁူင်းႁႅမ်း SkyView ၸႄႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ။ ဢုပ်ႇဢူဝ်းထတ်းသၢင်လွင်ႈ ၼႃႈၵၢၼ် တႃငၢၼ်း ဢၼ်လႆႈႁဵတ်းသၢင်ႈမႃး လွင်ႈယူပ်ႈယွမ်း၊ လွင်ႈၶိုပ်ႈၼႃႈ၊ ဝၢင်းၽႅၼ်ၵၢၼ်ငၢၼ်း တၢင်းၼႃႈ ၸဵမ် ၸိူဝ်းၼႆႉ။ လိူဝ်ၼၼ်ႉ ဢုပ်ႇဢူဝ်းတႅပ်းတတ်းပႃးထႅင်ႈ လွင်ႈတေၶဝ်ႈၶႅင်ႇ ပၢင်လိူၵ်ႈတင်ႈသွမ်ႈ ဢၼ်တေ ၸတ်းႁဵတ်း ၼႂ်းၵၢင်ပီ 2018 ၼႆႉ ဝႃႈၼႆ။ ၼၢင်းမျႃႉထူၺ်း ၽူႈတႅၼ်းသၽႃးၸႄႈမိူင်း ၶဵတ်ႇလိူၵ်ႈတင်ႈ မၢႆ 2 ၸႄႈဝဵင်းလွႆလႅမ် လၢတ်ႈတီႈၸုမ်းၶၢဝ်ႇ ၽူႈတွႆႇႁွၵ်ႈဝႃႈ “ ၼႂ်းပၢင်ၵုမ်ၼႆႉ ဢုပ်ႇဢူဝ်းတႅပ်းတတ်းၵၼ်ဝႃႈ ပၢင်လိူၵ်ႈတင်ႈသွမ်ႈဢၼ်တေထိုင်ၼႆႉ တေၶဝ်ႈၶႅင်ႇ 2 တီႈၼင်ႈ ပဵၼ်ၼႂ်းၸႄႈဝဵင်းလၢႆးၶႃႈ ၼိုင်ႈတီႈၼင်ႈလႄႈ တိူင်းဝဵင်းလိူဝ်ႇ ၼိုင်ႈတီႈၼင်ႈ။ တီႈၼႂ်းၸႄႈဝဵင်း လၢႆးၶႃႈ ၼၼ်ႉ ပဵၼ်တီႈယူႇလုင်းၸၢႆးမူၼ်း ၽူႈတႅၼ်းသၽႃးၵူၼ်းမိူင်းၸႄႈဝဵင်းလၢႆးၶႃႈၼၼ်ႉ လုတ်ႈႁၢမ်းဝႆႉ ယွၼ်ႉဝႃႈ လုင်းၸၢႆးမူၼ်း လႆႈသဵင်ႈၵၢမ်ႇသုတ်းမုၼ်ၵႂႃႇတႃႇၼိုင်ႈတီႈၼင်ႈ။ တီႈတိူင်းဝဵင်းလိူဝ်ႇသမ်ႉ ပဵၼ်တီႈၼင်ႈ ၽွင်းလူင် ၾၢႆႇၸၢဝ်းၶိူဝ်းတႆး ဢူးၵျေႃႇၸေႃး ဢၼ်တၢႆၵႂႃႇၼၼ်ႉ ၼိုင်ႈတီႈၼင်ႈ ” ဝႃႈၼႆ။ တီႈၼင်ႈတင်းသွင်တီႈၼင်ႈၼႆႉ တေပဵၼ်ၽႂ်ၶဝ်ႈၶႅင်ႇ ဢမ်ႇတႅပ်းတတ်ပႃး။ ၸႄႈဝဵင်းဢၼ်ၵဵဝ်ႇၸိူဝ်းၼၼ်ႉ တေတၢင်ႇသၢႆမၢႆၸိုဝ်ႈသဵင်မႃးၵူၺ်း ဝႃႈၼႆ။ ၼႂ်း 2018 ၼႆႉ ယူႇတီႈၶွမ်ႊမသျိၼ်ႊမိူင်းႁူမ်ႈတုမ် တေၸတ်းႁဵတ်းပၢင်လိူၵ်ႈတင်ႈသွမ်ႈ ၸိူဝ်းတီႈၼင်ႈဢၼ် လုတ်ႈႁၢမ်းပဝ်ႇ ၼႂ်းၸႄႈမိူင်းလႄႈတိူင်း တင်းမူတ်း မီး 9 တီႈၼင်ႈ။ ၼႂ်းၼၼ်ႉ ပႃးမိူင်းတႆး ၸႄႈဝဵင်းလၢႆးၶႃး ၼိုင်ႈတီႈၼင်ႈ ဝႃႈၼႆ။ မိူဝ်ႈပၢင်လိူၵ်ႈတင်ႈသွမ်ႈ 1 April 2017 ပီၵၢႆၼၼ်ႉ ၼႂ်းမိူင်းတႆး ပဝ်ႇ 8 တီႈၼင်ႈ။ ပႃႇတီႇႁူဝ်သိူဝ်ၶဝ်ႈၶႅင်ႇပေႉ 6 တီႈၼင်ႈ။ မိူဝ်ႈပၢင်လိူၵ်ႈတင်ႈပတ်းပိုၼ်ႉတူဝ်ႈမိူင်း 8 November 2015 ၼၼ်ႉ သမ်ႉ ပႃႇတီႇႁူဝ်သိူဝ် လႆႈတီႈၼင်ႈဝႆႉ 40 တီႈၼင်ႈ ဝႃႈၼႆ။

['ၵၢၼ်မိူင်း']

2018-01-23T08:58:17

https://shannews.org/archives/2084

ငဝ်ႈငုၼ်း RCSS/SSA ပုတ်ႈၶၢႆႉၽူႈၵွၼ်းလုမ်းၵပ်းသၢၼ်လၢႆၸႄႈဝဵင်း

ၽူႈၼင်ႈလုမ်းၵပ်းသၢၼ် ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး RCSS/SSA ဢၼ်ပၵ်းလုမ်းဝႆႉ ၼႂ်း ၸိုင်ႈတႆး ပွတ်းဢွၵ်ႇ၊ ပွတ်းၸၢၼ်းလႄႈ ပွတ်းႁွင်ႇ ပိၼ်ႇလႅၵ်ႈၶၢႆႉ တီႈၵၼ်လၢႆၸႄႈဝဵင်း ဝႃႈၼႆ။ ၼႂ်းလိူၼ်ၵျႅၼ်ႊၼိဝ်ႊရီႊ 2018 ၼႆႉမႃး ယူႇတီႈငဝ်ႈလုမ်းၵပ်းသၢၼ် ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး RCSS/SSA ပိၼ်ႇလႅၵ်ႈ ၽူႈၼင်ႈလုမ်းၵပ်းသၢၼ် တႃႈၶီႈလဵၵ်း၊ မိူင်းတူၼ်၊ မိူင်းပၼ်ႇလႄႈ မူႇၸေႊ ၸဵမ်ၸိူဝ်းၼႆႉ ဝႃႈၼႆ။ ၸဝ်ႈႁၢၼ်သႅင်လီ ဢၼ်တူၵ်းပုၼ်ႈၽွၼ်းၵႂႃႇ ၼင်ႈလုမ်းၵပ်းသၢၼ် တီႈမိူင်းတူၼ် လၢတ်ႈဝႃႈ “ ၸႂ်ႈၶႃႈဢေႃႈ ႁဝ်းၶႃႈ ပိၼ်ႇပႆႇလႅၵ်ႈလၢႆႈ ၽူႈၼင်းလုမ်းၵၼ် ၶႃႈႁဝ်းတင်း ၸဝ်ႈႁၢၼ်လွၼ်ႉသၢင် ႁဝ်းသွင်ၵေႃႉ ပိၼ်ႇဢွင်ႈတီႈၵၼ်၊ ၶႃႈၵႂႃႇၼင်ႈတီႈမိူင်းတူၼ် ၸဝ်ႈႁၢၼ်လွၼ်ႉသၢင်သမ်ႉ ၶၢႆႉမႃးၼင်ႈတီႈတႃႈၶီႈလဵၵ်း။ လွင်ႈၶၢႆႉယၢႆႉၵၼ်ၼႆႉ ငဝ်ႈငုၼ်း တေ တူၺ်းငဝ်းလၢႆးမၼ်း၊ သင်ဝႃႈတင်းပွတ်းတွၼ်ႈလႂ် လူဝ်ႇၵူၼ်းၼင်ႈလုမ်း ၸိူင်ႉႁိုဝ်ထတ်းသၢင်တူၺ်းသေ ၶၢႆႉ ယၢႆႉၵၼ်။ သင်ဝႃႈ လူဝ်ႇၵူၼ်းထႅင်ႈၼႆၵေႃႈ ၽိူမ်ႉထႅမ်ၵူၼ်းထႅင်ႈႁဵတ်းၼႆ” ဝႃႈၼႆ။ ၽူႈၵွၼ်းလုမ်းၵပ်းသၢၼ်ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး RCSS/SSA ပိၼ်ႇလႅၵ်ႈၶၢႆႉတီႈၵၼ်ၼႆႉ တႃႈၶီႈလဵၵ်း တင်းမိူင်းတူၼ်ပိၼ်ႇတီႈၵၼ် မိူင်းပၼ်ႇ တင်း ၵႂႃႇထႅမ်တီႈမူႇၸေႊ ၸဵမ်ၸိူဝ်းၼႆႉ။ တေႃႈလဵဝ် ၽူႈၼင်ႈလုမ်းၵပ်းသၢၼ် RCSS/SSA တီႈတႃႈၶီႈလဵၵ်းသမ်ႉ ပဵၼ်ၸဝ်ႈႁၢၼ်လွၼ်ႉသၢင်၊ ၽူႈၼင်ႈလုမ်း တီႈမိူင်းတူၼ်သမ်ႉ ပဵၼ်ၸဝ်ႈႁၢၼ်သႅင်လီ၊ ဝဵင်းမူႇၸေႊသမ်ႉ ပဵၼ်ၸဝ်ႈႁၢၼ်ဢွင်ႇၵျၢၼ်ႇမိူင်း လုၵ်ႉတၢင်းမိူင်း ပၼ်ႇၶၢႆႉမႃး၊ တီႈမိူင်းပၼ်ႇသမ်ႉ ပဵၼ် ၸၢႆးၸိုၼ်ႈ ၶိုၼ်ႈပုတ်ႈ။ တၢင်ႇလုမ်းတႄႉ ဢမ်ႇမီးလွင်ႈလႅၵ်ႈၶၢႆႉၵၼ် ဝႃႈၼႆ။ လုမ်းၵပ်းသၢၼ် ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး RCSS/SSA ဢၼ်ပိုတ်ႇဝႆႉၼႂ်းမိူင်းတႆး တၢင်းပွတ်း ဢွၵ်ႇသမ်ႉ တႃႈၶီႈလဵၵ်း၊ ၵဵင်းတုင်၊ မိူင်းတူၼ်လႄႈ မိူင်းသၢတ်ႇ၊ မိူင်းတေႃႉ တၢင်းပွတ်းၸၢၼ်းသမ်ႉ မိူင်းပၼ်ႇ၊ ၶူဝ် လမ်လႄႈ တူၼ်ႈတီး။ တၢင်းပွတ်းႁွင်ႇသမ်ႉ မူႇၸေႊတင်း ၵျွၵ်ႉမႄး ၸဵမ်ၸိူဝ်းၼႆႉ ဝႃႈၼႆ။

['ၵူႈလွင်ႈလွင်ႈ']

2018-01-23T08:11:45

https://shannews.org/archives/2081

ပလိၵ်ႈမၢၼ်ႈ ၵဵင်းတုင် တီႉလႆႈၵွင်ႈတင်း မၢၵ်ႇၵွင်ႈ ၼႂ်းလူတ်ႉၵႃးလမ်းၼိုင်ႈ

ပလိၵ်ႈမၢၼ်ႈ ၵႂၵ်းႁွင်ႉၵူတ်ႇထတ်းလူတ်ႉၵႃးသႅၼ်း ALPHARD Toyota သီၶၢဝ် လုၵ်ႉတၢင်းမိူင်းၶၢၵ်ႇ မႃးတင်းၵဵင်းတုင်၊ ပလိၵ်ႈမၢၼ်ႈ ထတ်းႁၼ် ၼႂ်းၵႃးမီး ၵွင်ႈယၢဝ်းလဝ်းၼိုင်ႈလႄႈ မၢၵ်ႇၵွင်ႈ တင်းၼမ်လၢႆ ဝႃႈၼႆ။ ဝၼ်းတီႈ 22/01/2018 ပလိၵ်ႈမၢၼ်ႈ ပႂ်ႉၵူတ်ႇထတ်းၼိူဝ်သဵၼ်ႈတၢင်း ၵဵင်းတုင်-မိူင်းၶၢၵ်ႇ ႁႄႉထတ်းၵႃး Toyota သႅၼ်း MARK X သီလမ် တီႈလၢၼ်ႇၼွင်ၽႃ ၸႄႈဝဵင်းၵဵင်းတုင် ၸိုင်ႈတႆးပွတ်းဢွၵ်ႇၶူင်း။ ပေႃးၺႃးပလိၵ်ႈၼႆၵေႃႈ ၵႃးလမ်းၼႆႉ ဢမ်ႇၵိုတ်းသေ ႁေႃႈပၢႆႈ သမ်ႉၵႂႃႇၽႃႇသႂ်ႇၵူၼ်းဝၢၼ်ႈထႅင်ႈ 2 ၵေႃႉ ႁေႃႈပၢႆႈထႅင်ႈ။ ၵႃးသႅၼ်း Toyota ALPHARD သီၶၢဝ် ဢၼ်လုၵ်ႉတၢင်းမိူင်းၶၢၵ်ႇမႃးၼၼ်ႉ ႁူပ်ႉႁၼ်ၵႃးပလိၵ်ႈလႄႈ ၵိုတ်းၵႃးဝႆႉႁိမ်းၶၢင်ႈတၢင်းသေ ၵူၼ်းႁေႃႈလႅၼ်ႈပၢႆႈ။ ယူႇတီႈပလိၵ်ႈမၢၼ်ႈ ငမ်းငဝ်းသေ ၵႂႃႇၵူတ်ႇထတ်းတူၺ်းၼႂ်းၵႃး ထူပ်းႁၼ် ၵွင်ႈယၢဝ်းၼိုင်ႈ လဝ်းလႄႈ မၢၵ်ႇၵွင်ႈ ဝႃႈၼႆ။ ပလိၵ်ႈမၢၼ်ႈ တီႉလႆႈ ၵွင်ႈယၢဝ်းသႅၼ်း LA ၼိုင်ႈလဝ်း၊ ဢႅပ်ႇမၢၵ်ႇၵွင်ႈ 24 ဢႅပ်ႇ မၢၵ်ႇၵွင်ႈ 1200 လုၵ်ႈ၊ မၢၵ်ႇ ၵွင်ႈပွတ်း 9 MM 50 လုၵ်ႈ ၸဵမ်ၸိူဝ်းၼႆႉ ဝႃႈၼႆ။ ၶေႃႈမုလ်း – tachileik.net Photo: ရဲတပ်ဖွဲ့

['ၵူႈလွင်ႈလွင်ႈ']

2018-01-22T11:03:41

https://shannews.org/archives/2076

ၸုမ်းတႆးၵေႃႉလီလၢႆးၶႃႈ ၸတ်းပၢင်ၶႅင်ႇႁဵတ်းၶဝ်ႈၽၵ်းတီႈႁမ်းငၢႆး

ၸုမ်းတႆးၵေႃႉလီလႄႈ လၢႆးၵၢၼ်ၶုၵ်းၶူၼ်ႉၶေႃႈၶိုၵ်ႉ ၸတ်းႁဵတ်းပၢင်ၶႅင်ႇႁုင်ၶဝ်ႈၽၵ်း ၸၼ်ႉလုၵ်ႈ ဢွၼ်ႇႁဵၼ်း ပိူဝ်ႈပႅင်းမႅတ်ႇ ၶဝ်ႈၽၵ်းတၢင်းၵိၼ်တၢင်းယႅမ်ႉတႆး။ မိူဝ်ႈဝၼ်းတီႈ 19/01/2018 ၸုမ်းတႆးၵေႃႉလီလႄႈ လၢႆးၵၢၼ်တႆးၶုၵ်းၶူၼ်ႉၶႆႈၶေႃႈၶိုၵ်ႉ ၸတ်းႁဵတ်း ပၢင်ၶႅင်ႇႁဵတ်းၶဝ်ႈၽၵ်း တၢင်းၵိၼ်တၢင်းယႅမ်ႉတႆး တီႈဢိူင်ႇႁမ်းငၢႆး ၸႄႈဝဵင်းမိူင်းၵိုင် ၸႄႈတွၼ်ႈ လွႆလႅမ် ၸိုင်ႈတႆးပွတ်းၸၢၼ်း။ ၸၢႆးလၢဝ်လႅင်း ၵႅမ်ႁူဝ်ၼႃႈ ၸုမ်းတႆးၵေႃႉလီလၢတ်ႈဝႃႈ – ယိူင်းဢၢၼ်းႁႂ်ႈလုၵ်ႈဢွၼ်ႇ မေႃႁၵ်ႉသႃ ဝႆႉၵႃႈၶၼ် ၶဝ်ႈၽၵ်းတၢင်းၵိၼ်တႆး ။ ယွၼ်ႉလုၵ်ႈဢွၼ်ႇမၢင်ၵေႃႉ ဢမ်ႇႁူႉၸၵ်းၶဝ်ႈၽၵ်းတႆးယဝ်ႉ လႄႈ ၸင်ႇလႆႈၸတ်းႁဵတ်းပၼ်ပၢင်ၶႅင်ႇႁဵတ်းၶဝ်ႈၽၵ်းတႆး – ဝႃႈၼႆ။ ၼႂ်းပၢင်ၼႆႉ မီးၸုမ်းလုၵ်ႈႁဵၼ်းႁူင်းႁဵၼ်းၸၼ်ႉဢွၼ်၊ၸၼ်ႉၵၢင် ႁူင်းႁဵၼ်းပုင်ႇၵၢင်မိူင်း၊ႁမ်းငၢႆး၊ ပၢင်ႇၼွင်၊ၵုင်းၶမ်း၊ ပၢင်ႇၵေႇတူႉ ၸိူဝ်းၼႆႉမႃးၶဝ်ႈၶႅင်ႇႁုင်ၶဝ်ႈၽၵ်းလႄႈတၢင်းၵိၼ်တႆး ။ တီႈပၢင်ၶႅင်ႇၼႆႉ ဢၼ်လႆႈသူးတီႈ 1 ပဵၼ် ၸုမ်းလုၵ်ႈႁဵၼ်းႁမ်းငၢႆး လႆႈငိုၼ်းသူး 70,000 ပျႃး ၊တီႈ 2ပဵၼ်ႁူင်းႁဵၼ်းပၢင်ႇၼွင် လႆႈသူး 50,000 ပျႃး၊ တီႈ3 ပဵၼ်ႁူင်းႁဵၼ်းဝၢၼ်ႈပုင်ႇၵၢင်မိူင်း လႆႈငိုၼ်းသူး 30,000 ပျႃး ၊ ၸုမ်းဢၼ်ဢမ်ႇလႆႈသူး 1 -2 -3 ၼၼ်ႉတႄႉလႆႈငိုၼ်းယွမ်ႉၸႂ်ၸုမ်းလႂ် 20,000 ပျႃး။ ယူႇတီႈၸုမ်းတႆးၵေႃႉလီသေ လႆႈၸတ်းႁဵတ်းပၢင်ၶႅင်ႇႁဵတ်းၶဝ်ႈၽၵ်းတႆးၼႆႉ ပွၵ်ႈၼႆႉပဵၼ်ပွၵ်ႈၵမ်း 4 ၊ ၵမ်းတီႈ 1 ႁဵတ်းတီႈ မိူင်းၼွင်၊ ၵမ်းတီႈ 2 ႁဵတ်းတီႈ ၵျွင်းပၢင်ႇ လၢႆးၶႃႈလႄႈ ၵမ်းတီႈ 3 တီႈဝၢၼ်ႈ လီႈ -သီႇပေႃႉ ။ ပေႃးမီးၽူႈယႂ်ႇၸႂ်လီၽူႈၵမ်ႉၸွႆႈဢဵၼ်ႁႅင်းငိုၼ်းၸိုင် ယူႇတီႈၸုမ်းတႆးၵေႃႉလီ တေၸတ်းႁဵတ်းပၼ်ပၢင် ၶႅင်ႇႁဵတ်းတၢင်းၵိၼ်တႆးၵႂႃႇတိၵ်းတိၵ်း – ဝႃႈၼႆ။။ ၼႂ်းဝၼ်းတီႈ 06/02/2018 တၢင်းၼႃႈၼႆႉၵေႃႈ ၸုမ်းတႆးၵေႃႉလီ တေၸတ်းပၢင်ၶႅင်ႇႁဵတ်းတၢင်း ၵိၼ်တႆးထႅင်ႈ တီႈငဝ်ႈၸိုင်ႈလွႆတႆးလႅင်း တပ်ႉသိုၵ်းၸိုင်ႈတႆး RCSS/SSA လူးၵွၼ်ႇဝႃႈၼႆႉ။ Yodphernoom Taikorlee Lai Hka

['ၵူႈလွင်ႈလွင်ႈ']

2018-01-22T10:54:19

https://shannews.org/archives/2073

ပၢင်ၵုမ်ၵေႃႁူမ်ႈသၢင်ႈ ၸိူဝ်ႉၸၢတ်ႈတႆး ပွၵ်ႈထူၼ်ႈ 5

လၢႆၸုမ်းၼႂ်းၵဵင်းမႆႇဢၼ်ႁူမ်ႈၵၼ် ၵေႃႇတင်ႈ ၵေႃႁူမ်ႈသၢင်ႈၸိူဝ်ႉၸၢတ်ႈတႆး လႆႈၸတ်းႁဵတ်းပၢင်ဢုပ်ႇၵိူဝ်းၵုမ် ပိူဝ်ႈတႃႇ ၶဵၼ်ႇတႅမ်ႈ ပၵ်းပိူင်ယူင်ႉသၢင်ႈတႃႇတို်ဝ်းၵမ်ၶွင်ၵေႃႁူမ်ႈသၢင်ႈၸိူဝ်ႉၸၢတ်ႈတႆးလႄႈ ဝွၵ်ႇၸိူၼ်ႈတူဝ်တႅၼ်းၼႂ်းၸုမ်း ၽူႈၼမ်းၼႂ်း ၼႂ်းၵေႃၽွမ်ႉႁူမ်ႈၸိူဝ်ႉၸၢတ်ႈၸိုင်ႈတႆး မႃးပၼ်ၶေႃႈမုလ်း။ ဝၼ်းတီႈ 21 လိူၼ်ၵျႅၼ်ႊၼိဝ်ႊရီႊ 2018 ၵေႃႁူမ်ႈသၢင်ႈၸိူဝ်ႉၸၢတ်ႈတႆး ဢၼ်လႆႈၵေႃႇတင်ႈၶိုၼ်ႈမႃးမိူဝ်ႈဝၼ်းတီႈ 26/11/2017 ဢွင်ႈတီႈၵေႃလိၵ်ႈလၢႆးလႄႈၾိင်ႈငႄႈတႆးၵဵင်းမႆႇလႄႈၽူႈၶဝ်ႈပႃးမီး 4 ၸုမ်း 1.ၸုမ်းၸၢဝ်းၶိူဝ်းတႆး၊ 2. ၵေႃလိၵ်ႈလၢႆးလႄႈၾိင်ႈငႄႈတႆးၵဵင်းမႆႇ၊ 3. ႁူမ်ႈတုမ်ၸၢဝ်းၶိူဝ်းတႆး၊ 4. ၵွင်တိုၼ်းၸွႆႈၸၢတ်ႈလႄႈဝၼ်းတီႈ 21/01/2018 ၼႆႉၵေႃႈ ၼုမ်ႇတႆးၵတ်းယဵၼ်ၶဝ်ႈပႃးမႃးထႅင်ႈ။ ၸိူင်ႉႁိုဝ်ၵေႃႈလီ တႃႇတေၶဵၼ်ႇတႅမ်ႈပၵ်းပိူင်ၵေႃႁူမ်ႈသၢင်ႈၸိူဝ်ႉၸၢတ်ႈတႆးဝၼ်းတီႈ 21 ၵျႅၼ်ၼိဝ်ႊရီႊၼႆႉ လႆႈၸိူၼ်း ၸဝ်ႈပွင်ၶိူဝ်း ၽူႈၶဝ်ႈပႃးၼႂ်းၸုမ်းၽူႈၼမ်းၼႂ်း ၵေႃပွင်ၵၢၼ်ၸိုင်ႈတႆး မႃးၸီႉၸႅင်ႈသၢႆႇသၢင်ၼႄ ပိူင်ၶွတ်ႇၽွတ်ႈ ၵေႃပွင်ၵၢၼ်ၸိုင်ႈတႆး CSSU လႄႈမၼ်းၸဝ်ႈပၼ်ႁႅင်းၵမ်ႉထႅမ် ႁႂ်ႈၵူႈမူႇၵူႈၸုမ်း ၼႂ်းၵဵင်းမႆႇ ဢၼ်လၢၵ်ႇလၢႆ ၼႂ်းၼႃႈတီႈၵၢၼ်ငၢၼ်းႁူမ်ႈတင်းၵၢၼ်တူင်ႉၼိုင်ႈလၢႆၾၢႆႇ ဢမ်ႇဝႃႈၵၢၼ်ၾိင်ႈငႄႈလိၵ်ႈလၢႆးပၢႆးမွၼ်းၶႅၵ်ႇလီပၢင်ၸႃႉ ႁႅင်းၵၢၼ်လႄႈတူင်ႇဝူင်းၵူၼ်းဢၼ်ၶွၼ်ႈတုမ်ႁူမ်ႈမိုဝ်းၵွင်ႉသၢၼ်ၵၼ်ၼႆႉ တေပဵၼ်ဢဵၼ်ႁႅင်းၶွင်ၵူၼ်းမိူင်းတႆး ဢၼ်မီး ယူႇၼႂ်းမိူင်းထႆး-ၼႆယဝ်ႉ။ ဢိင်လူၺ်ႈဢဵၼ်းဢၢၼ်းၵၢၼ်ၵေႃႇတင်ႈ ၵေႃႁူမ်ႈသၢင်ႈၸိူဝ်ႉၸၢတ်ႈတႆးၼႆႉ လိူဝ်သေ ဢမ်ႇယႃႉ ဢမ်ႇယုင်ႈဢမ်ႇၸိမ် ဢမ်ႇၵႅဝ် ၼႂ်းၸုမ်းၽႂ်ၸုမ်းမၼ်းဢၼ်မီးယူႇၼႆႉယဝ်ႉ ႁႂ်ႈပေႃးၸၢင်ႈပဵၼ်ၵၢၼ်ၵမ်ႉႁႅင်းၸွႆႈထႅမ်ၵၼ်လႄႈယုၵ်ႉယွင်ႈ ပမ်ႉပႃးၵၼ် ႁႂ်ႈၵႅၼ်ႇၶႅင်မီးႁႅင်းၼၼ်ႉ တေပိၼ်ႇပႆႇထႅမ်ႁႅင်းၵၼ် ၼႂ်းတွၼ်ႈၵၢၼ်တူင်ႉၼိုင် လူၺ်ႈႁႅင်းသူပ်း တူဝ် ႁူဝ်ၸႂ် ငိုၼ်းတွင်း ဢိၵ်ႇတင်း ၼႂ်းတွၼ်ႈၵၢၼ်ႁူမ်ႈမိုဝ်းၼၼ်ႉ တေၵွင်ႉသၢၼ်ၵူႈမူႇၵူႈၸုမ်းႁႂ်ႈၶိုဝ်းယမ် သုင်တိူဝ်းၶိုတ်း တၼ်းငဝ်းလၢႆးလႄႈ တိုတ်ႉတၢႆးၸုင်ၸၼ် ဢမ်ႇပိုၼ်ႉပႅတ်ႈၵၼ် ဢမ်ႇဝႃႈၼႃႈၵၢၼ်တူင်ႉၼိုင်ၼႂ်းၼႃႈတီႈပုၼ်ႈၽွၼ်း မူႇလႂ်ၸုမ်းလႂ် ဢၼ်ႁၢပ်ႇၵွၼ်းယူႇၼၼ်ႉ တေယူႇတီႈၵေႃႁူမ်ႈသၢင်ႈၸိူဝ်ႉၸၢတ်ႈတႆးၼႆႉ ပဵၼ်ငဝ်ႈငုၼ်းၵဝ်ႉၵၼ်း သုၼ်ၵၢင်သေ ၵမ်ႉၸွႆႈထႅမ်ႁႅင်းၵႂႃႇ ၼႆယဝ်ႉ။

['ၵၢၼ်မိူင်း']

2018-01-22T10:47:52

https://shannews.org/archives/2068

ႁွင်ႈၵၢၼ်ၾၢႆႇႁႅင်းၵၢၼ်မိူင်းထႆး တေႁူမ်ႈမိုဝ်းလၢႆၾၢႆႇ ၵူတ်ႇထတ်းႁႅင်းၵၢၼ်ႁဵတ်းၽိတ်းမၢႆမီႈ

လူင်ပွင်ၸိုင်ႈမိူင်းထႆး ႁွင်ႈၵၢၼ်ၾၢႆႇႁႅင်းၵၢၼ် ႁူမ်ႈၵၼ်လၢႆၾၢႆႇ လူင်းပိုၼ်ႉတီႈ တီႉၺွပ်းႁႅင်းၵၢၼ် ဢၼ်ႁဵတ်းၵၢၼ်ဢမ်ႇၸွမ်းမၢႆမီႈၼပ်ႉႁဵင်ၵေႃႉ။ မိူဝ်ႈဝၼ်းတီႈ 19/01/2018 ၼၢင်းၽဵတ်သ်ရတ်ႊ သိၼ်ႊဢူၺ်ႊ ၽူႈၶၢၼ်ပၢၵ်ႇႁွင်ႈၵၢၼ်ၾၢႆႇႁႅင်း ၵၢၼ်လၢတ်ႈဝႃႈ မိူဝ်ႈလဵဝ်မိူင်းထႆးပၼ်ၶႂၢင်ႉ (ဢၼုၺၢတ်ႈ) ႁႂ်ႈႁႅင်းၵၢၼ်ႁဵတ်းၵၢၼ် 2 ယၢင်ႇ (မဵဝ်း) ၵူၺ်း မိူၼ်ၼင်ႇၵၢၼ်ႁပ်ႉ ၸႂ်ႉၵူႈလွင်ႈလွင်ႈ (ၵၢၼ်ၼၵ်း) လႄႈ ၵၢၼ်ႁပ်ႉၸႂ်ႉၼႂ်းႁိူၼ်း ၸိူဝ်းၼႆႉ။ ၶၢဝ်ႇ MGR ၸိုင်ႈထႆးပိုၼ်ၽၢဝ်ႇဝႃႈ – မိူၼ်ၼင်ႇၵၢၼ်ၸႂ်ႉပၢႆးဝူၼ်ႉ၊ ၵၢၼ်မေႃတိၼ်မေႃမိုဝ်း ၊ ပိုတ်ႇႁၢၼ်ႉၵႅတ်းၶူၼ်ႁူဝ်ၸိူဝ်းၼႆႉတႄႉ လူင်ပွင်ၸိုင်ႈထႆးဢမ်ႇပၼ်ႁႅင်းၵၢၼ်ယၢၼ်မိူင်းႁဵတ်း ၼႆသေတႃႉ ယင်းမီးၵူၼ်းႁဵတ်းယူႇလႄႈ ၼႂ်းပီ 2018 ၼႆႉ တီႉၺွပ်းၵႂႃႇယဝ်ႉ 1,609 ၵေႃႉ ၼႂ်းမိူင်းၵွၵ်ႇၼမ်သုတ်း မီး 738 ၵေႃႉလႄႈ တၢင်ႇၸႄႈတွၼ်ႈမီး 871 ။ ၸၢဝ်းမၢၼ်ႈၼမ်သုတ်းမီး 600 ၵေႃႉ ၵမ်ႇပူးၶျႃးမီး 430 ၊ လၢဝ်းမီး 235 တၢင်ႇၸိူဝ်ႉၸၢတ်ႈမီးထႅင်ႈ 344 ၵေႃႉ။ လူင်ပွင်ၸိုင်ႈမိူင်းထႆး ပိုၼ်ၽၢဝ်ႇဝႆႉဝႃႈ – ႁႅင်းၵၢၼ်ဢၼ်ႁဵတ်းၵၢၼ်ၽိတ်းမၢႆမီႈထႆးၼႆႉ မီးတူတ်ႈ တၢမ်ႇမႂ်ငိုၼ်း 2,000 – 100,000 ဝၢတ်ႇ တူၵ်းၶွၵ်ႈ 5 ပီ ဢမ်ႇၼၼ်တင်းတူၵ်းၶွၵ်ႈလႄႈ မႂ်ငိုၼ်း။ တွၼ်ႈတႃႇၵူၼ်းတီႈဢၼ်ႁပ်ႉပဵၼ် ပေႃႈလဵင်ႉၼၢႆး ၸၢင်ႈၵေႃႈ တေပၼ်တူတ်ႈတၢမ်ႇၸွမ်းၼင်ႇပၵ်း ပိူင်မၢႆမီႈၸိုင်ႈမိူင်း ၊ သိုပ်ႇၼႆႉၵႂႃႇတေသၢၼ်မိုဝ်းၵၼ်တင်းၸဝ်ႈၼႃႈတီႈပလိၵ်ႈလႄႈ သိုၵ်းၵူတ်ႇထတ်း လွင်ႈဢမ်ႇႁဵတ်းၸွမ်းၼင်ႇပၵ်းပိူင်မၢႆမီႈၵူႈပိုၼ်ႉတီႈ ၼႂ်းၸိုင်ႈထႆးၵႂႃႇ ၼႆယဝ်ႉ။

['ႁႅင်းငၢၼ်းၶၢမ်ႈမိူင်း']

2018-01-22T10:31:26

https://shannews.org/archives/2063

ၸွမ်သိုၵ်းလူင် ယွတ်ႈသိုၵ်း RCSS/SSA လႆႈႁပ်ႉၸုမ်ႈၶူး M.A တီႈၼႂ်းၸိုင်ႈထႆး

ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး RCSS/SSA ၾိုၵ်းသွမ်ႉ တႃႇႁပ်ႉၸုမ်ႈၶူး M.A တီႈ ၸၼ်ႉၸွမ်ပထုမ်းထႃးၼီး ၸိုင်ႈထႆး ဝႃႈၼႆ။ ဝၼ်းတီႈ 21/01/2018 ပဵၼ်ဝၼ်းၾိုၵ်းသွမ်ႉ Rehearsal တႃႇႁပ်ႉၸုမ်ႈၶူး တီႈၸၼ်ႉၸွမ်ပထုမ်းထႃးၼီး ၸိုင်ႈထႆး ၼႂ်းၼၼ်ႉ ႁူဝ်ပဝ်ႈလူင် ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး ၸွမ်သိုၵ်းလူင် ယွတ်ႈသိုၵ်း ၶဝ်ႈႁူမ်ႈ ၾိုၵ်း သွမ်ႉ တႃႇႁပ်ႉၸုမ်းၶူး M.A (ၾၢႆႇၵူၼ်းမိူင်း) ၼႂ်းဝၼ်းတီႈ 28/01/2018 ဢၼ်တေထိုင်ၼႆႉ ဝႃႈၼႆ။ ၽူႈၸမ်ၸႂ် ၸွမ်သိုၵ်းလူင် ယွတ်ႈသိုၵ်း ၵေႃႉၼိုင်ႈလၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ မိူဝ်ႈဝႃးၼၼ်ႉ ပဵၼ်ဝၼ်း ၾိုၵ်းသွမ်ႉ ႁၢင်ႈႁႅၼ်းဝႆႉၵူၺ်းၶႃႈ ပေႃးထိုင်မႃး ဝၼ်းတီႈ 28 ႁၢင်လိူၼ်ၼႆႉ တေပဵၼ်ဝၼ်းႁပ်ႉၸုမ်ႈၶူးတႄႉၶႃႈ။ ၸၼ်ႉၶူးဢၼ်ၸဝ်ႈႁဝ်းၶႃႈတေႁပ်ႉၼၼ်ႉ ပဵၼ်ၸုမ်ႈၶူး ၸၼ်ႉ M.A (ၾၢႆႇၵၢၼ်မိူင်း) ဢၼ်ႁွင်ႉဝႃႈ Political Science။ ၵၢၼ်ႁဵၼ်းၸၼ်ႉၸွမ် ၸဝ်ႈႁဝ်းၶႃႈ လႆႈၸႂ်ႉၶၢဝ်းယၢမ်းလဵပ်ႈႁဵၼ်းမႃး ႁိမ်း 3 ပီ” ဝႃႈၼႆ။ မိူဝ်ႈဝၼ်းႁၢင်ႈႁႅၼ်းၾိုၵ်းသွမ်ႉ တႃႇႁပ်ႉၸုမ်ႈၶူး တီႈၸၼ်ႉၸွမ်ပထုမ်းထႃးၼီး ၸိုင်ႈထႆးၼၼ်ႉ မီးပီႈၼွင်ႉတႆး/ ႁႅင်း ၵၢၼ်တႆး ဢွၼ်ၵၼ်ၵႂႃႇႁူမ်ၸူမ်း ႁပ်ႉတွၼ်ႈ ၸွမ်သိုၵ်းလူင် ယွတ်ႈသိုၵ်း တင်းၼမ်လၢႆ ဝႃႈၼႆ။ ငဝ်ႈၸိုင်ႈ ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး RCSS/SSA ၼႆႉပၵ်းသဝ်းဝႆႉတီႈ လႅၼ်လိၼ်တႆး-ထႆး ႁူဝ်ပဝ်ႈပဵၼ် ၸွမ်သိုၵ်းလူင် ယွတ်ႈသိုၵ်း။

['ပၢႆးပိင်ႇၺႃႇ']

2018-01-22T10:26:36

https://shannews.org/archives/2060

ပၢင်ၵုမ်လူင် ႁူဝ်ပၢၵ်ႈပီ 21 ပၢင်လူင် ၵမ်းထူၼ်ႈသၢမ် ၶၢႆႉလိူၼ်ႈဝၼ်း

ပၢင်ၵုမ်လူင် ႁူဝ်ပၢၵ်ႇပီ 21 ပၢင်လူင် ၵမ်းထူၼ်ႈသၢမ် ဢၼ်တေၸတ်းႁဵတ်းၼႂ်းႁၢင်လိူၼ်ၵျႅၼ်ႊၼိဝ်ႊရီႊၼႆႉ တေ လိူၼ်ႈၶၢႆႉၵႂႃႇ ၸတ်းႁဵတ်းၼႂ်းလိူၼ်ၼႃႈၾႅပ်ႊၿိဝ်ႊရီႊ ၽူႈၶဝ်ႈၸုမ်းၶွမ်ႊမတီႊလွင်ႈငမ်းယဵၼ်မိူင်းႁူမ်ႈတုမ် ၵေႃႉၼိုင်ႈ လၢတ်ႈ။ တွၼ်ႈတႃႇတေၸတ်းႁဵတ်းပၢင်ၵုမ်လူင် ႁူဝ်ပၢၵ်ႇပီ 21 ပၢင်လူင် ပွၵ်ႈၵမ်း 3 ၼႂ်းလိူၼ်ၾႅပ်ႊၿိဝ်ႊရီႊ 2018 ၼၼ်ႉ ယၢမ်းလဵဝ် ႁူဝ်ၼႃႈၾၢႆႇ လူင်ပွင်ၸိုင်ႈ၊ ၶွမ်ႊမတီႊၾၢႆႇလွင်ႈငမ်းယဵၼ်တင်း ၸုမ်းယိပ်းၵွင်ႈၵၢင်ႇလူင်းလၢႆးမိုဝ်း 8 ၸုမ်း တိုၵ်ႉဢုပ်ႇဢူဝ်းငူပ်ႉၺီႉၵၼ်ယူႇ ဝႃႈၼႆ။ ဢူးဢွင်ႇသူဝ်းၽူႈၶဝ်ႈၸုမ်းၶွမ်ႊမတီႊလွင်ႈငမ်းယဵၼ် မိူင်းႁူမ်ႈတုမ် လၢတ်ႈဝႃႈ “ တေႃႈလဵဝ်ၼႆႉ ႁဝ်းၶႃႈၶိုၼ်းမႄး ဢုပ်ႇဢူဝ်းငူပ်ႉၺီႉၵၼ်ယူႇ။ ၼင်ႇႁိုဝ် တေၶႅမ်ႉလႅပ်ႈလီ ၼၼ်ႉ ႁဝ်းၶႃႈတိုၵ်ႉၶတ်းၸႂ်ၵၼ်ယူႇၶႃႈ။ တႃႇတေၸတ်း ႁဵတ်းပၢင်ၵုမ်လူင် ႁူဝ်ပၢၵ်ႇပီ 21 ပၢင်လူင် ပွၵ်ႈၵမ်း 3 ၼၼ်ႉ။ သင်ဝႃႈ ၼႂ်းလိူၼ်ၼႆႉ ဢမ်ႇလႆႈၸတ်းႁဵတ်းၸိုင် တေၶတ်းၸႂ်ၶၢႆႉၵႂႃႇၸတ်းႁဵတ်းၼႂ်း လိူၼ်ၼႃႈ ၾႅပ်ႊၿိဝ်ႊရီႊ။ တေႃႈလဵဝ် တၢင်းသွင်ၾၢႆႇတိုၵ်ႉဢုပ်ႇဢူဝ်းၵၼ်ယူႇ” ဝႃႈၼႆ။ ပၢင်ၵုမ်လူင်ၼႆႉ မိူဝ်ႈဢွၼ်တၢင်း တူၵ်းလူင်းၵၼ်ဝႃႈ တေၸတ်းႁဵတ်းၼႂ်းႁၢင်လိူၼ် ၵျႅၼ်ႊၼိဝ်ႊရီႊ ၼႆသေတႃႉ ၸုမ်းယိပ်းၵွင်ႈၵၢင်ႇ ၸၢဝ်းၶိူဝ်း 8 ၸုမ်း ဢၼ်လူင်းလၢႆးမိုဝ်းၵိုတ်းတိုၵ်းပတ်းပိုၼ်ႉတူဝ်ႈမိူင်း NCA တုၵ်းယွၼ်းၶၢႆႉ ဝၼ်း ယွၼ်ႉဝႃႈ လွင်ႈလူင်းႁူပ်ႉ ထူပ်းၵူၼ်း မိူင်းၼၼ်ႉ ၺႃးသိုၵ်းမၢၼ်ႈႁၢမ်ႈတပ်ႉ ဢမ်ႇပၼ်ႁူပ်ႉ ၸဵမ်ၸိူဝ်းၼၼ်ႉ။ ပၢင်ၵုမ်လူင် ပၢင်လူင် ႁူဝ်ပၢၵ်ႇပီ 21 ၼႆႉ ၸတ်းႁဵတ်းမႃးယဝ်ႉ 2 ပွၵ်ႈ မိူဝ်ႈပွၵ်ႈၵမ်းၼိုင်ႈၼၼ်ႉ ၸတ်းႁဵတ်းၼႂ်း လိူၼ်ၻီႊသႅမ်ႊၿိူဝ်ႊ 2016၊ ပွၵ်ႈၵမ်းသွင်သမ်ႉ ၸတ်းႁဵတ်းၼႂ်းလိူၼ်မေႊ 2017။ မိူဝ်ႈတႄႇမၼ်းတႄႉ ဢုပ်ႇ ဢူဝ်းတူၵ်းလူင်းၵၼ်ဝႆႉဝႃႈ ၼိုင်ႈပီ တေၸတ်းႁဵတ်းပၢင်ၵုမ်လူင် 2 ပွၵ်ႈ ဝႃႈၼႆ။ ၶေႃႈမုလ်း – RFA

['ၵၢၼ်မိူင်း']

2018-01-22T10:21:25

https://shannews.org/archives/2055

သင်ၶၸဝ်ႈ ပွတ်းဢွၵ်ႇၶူင်း ၶဝ်ႈတိုဝ်းၵမ်ပရိဝၢတ်ႈ တီႈမိူင်းယၢင်း ပဵၼ်ပွၵ်ႈၵမ်းထူၼ်ႈ 68

သင်ၶၸဝ်ႈတင်း တၵ်ႉၵႃႇသတ်ႉထႃး ၸႄႈဝဵင်းမိူင်းယၢင်း ႁူမ်ႈၵၼ်သေ ၸတ်းႁဵတ်းပၢင်ၶဝ်ႈဝၢတ်ႈတိုဝ်းၵမ်ပရိဝၢတ်ႈ သင်ၶၸဝ်ႈ ၵမ်းထူၼ်ႈ 68 ပွၵ်ႈၵမ်း 4 ဝႃႈၼႆ။ ဝၼ်းတီႈ 21/01/2018 ထိုင် 01/02/2018 သင်ၶၸဝ်ႈ ၸိုင်ႈတႆးပွတ်းဢွၵ်ႇၶူင်း ၶဝ်ႈတိုဝ်းၵမ်ပရိဝၢတ်ႈ တီႈဝတ်ႉ သၢႆလႅင်းသႃသၼ(ဝတ်ႉသေးတၢၼ်း) ၸႄႈဝဵင်းမိူင်းယၢင်း ၸႄႈတွၼ်ႈၵဵင်းတုင် ၸိုင်ႈတႆးပွတ်းဢွၵ်ႇၶူင်း တင်းမူတ်း သင်ၶၸဝ်ႈ ၶဝ်ႈတိုဝ်းၵမ်ပရိဝၢတ်ႈ 38 တူၼ် ဝႃႈၼႆ။ သင်ၶၸဝ်ႈတူၼ်ၼိုင်ႈ ၾၢႆႇၸွႆႈၵၢၼ်ပၢင်ၶဝ်ႈဝၢတ်ႈ တီႈဝတ်ႉသၢႆလႅင်းသႃသၼႃ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ဢိင်ၼိူဝ်တၵ်ႉၵႃႇသတ်ႉထႃး ၸႄႈဝဵင်းမိူင်းယၢင်းႁဝ်း ၶႂ်ႈလူႇၶႂ်ႈတၢၼ်းသေ ၸင်ႇပၢင်းသင်ၶၸဝ်ႈ ၶဝ်ႈတိုဝ်းၵမ်ပ ရိဝၢတ်ႈ၊ တေမီးပၢင်ထမ်းတြႃးၵူႈၶမ်ႈလႄႈ ယၢမ်းၵၢင်ဝၼ်းသမ်ႉ တေမီးပၢင်သွၼ်ၵမ်မထၢၼ်။ တီႈမိူင်းႁဝ်းၶႃႈၼႆႉ ဢမ်ႇလႆႈ ၸတ်းႁဵတ်းပၢင်ၶဝ်ႈတိုဝ်းၵမ် မႃးၵူႈပီ ဢိင်ၼိူဝ်တၵ်ႉၵႃႇသတ်ႉထႃးၶဝ် ဢဝ်ၽွင်းယၢမ်းတူဝ်ႈတၼ်းသေ ၸင်ႇၸတ်းႁဵတ်း၊ လွင်ႈဢၼ်ၸတ်းႁဵတ်းပၢင်ၶဝ်ႈတိုဝ်းၵမ် တီႈမိူင်းယၢင်းႁဝ်းၶႃႈၼႆႉ ပေႃးသွၼ်ႇပႃးပွၵ်ႈၼႆႉ တိုၵ်ႉမီး 4 ပွၵ်ႈၵူၺ်း” ဝႃႈၼႆ။ ပၢင်ၶဝ်ႈတိုဝ်းၵမ်ပရိဝၢတ်ႈ တီႈဝတ်ႉသၢႆလႅင်း သႃသၼႃ(ဝတ်ႉသေးတၢၼ်း) မိူင်းယၢင်းၼႆႉ တင်းမူတ်း သင်ၶၸဝ်ႈ တိုဝ်းၵမ် 38 တူၼ်။ သင်ၶၸဝ်ႈ ဢၼ်ၵႂႃႇၶဝ်ႈတိုဝ်းၵမ်သမ်ႉ ၵဵင်းတုင် 28 ဝတ်ႉ၊ မိူင်းပဵင်း 4 ဝတ်ႉ၊ မိူင်းၶၢၵ်ႇ 1 ဝတ်ႉလႄႈ တႃႈၶီႈလဵၵ်း 2 ဝတ်ႉ ဝႃႈၼႆ။ မိူဝ်ႈဝၼ်းတီႈ 22/12/2017 ထိုင် 01/01/2018 တၵ်ႉၵႃႇသတ်ႉထႃး ဝၢၼ်ႈပၢင်ႇၵျွင်း၊ ဝၢၼ်ႈပၢင်ႇၼမ်ႉလႄႈ ဝၢၼ်ႈ ယၢင်းၵူင်ႉ 3 ဝၢၼ်ႈ ႁူမ်ႈၵၼ်သေ ၸတ်းႁဵတ်းပၢင်ၶဝ်ႈဝၢတ်ႈတိုဝ်းၵမ်ပရိဝၢတ်ႈ သင်ၶၸဝ်ႈ တီႈဝတ်ႉထမ်မသဝၼ် (ဝၢၼ်ႈပၢင်ႇ) ၵမ်းထူၼ်ႈ 68 ပွၵ်ႈၵမ်း 6 မီးသင်ၶၸဝ်ႈ ၶဝ်ႈႁူမ်ႈတိုဝ်းၵမ် ႁိမ်း 200 တူၼ် ဝႃႈၼႆ။ ၸဝ်ႈတူၼ်ၶူးၺႃႇၼသီႇရိ တႃႈၶီႈလဵၵ်း ယၢမ်းသပ်းလႅင်းၼႄၸုမ်းၶၢဝ်ႇၽူႈတွႆႇႁွၵ်ႈဝႃႈ “ တႃႇတေမူၼ်ႉမႄးသုၵ်ႈ သီတူဝ်ၸႂ် သင်ၶၸဝ်ႈ ဢၼ်လႆႈၽိတ်းပိူင်ႈမႅၼ်ႈၶေႃႈႁၢမ်ႈ(ပိင်းၺၢပ်ႈ) ၽြႃးပဵၼ်ၸဝ်ႈၼၼ်ႉၼႆသေ သင်ၶၸဝ်ႈ ၼႂ်းမိူင်းတႆး ၶဝ်ႈတိုဝ်းၵမ်ပရိဝၢတ်ႈ ၼႂ်းလိူၼ်ၵမ်” ဝႃႈၼႆ။ လႅင်ႇၶၢဝ်ႇ လႅတ်ႇၼုမ်ႇ မင်းရၢႆး

['ၵူႈလွင်ႈလွင်ႈ']

2018-01-22T07:59:49

https://shannews.org/archives/2044

လူင်ပွင်ၸိုင်ႈၸုမ်းၼူၵ်ႉယုင်း ၸွင်ႇတေမူၼ်ႉမႄးပၵ်းပိူင်လၵ်းမိူင်းလႄႈ ၵေႃႇသၢင်ႈလွင်ႈငမ်းယဵၼ်လႆႈ

ၵဵဝ်ႇလူၺ်ႈလွင်ႈပိၼ်ႇပႅင်မူၼ်ႉမႄး ပၵ်းပိူင်လၵ်းမိူင်းလႄႈ လွင်ႈၵေႃႇသၢင်ႈငမ်းယဵၼ်ၼၼ်ႉ ယူႇတီႈ လူင်ပွင်ၸိုင်ႈ ၸုမ်းၼူၵ်ႉယုင်းၸွင်ႇတေႁဵတ်းႁႂ်ႈပွင်ပဵၼ်ထိုင်တီႈလႆႈၼႆ ႁဝ်းၶႃႈထတ်းသၢင်ဢုပ်ႇဢူဝ်းၵၼ် ၸွမ်းႁူဝ်ၶေႃႈၼႆႉဢိတ်းၼိုင်ႈ။ ပီ 2018 လိူၼ်ၵျႅၼ်ႊၼိဝ်ႊရီႊ မႂ်ႇမႃးၼႆႉ လႆႈႁၼ်ၼႂ်းၸုမ်းလူင်ပွင်ၸိုင်ႈၼူၵ်ႉယုင်း ၸၼ်ႉတိူင်းၸိူဝ်းၼႆႉ မီးလွင်ႈလႅၵ်ႈလၢႆႈမႃး၊ မိူၼ်ၸိူင်ႉတိူင်းပႃႇၵိူဝ်၊ မၵူၺ်း၊ ဢီႇရႃႇဝတီႇၸိူဝ်းၼႆႉ တႄႇဢဝ်ၸွမ်ၽွင်းလႄႈ ပႃးတင်းၶုၼ်ၽွင်းၶဝ် ၼိုင်ႈတိူင်းလႂ် 2 ၵေႃႉ တႃႇၵူၼ်း 6 ၵေႃႉလႆႈထုၵ်ႇပူတ်းပႅတ်ႈၼႆ ႁဝ်းၶႃႈလႆႈႁူႉငိၼ်းၸွမ်းၵၼ်ယူႇ။ လိူဝ်ၼၼ်ႉၵေႃႈ ၵေႃႉဢၼ်တၼ်းႁဵင်းသုင်သုတ်း ဢႃႇၼႃႇသုင်သုတ်း ၼႂ်းပႃႇတီႇၶဝ် ၼွၵ်ႈသေတေႃႇဢွင်ႇသၢၼ်းၸုၵျီႇယဝ်ႉ ၵေႃႉပဵၼ်တီႈ 2 ဢၼ်ၸိုဝ်ႈဝႃႈဢူးဝိၼ်းထဵင်ႇၼၼ်ႉၵေႃႈ လႆႈထုၵ်ႇဢွၵ်ႇၵႂႃႇတၢင်းမိူင်းၼွၵ်ႈ၊ ဢၼ်ၼႆႉၵေႃႈမၼ်းၼႄဝႃႈ ၼႂ်းၸုမ်းၼူၵ်ႉယုင်းၼႆႉ မၼ်းမီးလွင်ႈတႅၵ်ႇငၢၵ်ႈၸတ်ႉၸႂ်ၵၼ်ယဝ်ႉၼႆ ၵူၼ်းတင်းၼမ်ဢွၼ်ၵၼ်ထတ်းႁၼ်ၸိူင်ႉၼင်ႇၼႆ။ ၵူၺ်းၵႃႈ လွင်ႈၵၢၼ်ပူတ်းၵၼ်ထွၼ်ၵၼ် လူတ်းပုၼ်ႈၽွၼ်းၵၼ်ၸိူဝ်းၼႆႉတႄႉ မၼ်းၵူၺ်းပဵၼ်ၾိင်ႈၵၢၼ်မိူင်း ၸွမ်းၼင်ႇလူင်ပွင်ၸိုင်ႈၼိုင်ႈၸုမ်း ပေႃးဝႃႈႁဵတ်းတမ်းဝၢင်းၼႃႈၵၢၼ်ယဝ်ႉ ႁဵတ်းသၢင်ႈမႃးဢမ်ႇသၢင်ႇထုၵ်ႇ၊ ဢမ်ႇၼၼ်ၵေႃႈ ဢမ်ႇပေႃးမႅၼ်ႈၸႂ်ၵူၼ်းမိူင်း ဢမ်ႇထိုင်တီႈ ဢမ်ႇဢွင်ႇမၢၼ်မႃးၸိုင် ၼင်ႇႁိုဝ်ၵူၼ်းမိူင်း တေဢမ်ႇၸၢၼ်ႈၸႂ်ၼိူဝ်ပႃႇတီႇလႄႈ ၽႅၼ်ၵၢၼ်ၶွင်လူင်ပွင်ၸိုင်ႈၼၼ်ႉ ၵႃႈလႆႈဢဝ်ၵူၼ်းႁဵတ်းၼႃႈတိူဝ်ႈသေ ပူတ်းၵၼ်ထွၼ်ၵၼ်ယူႇဢၼ်ဝႃႈၼၼ်ႉ မၼ်းပဵၼ်ၾိင်ႈၵၢၼ်မိူင်းၶွင်ၵူႈမိူင်းမိူင်းၵေႃႈ ၸႂ်ႉတိုဝ်းယူႇ။ ၵူၺ်းၵႃႈ တႃႇမိူင်းႁဝ်းၶႃႈၼႆႉ မၼ်းမီးလွင်ႈလၢၵ်ႇလၢႆးဢၼ်ၼိုင်ႈ ယူႇတီႈလူင်ပွင်ၸိုင်ႈၸုမ်းၼူၵ်ႉယုင်းၼႆႉ ႁွင်ႉၶၢၼ်ပၢၵ်ႇဝႃႈ တေမူၼ်ႉမႄးပၵ်းပိူင်လၵ်းမိူင်း၊ ယဝ်ႉၵေႃႈတေသၢင်ႈလွင်ႈငမ်းယဵၼ်၊ ၼင်ႇႁိုဝ်ဝၢၼ်ႈမိူင်း တေၼိမ်တဵင်ႈ တေမီးလွင်ႈၸိုင်ႈမိူင်းႁူမ်ႇငမ်းၼၼ်ႉ တေၶတ်းၸႂ်ပွင်သၢင်ႈၵႂႃႇၼႆ ပိုၼ်ၽၢဝ်ႇၸိူင်ႉၼႆ ႁွင်ႉသႅၼ်ႇၸိူင်ႉၼႆသေယဝ်ႉ ဢဝ်ၵၢင်ၸႂ်ၵူၼ်းမိူင်းမႃး၊ ၸွမ်းၼင်ႇၵူၼ်းမိူင်းၵေႃႈယုမ်ႇယမ်မုင်ႈမွင်းလႄႈ ၸင်ႇတေပဵၼ်မႃးလူင်ပွင်ၸိုင်ႈ။ ၵူၺ်းၵႃႈ ၼႂ်းၶၢဝ်းတၢင်းပဵၼ်မႃးလူင်ပွင်ၸိုင်ႈ မီးမႃး 2 ပီၼႆႉ ပေႃးမႃးတူၺ်းၵၢၼ်သၢင်ႈလွင်ႈငမ်းယဵၼ်ၼႆ ထိုင်ဝၼ်းမိူဝ်ႈၼႆႉ ပႆႇဢုပ်ႇဢူဝ်းတူၵ်းလူင်းလႆႈၵၼ်တင်း တပ်ႉမတေႃႇသိုၵ်းမၢၼ်ႈ။ ၵမ်းၼႆႉ ယူႇတီႈတပ်ႉမတေႃႇသိုၵ်းမၢၼ်ႈ သမ်ႉႁၼ်ထိုင်ၸိူင်ႉၼင်ႇႁိုဝ် ၵဵဝ်ႇလူၺ်ႈလွင်ႈၵၢၼ်ငမ်းယဵၼ်ၼႆႉ၊ NCA ဢၼ်ႁွင်ႉဝႃႈ ၵၢၼ်ၵိုတ်းတိုၵ်းတူဝ်ႈမိူင်းၼႆႉ ယူႇတီႈလူင်ပွင်ၸိုင်ႈမႃးတမ်းဝၢင်းၽႅၼ်ၵၢၼ်သေ ၶတ်းသၢင်ႈႁၢင်ႈပွင်ယူႇၼႆႉ- 1.ပိူဝ်ႈတႃႇမူၼ်ႉမႄးပၵ်းပိူင်လၵ်းမိူင်း။ 2.ပိူဝ်ႈတႃႇသၢင်ႈလွင်ႈငမ်းယဵၼ်သေယဝ်ႉ ႁႂ်ႈလႆႈဢုပ်ႇဢူဝ်းၵၢၼ်မိူင်း။ ပေႃးပဵၼ်ၸိူင်ႉၼၼ်မႃး ပေႃးဝႃႈပိၼ်ႇပႅင်လႅၵ်ႈလၢႆႈပၵ်းပိူင်လၵ်းမိူင်းမႃးတႄႉၼႆၸိုင် ယူႇတီႈတပ်ႉသိုၵ်း မႆႈၸႂ်လိူဝ်ႁႅင်းတႄႉတေမီး 2 လွင်ႈ။ လွင်ႈၼိုင်ႈၼႆႉ ပေႃးဝႃႈပဵၼ်မႃး ပၢင်ဢုပ်ႇဢူဝ်းၵၢၼ်မိူင်းယဝ်ႉ ပေႃးဝႃႈတူၵ်းလူင်းၵၼ်လႆႈ ပိူဝ်ႈတႃႇတေမူၼ်ႉမႄးပၵ်းပိူင်လၵ်းမိူင်းတႄႉယဝ်ႉၼႆၸိုင် တပ်ႉမတေႃႇ သိုၵ်းမၢၼ်ႈဢၼ်မီးယူႇမိူဝ်ႈလဵဝ်ၼႆႉ ဢၼ်ၸုၵ်းမၼ်ႈလႆႈယူႇႁင်းမၼ်းၶေႃၶေႃ၊ ဢၼ်ပဵၼ်ၵူႈၶႅင်ႇၵၼ်လႆႈ တင်းလူင်ပွင်ၸိုင်ႈယူႇၼၼ်ႉ ပေႃးဝႃႈပိၼ်ႇပႅင်လႅၵ်ႈလၢႆႈယဝ်ႉတႄႉၸိုင် မၼ်းတေၽႅဝ်ၵႂႃႇတႂ်ႈမိုဝ်း လူင်ပွင်ၸိုင်ႈၵူၼ်းမိူင်း ယုၵ်ႉတၢင်ႇၼၼ်ႉ။ ပေႃးၸိူင်ႉၼႆမႃး သုၼ်ႇလႆႈသုၼ်ႇပဵၼ်လႄႈ ဢိၵ်ႇတင်း သုၼ်ႇထၢင်ႇႁၢင်ႈၸတ်းပွင်ၶွင်တပ်ႉသိုၵ်းၼၼ်ႉ တေလူတ်းယွမ်းၵႂႃႇၼႆ တီႈၼႆႈၶဝ်တိုၼ်းမႆႈၸႂ်ၸွမ်း၊ ဢၼ်ၼႆႉၶဝ်ဢမ်ႇပဵၼ်လႆႈ။ ထႅင်ႈၶေႃႈတီႈသွင် ယူႇတီႈတပ်ႉမတေႃႇသိုၵ်းမၢၼ်ႈၼႆႉ ၸွမ်းၼင်ႇၶဝ်ႁွင်ႉၶၢၼ်ပၢၵ်ႇဝႃႈ ၼႂ်းမိူင်းၼႆႉ တေလႆႈမီးတပ်ႉမတေႃႇလုၵ်ႈလဵဝ်၊ တေလႆႈမီးတပ်ႉသိုၵ်းလုၵ်ႈလဵဝ်ၵူၺ်းၼႆလႄႈ သင်ၸိူဝ်ႉပဵၼ်မႃး မိူင်းႁူမ်ႈတုမ်ၸိုၼ်ႈၸၢင်ႇ ၸွမ်းၼင်ႇႁဝ်းမႄးလႆႈပၵ်းပိူင်လၵ်းမိူင်းတႄႉၼႆၸိုင် ၼႂ်းတပ်ႉမတေႃႇ သိုၵ်းမၢၼ်ႈၼၼ်ႉ တေဢမ်ႇမီးၸၢဝ်းၶိူဝ်းမၢၼ်ႈဢၼ်လဵဝ်၊ ၵူၼ်းၸၢဝ်းၶိူဝ်းလၢႆၸၢဝ်းၶိူဝ်းၵေႃႈတေၶဝ်ႈပႃးမႃး တေမီးလွင်ႈသုၼ်ႇထၢင်ႇႁၢင်ႈ တႃႇတေမႃးႁူဝ်မႃႇပဵင်းၵၼ်သေ ၸတ်းသၢင်ႈႁၢင်ႈပွင်ၵႂႃႇၸိူဝ်းၼႆႉၵေႃႈ ယူႇတီႈတပ်ႉမတေႃႇသိုၵ်းမၢၼ်ႈ တိုၼ်းတေဢမ်ႇႁပ်ႉလႆႈ။ ၼွၵ်ႈလိူဝ်ၼၼ်ႉသမ်ႉ တေမီးထႅင်ႈၽွၼ်းပၢင်ႈသုၼ်ႇၸုမ်းတပ်ႉမတေႃႇၶဝ်ၼႆႉ မၼ်းယႂ်ႇၵႂၢင်ႈၼႃႇပူၼ်ႉတီႈ၊ ၼမ်လၢႆလိူဝ်ပူၼ်ႉတီႈၼႆလႄႈ ၼင်ႇႁိုဝ်ၵူၼ်းမိူင်း တေဢမ်ႇႁူႉထိုင်ၸွမ်းလွင်ႈၼႆႉ ၶဝ်တိုၼ်းတေလႆႈ ႁူမ်ႇငမ်း လပ်ႉသိူင်ႇဝႆႉယူႇ ဢၼ်ဝႃႈၼၼ်ႉၵေႃႈ မၼ်းပဵၼ်လွင်ႈပိူဝ်ႈတႃႇၶဝ်မႆႈၸႂ်ဝႆႉ။ ၵွပ်ႈပိူဝ်ႈၸိူင်ႉၼႆလႄႈ ပေႃးၵဵဝ်ႇလူၺ်ႈ NCA မႃး သင်ၸိူဝ်ႉဝႃႈလူင်ပွင်ၸိုင်ႈ ႁူမ်ႈမိုဝ်းတင်းၸၢဝ်းၶိူဝ်းသေယဝ်ႉ တေသိုပ်ႇၶိုပ်ႈၼႃႈမႃးႁႅင်းႁႅင်းၼႆၸိုင် ယူႇတီႈတပ်ႉမတေႃႇသိုၵ်းမၢၼ်ႈ တၵ်းတေၸႂ်ႉတိုဝ်း DDR ဢၼ်ဝႃႈၸႂ်ႉဝၢင်းၶိူင်ႈ ၸႂ်ႉယႃႉတပ်ႉၸိူဝ်းၼၼ်ႉတႄႉ တိုၼ်းတေဢဝ်ၼႆႉၶိုပ်ႈၼႃႈသေတေႃႇသူႈၶိုၼ်း ဢၼ်ဝႃႈၼၼ်ႉ ႁဝ်းၶႃႈထတ်းႁၼ်ဢၼ်ၼႆႉဢၼ်ၼိုင်ႈ။ ၵွပ်ႈပိူဝ်ႈၸိူင်ႉၼႆ ယူႇတီႈလူင်ပွင်ၸိုင်ႈ ဝႆႉဝႃႈမၼ်းမီးၸႂ်ပိူဝ်ႈတႃႇတေၵေႃႇသၢင်ႈ မိူင်းႁူမ်ႈတုမ်ၸိုၼ်ႈၸၢင်ႇ လႄႈ ၶႂ်ႈၶတ်းၸႂ်မူၼ်ႉမႄးလၵ်းမိူင်းၵႃႈႁိုဝ်ၵေႃႈ ပေႃးတင်းဝႃႈတပ်ႉသိုၵ်း တပ်ႉမတေႃႇသိုၵ်းမၢၼ်ႈၼႆႉ ဢမ်ႇၽွမ်ႉၸွမ်းၼႆၸိုင် လွင်ႈသၢင်းငမ်းယဵၼ်ၼႆႉ တိုၼ်းတေဢမ်ႇဢွင်ႇ ဢမ်ႇထိုင်တီႈပဵၼ်ၵၢၼ်မႃးလႆႈၼႆ ႁဝ်းၶႃႈႁၼ်ထိုင်ဝႆႉၸိူင်ႉၼင်ႇၼၼ်။ ထႅင်ႈၶၵ်ႉၼိုင်ႈတွၼ်ႈၼိုင်ႈ ယူႇၼႂ်းလုမ်းတႅၼ်းၽွင်းသေယဝ်ႉ ပိူဝ်ႈတႃႇတေမူၼ်ႉမႄးပၵ်းပိူင်လၵ်းမိူင်းၼၼ်ႉ ၸွင်ႇတေပဵၼ်လႆႈ ဢၼ်ဝႃႈၼၼ်ႉတႄႉ ၼႆႉယိုင်ႈၶႅၼ်းမီးလွင်ႈမုင်ႈမွင်းဢေႇ။ ၸွမ်းၼင်ႇပၵ်းပိူင်လၵ်းမိူင်း 2008 တမ်းဝၢင်းမီးဝႆႉၼၼ်ႉ ပိူဝ်ႈတႃႇတေမူၼ်ႉမႄးပိၼ်ႇပႅင် ပိူင်ၵၢၼ် ဢၼ်ၵဵဝ်ႇလူၺ်ႈမိူင်းႁူမ်ႈတုမ်လႄႈသင်၊ ပိူင်ၵၢၼ်ဢၼ်ၵဵဝ်ႇလူၺ်ႈလွင်ႈႁူမ်ႇလူမ်ႈ ဢိၵ်ႇလူၺ်ႈပႃးတင်း လွင်ႈတပ်ႉသိုၵ်းၸိူဝ်းၼႆႉ ၼွၵ်ႈၼိူဝ်သေတႅၼ်းၽွင်းၵူၼ်းမိူင်းၶဝ် 75% ၊ ဢိၵ်ႇလူၺ်ႈပႃးတင်းတပ်ႉသိုၵ်း တီႈဢေႇသုတ်း 1% ၵမ်ႉထႅမ် ၸင်ႇတေမူၼ်ႉမႄးလႆႈ တေပဵၼ်ၵၢၼ်လႆႈဢၼ်ဝႃႈၼၼ်ႉၵေႃႈ တမ်းဝၢင်းမီးဝႆႉၸႅင်ႈလႅင်းပုတ်းၶၢတ်ႇလႄႈ ယူႇတီႈၼႂ်းလုမ်းတႅၼ်းၽွင်းသေ တေမူၼ်ႉမႄးပၵ်းပိူင်လၵ်းမိူင်း ဢၼ်ဝႃႈၼၼ်ႉၵေႃႈ ဢမ်ႇပေႃးမီးတၢင်းမုင်ႈမွင်းမၼ်း။ ယူႇတီႈႁူဝ်ၼႃႈတႅၼ်းၽွင်း ဢၼ်ပဵၼ်ဢူးဝိၼ်းမျိၼ်ႉၵေႃႈ သမ်ႉပိုၼ်ၽၢဝ်ႇဝႆႉဝႃႈ ၵွၼ်ႇပႆႇသၢင်ႈလႆႈ လွင်ႈငမ်းယဵၼ်ၼႆႉ ပႆႇၸၢင်ႈၶိုင်ပိူဝ်ႈတႃႇတေမူၼ်ႉမႄးပၵ်းပိူင်လၵ်းမိူင်း ဝႃႈၼၼ်ဝႆႉလႄႈ မိူၼ်တင်းဝႃႈ ၼႂ်းၶၢဝ်းတၢင်းၸုပ်ႈၼိုင်ႈ ဢၼ်ၶဝ်ၶိုၼ်ႈပဵၼ်မႃးလူင်ပွင်ၸိုင်ႈ တႄႇဢဝ်ပီ 2016 တေႃႇထိုင်ၼႂ်းၵႄႈ 2020 ၼႆႉ ႁဝ်းၶႃႈဢမ်ႇၸၢင်ႈမုင်ႈမွင်းဝႃႈ တေပဵၼ်မႃးလွင်ႈငမ်းယဵၼ်လႄႈ လွင်ႈပိၼ်ႇပႅင်လႅၵ်ႈလၢႆႈ ပၵ်းပိူင်လၵ်းမိူင်း ဢၼ်ဝႃႈၼၼ်ႉ ႁဝ်းၶႃႈမႃးႁုပ်ႈသေထတ်းႁၼ်ၸိူင်ႉၼႆ။ လိူဝ်ၼၼ်ႉသမ်ႉ ယူႇတီႈလူင်ပွင်ၸိုင်ႈၸုမ်းၼူၵ်ႉယုင်းၼႆႉ မီးလွင်ႈၸုတ်ႈယွမ်းဝႆႉဢၼ်လႂ်ၼႆ ၵဵဝ်ႇလူၺ်ႈလွင်ႈ ၵၢၼ်မၢၵ်ႈမီးလႄႈသင်၊ ၵဵဝ်ႇလူၺ်ႈလွင်ႈၵၢၼ်သၢင်ႈငမ်းယဵၼ်လႄႈသင်၊ ၵဵဝ်ႇလူၺ်ႈလွင်ႈပိၼ်ႇပႅင်မူၼ်ႉမႄး လၵ်းမိူင်းၼႆႉလႄႈသင် ယူႇတီႈၸွမ်ၸိုင်ႈၵေႃႈလီ၊ ယူႇတီႈၽူႈၵိူဝ်းၵုမ်ၸိုင်ႈမိူင်းၵေႃႈလီ၊ ႁႂ်ႈပေႃးဢွၵ်ႇၼႃႈဢွၵ်ႇတႃ ႁဵတ်းပဵၼ်တၢင်းၵၢၼ်သေမႃးသပ်းလႅင်းၼႄ ၽူႈတႅၼ်းၽွင်းၶဝ်ၼႂ်းလုမ်းတႅၼ်းၽွင်း ဢၼ်ဝႃႈၼၼ်ႉၵေႃႈ ပႆႇတွၼ်ႉမီးမႃး။ ဢၼ်ၼႆႉၵေႃႈ ပဵၼ်လွင်ႈၸုတ်ႈယွမ်းလူင်ဝႆႉဢၼ်ၼိုင်ႈလႄႈ ယူႇတီႈတပ်ႉမတေႃႇသိုၵ်းမၢၼ်ႈၵေႃႈ သမ်ႉႁၼ်ထိုင်ဝႃႈ ၾၢႆႇလူင်ပွင်ၸိုင်ႈမီးလွၵ်းဢူၼ်ႈဝႆႉလႄႈ ယူႇတီႈၶဝ်ၵေႃႈတိုၼ်းၸၢင်ႈၶဵင်ႈၶႅင်သေ ပိူဝ်ႈတႃႇတေၵွၼ်းၵိူင်ႈၵၼ်ၵႂႃႇယူႇၼႆ ဢၼ်ၼႆႉမၼ်းပဵၼ်ဝႆႉတၢင်းႁၼ် 2 ဢၼ်။ ၵွပ်ႈပိူဝ်ႈၸိူင်ႉၼႆ ပေႃးတေမႃးႁုပ်ႈသေထတ်းသၢင်တူၺ်းတႄႉ ပိူဝ်ႈတႃႇတေသၢင်ႈမိူင်းႁူမ်ႈတုမ်ဢၼ်ဝႃႈၼၼ်ႉ ဢမ်ႇပႃးဢဵၼ်ႁႅင်းၸၢဝ်းၶိူဝ်းၸိူဝ်းၼႆႉ ဢမ်ႇပဵၼ်လႆႈလႃးလႃး။ ၵူၺ်းၵႃႈ ပေႃးဝႃႈလူင်ပွင်ၸိုင်ႈလႄႈၸၢဝ်းၶိူဝ်း ႁူမ်ႈမိုဝ်းၵၼ်လႆႈၵႂႃႇ တႄႉတႄႉဝႃႈဝႃႈ ဝႆႉဝႃႈၸိူင်ႉၼၼ်ၵွၼ်ႇ၊ သင်ၸိူဝ်ႉဝႃႈၾၢႆႇတပ်ႉသိုၵ်းမၢၼ်ႈ ပႆႇယွၼ်ႇယၢၼ်း လွၵ်းၸုၵ်းၶဝ်၊ ပႆႇယွၼ်ႇယၢၼ်းလေႃးၽၶဝ်ၼႆၸိုင် ပိူဝ်ႈတႃႇတေပဵၼ်မႃးလွင်ႈငမ်းယဵၼ် ဢိၵ်ႇလူၺ်းပႃးတင်းလွင်ႈပိၼ်ႇပႅင်လႅၵ်ႈလၢႆႈ ႁႂ်ႈပေႃးပဵၼ်မႃးမိူင်းႁူမ်ႈတုမ်ၸိုၼ်ႈၸၢင်ႇ ဢၼ်ဝႃႈၼၼ်ႉ ႁဝ်းၶႃႈပႆႇၸၢင်ႈမုင်ႈမွင်း။ တီႈၼႆႈႁဝ်းၶႃႈတေမီးတၢင်းမုင်ႈမွင်းဢၼ်ၼိုင်ႈတႄႉ သင်ၸိူဝ်ႉဝႃႈပႃႇတီႇပၢႆးမိူင်းၸၢဝ်းၶိူဝ်း ဢိၵ်ႇလူၺ်ႈပႃးတင်း EAO ဢၼ်ႁွင်ႉဝႃႈ ၸုမ်းၸၢဝ်းၶိူဝ်းမႅၵ်ႇၵွင်ႈလုၵ်ႉၽိုၼ်ႉၸိူဝ်းၼႆႉ တူၵ်းလူင်းလႆႈၸႂ်ၵၼ် ပဵၼ်မႃးၶေႃႈလဵဝ် သဵင်လဵဝ် ပိူဝ်ႈတႃႇတေမူၼ်ႉမႄးပၵ်းပိူင်လၵ်းမိူင်းၼၼ်ႉလႄႈသင်၊ ပိူဝ်ႈတႃႇတေၵေႃႇတင်ႈတပ်ႉသိုၵ်း မိူင်းႁူမ်ႈတုမ်ၼၼ်ႉလႄႈသင်၊ ယူႇတီႈၸုမ်းၸၢဝ်းၶိူဝ်းတင်းသဵင်ႈတႄႉ တိုၼ်းဝႃႈပဵၼ်ၶေႃႈလဵဝ်သဵင်လဵဝ်ၵၼ် လႆႈယူႇၼႆ ၼႄလႆႈၸႅင်ႈၸႅင်ႈလႅင်းလႅင်းတႄႉၸိုင် မိူင်းလုမ်ႈၾႃႉဢိၵ်ႇလူၺ်ႈၵူႈမိူင်းမိူင်းၵေႃႈ တေတူၺ်းႁၼ်ထိုင်မႃးလႄႈ ဢဝ်ႁႅင်းဢၼ်ၼႆႉသေ တေႃႇသူႈၸွမ်းတႄႉ ႁဝ်းၶႃႈတေၸၢင်ႈမီး တၢင်းမုင်ႈမွင်းယူႇၼႆ ယွၼ်းထတ်းႁၼ်ၸိူင်ႉၼႆသေ ၶွတ်ႇယွတ်ႈပၢႆၵႂၢမ်းတီႈၼႆႈ။ မႂ်ႇသုင်ၵၼ်ၵူႈၵေႃႉၶႃႈ။

['Uncategorized', 'ၶေႃႈထတ်းသၢင်']

2018-01-22T07:53:38

https://shannews.org/archives/2042

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 22/01/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.17 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1344 ပျႃး၊ ငိုၼ်းၶႄႇ 1 ယႅၼ်ႉ = 209.87 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 22/01/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 21/01/2018 ငိုၼ်းထႆး 1 ဝၢတ်ႇ = 42.0 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1346 ပျႃး၊ ငိုၼ်းၶႄႇ 1 ယႅၼ်ႉ = 209.1 ပျႃး။

['ၵၢၼ်မၢၵ်ႈမီး']

2018-01-22T03:53:52

https://shannews.org/archives/2034

ၸုမ်းတူင်ႉၼိုင်တူင်ႇဝူင်းပၢႆးပၺ်ၺႃတႆး 4 ၸုမ်း တေႁူမ်ႈၵၼ်ၸတ်းပၢင်ဢုပ်ႇၶႆႈလွင်ႈပိုၼ်းတႆး

ၸုမ်းတူင်ႉၼိုင်တူင်ႇဝူင်းပၢႆးပၺ်ၺႃတႆး 4 ၸုမ်း တေႁူမ်ႈၵၼ်ၸတ်းပၢင်ဢုပ်ႇၶႆႈလွင်ႈပိုၼ်းတႆး

['Uncategorized']

2018-01-19T10:48:36

https://shannews.org/archives/2023

ၸဝ်ႈယွတ်ႈသိုၵ်းတူၵ်ႇလၢတ်ႈဝႃႈ တပ်ႉသိုၵ်းလူင်ပွင်ၸိုင်ႈ ၸွမ်းၵဝ်းႁူင်းႁဵၼ်းၸိူဝ်ႉၸၢတ်ႈတႆးၼႆႉ တုမ်ႉတိူဝ်ႉလွင်ႈယုမ်ႇယမ်ၵၼ်

ၾၢႆႇတပ်ႉသိုၵ်းမၢၼ်ႈ သွၵ်ႈတဝ်ၵူတ်ႇထတ်းႁူင်းႁဵၼ်းၸိူဝ်ႉၸၢတ်ႈ ၼႂ်းဢိူင်ႇထုင်ႉယိူင်း ၸႄႈဝဵင်းလၢႆးၶႃႈ၊ ၵူတ်ႇထတ်းထဵတ်ႈထၢမ်ပႃးမေႃသွၼ်။ သၢႆသိုၵ်းမၢၼ်ႈၼႂ်းတပ်ႉၵွင် ၶမရ 525 ၊ ႁႅင်းၵူၼ်းမွၵ်ႈ 30 ပၢႆဢိင်ဢၢင်ႈၶေႃႈၸီႉသင်ႇပႃႈၼိူဝ် တိူင်းသိုၵ်းဝၼ်းဢွၵ်ႇၵၢင် (ယလၶ) ၶူဝ်လမ်သေ ၶဝ်ႈၵႂႃႇၵူတ်ႇထတ်း တွင်ႈထၢမ်မေႃသွၼ် လွင်ႈႁူင်းႁဵၼ်းၸိူဝ်ႉၸၢတ်ႈ တီႈဝၢၼ်ႈၽြႃးလိူၼ်သီႇ ၼႂ်းဢိူင်ႇထုင်ႉယိူင်း ၸႄႈဝဵင်းလၢႆးၶႃႈ မိူဝ်ႈဝၼ်းတီႈ 11/01/2018 ။ ၵဵဝ်ႇၵပ်းလွင်ႈၼႆႉ ၸွမ်သိုၵ်းလူင်ယွတ်ႈသိုၵ်း ႁူဝ်ပဝ်ႈၶွင်ႇသီႇဢဝ်ၶိုၼ်းၸိုင်ႈတႆး (RCSS) ယၢမ်ႈလၢတ်ႈတီႈ ၸုမ်းၶၢဝ်ႇၽူႈတွႆႇႁွၵ်ႈဝႃႈ- “မိူၼ်ၼင်ႇဝၼ်းမိူဝ်ႈၼႆႉ တပ်ႉမတေႃႇၸွမ်းၸွပ်ႇဝႃႈ ႁူင်းႁဵၼ်း RCSS မီးတီႈလႂ်၊ ႁူင်းယႃ RCSS မီးတီႈလႂ်ၼႆသေ ၵႂႃႇၸွမ်းယႃႉ၊ ဢၼ်ၼႆႉမၼ်းႁဵတ်းႁႂ်ႈလွင်ႈ ဢမ်ႇယုမ်ႇယမ်ၵၼ် ၵိူတ်ႇၶိုၼ်ႈမႃးတိၵ်းတိၵ်း၊ ၸိူဝ်းၼႆႉ ၾၢင်ႁၢင်ႈလွင်ႈငမ်းယဵၼ် မၼ်းဢမ်ႇဢွၵ်ႇယဝ်ႉ”- ဝႃႈၼႆ။ မၼ်းၸဝ်ႈသိုပ်ႇလၢတ်ႈၾၢင်ႉတိူၼ်ဝႃႈ- “ပေႃးႁူင်းႁဵၼ်းလူင်ပွင်ၸိုင်ႈမီးတီႈလႂ် ႁဝ်းၵႂႃႇႁႄႉႁၢမ်ႈပႅတ်ႈမူတ်း ၶဝ်ယိုင်ႈၶႅၼ်းတုမ်ႉတိူဝ်ႉႁႅင်း၊ ႁူင်းႁဵၼ်းလူင်ပွင်ၸိုင်ႈၼႆႉ ႁဝ်းဢမ်ႇပၼ်သွၼ်ၸွမ်းဝၢၼ်ႈၼွၵ်ႈၼႃးပၢင်ႇ၊ ႁဝ်းႁၢမ်ႈဢမ်ႇပၼ်သွၼ်ၼႂ်းဝဵင်းၵေႃလႆႈ၊ မိူင်းတႆးလူး ႁူင်းႁဵၼ်းလူင်ပွင်ၸိုင်ႈ ယႃႇႁႂ်ႈမီးသေတီႈ ႁဝ်းႁၢမ်ႈလႆႈ၊ ၶဝ်ၵႂႃႇဢဝ်ႁူမ်ႇလူမ်ႈၶူးသွၼ်တႃႇသေႇဢမ်ႇၸႂ်ႈ”- ၸဝ်ႈယွတ်ႈသိုၵ်း လၢတ်ႈၼႄၼင်ႇၼႆ။ ဝႅပ်ႊသၢႆႊ သႅၼ်ပၢႆး ဢွၵ်ႇၶၢဝ်ႇဝႆႉဝႃႈ မေႃသွၼ်ၼၢင်းၸၢမ်ႁွမ် ႁူင်းႁဵၼ်းၸိူဝ်ႉၸၢတ်ႈထုင်ႉယိူင်း လၢတ်ႈၼႄဝႃႈ- “သိုၵ်းမၢၼ်ႈၶဝ်မႃးယွၼ်းတူၺ်းမၢႆၾၢင် (ဝႂ်ၵိုၵ်းတူဝ်) ၵူၼ်းဝၢၼ်ႈလႄႈ မေႃသွၼ်ၶဝ်၊ တႅမ်ႈမၢႆၵႂႃႇမၢႆတူဝ်ၼႂ်းမၢႆၾၢင်၊ ထၢႆႇၶႅပ်းႁၢင်ႈလုၵ်ႈႁဵၼ်းလႄႈ ႁူင်းႁဵၼ်းၵႂႃႇ။ ထၢမ်ၶႃႈၼၢင်းဝႃႈ ႁူင်းႁဵၼ်းၼႆႉ ၶဝ်ႈတၢင်းၵၢၼ်ယူႇႁႃႉ၊ မေႃသွၼ်ၶဝ်လုၵ်ႉတီႈလႂ်မႃး၊ ယဝ်ႉၸၼ်ႉသိပ်းယဝ်ႉႁႃႉ၊ သိုၵ်းတႆးလူး မႃးတီႈၼႆႈယူႇႁႃႉၸိူဝ်းၼႆႉ”- ဝႃႈၼႆ။ ႁူင်းႁဵၼ်းၸိူဝ်ႉၸၢတ်ႈ ၼႂ်းဢိူင်ႇထုင်ႉယိူင်း ၸႄႈဝဵင်းလၢႆးၶႃႈၼႆႉ ၸဝ်ႈသင်ၶလႄႈၵူၼ်းဝၢၼ်ႈ ႁူမ်ႈၵၼ်တႄႇပူၵ်းတင်ႈမႃးမိူဝ်ႈၼႂ်းပီ 2015 ။ လုၵ်ႈႁဵၼ်းမီး 36 ၵေႃႉ၊ မေႃသွၼ်မီး 3 ၵေႃႉ။ ႁူင်းႁဵၼ်းၼႆႉ ပူင်သွၼ်ပၼ်မိူၼ်ၼင်ႇပၢႆးၼပ်ႉ၊ ပၢႆးပိုၼ်း၊ လိၵ်ႈဢိင်းၵလဵတ်ႈ၊ လိၵ်ႈတႆး၊ လိၵ်ႈမၢၼ်ႈ ၸိူဝ်းၼႆႉ။ မိူဝ်ႈၼႂ်းလိူၼ်ၻီႊသႅမ်ႊၿိူဝ်ႊ 2017 ပူၼ်ႉမႃး မီးၶၢဝ်ႇဢွၵ်ႇမႃးဝႃႈ ၽူႈၵွၼ်းတိူင်းသိုၵ်း (ယလၶ)ၶူဝ်လမ်၊ ၸွမ်ႁၢၼ်တၢၼ်းလၢႆႇ ၸီႉသင်ႇႁႂ်ႈၵူတ်ႇထတ်း ႁူင်းႁဵၼ်းလႄႈႁူင်းယႃ ၸိူဝ်းဢမ်ႇၶဝ်ႈတၢင်းၵၢၼ် ၼႂ်းပိုၼ်ႉတီႈၵုမ်းၵမ်တိူင်းသိုၵ်းၶူဝ်လမ် ၼႂ်းၸႄႈတွၼ်ႈလွႆလႅမ် ပႃးၸဵမ်ၼႂ်းၸႄႈတွၼ်ႈလၢင်းၶိူဝ်း ၸိူဝ်းၼႆႉ။

['ပၢႆးပိင်ႇၺႃႇ']

2018-01-19T10:47:02

https://shannews.org/archives/2021

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 19/01/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.09 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1346.5 ပျႃး၊ ငိုၼ်းၶႄႇ 1 ယႅၼ်ႉ = 209.63 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 19/01/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 18/01/2018 ငိုၼ်းထႆး 1 ဝၢတ်ႇ = 42.0 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1346 ပျႃး၊ ငိုၼ်းၶႄႇ 1 ယႅၼ်ႉ = 209.1 ပျႃး။

['ၵၢၼ်မၢၵ်ႈမီး']

2018-01-19T10:44:16

https://shannews.org/archives/2017

ၸုမ်းလူင်ပွင်ၸိုင်ႈၸႄႈမိူင်းတႆးဝၢင်းၽႅၼ်တေဢဝ်ၶူဝ်းၶွင်ၼႂ်းႁေႃယွင်ႁူၺ်ႈ ၵႂႃႇမႄးတီႈတႃႈၵုင်ႈ

ၸုမ်းလူင်ပွင်ၸိုင်ႈ ၸႄႈမိူင်းတႆးဝၢင်းၽႅၼ်တႃႇတေမႄးလုမ်းလႃး ၶူဝ်းၶွင်ၵဝ်ႇၵႄႇၵိုၵ်းပိုၼ်း ၼႂ်းႁေႃ လူင်ယွင်ႁူၺ်ႈတေဢဝ်ၵႂႃႇမႄးတီႈတႃႈၵုင်ႈၶၢဝ်းတၢင်းၼိုင်ႈပီ။ ဝၼ်းတီႈ 17/01/2018 ႁူင်းၼႄၶူဝ်းၶွင်ၵဝ်ႇၵိုၵ်းပိုၼ်း တႃႈၵုင်ႈၸတ်းႁဵတ်းပၢင်သပ်းလႅင်းၸႅင်ႈၶၢဝ်ႇ ႁႂ်ႈၵူၼ်းမိူင်းလႆႈႁပ်ႉႁူႉလွင်ႈဝႃႈတေ ဢဝ်ၶူဝ်းၶွင်ၼႂ်းႁေႃလူင်ယွင်ႁူၺ်ႈ ၵႂႃႇမႄးလုမ်းလႃးႁဵတ်းလွင်ႈ မူတ်းသႂ် တီႈတႃႈၵုင်ႈ။ ၼၢင်းလၢဝ်ငိုၼ်း ၽူႈၸတ်းၵၢၼ် ႁူင်းၼႄၶူဝ်းၶွင်ၵဝ်ႇၵိုၵ်းပိုၼ်း ဝဵင်းတႃႈၵုင်ႈ လၢတ်ႈတီႈပၢင်သပ်း ၸႅင်ႈၶၢဝ်ႇၼၼ်ႉဝႃႈ – “ ၶူဝ်းၶွင် ဢၼ်တေဢဝ်ၵႂႃႇမႄးလုမ်းလႃးႁဵတ်းလွင်ႈမူတ်းသႂ်ႇတႄႉ ပဵၼ်ၶူဝ်း ၸႂ်ႉ ၶူဝ်းသွႆၼႂ်းႁေႃ 270 ယၢင်ႇ၊ ၶူဝ်းၼုင်ႈတၢင်းဝႆၼႂ်းႁေႃ 138 ၸုမ်ႇ။ တေၸႂ်ႉၶၢဝ်းယၢမ်းမွၵ်ႈ 1 ပီ။ တႃႇတေမႄးလုမ်းလႃးၼႆႉ ယူႇတီႈၸုမ်းလူင်ပွင်ၸိုင်ႈၸႄႈမိူင်းတႆး တေၸႂ်ႉငိုၼ်းပၢၵ်ႇ လၢၼ်ႉပျႃး ပၢႆ၊ ႁွင်ႈၵၢၼ်ၾၢႆႇသႃသၼႃ လႄႈၾိင်ႈငႄႈ ၾိင်ႈထုင်းတေၸႂ်ႉၸၢႆႇငိုၼ်း 50 လၢၼ်ႉပျႃးပၢႆ- ၶူဝ်းၶွင် ၸိူဝ်းၼႆႉပေႃးမႄးယဝ်ႉ တေၶိုၼ်းဢဝ်မႃးဝႆႉတီႈႁေႃယွင်ႁူၺ်ႈၵူၺ်း ” ဝႃႈၼႆ။ ၵဵဝ်ႇလူၺ်ႈလွင်ႈၼႆႉ ၶူးပိုၼ်ၶမ်း ၽူႈတႅမ်ႈပိုၼ်း လၢတ်ႈဝႃႈ – “ ၶူဝ်းၶွင်ၵိုၵ်းပိုၼ်းၵိုၵ်းမိူင်းဢၼ်ဝႃႈၼႆႉ ပဵၼ်ၶွင်ၵိုၵ်းမိူင်းလႂ်ၵေႃႈ ထုၵ်ႇလီလဵပ်ႈႁဵၼ်းၶူၼ်ႉၶႆႈမႄးတီႈမိူင်းၼၼ်ႉၵူၺ်း။ ဢၼ်ၼႆႉၵေႃႈႁၼ် ထိုင်ဝႃႈ ထုၵ်ႇလီမႄးတီႈႁေႃယွင်ႁူၺ်ႈ မိူင်းတႆးၵူၺ်း၊ ႁွင်ႉမွၵ်ႇၽူႈလူင်ႉလႅၼ်ႇ မႃးသွၼ်ပၼ် ၵူၼ်းပိုၼ်ႉတီႈ လွင်ႈလွၵ်းလၢႆးလုမ်းလႃးၵေႃႈယင်းလႆႈ ။ ၶူဝ်းၶွင်ၵဝ်ႇၵႄႇၼပ်ႉႁူဝ်ပၢၵ်ႇၼႆႉ ဢဝ်ၵႂႃႇဢဝ်မႃးၼႆႉ မၼ်းၸၢင်ႈတူၵ်းႁၢႆ လူႉၵွႆလႆႈ ” ဝႃႈၼႆ။ လွင်ႈမႄးၶူဝ်းၶွင်ၵဝ်ႇၵႄႇၵိုၵ်းႁေႃၵမ်းၼႆႉ တေဢဝ်ၶိူင်ႈၸၢၵ်ႈၶိုတ်းၵၢပ်ႈပၢၼ်သေ မႄးလုမ်းလႃး ႁဵတ်းလွင်ႈမူတ်းသႂ်လႄႈ ပဵၼ်ပွၵ်ႈၵမ်းဢွၼ်တၢင်းသုတ်းၼႂ်းမိူင်းမၢၼ်ႈဝႃႈၼႆ။ Photo – Nang Nang Tai

['ၵူႈလွင်ႈလွင်ႈ']

2018-01-19T10:40:33

https://shannews.org/archives/2013

ၵူၼ်းမိူင်း ႁႂ်ႈၽူႈတႅၼ်းၸိူဝ်ႉၸၢတ်ႈ တုၵ်းယွၼ်းပၼ်ၶိုၼ်းတီႈလိၼ် ဢၼ်လူင်ပွင်ၸိုင်ႈသိုၵ်းမၢၼ်ႈယိုတ်းၵႂႃႇ

ၽူႈတႅၼ်းသၽႃးၸိူဝ်ႉၸၢတ်ႈ ၸႄႈတွၼ်ႈလႃႈသဵဝ်ႈ တင်းၽူႈပွင်ၵၢၼ်ပႃႇတီႇႁူဝ်သိူဝ် SNLD ႁူပ်ႉထူပ်းၵူၼ်းမိူင်း ထွမ်ႇငိၼ်း လွင်ႈယၢပ်ႇၽိုတ်ႇၵူၼ်းမိူင်း ၼႂ်းဢိူင်ႇႁူၺ်ႈၵဵင် ၸႄႈဝဵင်းတၢင်ႉယၢၼ်း။ ဝၼ်းတီႈ 18/01/2018 ယၢမ်းဝၢႆးဝၼ်း 1 မူင်း ၽူႈတႅၼ်းသၽႃး ၸိူဝ်ႉၸၢတ်ႈပႃႇတီႇႁူဝ်သိူဝ် SNLD ၸၢႆးဝၼ်းလႅင်း ၶမ်း တင်း ၽူႈတႅၼ်းသၽႃးၸႄႈမိူင်းၶဵတ်ႇလိူၵ်ႈတင်ႈ မၢႆ 2 ၸႄႈဝဵင်းတၢင်ႉယၢၼ်း ႁူမ်ႈၵၼ်သေ လူင်းႁူပ်ႉထူပ်း ၵူၼ်းမိူင်း တီႈဝတ်ႉဝိႁၢရ် ဝၢၼ်ႈႁူၺ်ႈၵဵင် ဢိူင်ႇႁူၺ်ႈၵဵင် ၸႄႈဝဵင်းတၢင်ႉယၢၼ်း ၸႄႈတွၼ်ႈလႃႈသဵဝ်ႈ ၸိုင်ႈတႆးပွတ်း ႁွင်ႇ။ ၵူၼ်းမိူင်းပိုၼ်ႉတီႈ ဢုပ်ႇလၢတ်ႈႁႂ်ႈၸွႆႈတုၵ်းယွၼ်း ပၼ်ၶိုၼ်းတီႈလိၼ်ဢၼ်ၺႃးသိုၵ်းလူင်ပွင်ၸိုင်ႈမၢၼ်ႈ ယိုတ်းဢဝ်မိူဝ်ႈပူၼ်ႉမႃး 16 ပီၼၼ်ႉ” ဝႃႈၼႆ။ ၸၢႆးဝၼ်းလႅင်းၶမ်း လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ၸဝ်ႈ ႁႆႈၸဝ်ႈၼႃး 6-7 ၵေႃႉ လုၵ်ႉလၢတ်ႈဝႃႈပူၼ်ႉမႃး မိူဝ်ႈ 16 ပီပၢႆၼၼ်ႉ တီႈလိၼ်ၶဝ်ၺႃးယိုတ်း။ ပဵၼ်တီႈၽုၵ်ႇသွမ်ႈႁႃၵိၼ်လဵင်ႉတွင်ႉ ၵူၼ်းမိူင်း တၢင်ႉယၢၼ်း ပၢၼ်သိုပ်ႇပၢၼ် ပဵၼ် ၼႃး၊ ႁႆႈ၊ သူၼ်ၼဵင်ႈ၊ တီႈလဵင်ႉဝူဝ်းၵႂၢႆးလႄႈ ပႃႇၽိုၼ်း။ ပေႃးဢဝ်တေႃႈလဵဝ် ဝႃႈတႄႉၵေႃႈ မီး လၢႆဢေႊၶိူဝ်ႊၼင်ႇၵဝ်ႇ။ ႁဝ်းၶႃႈတႄႉ ယၢမ်းလဵဝ်တႅမ်ႈမၢႆဝႆႉၵူၺ်းၵွၼ်ႇ။ ႁႂ်ႈၵူၼ်းမိူင်းတၢင်ႇတီႈၶွမ်ႊမတီႊ ၾၢႆႇထတ်း ၼႃႈလိၼ်လူးၵွၼ်ႇ၊ ပေႃးတၢင်ႇယဝ်ႉသေ ပႂ်ႉလိူၼ် 2 လိူၼ်၊ ပေႃးလုၵ်ႉတၢင်းပုၼ်ႉၸီႉသင်ႇမႃး ႁဝ်းတင်းတူဝ်တႅၼ်း တၢင်တူဝ်ၸဝ်ႈႁႆႈၸဝ်ႈၼႃး တေဢုပ်ႇၵၼ်သေ တႅပ်းတတ်း။ သင်ဝႃႈ တၢင်းၼိူဝ်ဢမ်ႇဝႃႈႁိုဝ်မႃး ၸင်ႇႁဝ်းတေဢဝ် တၢင်ႇၼႂ်းသၽႃး” ဝႃႈၼႆ။ တီႈလိၼ်ၼၼ်ႉ ဝၢႆးလင် သိုၵ်းမၢၼ်ႈ ယိုတ်းယဝ်ႉ ၶွမ်ႊပၼီႊႁူင်ပင်းမႃးယိပ်း။ သင်ဝႃႈ ဝူဝ်းၵႂၢႆးၶဝ်ႈၵႂႃႇၼႂ်းသူၼ် တီႈလိၼ်ၼၼ်ႉၸိုင် ၶိုၼ်းမႂ်တေႃႇၸဝ်ႈၶွင်ဝူဝ်းၵႂၢႆးထႅင်ႈလူးၵွၼ်ႇ ဝႃႈၼႆ။

['သုၼ်ႇလႆႈၵူၼ်း']

2018-01-19T10:36:41

https://shannews.org/archives/2007

ၼၢင်းႁၢင်ႈလီ ၼမ်ႉၶမ်း တၢင်တူဝ်မိူင်းမၢၼ်ႈ ၶဝ်ႈၶႅင်ႇတီႈမိူင်းၶႄႇ လႆႈသူးရၢင်းဝလ်း 2 ဢၼ်

ၼၢင်းမူၺ်ၶမ်း ၼၢင်းငၢမ်းၼမ်ႉၶမ်း ဢၼ်ၶႅင်ႇလႆႈသူးရၢင်းဝလ်း (Miss All Nation Myanmar) မိူင်းႁူမ်ႈ တုမ်မၢၼ်ႈၼၼ်ႉ လႆႈၵႂႃႇၶဝ်ႈၶႅင်ႇၼၢင်းႁၢင်ႈလီ တီႈၼႂ်းၸိုင်ႈမိူင်းၶႄႇ လႆႈသူးရၢင်းဝလ်း Miss ECO Tourism award တင်း Dream Of Red Mansions Twelve Nobile-Miaoyu ဝႃႈၼႆ။ ဝၼ်းတီႈ 18/01/2018 ပၢင်ၶႅင်ႇၼၢင်းငၢမ်း Miss All Nation ဢၼ်ၸတ်းႁဵတ်းတီႈမိူင်းယၢၼ်ႇၵျိၼ်း ၸိုင်ႈမိူင်းၶႄႇ တင်းမူတ်းၶဝ်ႈၶႅင်ႇ 30 ၸႄႈမိူင်းပၢႆ ပႃးမိူင်းႁူမ်ႈတုမ်မၢၼ်ႈ။ ဢၼ်တၢင်တူဝ်မိူင်းႁူမ်ႈတုမ်မိူင်းမၢၼ်ႈ ၵႂႃႇၶဝ်ႈၶႅင်ႇသမ်ႉ ပဵၼ်ၼၢင်းမူၺ်ၶမ်း ၼၢင်းငၢမ်းၼမ်ႉၶမ်း ဝႃႈၼႆ။ ၼၢင်းမူၺ်ၶမ်း လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ၼၢင်းလႆႈၵႂႃႇ သူးရၢင်းဝလ်း သွင်ဢၼ်ၵူၺ်းၶႃႈ ပဵၼ်သူး ရၢင်းဝလ်း Miss Eco Tourism award and Dream of Red Mansions Twelve Nobile – Myiaoyu။ ယဝ်ႉ ၵေႃႈ လႆႈပႃးၼႂ်းဢၼ်ၶဝ်လိူၵ်ႈဝႆႉ 11 ၵေႃႉၼၼ်ႉ တေၵႂႃႇထႅင်ႈတၢင်ႇဝဵင်း ၶႃႈႁဝ်းလႆႈၶဝ်ႈႁွပ်ႈဝႆႉ တေလႆႈသိုပ်ႇ ယူႇတီႈၼႆႈထႅင်ႈသွင်ဝူင်ႈ။ ၵူၺ်းၵႃႈ ရၢင်းဝလ်း ၼိုင်ႈ၊ သွင်၊ သၢမ်ထိုင် ႁႃႈတႄႉ တၢင်ႇမိူင်းလႆႈၵႂႃႇ” ဝႃႈၼႆ။ ပၢင်ၶႄႉၶႅင်ႇၼၢင်းငၢမ်း Miss All Nation 2017-2018 ဢၼ်ၸတ်းႁဵတ်းတီႈမိူင်းယၢၼ်ႇၵျိၼ်း ၸိုင်ႈမိူင်းၶႄႇၼႆႉ ဢၼ်လႆႈၵႂႃႇသူးရၢင်းဝလ်းတီႈၼိုင်ႈ ပဵၼ်မိူင်းထႆး၊ တီႈသွင် ပဵၼ်ဢွတ်ႊသတြေးလီႊယိူဝ်ႊ၊ တီႈသၢမ် ဝႅတ်ႉၼၢမ်း၊ တီႈသီႇ ရတ်ႉသျိူဝ်ႊလႄႈ တီႈႁႃႈသမ်ႉ ပဵၼ်ၶႅၼ်ႊၼၻိူဝ်ႊ ၸဵမ်ၸိူဝ်းၼႆႉ ဝႃႈၼႆ။ ၼၢင်းမူၺ်ၶမ်း ၼၢင်းငၢမ်းၼမ်ႉၶမ်းၼႆႉ မိူဝ်ႈဝၼ်းတီႈ 09/07/2017 လႆႈၶႅင်ႇပေႉမိူင်းတႆးပွတ်း ႁွင်ႇတင်းသဵင်ႈ သေ လႆႈႁပ်ႉသူး Miss Golden Land Myanmar သိုပ်ႇၼၼ်ႉ လႆႈတၢင်တူဝ်မိူင်းတႆးပွတ်းႁွင်ႇသေ လႆႈၵႂႃႇၶႅင်ႇ တီႈဝဵင်း လူင်တႃႈၵုင်ႈ။ ပၢင်ၶႅင်ႇဝၼ်းတီႈ 13/10/2017 ၼၼ်ႉ မၼ်းၼၢင်းလႆႈႁပ်ႉလိူၵ်ႈပဵၼ် Miss All Nation Myanmar 2017။ ၼၢင်းမူၺ်ၶမ်းၼႆႉ ပဵၼ်လုၵ်ႈယိင်းလူင်ၸၢႆးလႃႉၵျေႃႇ ၼၢင်းသႅင်သႃႇ ပွၵ်ႉႁူဝ်ၵၢတ်ႇ၊ ဝဵင်းၼမ်ႉၶမ်း။ ယဝ်ႉႁူင်း ႁဵၼ်း လႆႈႁပ်ႉၸုမ်ႈၶူး BA History ပၢႆးပိုၼ်း မိူဝ်ႈပီ 2013 ယၢမ်းလဵဝ်ပိုတ်ႇႁၢၼ်ႉၶူဝ်းတႆးယဵပ်ႉၶူဝ်းတႆး၊ ဝႆႉတီႈ ႁိူၼ်း ဝဵင်းၼမ်ႉၶမ်းယူႇ ဝႃႈၼႆ။ ၶႅပ်းႁၢင်း – Miss All Nation Pageant

['ၵူႈလွင်ႈလွင်ႈ']

2018-01-19T08:32:38

https://shannews.org/archives/2002

ၸုမ်းၵူၼ်းၼုမ်ႇတႆး TYO ၼမ်ႉၶမ်း၊ ထုင်ႉလွႆႁူဝ်သိူဝ်လႄႈ မေႃယႃ သၢၼ်မိုဝ်းၵၼ်ပၼ်တၢင်းႁူႉ လွင်ႈပၢႆးယူႇလီ

ၸုမ်းၵူၼ်းၼုမ်ႇတႆး TYO ၼမ်ႉၶမ်းတင်း ထုင်ႉလွႆႁူဝ်သိူဝ် သၢၼ်မိုဝ်းတင်းမေႃယႃ ၼႂ်းပိုၼ်ႉတီႈ သေၵႂႃႇပၼ်တၢင်းႁူႉ ၵဵဝ်ႇၵပ်းပၢႆးယူႇလီၵူၼ်းမိူင်း လွင်ႈတၢင်းပဵၼ်ၼိူဝ်ႉလိူင်တပ်းၵႂ်ႈ ၸိူဝ်ႉမႅင်း သႅၼ်း B တင်း C ။ ဝၼ်းတီႈ 17/01/2018 ၸုမ်းၵူၼ်းၼုမ်ႇတႆး TYO ၸႄႈဝဵင်းၼမ်ႉၶမ်းတင်းထုင်ႉလွႆႁူဝ်သိူဝ်၊ ၸုမ်းၽွင်ႊၻေႊသျိၼ်ႊၸၢဝ်းၶိူဝ်းၼႂ်းပိုၼ်ႉတီႈ လႄႈ မေႃယႃ Dr. ၸၢႆးၼေႃႇမိူင်း ႁူမ်ႈၵၼ် လူင်းပိုၼ်ႉတီႈ ပၼ်တၢင်းႁူႉၵူၼ်းမိူင်း လွင်ႈတၢင်းပဵၼ်ၸိူဝ်ႉ မႅင်း C လႄႈ B တႃႇၵူၼ်း 100 ပၢႆ။ ၸတ်းႁဵတ်းတီႈ မၢၼ်ႈၵုင်းၶမ်း၊ ပၢင်ႇၶမ်း ၊ ဝၢၼ်ႈၵူတ်ႉလူင် ဢိူင်ႇထုင်ႉလွႆႁူဝ်သိူဝ် ၸႄႈဝဵင်း မၢၼ်ႈၸေႊ။ ၸၢႆးဢွၼ်ပိုၼ်းတႆး ၽူႈၶဝ်ႈၸုမ်းပွင်ၵၢၼ် TYO လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ဢၼ်ႁဝ်း လူင်းပိုၼ်ႉတီႈ သမ်းပၼ်ယႃႈႁႄႉၵင်ႈ တၢင်းပဵၼ်ၸိူဝ်ႉမႅင်း C B ၶိူဝ်းယႆးၼႆႉ ဢမ်ႇၸႅၵ်ႇၽႄ ၸၢဝ်းၶိူဝ်း သမ်းပၼ်ၵူႈၵေႃႉ ၼင်ႇႁိုဝ်ၵူၼ်းဝၢၼ်ႈပေႃးတေမီးပၢႆးယူႇလီၶႅမ်ႉ ၽဵင်ႇပဵင်းၵၼ် ” ဝႃႈၼႆ။ မိူဝ်ႈဝၼ်းတီႈ 18/12/2017 ၼၼ်ႉၵေႃႈ ၸုမ်းၵူၼ်းၼုမ်ႇတႆး TYO ၸႄႈဝဵင်းၼမ်ႉၶမ်း တင်းထုင်ႉလွႆ ႁူဝ်သိူဝ်လႄႈ မေႃယႃDr. ၸၢႆးၼေႃႇမိူင်း ႁူမ်ႈၵၼ်လူင်းပိုၼ်ႉတီႈ ပၼ်တၢင်းႁူႉၵူၼ်းမိူင်း လွင်ႈတၢင်း ပဵၼ် ၸိူဝ်ႉမႅင်း Cလႄႈ B တႃႇၵူၼ်း 100 ပၢႆ။ ပၢင်ပၼ်တၢင်းႁူႉၸတ်းႁဵတ်းတီႈ ဝၢၼ်ႈၼွင်ၶၢင် ၸႄႈဝဵင်းၼမ်ႉၶမ်း ၸိုင်ႈတႆးပွတ်းႁွင်ႇ။

['ၵူႈလွင်ႈလွင်ႈ']

2018-01-19T08:28:27

https://shannews.org/archives/1998

ၸုမ်းၵူၼ်းၼုမ်ႇTYO ၸႄႈဝဵင်းသီႇသႅင်ႇ လူင်းပိုၼ်ႉတီႈပၼ်ပၢင်သွၼ်လၢႆးဝၢင်းၽႅၼ်ၵၢၼ်ၽုၵ်ႇသွမ်ႈ

ၸုမ်းၵူၼ်းၼုမ်ႇတႆး TYO ၸႄႈဝဵင်းသီႇသႅင်ႇ လူင်းပိုၼ်ႉတီႈထူပ်းၵူၼ်းမိူင်း တႃႇဝၢင်းၽႅၼ် ၵၢၼ်ၽုၵ်ႇသွမ်ႈ။ ဝၼ်းတီႈ 16 – 18 /01/2018 ၸုမ်းၵူၼ်းၼုမ်ႇတႆး TYO ၸႄႈဝဵင်းသီႇသႅင်ႇႁူမ်ႈတင်းၸုမ်း Winrock International ၸတ်ႁဵတ်းပၢင်ႁူပ်ႉထူပ်းၵူၼ်းဝၢၼ်ႈ တီႈဝၢၼ်ႈပၢင်ၵၢင်း ဢိူင်ႇ တၢမ်ႇၽၢၵ်ႇ၊ ဝၢၼ်ႈလိၼ်လႅင်ၸိူဝ်းၼႆႉ ၽူႈၶဝ်ႈႁူမ်ႈၼိုင်ႈတီႈလႂ်မီး 30 ပၢႆ။ ၸၢႆးပိုၼ်းႁၢၼ် ႁူဝ်ၼႃႈၸုမ်းၵူၼ်းၼုမ်ႇတႆး TYO ၸႄႈဝဵင်းသီႇသႅင်ႇလၢတ်ႈဝႃႈ – “ ယိူင်းဢၢၼ်း ဢၼ်ႁဝ်းၶႃႈ ၸတ်းႁဵတ်းၼႆႉ ၼင်ႇႁိုဝ်တီႈလိၼ်ၵူၼ်းမိူင်း ပေႃးတေဢမ်ႇပဝ်ႇႁၢမ်းဝႆႉလၢႆလၢႆ၊ ႁႂ်ႈၵူၼ်းမိူင်းမေႃလိူၵ်ႈႁႃ ၸိူဝ်ႉၽၼ်းၽုၵ်ႇ ပေႃးဢွၵ်ႇမွၵ်ႇဢွၵ်ႇမၢၵ်ႇယဝ်ႉႁႂ်ႈလႆႈၶၢႆ ” ဝႃႈၼႆ။ မိူဝ်ႈဝၼ်းတီႈ 13 – 24/11/2017 ၼၼ်ႉၵေႃႈ ၸုမ်းၵူၼ်းၼုမ်ႇတႆး TYO ၸၢႆးပိုၼ်းႁၢၼ်လႄႈ ၸၢႆးလၢဝ်ၶမ်း ဢွၼ်ဢဝ် တူဝ်တႅၼ်းၵူၼ်းဝၢၼ်ႈဢိူင်ႇၵုင်းသုတ်းလႄႈ ဢိူင်ႇတၢမ်ႇၽၢၵ်ႇၵႂႃႇလဵပ်ႈ ႁဵၼ်း လွၵ်းၵၢတ်ႇ ၼႂ်းဝဵင်းလူင် တူၼ်ႈတီး၊ လႃႈသဵဝ်ႈ၊ သႅၼ်ဝီ၊ မူႇၸေႊ ၸိူဝ်းၼႆႉသေ ၵပ်းသိုပ်ႇ ၶွမ်ႊပၼီႊလႄႈ ၸုမ်းၵပ်းသၢၼ်တႃႇၶၢႆၶူဝ်းႁႆႈ/ၶူဝ်းသူၼ်။ Photo – Sai Pune Harn

['ၵူႈလွင်ႈလွင်ႈ']

2018-01-18T10:54:10

https://shannews.org/archives/1995

ၾၢႆႇၽွင်းငမ်း ဝဵင်းတူၼ်ႈတီး ဢွၵ်ႇလိၵ်ႈပိုၼ်ၽၢဝ်ႇ ႁၢမ်ႈသိုဝ်ႉၶၢႆလဝ်ႈယႃႈ တီႈၵူၼ်းမိူင်းဢႅဝ်ႇယဵမ်ႈ/ လိုဝ်ႈသဝ်း

ၾၢႆႇၽွင်းငမ်း ဝဵင်းတူၼ်ႈတီႈ ဢွၵ်ႇလိၵ်ႈပိုၼ်ၽၢဝ်ႇ ႁၢမ်ႈသိုဝ်ႉၶၢႆလဝ်ႈ ၸွမ်းပိုၼ်ႉတီႈ ၵူၼ်းမိူင်းဢႅဝ်ႇ ယဵမ်ႈ/ လိုဝ်ႈသဝ်း။ ဝၼ်းတီႈ 17 လိူၼ်ၵျႅၼ်ႊၼိဝ်ႊရီႊ 2018 ၼႆႉ ယူႇတီႈၾၢႆႇႁူမ်ႇလူမ်ႈ ပိုၼ်ႉတီႈ ၼႂ်းၸႄႈဝဵင်းတူၼ်ႈတီး ဢွၵ်ႇလိၵ်ႈ ပိုၼ်ၽၢဝ်ႇဝႃႈ ၸွမ်းၶၢင်ႈတၢင်းလူင်၊ ၼႂ်းသူၼ်လိုဝ်ႈသဝ်း၊ ၸွမ်သိုၵ်းဢွင်ႇသၢၼ်း၊ ၵၢတ်ႇၵၢင်ၶမ်ႈ လႄႈ ပႃႇမႆႉႁၢင်ႈလီ၊ ပႃႇပႅၵ်ႇ တီႈၵူၼ်းမိူင်းဢႅဝ်ႇၼမ် ၼႂ်းဝဵင်းလူင်တူၼ်ႈတီး ၸိုင်ႈတႆးပွတ်းၸၢၼ်းၼၼ်ႉ ႁၢမ်ႈ သိုဝ်ႉၶၢႆလဝ်ႈယႃႈမဝ်းၵမ် ဝႃႈၼႆ။ ၾၢႆႇတပ်ႉပလိၵ်ႈ ၸႄႈဝဵင်းတူၼ်ႈတီး လၢတ်ႈဝႃႈ “ ဝၢႆးသေ ဢွၵ်ႇလိၵ်ႈပိုၼ်ၽၢဝ်ႇယဝ်ႉ တေမီးလွင်ႈပၼ် တၢင်းႁူႉ၊ ယဝ်ႉၵေႃႈ သင်ႁဵတ်းၽိတ်းသေ ဢမ်ႇၸွမ်းပၵ်းပိူင်ၸိုင် တေပၼ်တၢမ်ႇၸွမ်းပၵ်းပိူင်မီး။ ယွၼ်ႉဝႃႈ ပဵၼ်မိူင်းလူင်လႄႈ ၵူၼ်းမိူင်းၵေႃႈ တေဢမ်ႇႁူႉၵၼ်ၵေႃႈမီး။ ၼွၵ်ႈလိူဝ်ၼၼ်ႉ ၵူၼ်းဢႅဝ်ႇမိူင်းၶဝ် မႃးဢႅဝ်ႇလႄႇ ၵေႃႈၼမ်” ဝႃႈၼႆ။ ဝဵင်းလူင်တူၼ်ႈတီးၼႆႉ ပဵၼ်ဝဵင်းလူင်ငဝ်ႈၸိုင်ႈမိူင်းတႆး၊ ၵူၼ်းၼွၵ်ႈမိူင်း( ၵူၼ်းဢႅဝ်ႇ မိူင်း) ၵေႃႈ ၶဝ်ႈၸႂ်သူင်ၸႂ် မႃးဢႅဝ်ႇၼမ်။ ၵွပ်ႈၼႆလႄႈ ၼႂ်းပိုၼ်ႉတီႈၵူၼ်း ဢႅဝ်ႇ ၼမ်ၸိူဝ်းၼၼ်ႉ ႁၢမ်ႈသိုဝ်ႉၶၢႆ လွင်ႈလဝ်ႈလႄႈၶိူင်ႈမဝ်းမိင်း ဝႃႈၼႆ။ မိူဝ်ႈပူၼ်ႉမႃး ဝၼ်းတီႈ 10/12/2017 ၼၼ်ႉ ၵူၼ်းၼုမ်ႇၸုမ်းၼိုင်ႈလႄႈ ၸုမ်းၼိုင်ႈ ၵိၼ်လဝ်ႈ မဝ်း တွႆႇတိင်ႇႁွင်ႉ ၵႂၢမ်း သဵင်လင်သေ ၽိတ်းမေႃးၵၼ် တီႈသူၼ်ႇမွၵ်ႇၸွမ်သိုၵ်းဢွင်ႇသၢၼ်း ၼႂ်းၸႄႈဝဵင်းတူၼ်ႈတီးသေ ၽိတ်းမေႃး ၾၼ်းတႅင်းၵၼ်တၢႆ ၵေႃႉၼိုင်ႈလႄႈ မၢတ်ႇၸဵပ်းသွင်ၵေႃႉ ဝႃႈၼႆ။ ၶေႃႈမုလ်း – news-eleven.com

['ၵူႈလွင်ႈလွင်ႈ']

2018-01-18T10:50:41

https://shannews.org/archives/1992

ၾၢႆႇၽဵဝ်ႈမူၺ်ႉယႃႈမဝ်းၵမ် ၸႄႈဝဵင်းၵူတ်ႉၶၢႆ တီႉၺွပ်းလႆႈ ယႃႈၾိၼ်ႇၽိူၵ်ႇၵႃႈၶၼ် ၼပ်ႉႁူဝ်ႁဵင်လၢၼ်ႉ

ပလိၵ်ႈၸႄႈဝဵင်းၵူတ်ႉၶၢႆ ၶဝ်ႈၵူတ်ႇထတ်း ၼႂ်းႁိူၼ်းၵူၼ်းမိူင်း လင်ၼိုင်ႈ တီႉၺွပ်းလႆႈယႃႈမဝ်းၵမ်တင်း ၼမ်လၢႆ ၵႃႈၶၼ်ငိုၼ်းတူၵ်းမႅၼ်ႈ 7 မိုၼ်ႇလၢၼ်ႉပၢႆ ဝႃႈၼႆ။ ဝၼ်းတီႈ 17/01/2018 ယၢမ်းၵၢင်ၼႂ် 8:30 မူင်း ၾၢႆႇတပ်ႉပလိၵ်ႈလႄႈ ၽူႈမီးပုၼ်ႈၽွၼ်း ၼႂ်းၸႄႈဝဵင်းၵူတ်ႉၶၢႆ ၶဝ်ႈၵူတ်ႇထတ်း ႁိူၼ်းလုင်းလၢဝ်ႇယၢဝ်း ၼႂ်းဝၢၼ်ႈၵွင်းၶႃး ၸႄႈဝဵင်းၵူတ်ႉၶၢႆ ၸိုင်ႈတႆးပွတ်းႁွင်ႇ ထူပ်းႁၼ်ယႃႈမႃႉ ၼႂ်းႁိူၼ်းမၼ်း တင်းမူတ်း 300 သႅၼ်မဵတ်ႉပၢႆ။ လိူဝ်ၼၼ်ႉ ဢမ်ႇၵႃး ထူပ်းႁၼ်ပႃးထႅင်ႈ ယႃႈၾိၼ်ႇၽိူၵ်ႇ 20 ထူင် 1360 တႅင်ႈ၊ ၼႂ်းၵွၵ်းသပ်ႉပျႃႇ 3,300 ၵွၵ်း ယႃႈၵႃႊၽႄႊဢိၼ်ႊ ၸဵမ်ၸိူဝ်းၼႆႉ။ ၼၢင်းလႅင် ၵူၼ်းမိူင်းပိုၼ်ႉတီႈ ၸႄႈဝဵင်းၵူတ်ႉၶၢႆ လၢတ်ႈဝႃႈ “ မိူဝ်ႈၽွင်းပလိၵ်ႈၶဝ်ႈၵူတ်ႇထတ်း တီႈၼႂ်း ႁိူၼ်း ၼၼ်ႉ ၸဝ်ႈႁိူၼ်းဢမ်ႇမီး။ ၵႃႈၶၼ်ယႃႈမဝ်းၵမ် တေမီးမွၵ်ႈငိုၼ်းမၢၼ်ႈ 7 မိုၼ်ႇလၢၼ်ႉပၢႆ” ဝႃႈၼႆ။ ၼႂ်းၸႄႈဝဵင်းၵူတ်ႉၶၢႆၼႆႉ ယႃႈမဝ်းၵမ်လိူင်ႇၼမ် ၵူၼ်းၶၢႆ ၵူၼ်းသိုဝ်ႉ/သူႇသမ်းၵိၼ်ၵေႃႈၼမ် ဝႃႈၼႆ။ ၼႂ်းပီ 2018 ၼႆႉမႃး ယႃႈမဝ်းၵမ်ဢၼ်တီႉလႆႈၼမ်တီႈသုတ်း ပဵၼ်တီႈၸႄႈဝဵင်းၵူတ်ႉၶၢႆ ဝၢၼ်ႈၵွင်းၶႃးၼႆႉယဝ်ႉ ဝႃႈၼႆ။ မိူဝ်ႈပူၼ်ႉမႃး ဝၼ်းတီႈ 16/01/2018 ၼၼ်ႉၵေႃႈ ၾၢႆႇတပ်ႉပလိၵ်ႈ ၵူတ်ႇထတ်းတီႉၺွပ်းလႆႈ ၼႂ်းလူတ်ႉၵႃး ဢၼ် လၵ်ႉတၢင်ႇယႃႈမဝ်းၵမ်မႃးၼၼ်ႉ တီႈၵဵတ်ႉၼမ်ႉဢုၼ်ႇသႅၼ်ဝီ ၸိုင်ႈတႆးပွတ်းႁွင်ႇ ယဝ်ႉၵမ်းၼိုင်ႈ ဝႃႈၼႆ။

['ယႃႈမဝ်းၵမ်']

2018-01-18T10:45:50

https://shannews.org/archives/1988

လုင်းၸၢႆးဢၢႆႈပဝ်း တူၵ်ႇလၢတ်ႈဝႃႈ တူဝ်ႈတၼ်းတႃႇႁပ်ႉပဵၼ် ၽူႈၼင်ႈၸိုင်ႈ CSSU

ၼႂ်းပီ 2018 ၼႆႉႁူဝ်ပဝ်ႈပႃႇတီႇသိူဝ်ၽိူၵ်ႇ တူၵ်းပုၼ်ႈၽွၼ်းႁပ်ႉတၼ်းႁဵင်း ၽူႈၼင်ႈၸိုင်ႈ ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး CSSUလႄႈ လုင်းၸၢႆးဢၢႆႈပဝ်းလၢတ်ႈဝႃႈ တူဝ်ႈတၼ်းတႃႇ ႁပ်ႉတၼ်းႁဵင်းယဝ်ႉ ဝႃႈၼႆ။ CSSU ၼႆႉၼိုင်ႈပီ ၼိုင်ႈပွၵ်ႈပိၼ်ႇလႅၵ်ႈတၼ်းႁဵင်းၽူႈၼင်ႈၸိုင်ႈ မိူဝ်ႈပီ 2016 တူၵ်းပုၼ်ႈ ၽွၼ်းသေတႃႉဢမ်ႇႁပ်ႉလႆႈ။ ႁူဝ်ပဝ်ႈၵေႃႁူမ်ႈသၢင်ႈၸိုင်ႈတႆး SSJAC ၸဝ်ႈၶုၼ်ထုၼ်းဢူး လႆႈႁပ်ႉတႅၼ်း။ ႁွပ်ႈၼႆႉတႄႉလုင်းၸၢႆးဢၢႆႈပဝ်းမွၵ်ႇလၢတ်ႈဝႃႈ တူဝ်ႈတၼ်းယဝ်ႉ ဝႃႈၼႆ။ “ ပေႃးပၢင်ၵုမ်ၼႆႉႁဝ်းတေလႆႈႁပ်ႉပဵၼ်ႁူဝ်ပဝ်ႈ CSSU ယဝ်ႉ ၵမ်းၼႆႉပဵၼ်ၵမ်းႁဝ်းယဝ်ႉလူး ။ ပေႃးႁဝ်းပဵၼ်ႁူဝ်ပဝ်ႈတႄႉ ၼင်ႇႁိုဝ်တေဢမ်ႇမီးပၼ်ႁႃ တေႁဵတ်းၵၢၼ်ႁႂ်ႈငၢႆႈလူမ်ၼၼ်ႉ ႁဝ်းတေၶဝ်ႈႁႃတီႈလူင်ပွင်ၸိုင်ႈ၊ တီႈတပ်ႉသိုၵ်းမၢၼ်ႈသေ ႁဵတ်းၵႂႃႇႁႂ်ႈပေႃးၶႅမ်ႉလႅပ်ႈ” လုင်းၸၢႆးဢၢႆႈပဝ်း လၢတ်ႈၼင်ႇၼႆ။ မိူဝ်ႈပီၵၢႆ ၽွင်းသိုၵ်းလူင်ပွင်ၸိုင်ႈမၢၼ်ႈ တႄႇႁၢမ်ႈဢမ်ႇပၼ်တႆးႁဵတ်းပၢင်ၵုမ် ၵၢၼ်မိူင်း ၸၼ်ႉၸိူဝ်ႉၸၢတ်ႈတႆး တီႈဝဵင်းလူင်တူၼ်ႈတီးၼၼ်ႉ လုင်းၸၢႆးဢၢႆႈပဝ်းယၢမ်ႈလၢတ်ႈဝႃႈ သင်ပဵၼ်ႁူဝ်ပဝ်ႈ တေဢွၼ်ၸတ်းႁဵတ်းတီႈတူၼ်ႈတီးႁႂ်ႈလႆႈ – ဝႃႈၼႆ။ တႃႇပႃႇတီႇတႆးတေႁူမ်ႈၵၼ်လႆႈၼႆသေ မိူဝ်ႈဝၼ်းတီႈ 16/01/2018 ၼၼ်ႉ ဢွၵ်ႇလိၵ်ႈပိုၼ် ၽၢဝ်ႇ လွင်ႈဝႃႈၶွတ်ႇၽွတ်ႈဝႆႉ “ ၵေႃငူပ်ႉငီႉပွင်ၵၢၼ်တွၼ်ႈတႃႇပႃႇတီႇႁူမ်ႈႁွမ်းၵၼ် ” ။ ၸၢႆးဢၢႆႈပဝ်း ႁူဝ်ပဝ်ႈပႃႇတီႇသိူဝ်ႇၽိူၵ်ႇ SNDP လၢတ်ႈဝႃႈ – “ၵၢၼ်ၽွမ်ႉႁူမ်ႈၼႆႉ ပဵၼ်ဢၼ် ၵူၼ်းမိူင်းႁဝ်းၶႂ်ႈလႆႈၶႂ်ႈပဵၼ် ပေႃးထိုင် 2020 မႃးၼႆႉပႃႇတီႇတႆးထုၵ်ႇလီပေႉၼမ် ပေႃးႁဝ်း ပေႉၼမ်ယဝ်ႉၸင်ႇတေမီးသုၼ်ႇလႆႈ ၸတ်းပွင်တႃႇယုၵ်ႉမုၼ်းလွင်ႈယူႇလွင်ႈၵိၼ်ၵူၼ်းမိူင်း တႃႇႁႂ်ႈၵူၼ်းမိူင်းတေယူႇလီ၊ ၵိၼ်လီ၊ ၸၢင်ႈႁဵတ်းၵၢၼ်လႆႈလီလီလႄႈ တႃႇႁႂ်ႈဝၢၼ်ႈမိူင်းၶိုၼ်ႈ ယႂ်ႇၼၼ်ႉ ႁဝ်းလူဝ်ႇပဵၼ်လူင်ပွင်ၸိုင်ႈၵူၺ်း ” ဝႃႈၼႆ။ ဝၼ်းတီႈ 01-02/02/2018 တေမႃးၼႆႉ ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး Committee for Shan State Unity (CSSU) တေၸတ်းႁဵတ်းပၢင်ၵုမ် တီႈငဝ်ႈၸိုင်ႈလွႆတႆးလႅင်း တေထတ်းသၢင်ၶိုၼ်း လွင်ႈၼႃႈၵၢၼ်တႃငၢၼ်း ဢၼ်လႆႈ ႁဵတ်းသၢင်ႈတူင်ႉၼိုင်မႃးလႄႈ တေမွပ်ႈဢၢပ်ႈတၼ်းႁဵင်းႁူဝ် ပဝ်ႈၵေႃႉမႂ်ႇ ။ CSSU ၼႆႉ ၵေႃႇတင်ႈမႃးမိူဝ်ႈပီ 2013 မီးလုၵ်ႈၸုမ်း ၸိူဝ်းပဵၼ်တပ်ႉသိုၵ်းၸိုင်ႈတႆး ပွတ်းႁွင်ႇ၊ ပွတ်းၸၢၼ်း ၊ သိုၵ်းၵူၼ်းမိူင်း( သႅင်ၵႅဝ်ႉ ) ပႃႇတီႇၵၢၼ်မိူင်းႁူဝ်သိူဝ်/ သိူဝ်ၽိူၵ်ႇ၊ ၵွင်ၸႆး၊ ၸုမ်းတူင်ႇ ဝူင်းတႆး ၶဝ်ႈႁူမ်ႈဝႆႉဢမ်ႇယွမ်း 10 ၸုမ်း။

['ၵၢၼ်မိူင်း']

2018-01-18T08:56:56

https://shannews.org/archives/1982

ဝဵင်းတၢင်ႉယၢၼ်း ၸတ်းႁဵတ်းပၢင်ႁူပ်ႉထူပ်းၵေႃၵပ်းသၢၼ် ထမ်မမိတ်တ ပွၵ်ႈၵမ်း 3

ပၢင်ႁူပ်ႉထူပ်းၵေႃၵပ်းသၢၼ် ထမ်မမိတ်တ ပွၵ်ႈၵမ်း 3 ဝဵင်းတၢင်ႉယၢၼ်း၊ ၸတ်းႁဵတ်းပႃး ပၢင်တၢၼ်ႈၶႆႈ ပိုၼ်ႉႁူႉပၢႆးႁၼ်။ ၸုမ်းထမ်မမိတ်ႉတ တူဝ်ႈမိူင်းတႆးၶဝ်ႈႁူမ်ႈ ပႃးၸဵမ်သင်ၶၸဝ်ႈၸိုဝ်ႈယႂ်ႇၼႂ်းတႆး ၶဝ်ႈႁူမ်ႈမဵတ်ႉတႃႇထမ်း၊ ၽူႈလူင်ႉလႅၼ်ႇပၢႆးပိုၼ်း ၶဝ်ႈႁူမ်ႈပၼ်ပိုၼ်ႉႁူႉ။ ဝၼ်းတီႈ 18-19-20/01/2018 ၼႆႉ တီႈဝတ်ႉ/ၵျွင်းၽြႃးလူင် မႁႃႇမျၢတ်ႈမုၼိ ဝဵင်းတၢင်ႉယၢၼ်း ၸႄႈတွၼ်ႈလႃႈသဵဝ်ႈ ၸိုင်ႈတႆးပွတ်းႁွင်ႇ၊ ၸတ်းႁဵတ်းပၢင်ႁူပ်ႉထူပ်း ထမ်မမိတ်တ ပွၵ်ႈၵမ်း 3 ။ မီးၸုမ်းဝူင်းမဵတ်ႉတႃႇ ႁိုဝ်ၸုမ်းထမ်မမိတ်တ မိူင်းတႆးပတ်းပိုၼ်ႉၵႂႃႇၶဝ်ႈႁူမ်ႈ။ လိူဝ်သေၼၼ်ႉ ၸတ်းႁဵတ်းပႃး ပၢင်တၢၼ်ႈၶႆႈ ပိုၼ်ႉႁူႉပၢႆးႁၼ် ပွၵ်ႈၵမ်း 3 -ၼႆယဝ်ႉ။ ၽူႈတၢၼ်ႈၶႆႈ ပၢင်ႁူပ်ႉထူပ်းၵေႃၵပ်းသၢၼ် ထမ်မမိတ်တ ပွၵ်ႈၼႆႉ မီးသင်ၶၸဝ်ႈ 3 တူၼ်လႄႈ ၽူႈလူင်ႉလႅၼ်ႇ 3 ၵေႃႉ။ ၼႂ်းဝၼ်းတီႈ 18 ၸဝ်ႈတူၼ်ၶူးသုၶမ်း တၢင်ႉယၢၼ်း၊ ၸၢႆးဝၼ်းလႅင်းၶမ်း သႅၼ်ဝီ။ ဝၼ်းတီႈ 19 ၸဝ်ႈသြႃႇၺႃႇၼေႃးၽႃႇသ သီႇပေႃႉ-ၼမ်ႉလၼ်ႈ၊ ၸဝ်ႈပၢႆးပိုၼ်း မႄႈၶူးၶိူဝ်းသႅၼ် တူၼ်ႈတီး။ ဝၼ်းတီႈ 20 ၸဝ်ႈၶူးသီႇရိထမ်ႇမ ဝဵင်းဢိၼ်း၊ ၸၢႆးသႅင်မိူင်း လႃႈသဵဝ်ႈ ၸိူဝ်းၼႆႉ။ ၸဝ်ႈၶူးသီႇရိထမ်ႇမ ၸဝ်ႈၽူႈလႆႈႁပ်ႉသူး/ရၢင်းဝလ်း ၸဝ်ႈၼၢင်းသူႉၸၼ်ႇတီႇ လၢတ်ႈဝႃႈ- “ၸဝ်ႈႁဝ်း ႁၢင်ႈႁႅၼ်းဝႆႉႁူဝ်ၶေႃႈထမ်းတြႃးဝႃႈ ပုတ်ႉထၸဝ်ႈလႄႈၵၢၼ်တူင်ႇဝူင်းၵူၼ်း။ ၵႂၢမ်းပႃလိဝႃႈ ပုတ်ႉထဝႃႇတလႄႈ ၵၢၼ်ပရႁိတ။ ယိူင်းဢၢၼ်းလူင် ဢၼ်တေႁေႃးတြႃးႁူဝ်ၼႆႉ ဢၼ်ပီႈၼွင်ႉတႆးႁဝ်းႁဵတ်းသၢင်ႈ ၵၢၼ်တူင်ႇဝူင်းၵူၼ်းၼႆႉ လိူဝ်သေပဵၼ်ၵၢၼ်ၸွႆႈၸိူဝ်ႉၸၢတ်ႈယဝ်ႉ ပဵၼ်ၵၢၼ်သၢင်ႈပႃႇရမီႇ ၸိူင်ႉၼင်ႇပုတ်ႉထ ၽြႃးပဵၼ်ၸဝ်ႈႁဝ်းႁဵတ်းဝႆႉ၊ ၶမ်းၽြႃးပဵၼ်ၸဝ်ႈၵေႃႈယၢမ်ႈဢွၼ်ႁဵတ်းမႃး ၸဵမ်မိူဝ်ႈပႆႇပဵၼ်ၽြႃး၊ ပဵၼ်ၼေႃႇတူၼ်လွင်းၼႆၵေႃႈ ႁဵတ်းသၢင်ႈၵၢၼ်တႃႇၵူၼ်းတင်းၼမ်။ ပဵၼ်ၽြႃးယဝ်ႉၼႆၵေႃႈ ၼႂ်းၶၢဝ်းတၢင်း 45 ဝႃႇသႃၼၼ်ႉ မၼ်းၸဝ်ႈဢမ်ႇလိုဝ်ႈဢမ်ႇသဝ်းသေ ၼိုင်ႈဝၼ်းၼႆႉႁူၵ်းပွၵ်ႈ တူၺ်းပၼ်ၵူၼ်းဝၢၼ်ႈၵူၼ်းမိူင်း၊ တူၺ်းပၼ်ဝေၼေယသတ်းတဝႃႇ တႃႇၵႂႃႇၸွႆႈထႅမ်ၶဝ်ႁႂ်ႈပူၼ်ႉလွင်ႈတုၵ်ႉၶ ႁႂ်ႈထိုင်တီႈသုၶငမ်းယဵၼ်ၼိပ်ႉပၢၼ်ႇ”-ဝႃႈၼႆ။ မၼ်းၸဝ်ႈသိုပ်ႇတိုၵ်းသူၼ်း/ ၾၢၵ်ႇထိုင်ပီႈၼွင်ႉၵူၼ်းမိူင်းတႆးထႅင်ႈဝႃႈ- “တႃႇတေႁဵတ်းၵၢၼ်တူင်ႇဝူင်းၵူၼ်း ၵေႃႈလီ၊ ႁဵတ်းၵၢၼ်ၵူၼ်းတင်းၼမ်ၵေႃႈလီ၊ ႁဵတ်းၵၢၼ်ဝၢၼ်ႈၵၢၼ်မိူင်းၵေႃႈလီ ႁႂ်ႈယဝ်ႉတူဝ်ႈပဵၼ်ၵၢၼ် ၵႂႃႇၼၼ်ႉ တေလႆႈမီးတြႃးသၢမ်ၶေႃႈ- 1.မဵတ်ႉတႃႇ၊ 2.ၵရုၼႃႇ၊ 3.ပၺ်ၺႃ။ ပေႃးမီး 3 ၶေႃႈၼႆႉၸိုင် ႁဵတ်းၵၢၼ်ပရႁိတ ၵၢၼ်ၵူၼ်းတင်းၼမ် ၵၢၼ်တူင်ႇဝူင်းၵူၼ်း ပႃးၸဵမ်ၵၢၼ်မိူင်းၸိူဝ်းၼႆႉ တိုၼ်းတေယဝ်ႉတူဝ်ႈထိုင်တီႈယွတ်ႈႁွတ်ႈတီႈပၢႆယူႇ”- လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈ ၼင်ႇၼႆ။ ပၢင်ႁူပ်ႉထူပ်း ထမ်မမိတ်တ ဢၼ်ၸတ်းပႃး ပၢင်တၢၼ်ႈၶႆႈပိုၼ်ႉႁူႉပၢႆးႁၼ် တီႈဝဵင်းတၢင်ႉယၢၼ်းၼႆႉ ပွၵ်ႈၼႆႉပဵၼ်ပွၵ်ႈၵမ်း 3 ။ ပွၵ်ႈၼိုင်ႈ သင်ၶၸဝ်ႈဢွၼ်ႁူဝ်သေ ၵေႃႁူမ်ႈသၢင်ႈၵူၼ်းၼုမ်ႇတႆး (TYN) ၸႄႈဝဵင်းတၢင်ႉယၢၼ်း ၸတ်းႁဵတ်းမိူဝ်ႈ 20-22/03/2016 ၊ ပၢင်တၢၼ်ႈၶႆႈလိၵ်ႈလၢႆးပၢႆးႁၼ် မီးၸိုဝ်ႈႁူဝ်ၶေႃႈဝႃႈ “လုၵ်ႈလီလၢင်းၵႃႈ ပုၼ်ႈမိူဝ်းၼႃႈတႆး” ။

['ၵူႈလွင်ႈလွင်ႈ']

2018-01-18T08:50:43

https://shannews.org/archives/1979

ပလိၵ်ႈထႆးၵဵင်းမႆႇ တီႉလႆႈတႆး ၵေႃႉတႅင်းၵူၼ်းႁဵတ်းၵၢၼ် ၼႂ်းၵၢတ်ႇတူၼ်ႈလမ်းယႆး

ပလိၵ်ႈထႆး တီႉလႆႈတႆးၸုမ်းမူဝ်လမ် 6 ၵေႃႉ ၸိူဝ်းၵႂႃႇၽိတ်းမေႃးၵၼ်သေ တႅင်းၵၼ် ၼႂ်းၵၢတ်ႇ တူၼ်ႈလမ်းယႆး ၵဵင်းမႆႇ ၸိုင်ႈထႆး ။ ဝၼ်းတီႈ 17/01/2018 ႁူင်းပလိၵ်ႈၵဵင်းမႆႇ ႁူမ်ႈၵၼ်ဝႅတ်ႉလွမ်ႉတီႉၺွပ်း ၸုမ်းမူဝ်လမ် ၵဵင်းမႆႇ တီႈဢိူင်ႇသၼ်သၢႆးၼွႆႉ ၸႄႈဝဵင်းသၼ်သၢႆး လႄႈတီႈဢိူင်ႇပႃႇလႅတ်ႇ ၵဵင်းမႆႇ ၸိုင်ႈထႆးသေ တီႉၺွပ်း လႆႈတႆး 6 ၵေႃႉ ဢႃယုမွၵ်ႈ 18 -20 ပီ ယိုတ်းလႆႈပႃး မိတ်ႈ ၊ မၢၵ်ႇၵူင်ႇၵွၼ်၊ ၸိူၵ်ႈလဵၵ်း ၸိူဝ်းၼႆႉ ။ ၸွမ်ႁၢၼ်ပလိၵ်ႈ ဢႃႊၼူၼ်ႊ ၶျိူတ်ႊတရႃႊၵုလ်ႊထွင်း လၢတ်ႈဝႃႈ – “ ၸုမ်းမူဝ်လမ်ၼႆႉ ပဵၼ်ၵူၼ်း ၼုမ်ႇတႆး ဢၼ်ႁွတ်ႈၵဵင်းမႆႇ ႁူမ်ႈၵၼ်သေၵေႃႇတင်ႈဝႆႉ လုၵ်ႈၸုမ်းမီးမွၵ်ႈ 30 ၵေႃႉ ၊ ဢွၼ်ၵၼ် ဢႅဝ်ႇလၢဝ်းၵၢင်ၶမ်ႈ ဢမ်ႇထုၵ်ႇၸႂ်ၽႂ်ၵေႃႈႁဵတ်းႁၢႆႉ ဢမ်ႇလိူၵ်ႈဝႃႈႁူႉၸၵ်းႁိုဝ်ဢမ်ႇႁူႉၸၵ်း တၢင်း ၾၢႆႇႁဝ်းၶႃႈၵေႃႈ တေၸွမ်းတီႉၺွပ်းလုၵ်ႈၸုမ်းလႄႈ ၽူႈၵဵဝ်ႇၶွင်ႈမႃးပၼ်တူတ်ႈတၢမ်ႇၸွမ်းၼင်ႇ မၢႆမီႈ သဵင်ႈသဵင်ႈ” ဝႃႈၼႆ။ ၸၢႆးသႅင်မိူင်း မင်းၵွၼ်း ၽူႈၵွၼ်းႁူင်းပွႆးသဵင် FM 99 MHz လၢတ်ႈဝႃႈ – “ ၵူၼ်းၼုမ်ႇၵူႈၵေႃႉမႃး ႁဵတ်းၵၢၼ်မိူင်းထႆးၵေႃႈ လူဝ်ႇဢွၼ်ၵၼ်ၶတ်းၸႂ်ႁဵတ်းၵၢၼ် ႁႃငိုၼ်း ယႃႇဢဝ်ၸႂ်တူဝ်ၵဝ်ႇပဵၼ်ယႂ်ႇ ပေႃးႁဵတ်းၽိတ်းၵႂႃႇၼႆႉ တူဝ်ႁဝ်းၵူၺ်းတေယၢပ်ႇဢမ်ႇၸႂ်ႈ ပေႃႈမႄႈ၊ ပီႈၼွင်ႉ၊ လုၵ်ႈမေးႁဝ်းပဵၼ် ၼမ်ႉႁူၼမ်ႉတႃ ယၢပ်ႇၸႂ်ၸွမ်းၵူၺ်းဢမ်ႇၵႃႈ ၸိူဝ်ႉၶိူဝ်းႁဝ်းၵေႃႈ ၸိုဝ်ႈသဵင်လူႉဢိူဝ်ႈ ၵွပ်ႈၼၼ်လႄႈ တေႁဵတ်းသင်ၵေႃႈ ႁႂ်ႈဝူၼ်ႉတႂ်ႈဝူၼ်ႉၼိူဝ်ၼမ်ၼမ်သေၵမ်း ” ဝႃႈၼႆ။ မိူဝ်ႈၶမ်ႈၶိုၼ်းဝၼ်းတီႈ 15/01/2018 ၶၢဝ်းယၢမ်းမွၵ်ႈ 23:10 မူင်း၊ တီႈၼႃႈၵၢတ်ႇၶၢႆမွၵ်ႇ ၵၢတ်ႇ တူၼ်ႈလမ်းယႆး (ၵၢတ်ႇလူင်)၊ ႁိမ်းၾင်ႇၼမ်ႉပိင်းၼၼ်ႉ မီးလွင်ႈၽိတ်းမေႃး လိုပ်ႈလမ်းပေႃႉႁႅမ် ႁဵတ်းႁၢႆႉၵၼ်။ မီးၵူၼ်းၼုမ်ႇ ႁႅင်းၵၢၼ်ယၢၼ်မိူင်း ၸၢႆးလူင် ၸိုဝ်ႈတၢင်းမိူင်းတႆး ႁွင်ႉၸၢႆးၺႃႇ၊ ပဵၼ်ၵူၼ်းမိူင်းၼၢႆး ပွၵ်ႉဢူႈမိူင်း။ ပေႃႈၸိုဝ်ႈလုင်းသၢမ် ၼမ်ႉမေႃႇလူင်၊ မႄႈၸိုဝ်ႈပႃႈၸၢမ် ဢႃယုမွၵ်ႈ 27-28 ၺႃးတႅင်း ၸွမ်းတွင်ႉ 5 ႁွႆး၊ တီႈႁူဝ်ၵေႃႈမီးႁွႆး တႅၵ်ႇႁွႆးၸဵပ်းဝႆႉ- ၾၢႆႇၸဝ်ႈၼႃႈတီႈၸွႆႈထႅမ် ဢဝ်သူင်ႇႁူင်း ယႃလူင်မႁႃရၢတ်ႉ (သူၼ်ၻွၵ်ႇ) – ၼႆယဝ်ႉ။

['ႁႅင်းငၢၼ်းၶၢမ်ႈမိူင်း']

2018-01-18T08:06:00

https://shannews.org/archives/1977

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 18/01/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.07 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1346 ပျႃး၊ ငိုၼ်းၶႄႇ 1 ယႅၼ်ႉ = 208.68 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 18/01/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 17/01/2018 ငိုၼ်းထႆး 1 ဝၢတ်ႇ = 42.1 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1347 ပျႃး၊ ငိုၼ်းၶႄႇ 1 ယႅၼ်ႉ = 209.2 ပျႃး။

['ၵၢၼ်မၢၵ်ႈမီး']

2018-01-17T10:56:20

https://shannews.org/archives/1971

လုၵ်ႈႁဵၼ်းၽိတ်းမေႃးၵၼ် ပေႃႈမႄႈၼႂ်းတပ်ႉသိုၵ်း မိူင်းပၼ်ႇ ၶွၼ်ႈႁႅင်းပေႃႉႁႅမ် တွပ်ႇတႅၼ်းၶိုၼ်း ၵူၼ်းမိူင်း ၵေႃႉၼိုင်ႈ မၢတ်ႇၸဵပ်းႁၢဝ်ႈႁႅင်း

လုၵ်ႈဢွၼ်ႇ ၽိတ်းမေႃးၵၼ် တီႈႁူင်းႁဵၼ်းသေ ၵေႃႉပဵၼ်လုၵ်ႈဢွၼ်ႇၼႂ်းတပ်ႉ ၸၵၶ 17 မိူင်းပၼ်ႇ ပွၵ်ႈမိူဝ်းတိူင်ႇ လၢတ်ႈ ပေႃႈမႄႈမၼ်းၸၢႆးတီႈၼႂ်းတပ်ႉလႄႈ ၵူၼ်းမွၵ်ႈ 30 ၸူဝ်းႁွင်ႉၵၼ်မႃးပေႃႉႁႅမ် ၵေႃႉပဵၼ်ပီႈဢၢႆႈလုၵ်ႈဢွၼ်ႇ ႁဵၼ်း(ၵူၼ်းမိူင်း) မၢတ်ႇၸဵပ်းလိူဝ်ႁႅင်း။ ဝၼ်းတီႈ 15/01/2018 တီႈႁူင်းႁဵၼ်းၵိင်ႇၽႄၸၼ်ႉၵၢင် ပွၵ်ႉရႃႇၸႃႇ ၸႄႈဝဵင်းမိူင်းပၼ်ႇ ၸႄႈတွၼ်ႈလၢင်းၶိူဝ်း ၸိုင်ႈတႆးပွတ်းၸၢၼ်းၼၼ်ႉ ၸတ်းႁဵတ်းပၢင်ပွႆးတွၼ်ႈသူးရၢင်းဝလ်းလုၵ်ႈႁဵၼ်းၼႆသေ မီးလုၵ်ႈႁဵၼ်းၵူၼ်းမိူင်းပၼ်ႇ တင်း လုၵ်ႈဢွၼ်ႇၼႂ်းတပ်ႉ ၽိတ်းမေႃးၵၼ်၊ ၵေႃႉပဵၼ်လုၵ်ႈဢွၼ်ႇ ၼႂ်းတပ်ႉၶမရ 520 ၼၼ်ႉ မိူဝ်းႁွင်ႉပေႃႈမႄႈ လႄႈ ၵူၼ်းၼႂ်းတပ်ႉ ဢဵၼ်ႁႅင်းမွၵ်ႈ 30 ၵေႃႉ မႃးပေႃႉႁႅမ် ၸၢႆးမူၼ်းဢႃယု 25 ပီ ၵေႃႉပဵၼ်ပီႈဢၢႆႈလုၵ်ႈဢွၼ်ႇ ႁဵၼ်း ဢၼ်ၽိတ်းမေႃးၵၼ် တင်းလုၵ်ႈဢွၼ်ႇ ၼႂ်းတပ်ႉၼၼ်ႉ ဝႃႈၼႆ။ ၵူၼ်းမိူင်းပၼ်ႇ ဢမ်ႇၶႂ်ႈဢွၵ်ႇၸိုဝ်ႈလၢတ်ႈဝႃႈ“ လွင်ႈလုၵ်ႈဢွၼ်ႇၽိတ်းမေႃးၵၼ်ၼႆႉ မၼ်းပဵၼ်ပိူင်လုၵ်ႈဢွၼ်ႇ ယဝ်ႉ။ လွင်ႈလုၵ်ႈၶဝ်ၵႂႃႇတိူင်ႇလၢတ်ႈၼၼ်ႉ မၼ်းဢမ်ႇလီတိူဝ်ႉၸႂ် ၸဵပ်းၸႂ်သေ မႃးတွပ်ႇတႅၼ်းၶိုၼ်း။ တီႈတႄႉမၼ်းၶဝ် လူဝ်ႇမႃးလၢတ်ႈၼႄ တီႈၶူးသွၼ်/မေႃသွၼ် တီႈႁူင်းႁဵၼ်းၼၼ်ႉ ႁႂ်ႈၶူးသွၼ်ၶဝ် သင်ႇသွၼ်ၶဝ် လုၵ်ႈႁဵၼ်းသွင်ၵေႃႉ ၼၼ်ႉ” ဝႃႈၼႆ။ သိုပ်ႇလၢတ်ႈဝႃႈ ၵေႃႉဢၼ်ၺႃးပေႃႉထုပ်ႉၼၼ်ႉ ပဵၼ်ပီႈဢၢႆႈၸၢႆးမူၺ်ၾႃႉ ၸိုဝ်ႈႁွင်ႉၸၢႆးမူၼ်း ယွၼ်ႉဝႃႈ ၸၢႆးမူၼ်း ၼႆႉ သမ်ႉၵႂႃႇပႂ်ႉႁပ်ႉ ၼွင်ႉၸၢႆးမၼ်းတီႈႁူင်းႁဵၼ်းၼႆသေ ၺႃးၵူၼ်းၼႂ်းတပ်ႉၶမရ 520 ဢဵၼ်ႁႅင်း မွၵ်ႈ 30 ဢဝ်ၶွၼ်ႉ ပေႃႉႁႅမ် ၸၢႆးမူၼ်း တီႈႁိမ်းဝၢၼ်ႈရႃႇၸႃႇၵွင်တႆး ထိုင်တီႈ ႁူဝ်ပေႃး တႅၵ်ႇဢွၵ်ႇလိူတ်ႈ မၢတ်ႇၸဵပ်းႁၢဝ်ႈႁႅင်းသေ သူင်ႇ ယူတ်းယႃ တူဝ်တီႈႁူင်းယႃၵူၼ်းမိူင်း ၸႄႈဝဵင်းမိူင်းပၼ်ႇဝႆႉဝႃႈၼႆ။ ၸၢႆးမူၼ်းၼႆႉ ဢႃယု လႆႈ 25 ပီ ပဵၼ်လုၵ်ႈၸၢႆး လုင်းၸၢႆးၼၼ်ႇတေႃး ပႃႈဝိၼ်းမိၼ်ႉ ယူႇပွၵ်ႉဝၢၼ်ႈမႂ်ႇ ပဵၼ်ပီႈဢၢႆႈ ၸၢႆးမူၺ်ၾႃႉ။ မၼ်းၸၢႆးၼႆႉ ပဵၼ်ၵူၼ်းၶႃဢမ်ႇလီ ဝႃႈၼႆ။ သိုၵ်းမၢၼ်ႈ ဢၼ်မႃးပေႃႉထုပ်ႉ ၸၢႆးမူၼ်းၼႆႉ ၵမ်ႈၽွင်းသႂ်ႇၶူဝ်းသိုၵ်း၊ ၵမ်ႈၽွင်ႈသႂ်ႇၶူဝ်းၵူၼ်းမိူင်းသေမႃး။ တပ်ႉ သိုၵ်းမၢၼ်ႈၶမရ 520 ၼႆႉ ပၵ်းသဝ်းဝႆႉ ၼႂ်းၸႄႈဝဵင်းမိူင်းပၼ်ႇ ယူႇပႃႈတႂ်ႈၵုမ်းၵမ် ၽႅၼ်ၵၢၼ်ယၼ်ႇသိုၵ်း ၸၵၶ 17 တိူင်းသိုၵ်းဝၼ်းဢွၵ်ႇ ရပၶ တူၼ်ႈတီး ဝႃႈၼႆ။ တေႃႈလဵဝ် ၸၢႆးမူၼ်းလႆႈယူတ်းယႃတူဝ်ဝႆႉတီႈ ႁူင်းယႃၵူၼ်းမိူင်း ၸႄႈဝဵင်းမိူင်းပၼ်ႇ မၢတ်ႇၸဵပ်းတီႈ ႁူဝ် 2 ႁွႆး၊ ႁူဝ်တႃ 3 ႁွႆးလႄႈ ၵွင်းလင် 3 ႁွႆး၊ ယူႇတီႈတပ်ႉသိုၵ်းမၢၼ်ႈ ဢၼ်ပေႃႉထုပ်ႉမၼ်းၸၢႆးၼၼ်ႉ ဢမ်ႇမႃးတူၺ်း မႃးလူ လွမ်လႄႈ ဢမ်ႇမႃးပၼ်ၵႃႈယူတ်းယႃသင်သေပျႃး ၵူၼ်းၼႂ်းပိုၼ်ႉတီႈ ၵေႃႉၼိုင်ႈလၢတ်ႈ။

['ၵူႈလွင်ႈလွင်ႈ']

2018-01-17T10:52:54

https://shannews.org/archives/1967

ၾၢႆႇႁူမ်ႇလူမ်ႈသိုၵ်း ၸယၽ ႁွၼ်ႈထဝ်ႇဢႅဝ်ႇၵဵပ်းသၢႆမၢႆၽူႈၶဝ်ႈၵေႃ – ႁူပ်ႉၵူၼ်းမိူင်း – ၸိူဝ်းၶပ်းၶိုင်တႃႇပၢင်ၵုမ်ၸိူဝ်ႉၸၢတ်ႈတႆးတီႈလၢင်းၶိူဝ်း

ၾၢႆႇႁူမ်ႇလူမ်ႈသိုၵ်း ၸယၽ ႁွၼ်ႈထဝ်ႇႁႃၵဵပ်း/တွင်ႈထၢမ် သဵၼ်ႈသၢႆမၢႆ ၵူၼ်းၸိူဝ်းလူင်းႁူပ်ႉထူပ်း ၵူၼ်းမိူင်းႁၢင်ႈႁႅၼ်းပၢင်ၵုမ်လူင်ႈၼႃႈ တႃႇၸတ်းႁဵတ်းပၢင်ၵုမ် ၸၼ်ႉၸိူဝ်ႉၸၢတ်ႈတႆး တီႈလၢင်းၶိူဝ်း။ ၵႅမ်ၽူႈၼမ်းၼႂ်းပႃႇတီႇႁူဝ်သိူဝ် ၸၢႆးလဵၵ်ႉၵေႃႈလၢတ်ႈဝႃႈ – “ဢၼ်ၶဝ်ထၢမ်ၼႆႉလွင်ႈလုၵ်ႈၸုမ်း CSSU ႁဝ်းၶႃႈၵေႃႈ တိုၵ်ႉထတ်းတိုၵ်ႉထၢမ်ၵူၺ်း ၵူၼ်းႁဝ်းယူႇဝႃႈပဵၼ်သင်တႄႉ” ဝႃႈၼႆ။ ႁၢင်လိူၼ် ၻီႊသႅမ်ႊၿိူဝ်ႊ 2017 တေႃႇ ႁူဝ်လိူၼ် ၵျႅၼ်ႊၼိဝ်ႊရီႊ 2018 ၼႆႉၸုမ်းၸွပ်ႇၶၢဝ်ႇ သိုၵ်းလူင်ပွင်ၸိုင်ႈ ၸွမ်းထၢမ် ဢဝ်သဵၼ်ႈသၢႆမၢႆ ၵူၼ်းၸိူဝ်းလူင်းႁူပ်ႉထူပ်းၵူၼ်းမိူင်း ၼႂ်းၸႄႈ တွၼ်ႈလွႆလႅမ်၊ လၢင်းၶိူဝ်း၊ ၵဵင်းတုင်၊ တႃႈၶီႈလဵၵ်း၊ မူႇၸေႊ၊ လႃႈသဵဝ်ႈ၊ ၵျွၵ်ႉမႄး- ပႃးၸဵမ် တူၼ်ႈတီးၸိူဝ်းၼႆႉ။ ၸၢႆးၼွင်ႉ ၽူႈတႅၼ်းသၽႃးၸႄႈမိူင်းၶဵတ်ႇလိူၵ်ႈတင်ႈ မၢႆ 1 ၸႄႈဝဵင်းမိူင်းပၼ်ႇတႄႉ လၢတ်ႈဝႃႈ “တီႈတူဝ်ၶႃႈ ႁဝ်းတႄႉဢမ်ႇမႃးထၢမ်သင်ၼင်ႇၵဝ်ႇ ၵူၺ်းၵႃႈႁၼ်ထိုင်ဝႃႈဢၼ်သိုၵ်း လူင်ပွင်ၸိုင်ႈ မၢၼ်ႈ ၸွမ်းၵိတ်ႇ ၶႂၢင်ႁႄႉႁၢမ်ႈ ပၢင်ႁူပ်ႉထူပ်းၵူၼ်းမိူင်းၼႆႉ မၼ်းဢမ်ႇထုၵ်ႇလီပဵၼ် ၵူၼ်းမိူင်း ဢမ်ႇမီး လွင်ႈထၢင်ႇႁၢင်ႈလွင်ႈပၼ်တၢင်းႁၼ်ထိုင် ” ဝႃႈၼႆ။ မိူဝ်ႈႁၢင်လိူၼ်ၻီႊသႅမ်ႊၿိူဝ်ႊ 2017 တူဝ်တႅၼ်း CSSU လူင်းႁူပ်ႉထူပ်းၵူၼ်းမိူင်း ၺႃးသိုၵ်းလူင်ပွင် ၸိုင်ႈမၢၼ်ႈဢဝ်ႁႅင်းသိုၵ်းႁၢမ်ႈႁႄႉ၊ ၵူၼ်းမႃးၶဝ်ႈႁူမ်ႈပၢင်ၵုမ်ၵမ်ႈ ၽွင်ႈသမ်ႉထၢႆႇငဝ်း တူင်ႉတၢင်ႇ ၶိုၼ်ႈၾဵတ်ႉလႄႈ – လွင်ႈၼႆႉၵေႃႈႁဵတ်ႈႁႂ်ႈၵူၼ်းမိူင်းမႆႈၸႂ် – ဝႃႈၼႆ။ “ ငိၼ်းဝႃႈၼႂ်းပၢင်လူင်၊လွႆလႅမ်ၸိူဝ်းၼႆႉၵေႃႈမႃးထၢမ်ၼႆဢေႃႈ – ႁဝ်းၶႃႈသမ်ႉလႆႈထၢႆႇႁၢင်ႈ၊ ႁၢင်ႈတူင်ႉ တၢင်ႇၼႂ်းၾဵတ်ႉႁဝ်းၶႃႈလႄႈႁဝ်းၶႃႈၵေႃႈ ၵူဝ်ယူႇဢေႃႈ ထၢမ်သေတႅမ်ႈဢဝ်ဝႃႈ ပႃႇတီႇလႂ်၊ ၽူႈတႅၼ်း ၵေႃႉလႂ်၊ ပဵၼ်ၽႂ် ၸိူဝ်းၼႆႉ ”ၼႆၵူၼ်းၼုမ်ႇတႆး ၸၢႆးဢၢႆႈၶွင်ႇ လၢတ်ႈၼႄၼင်ႇၼႆ။ တႃႇၸတ်းႁဵတ်းပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈတႆး တီႈလၢင်းၶိူဝ်းၼႆႉ ယူႇတီႈၵေႃပွင် ၵၢၼ်ၽွမ်ႉ ႁူမ်ႈၸိုင်ႈတႆး CSSU ၸႅၵ်ႇႁဵတ်းပဵၼ်လၢႆမုၵ်ႉၸုမ်းသေ လူင်းၵဵပ်းသဵင်ၵၢင်ၸႂ်ၵူၼ်းမိူင်းလၢႆပိုၼ်ႉတီႈ တင်ႈတႄႇဝၼ်းတီႈ 17-24/12/2017 ။ သမ်ႉၺႃးတပ်ႉသိုၵ်းမၢၼ်ႈ ၸႂ်ႉဢဵၼ်ႁႅင်းတင်းၼမ်သေ ၸွမ်းႁႄႉႁၢမ်ႈ ဢမ်ႇပၼ်ႁဵတ်း ပၢင်ၵုမ်လူင်ႈၼႃႈဢၼ်ဢၢၼ်းၸတ်းႁဵတ်းတီႈတူၼ်ႈတီး ဝၼ်းတီႈ 07 – 09/01/2018 ၼၼ်ႉၵေႃႈဢမ်ႇပၼ်ၸတ်းႁဵတ်းလႄႈ လႆႈၸိူင်ႉၵၢတ်ႈၵႂႃႇ ။

['သုၼ်ႇလႆႈၵူၼ်း']

2018-01-17T10:47:38

https://shannews.org/archives/1964

လူင်ပွင်ၸိုင်ႈလၢဝ်းတေ ၶၢႆၾႆးၾႃႉပၼ်လူင်ပွင်ၸိုင်ႈမၢၼ်ႈ

လူင်ပွင်ၸိုင်ႈမၢၼ်ႈလႄႈ လၢဝ်း ဢုပ်ႇဢူဝ်းလွင်ႈ တေသိုဝ်ႉၶၢႆၾႆးၾႃႉတေႃႇၵၼ်၊ ၾၢႆႇလူင်ပွင် ၸိုင်ႈမၢၼ်ႈတူၵ်းလူင်းတေႁပ်ႉသိုဝ်ႉ ဝႃႈၼႆ။ ဝၼ်းတီႈ 16/01/2018 ၼႆႉႁွင်ႈၵၢၼ်ၶၢဝ်ႇ Xinhua ပိုၼ်ၽၢဝ်ႇဝႃႈ လူင်ပွင်ၸိုင်ႈလၢဝ်း လႄႈလူင် ပွင်ၸိုင်ႈမၢၼ်ႈ ဢုပ်ႇဢူဝ်းလႆႈၸႂ်တေသိုဝ်ႉၶၢႆၾႆးၾႃႉတေႃႇၵၼ်။ ၸၢႆးလၢဝ်ဝူင်း ၽွၼ်းၵႅဝ်ႈ ၽွင်းလူင်ၾၢႆႇႁႅင်းထၢတ်ႈလႄႈမိူင်ႁႄႈမိူင်းလၢဝ်း လၢတ်ႈဝႃႈ “တၢင်းသွင် ၾၢႆႇတေ လူင်းလၢႆးမိုဝ်း MOU လွင်ႈၶၢႆၾႆးၾႃႉတေႃႇၵၼ် မိူဝ်ႈလဵဝ်မၢၼ်ႈၶႂ်ႈသိုဝ်ႉၾႆးၾႃႉမွၵ်ႈ 100 – 200 မႄႊၵႃႊဝတ်ႊ ၵူၺ်းၵႃႈတေလဵပ်ႈႁဵၼ်းတူၺ်းၵွၼ်ႇဝႃႈၸွင်ႇမၼ်းတေပဵၼ်လႆႈ မိူဝ်ႈလဵဝ်ၼႆႉ တႄႉပႆႇ ႁူႉတႅတ်ႈတေႃးဝႃႈႁဝ်းတေၶၢႆပၼ်ၾႆးၾႃႉမိူဝ်ႈလႂ် ပၢႆပီၼႆႉႁႃႉ ဢမ်ႇၼၼ်ႁူဝ်ပီၼႃႈ လႄႈ ၵႃႈၶၼ် ဢၼ်တေၶၢႆၼၼ်ႉၵႃႈႁိုဝ်လႂ်ၸိူဝ်းၼႆႉ ” ဝႃႈၼႆ။ မိူဝ်ႈလဵဝ်မိူင်းလၢဝ်းၶၢႆၾႆးၾႃႉပၼ်လူင်ပွင်ၸိုင်ႈမၢၼ်ႈမီးမွၵ်ႈ 4 – 5 မႄႊၵႃႊဝတ်ႊပေႃးတႅၵ်ႈ တၢင်ႇမိူင်း တေလႆႈဝႃႈဢေႇ တႄႉတႄႉ။ တင်းသွင်ၸိုင်ႈမိူင်းၵေႃႈတေ ၽိူမ်ႉလွင်ႈသိုဝ်ႉၶၢႆၾႆးၾႃႉ တေႃႇၵၼ်ထႅင်ႈ ။ ၾၢႆႇသိုဝ်ႇၶၢဝ်ႇမၢၼ်ႈတႄႉပိုၼ်ၽၢဝ်ႇဝႃႈ – ယူႇတီႈလူင်ပွင်ၸိုင်ႈမၢၼ်ႈၵေႃႈ ၶတ်းၸႂ်တမ်းဝၢင်း ၽႅၼ်ၵၢၼ် တႃႇႁဵတ်းဢွၵ်ႇႁႅင်းၾႆးၾႃႉ ႁႂ်ႈလႆႈၸႂ်ႉၸွတ်ႇတူဝ်ႈၸိုင်ႈမိူင်းၼႂ်းပီ 2030 ။ မိူင်းလၢဝ်းၼႆႉ ႁဵတ်းဢွၵ်ႇၾႆးၾႃႉ ႁႅင်းၼမ်ႉ ႁႂ်ႈပၢႆးမၢၵ်ႈမီးဝၢၼ်ႈမိူင်းမုၼ်းလႅင်းၶိုၼ်ႈယႂ်ႇၼႂ်းမိူင်း လၢဝ်းမီးႁူင်းၾႆးၾႃႉ 46 တီႈ။ လိူဝ်သေ ၶၢႆၾႆးၾႃႉပၼ်လူင်ပွင်ၸိုင်ႈမၢၼ်ႈယဝ်ႉ ယင်းၶၢႆပၼ်ထႆး၊ မလေႊသျိူဝ်ႊ ၸိူဝ်းၼႆႉ။

['ၵူႈလွင်ႈလွင်ႈ']

2018-01-17T10:21:27

https://shannews.org/archives/1959

ၵေႃလိၵ်ႈလၢႆးလႄႈၾိင်ႈငႄႈတႆး ဝဵင်းတူၼ်ႈတီး တုၵ်းယွၼ်းႁႂ်ႈလႆႈသွၼ်လိၵ်ႈတႆး ၼႂ်းႁူင်းႁဵၼ်းထႅင်ႈတႃႇ 20 လင်

ၵေႃလိၵ်ႈလၢႆးလႄႈၾိင်ႈငႄႈတႆး ၸႄႈဝဵင်းတူၼ်ႈတီး တုၵ်းယွၼ်းလူင်ပွင်ၸိုင်ႈ ႁွင်ႈၵၢၼ်ၾၢႆႇပၢႆးပၺ်ၺႃ တွၼ်ႈတႃႇလႆႈပူင်သွၼ်လိၵ်ႈတႆး ၼႂ်းႁူင်းႁဵၼ်းထႅင်ႈတႃႇ 20 လင်။ မိူဝ်ႈဝၼ်းတီႈ 15/01/2018 ယူႇတီႈၵေႃလိၵ်ႈလၢႆးလႄႈၾိင်ႈငႄႈတႆး ဝဵင်းတူၼ်ႈတီး လူင်းထူပ်းမေႃသွၼ်လႄႈ လုၵ်ႈႁဵၼ်း ႁူင်းႁဵၼ်းလူင်ပွင်ၸိုင်ႈ ၼႂ်းၸႄႈဝဵင်းတူၼ်ႈတီး မိူၼ်ၼင်ႇတီႈႁူင်းႁဵၼ်းဝၢၼ်ႈၵၢင်တူင်ႈ၊ ႁူင်းႁဵၼ်းတူၼ်ႈမူင်ႈ၊ ႁူင်းႁဵၼ်းႁၢႆးၵႆႇ ႁူမ်ႈ 3 တီႈ။ ဢၼ်ပႆႇလႆႈသွၼ်တိုၵ်ႉမီး 20 လင်ပၢႆ။ ၶၢဝ်းယၢမ်းၵေႃႈ တိုၵ်ႉလႆႈသွၼ်ၼွၵ်ႈၶၢဝ်းယၢမ်းႁူင်းႁဵၼ်း 03:15pm-04:30pm ဝႃႈၼႆ။ ၼၢင်းၼူၼ်းမူဝ် ၽူႈပွင်ၵၢၼ်ၵေႃႈလိၵ်ႈလၢႆးလႄႈၾိင်ႈငႄႈတႆး တူၼ်ႈတီး လၢတ်ႈဝႃႈ- “ႁွင်ႈၵၢၼ်ၾၢႆႇ ပၢႆးပၺ်ၺႃလူင်ပွင်ၸိုင်ႈၶဝ်ဝႃႈ ၶဝ်ၶႂ်ႈလူင်းထတ်းၼႆလႄႈ ၸုမ်းႁဝ်းၶဝ်ႁႅင်းၵူၼ်း 13 ၵေႃႉႁူမ်ႈၵၼ်လႆႈလူင်း လူင်ႈၼႃႈ၊ ၵႂႃႇႁူပ်ႉထူပ်းၵူၼ်းဝၢၼ်ႈ၊ ၽူႈၵွၼ်းႁူင်းႁဵၼ်း၊ မေႃသွၼ်ၶဝ်သေ ၵႂႃႇထတ်းတူၺ်း လွင်ႈႁၢႆးငၢၼ်းၶဝ်ၸိူဝ်းၼႆႉ ၸွင်ႇၶဝ်ႁဵတ်းဝႆႉတဵမ်ထူၼ်ႈ၊ လွင်ႈၶိုၼ်ႈႁဵၼ်းလုၵ်ႈႁဵၼ်းၶဝ် ၸွင်ႇမီးပၵ်းပိူင်၊ ဢၼ်တႅမ်ႈမၢႆဝႆႉၸိူဝ်းၼႆႉၸွင်ႇမီးၸိူဝ်းၼႆႉ။ ယၢမ်းလဵဝ် ဢၼ်သွၼ်လိၵ်ႈတႆးဝႆႉမီး 3 လင်ၵူၺ်း။ ပီႈၶဝ်တုၵ်းယွၼ်းႁႅင်းမေႃသွၼ်ထႅင်ႈသေ ႁႂ်ႈလႆႈသွၼ်ထိုင်ထႅင်ႈတႃႇ 20 လင်”- ဝႃႈၼႆ။ သိုပ်ႇလၢတ်ႈဝႃႈ- “မိူဝ်ႈဝႃးၼႆႉ (ဝၼ်းတီႈ 15/01/2018) ပႃးတင်းတူဝ်ၽူႈၵွၼ်းပလိၵ်ႈၸႄႈမိူင်း၊ ၽူႈၵွၼ်းပၢႆးပၺ်ၺႃၸႄႈမိူင်း ၸိူဝ်းၼႆႉလူင်းၵႂႃႇၸွမ်းၵၼ်သေ ၵႂႃႇတူၺ်းၵႂႃႇထူပ်းမေႃသွၼ် လုၵ်ႈႁဵၼ်းၶဝ်။ ၼႂ်းတိုဝ်ႉတၢင်းၼႆႉ ယူႇတီႈၵေႃလိၵ်ႈလၢႆး လႆႈၵႂႃႇၵမ်ႉထႅမ်ငိုၼ်းလိူၼ် ငိုၼ်းၵမ်ႉထႅမ်မေႃသွၼ်ၶဝ်ၸွမ်း။ ငိုၼ်းၸွႆႈထႅမ်မေႃသွၼ်ၶဝ်ၼႆႉ ၾၢႆႇၸုမ်းလူင်ပွင်ၸိုင်ႈတူၵ်းလူင်းဝႆႉဝႃႈ တေပၼ်လိူၼ်သၢမ်မိုၼ်ႇ၊ လုၵ်ႉတီႈၵေႃလိၵ်ႈလၢႆးသေ ၵမ်ႉထႅမ်ပၼ်ၼိုင်ႈလိူၼ်ၼိုင်ႈမိုၼ်ႇ၊ ၼိုင်ႈၵေႃႉၵမ်ႉထႅမ်ပၼ်တႃႇ 12 လိူၼ် ႁူမ်ႈၼိုင်ႈသႅၼ်သွင်မိုၼ်ႇ (120,000) ။ မိူဝ်ႈလဵဝ် ႁူင်းႁဵၼ်းၵၢင်တူင်ႈမီးမေႃသွၼ် 2 ၵေႃႉ၊ တီႈတူၼ်ႈမူင်ႈ မီး 7 ၵေႃႉ၊ တီႈႁၢႆးၵႆႇမီး 2 ၵေႃႉ”- လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈ ၼင်ႇၼႆ။ ၽွင်းမေႃသွၼ်ၼႂ်းႁူင်းႁဵၼ်းလူင်ပွင်ၸိုင်ႈၼိုင်ႈၵေႃႉ (ႁၢပ်ႇၵၢၼ်တဵမ်) လႆႈငိုၼ်းလိူၼ် (ပူပိုၼ်ႉ) သႅၼ်ပၢႆၼၼ်ႉ မေႃသွၼ်ၸၢဝ်းၶိူဝ်းတႄႉ ၼိုင်ႈၵေႃႉလႆႈငိုၼ်းၵမ်ႉၸွႆႈတႃႇၼိုင်ႈလိူၼ် 3 မိုၼ်ႇ။ ၼႂ်းၸႄႈဝဵင်းတူၼ်ႈတီး ၸၢဝ်းၶိူဝ်းပဢူဝ်းလႆႈသွၼ်လိၵ်ႈၼႂ်းႁူင်းႁဵၼ်း 40 လင်ပၢႆ၊ မေႃသွၼ်မီး 70 ပၢႆ။ တႆးတႄႉ ႁူင်းႁဵၼ်း 3 လင် မေႃသွၼ်မီး 11 ၵေႃႉၵူၺ်း- ဝႃႈၼႆ။ ၸူဝ်ႈလူင်ပွင်ၸိုင်ႈမႂ်ႇ NLD ၶိုၼ်ႈမႃးၼႆႉ ဢၼုၺၢတ်ႈပၼ်သွၼ်ႁဵၼ်းလိၵ်ႈၸၢဝ်းၶိူဝ်းၼႂ်းႁူင်းႁဵၼ်း၊ ၵူႈၸၢဝ်းၶိူဝ်းမီးသုၼ်ႇသွၼ်လိၵ်ႈလၢႆးၽႂ်မၼ်းလႆႈ။ ၼႂ်းၸႄႈဝဵင်းတူၼ်ႈတီးၼႆႉ လိၵ်ႈလၢႆးတႆးလႆႈသွၼ်ႁဵၼ်း ၼႂ်းႁူင်းႁဵၼ်းမႃး တိုၵ်ႉမီး 3 ပီ။ မိူဝ်ႈလဵဝ် မေႃသွၼ်လႄႈသင်၊ လုၵ်ႈႁဵၼ်းလႄႈသင်၊ ႁူင်းႁဵၼ်းၸိူဝ်းတိုၵ်ႉလႆႈ သွၼ်လိၵ်ႈတႆးၼႆႉ တိုၵ်ႉမီးဢေႇယူႇ။ ၵွပ်ႈၼၼ် ယူႇတီႈၵေႃလိၵ်ႈလၢႆးသေ ၶတ်းၸႂ်တိုၵ်းသူၼ်း ၽူႈယႂ်ႇၵူၼ်းလူင် ၼႂ်းဝၢၼ်ႈၶဝ်၊ တေၶတ်းၸႂ်တၢင်ႇလၢႆးၸိုဝ်ႈမေႃသွၼ်ၶဝ် ပၼ်တီႈလူင်ပွင်ၸိုင်ႈ၊ ပီၼႃႈမႃးၼႆႉ ႁႂ်ႈမေႃသွၼ်လိၵ်ႈတႆးလႆႈသွၼ်ၼႂ်းႁူင်းႁဵၼ်းလူင်ပွင်ၸိုင်ႈ-ၼႆယဝ်ႉ။ ပီၵၢၼ်ႁဵၼ်းပီ 2018-2019 တႃႇၵၢၼ်သွၼ်လိၵ်ႈတႆးၼႆႉ ယူႇတီႈၵေႃလိၵ်ႈလၢႆးတူၼ်ႈတီးသေ လွင်ႈဝႃႈ တေသွၼ်ၸိူင်ႉႁိုဝ်၊ တေၾိုၵ်းၽွၼ်ႉပၼ်မေႃသွၼ်ၶဝ်ၸိူင်ႉႁိုဝ်၊ တေၵႂႃႇလၢႆးၸိူင်ႉႁိုဝ်ၸိူဝ်းၼႆႉ တေတမ်းပိူင် ၶဵၼ်ႇတႅမ်ႈၽႅၼ်ၵၢၼ်သေႁဵတ်းၵႂႃႇ သွၼ်ႁဵၼ်းၵႂႃႇ။ လွင်ႈၼႆႉ ယူႇတီႈၵေႃႈလိၵ်ႈလၢႆး တေလူင်းၵႂႃႇထႅင်ႈ တၢင်ႇဝၢၼ်ႈ ၸိူဝ်းပႆႇမီးၵၢၼ်သွၼ်လိၵ်ႈတႆး ၼႂ်းႁူင်းႁဵၼ်းလူင်ပွင်ၸိုင်ႈ၊ ႁႂ်ႈလိၵ်ႈတႆးလႆႈသွၼ်ထႅင်ႈ ၼႂ်းႁူင်းႁဵၼ်းလူင်ပွင်ၸိုင်ႈၼမ်ၼမ်-ၼႆယဝ်ႉ။ “မၼ်းပဵၼ်တိုဝ်ႉတၢင်းသုၼ်ႇလႆႈသုၼ်ႇပဵၼ်ႁဝ်း၊ မိူဝ်ႈဢွၼ်တၢင်းပိူၼ်ႈဢိုတ်းပႅတ်ႈ၊ ဢမ်ႇမီးသုၼ်ႇတူင်ႉၼိုင် သွၼ်ႁဵၼ်းလိၵ်ႈႁဝ်း ၾိင်ႈငႄႈႁဝ်း။ မိူဝ်ႈလဵဝ်ၼႆႉ လူင်ပွင်ၸိုင်ႈၵေႃႈ ပိုတ်ႇတၢင်းပၼ်ယဝ်ႉ။ ၵွပ်ႈၼၼ် ၸုမ်းၵေႃလိၵ်ႈလၢႆးလႄႈ လုၵ်ႈဢွၼ်ႇၸၢဝ်းၶိူဝ်းႁဝ်း လူဝ်ႇမီးလွင်ႈၸမ်ၸႂ်ၵၼ် ၶဝ်ႈႁႃၵၼ်။ တႃႇႁႂ်ႈလုၵ်ႈဢွၼ်ႇႁဝ်း ပေႃးတေမေႃလိၵ်ႈႁၢႆးႁဝ်းၵႂႃႇ၊ ၵတ်ႉၶႅၼ်ႇလိၵ်ႈလၢႆးႁဝ်းၵႂႃႇ၊ လိၵ်ႈပိူၼ်ႈၵေႃႈႁႂ်ႈမေႃ ၾိင်ႈထုင်းႁဝ်းၵေႃႈႁႂ်ႈမေႃပႂ်ႉပႃးၼၼ်ႉ ပုၼ်ႈၽွၼ်းမီးတီႈၵေႃလိၵ်ႈလၢႆးၵူၺ်းဢမ်ႇၵႃး မီးပႃးတီႈၼိူဝ်ပေႃႈမႄႈလုၵ်ႈဢွၼ်ႇၵူႈၵေႃႉၼႆၼၼ်ႉ ၶႂ်ႈႁႂ်ႈပေႃႈမႄႈပီႈၼွင်ႉၸၢဝ်းၶိူဝ်းႁဝ်းႁူႉထိုင်သေ ႁႂ်ႈႁူမ်ႈမိုဝ်းၵၼ် ႁဵတ်းႁႂ်ႈပဵၼ်ၵၢၼ်ထိုင်တီႈတႄႉတႄႉ”- ၼၢင်းၼူၼ်းမူဝ် တိုၵ်းသူၼ်းပႃးၼင်ႇၼႆ။

['ပၢႆးပိင်ႇၺႃႇ']

2018-01-17T08:51:35

https://shannews.org/archives/1956

ၽႅၼ်ႇလိၼ်ဝႆ ႁိမ်း ဝဵင်းၵဵင်းတုင် ႁႅင်း 4.4 ရိၵ်ႊတိူဝ်ႊ

ၽႅၼ်ႇလိၼ်ဝႆ ႁိမ်း ဝဵင်းၵဵင်းတုင် ယၢၼ်ၵႆ 38 လၵ်း တၢင်းႁႅင်း 4.4 ရိၵ်ႊတိူဝ်ႊ ၶွမ်ႊမတီႊၾၢႆႇၽႅၼ်ႇလိၼ်ဝႆ ပိုၼ်ၽၢဝ်ႇဢွၵ်ႇဝႆႉ ဝႃႈၼႆ။ ဝၼ်းတီႈ 15/01/2018 ယၢမ်းၵၢင်ဝၼ်း 12:22 မူင်းပၢႆ ၽႅၼ်ႇလိၼ်ဝႆ ၸဵင်ႇၸၢၼ်းဝၼ်းတူၵ်း ယၢၼ်ၵႆ ဝဵင်းၵဵင်းတုင် 38 လၵ်း ၼႂ်းၸႄႈဝဵင်းၵဵင်းတုင် ၸိုင်ႈတႆးပွတ်းဢွၵ်ႇၶူင်း ဝႃႈၼႆ။ ၼႂ်းဝၼ်းတီႈ 16/01/2018 ယၢမ်းႁူဝ်ၶမ်ႈ မွၵ်ႈ 6 မူင်းၼၼ်ႉ ၽႅၼ်ႇလိၼ်ဝႆ ၸဵင်ႇႁွင်ႇဝၼ်းဢွၵ်ႇ ဝဵင်းၽွင်ပႅၼ်ႈ (ၽွင်းပိၼ်ႇ) တိူင်းၸႄႈၵႅင်း တၢင်းႁႅင်း 4.0 ရိၵ်ႊတိူဝ်ႊ ဝႃႈၼႆ။ ၾၢႆႇႁွင်ႈၵၢၼ် ၶၢဝ်ႇငၢဝ်းၾူၼ်လူမ်းမိူင်းမၢၼ်ႈ ပိုၼ်ၽၢဝ်ႇဝႆႉ ဝႃႈတႄႇဢဝ် ဝၼ်းတီႈ 1 လိူၼ်ၵျႅၼ်ႊၼိဝ်ႊရီႊ 2018 မႃး ထိုင် ယၢမ်းလဵဝ် ၽႅၼ်ႇလိၼ်ဝႆ ၼႂ်းမိူင်းႁူမ်ႈတုမ်မၢၼ်ႈ မီးၵႂႃႇယဝ်ႉ 20 ပွၵ်ႈပၢႆ ဝႃႈၼႆ။

['သိင်ႇဝႅတ်ႉလွမ်ႉ']

2018-01-17T08:38:43

https://shannews.org/archives/1953

CSSU တေၸတ်းႁဵတ်း ပၢင်ၵုမ် တီႈငဝ်ႈၸိုင်ႈလွႆတႆးလႅင်း

ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး CSSU တေၸတ်းႁဵတ်းပၢင်ၵုမ် တီႈငဝ်ႈၸိုင်ႈလွႆတႆးလႅင်း ၼႂ်းႁူဝ်လိူၼ်ၾႅပ်ႊၿိဝ်ႊရီႊ တေထိုင်ၼႆႉ။ ဝၼ်းတီႈ 01-02/02/2018 ၶၢဝ်းယၢမ်းပၢင်ၵုမ် 9 မူင်း ထိုင် 4 မူင်း ဝၢႆးဝၼ်း ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး Committee For Shan State Unity (CSSU) ဢွၼ်ႁူဝ်ၼမ်းၼႃႈသေ တေၸတ်းႁဵတ်းပၢင်ၵုမ် ၶွပ်ႈၶူပ်ႇ CSSU ပီ 2017 တီႈငဝ်ႈၸိုင်ႈလွႆတႆးလႅင်း တေထတ်းသၢင်ၶိုၼ်း လွင်ႈၼႃႈၵၢၼ်တႃငၢၼ်း ဢၼ်လႆႈႁဵတ်းသၢင်ႈတူင်ႉၼိုင်မႃး လႄႈ ၵၢၼ်ႁၢင်ႈႁႅၼ်းဝၢင်းၽႅၼ်တၢင်းၼႃႈ ၸဵမ်ၸိူဝ်းၼႆႉ။ ယူႇတီႈ CSSU သေ ၸင်ႇလႆႈမွၵ်ႇထိုင်ၸိူဝ်းပဵၼ်လုၵ်ႈ ၸုမ်းတင်းမူတ်း ဝႃႈၼႆ။ ၼႂ်းၸုမ်းၽူႈၼမ်းၼႂ်း ၸဝ်ႈၼိုင်ႈလၢတ်ႈဝႃႈ “ ၵဵဝ်ႇၵပ်းၵၢၼ်ငၢၼ်းၵေႃႈတေဢုပ်ႇ ၵဵဝ်ႇၵပ်းၵၢၼ်မိူင်းသေ ပၼ်ႁႃ ၸိူဝ်းႁူပ်ႉၺႃးမႃးၸိူဝ်းၼၼ်ႉ တေလႆႈဢုပ်ႇတေလႆႈႁူပ်ႉၵၼ် ႁႃတၢင်းၵႄႈလိတ်ႈ ၽူႈၼင်ႈၸိုင်ႈ/ ၼင်ႈၼၵ်းၵေႃႈ တေလႆႈမွပ်ႈၼႃႈၵၢၼ်ၵၼ်” ဝႃႈၼႆ။ ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး (CSSU) ၼႆႉ မီးလုၵ်ႈၸုမ်းပႃႇတီႇ၊ တပ်ႉသိုၵ်း၊ ၸုမ်းတူင်ႇဝူင်းတႆးလၢႆၸုမ်းၶဝ်ႈႁူမ်ႈ မိူၼ်ၼင်ႇ တီႇမူဝ်ႇၶရႅတ်ႉတိၵ်ႉပႃႇတီႇၸၢဝ်းၶိူဝ်းတႆး ႁိုဝ် ပႃႇတီႇသိူဝ်ၽိူၵ်ႇ (SNDP) ။ ၸုမ်းတႆးယိပ်းၵွင်ႈ ၵၢင်ႇလုၵ်ႉၽိုၼ်ႉ ၶွင်ႇသီႇဢဝ်ၶိုၼ်း ၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ၊ ပႃႇတီႇမႂ်ႇသုင်ၸိုင်ႈတႆး/ တပ်ႉသိုၵ်းၸိုင်ႈတႆး (SSPP/SSA) ၊ ၵေႃႁူမ်ႈသၢင်ႈၸိုင်ႈတႆး SSJAC [ဢၼ်မီး SSPP/SSA ၊ ပႃႇတီႇႁူဝ်သိူဝ် SNLD ၊ တပ်ႉသိုၵ်းၵူၼ်းမိူင်း (ၸုမ်းပီႇတုၸိတ်ႉသႅင်ၵႅဝ်ႉ)၊] ၸုမ်းတူင်ႇဝူင်းၵူၼ်းတႆး (Shan CBOs) ဢိၵ်ႇလၢႆမူႇလၢႆၸုမ်း ၶဝ်ႈႁူမ်ႈ ၵေႃႇတင်ႈ မိူဝ်ႈဝၼ်းတီႈ 15/10/2013 ဝၢႆးမႃး ပႃႇတီႇၵွင်ၸႆး (ESSDDP) ၊ ၸုမ်းၵပ်းသၢၼ်သိုင်ႇ ၾိင်ႈမိူင်းတႆး၊ ၸုမ်းသႅၼ်းႁုၼ်ႈမႂ်ႇၸိုင်ႈတႆး (NGSS) ၊ ၸုမ်းၵူၼ်းၼုမ်ႇတႆး (TYO) ၊ မုၵ်ႉၸုမ်းၸၢဝ်းၶိူဝ်းတႆး-မိူင်းထႆး (TNAT)၊ ၵေႃႁူမ်ႈသၢင်ႈၵူၼ်းၼုမ်ႇတႆး ၸိူဝ်းၼႆႉ ၵေႃႈၶဝ်ႈပႃးပဵၼ်လုၵ်ႈၸုမ်းမႃး။ CSSU မီးယိူင်းဢၢၼ်းလူင် ပိူဝ်ႈတႃႇၵႅတ်ႇၶႄႁႄႉၵင်ႈ သုၼ်ႇလႆႈၵူၼ်းမိူင်းၸိုင်ႈတႆး ၵူႈၸၢဝ်းၶိူဝ်း။ မီးယိူင်းဢၢၼ်း လႄႈ လၵ်း ၵၢၼ် သွင်ပိူင်- 1.ပိူဝ်ႈတႃႇ ၵူၼ်းမိူင်းၸိုင်ႈတႆး ၵူႈၸၢဝ်းၶိူဝ်း ၽွမ်ႉႁူမ်ႈၵၼ်ၵႄႈလိတ်ႈ ၵမ်ၸႃတႃ (ၵၢမ်ႇၵျမ်ႇမႃႇ) ၸိုင်ႈတႆး။ 2.ပိူဝ်ႈတႃႇႁူမ်ႈၵၼ် ႁၢင်ႈႁႅၼ်း ယူင်ႉၶၢပ်ႈၵၢၼ်မိူင်း (Political framework) ပိူဝ်ႈတႃႇ ဢုပ်ႇဢူဝ်း ၵၢၼ် မိူင်း (ၸိုင်ႈတႆးၼႂ်းဝၼ်းမိူဝ်းၼႃႈ)။

['ၵၢၼ်မိူင်း']

2018-01-17T08:15:26

https://shannews.org/archives/1951

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 17/01/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.02 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1345 ပျႃး၊ ငိုၼ်းၶႄႇ 1 ယႅၼ်ႉ = 208.89 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 17/01/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 16/01/2018 ငိုၼ်းထႆး 1 ဝၢတ်ႇ = 42.1 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1347 ပျႃး၊ ငိုၼ်းၶႄႇ 1 ယႅၼ်ႉ = 209.2 ပျႃး။

['ၵၢၼ်မၢၵ်ႈမီး']

2018-01-17T03:27:41

https://shannews.org/archives/1948

ငဝ်းႁၢင်ႈသဵင်ၸုမ်းၶၢဝ်ႇၽူႈတွႆႇႁွၵ်ႈ၊ ၵူႈဝၼ်းဢၢင်းၵၢၼ်း၊ 2018/01/16၊ BNI/SHAN TV Program

ငဝ်းႁၢင်ႈသဵင်ၸုမ်းၶၢဝ်ႇၽူႈတွႆႇႁွၵ်ႈ၊ ၵူႈဝၼ်းဢၢင်းၵၢၼ်း၊ 2018/01/16၊ BNI/SHAN TV Program

['Uncategorized']

2018-01-17T03:26:36

https://shannews.org/archives/1945

EAOs 8 ၸုမ်း ဢၼ်လူင်းလၢႆးမိုဝ်း NCA ၸတ်းႁဵတ်းပၢင်ၵုမ်ၶိုၵ်ႉၶၵ်ႉ PPST တီႈၵဵင်းမႆႇ

EAOs 8 ၸုမ်း ဢၼ်လူင်းလၢႆးမိုဝ်း NCA ၸတ်းႁဵတ်းပၢင်ၵုမ်ၶိုၵ်ႉၶၵ်ႉ PPST တီႈၵဵင်းမႆႇ

['Uncategorized']

2018-01-16T12:16:37

https://shannews.org/archives/1940

ၸုမ်းၾိင်ႈငႄႈ(မၢၼ်ႈ) ဢၼ်ၶိုၼ်ႈၸုၵ်းၵႃႈၼိူဝ်ၵွင်တႆး ယွမ်းၼွမ်းတၢင်းၽိတ်း တီႈၵေႃလိၵ်ႈလၢႆးတႆး ဝဵင်းလိူဝ်ႇ

ယူႇတီႈၵေႃလိၵ်ႈလၢႆးလႄႈၾိင်ႈငႄႈတႆး ဝဵင်းလိူဝ်ႇ လႆႈဢွၵ်ႇၶေႃႈပိုၼ်ၽၢဝ်ႇ လွင်ႈၸုမ်းမၢၼ်ႈ 2 ၸုမ်း ဢၼ်ႁႆႇၵွင် မွင်းတႆး ၶိုၼ်ႈၸုၵ်းၼိူဝ်ၵွင်တႆးသေ ၵႃႈၼႄ ၵူၼ်းၵႂႃႇဝႆႈၽြႃးၵျၢႆႉထီးယူဝ်း ၾၢႆႇၼႃႈၵူၼ်းတင်းၼမ်လႄႈ ယွၼ်ႉ ဢမ်ႇၸႂ်ႈပိူင်တၢင်းၵႃႈတႆး ဝႃႈၼႆ။ ဝၼ်းတီႈ 15/01/2018 ယၢမ်းဝၢႆးဝၼ်း 1 မူင်း ၸုမ်းသူၺ်ႇၵျႅၵ်ႉၾႃႉ တင်း ၸုမ်းသျၢၼ်းသျၢၼ်းတွၵ်ႉ မႃးယွမ်းၼွမ်း တၢင်းၽိတ်း ၽူႈယႂ်ႇၵူၼ်းလူင် ၼႂ်းၵေႃလိၵ်ႈလၢႆးလႄႈ ၾိင်ႈငႄႈတႆး တိူင်းဝဵင်းလိူဝ်ႇ လွင်ႈလႆႈၶိုၼ်ႈၸုၵ်းၼိူဝ်ၵွင် ႁႆႇ ၵွင်ၵႃႈၼႄ တီႈပၢင်ပွႆးၶိုၼ်ႈထၢတ်ႈ ၵျႅၵ်ႉထီးယူဝ်း မိူဝ်ႈဝၼ်းတီႈ 1 လိူၼ်ၵျႅၼ်ႊၼိဝ်ႊရီႊ ပူၼ်ႉမႃးၼၼ်ႉ ဝႃႈၼႆ။ ယိင်းမၢဝ်းၼုမ်ႇၶၢဝ် လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ တၢင်းၶဝ် ဢမ်ႇႁူႉသေ လႆႈႁဵတ်းၽိတ်းၵႂႃႇလႄႈ ၶဝ်ၶိုၼ်းမႃးၵၼ်ႇတေႃးလႄႈ တွင်းပၢၼ်ႇ တီႈလုမ်းၵေႃလိၵ်ႈလၢႆး။ ယဝ်ႉၵေႃႈ ၼင်ႇႁိုဝ် တေဢမ်ႇသိုပ်ႇပဵၼ် ၵႂႃႇထႅင်ႈၼၼ်ႉ တေလႆႈၾၢင်ႉသတိၵၼ်။ ၵမ်းၼႆႉ ယူႇတီႈ ၽူႈယႂ်ႇၵူၼ်းလူင် ၼႂ်းၵေႃလိၵ်ႈလၢႆးတႄႉ လၢတ်ႈဝႃႈ လွင်ႈႁႆႇၵွင်မွင်းတႆးၼႆႉ ၸၢဝ်းၶိူဝ်းသင် တွႆႇၵေႃႈလႆႈ။ ၵူၺ်းၵႃႈ မီးဝႆႉယူႇ 2 ၶေႃႈ ၶေႃႈၼိုင်ႈတႄႉ တေလႆႈၼပ်ႉယမ် ၵွင်မွင်းတႆး။ ၶေႃႈသွင်သမ်ႉ တေဢမ်ႇၸႂ်ႈႁႆႇတွႆႇ တွၼ်ႈတႃႇပုၼ်ႈသုၼ်ႇတူဝ်” ဝႃႈၼႆ။ မိူဝ်ႈပူၼ်ႉမႃး ဝၼ်းတီႈ 01/01/2018 ၼၼ်ႉ ၸုမ်းၶဝ်ၼႆႉ လႆႈဢဝ်ၵွင်မွင်းတႆးသေ ၵႂႃႇၵႃႈၼႄ တီႈပွႆး ၶိုၼ်ႈထၢတ်ႈ ၵျႅၵ်ႉထီးယူဝ်း ၶိုၼ်ႈၸုၵ်းၼိူဝ်ၵွင်သေ ႁႆႇၼႄၵႃႈၼႄ ၾၢႆႇၼႃႈၵူၼ်းတင်းၼမ် ႁဵတ်းႁႂ်ႈ ၽႄႈၸွတ်ႇၵႂႃႇၼႂ်းၼႅင်ႈ Social Media လႄႈႁဵတ်းႁႂ်ႈၵူၼ်းမိူင်းတႆး ဢမ်ႇႁၢၼ်ႉၸႂ် လွင်ႈၶိုၼ်ႈၵႃႈၼႄၼိူဝ်ၵွင်မွင်းတႆးၼၼ်ႉ မိူၼ်လူ လၢႆၼိူဝ်ၾိင်ႈႁိတ်ႈႁွႆးတႆး ဝႃႈၼႆ။ ၸၢႆးၶိူဝ်းလဵဝ် ႁူဝ်ပဝ်ႈ ၸုမ်းၵူၼ်းၼုမ်ႇတႆး SYO လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ၶႃႈႁၼ်ပိူၼ်ႈ တၢင်ႇၶိုၼ်ႈမႃး ၵေႃႈ ၶႃႈၵပ်းသိုပ်ႇႁႃ တီႈႁူဝ်ၼႃႈ ၸုမ်းၼၼ်ႉၵမ်းလဵဝ် ၶႃႈၵေႃႈလၢတ်ႈၶဝ်ဝႃႈ သင်သူဢမ်ႇႁူႉလွင်ႈႁႆႇၵွင် တၢင်းၵႃႈ ၾိင်ႈႁိတ်ႈႁွႆးတႆးလီလီၼႆ ယႃႇပေႁဵတ်း၊ သင်သူ ၶႂ်ႈႁူႉမေႃ ၵပ်းသိုပ်ႇမႃးတီႈၵဝ်ၶႃႈ တေၵႂႃႇသွၼ် လၢတ်ႈၼႄသူ ႁဝ်းတေဢမ်ႇဢဝ်ငိုၼ်းသေပျႃး။ လွင်ႈဢၼ်သူႁဵတ်းၵႂႃႇၼႆႉ မၼ်းဢမ်ႇၸႂ်ႈ၊ သူတေလႆႈၵၼ်ႇတေႃး တွင်းပၢၼ်ႇ တီႈၵူၼ်းမိူင်းတႆးတင်းမူတ်း။ ၵမ်းၼႆႉ ၶႃႈၵေႃႈဝႃႈ ႁႂ်ႈၶဝ်ၵႂႃႇၵၼ်ႇတေႃး တွင်းပၢၼ်ႇတီႈ ၵေႃလိၵ်ႈလၢႆးတႆး ႁဝ်း တီႈဝဵင်းလိူဝ်ႇၵမ်းလဵဝ်။ ၵမ်းၼၼ်ႉ ၶႃႈၵေႃႈ ၸင်ႇၵပ်းသိုပ်ႇၵႂႃႇတီႈ ၽူႈယႂ်ႇၵူၼ်းလူင် ႁဝ်းၶႃႈ တီႈၵေႃလိၵ်ႈလၢႆး ဝဵင်းလိူဝ်ႇဝႆႉ” ဝႃႈၼႆ။ တၢင်းမိူင်းမၢၼ်ႈထုင်ႉပဵင်းၼၼ်ႉ သင်ဝႃႈ မီးပွႆးမီးလၢမ်း ၵဵဝ်ႇၵပ်း ၵွင်းမူးလႂ်၊ ႁုၼ်ႇႁၢင်ႈၽြႃးလႂ်ၸိူဝ်းၼႆႉ မီး ၾိင်ႈ တိုၼ်းလႆႈပႃး ၵွင်သဵင်မွင်းတႆး၊ တၢင်းၵႃႈတႆး ၸိူဝ်းၼႆႉလႄႈ ၸင်ႇမီးၸုမ်းမၢၼ်ႈ ၸိူဝ်းၵိၼ်ၸၢင်ႈသေ ၸွမ်းႁႆႇၵွင်တႆး၊ ၸွမ်းၵႃႈတၢင်းၵႃႈတႆး တီႈပွႆးၸိူဝ်းၼၼ်ႉ။ ၶဝ်ယုမ်ႇယမ်ဝႃႈ ၶုၼ်တႆး ယၢမ်ႈၽွင်းငမ်း တီႈထုင်ႉၼမ်ႉ ၵဵဝ် ထုင်ႉပဵင်း ၼၼ်ႉသေ တႄႇၵွင်းမူးလႂ်၊ ၽြႃးလႂ်လႄႈသင်၊ ၼႂ်းသဵၼ်ႈၸိုဝ်ႈၽီလိပ်း ဢၼ်ၶဝ်ၵိူဝ်းယမ် ၼၼ်ႉ ပႃးၽီတႆးလၢႆလၢႆၸဝ်ႈလႄႈသင် သင်မီးပွႆးမီးလၢမ်း ၵႆႉပႃး လွင်ႈႁႆႇၵွင်မွင်းတႆးၸိူဝ်းၼၼ်ႉ ၼႆ ၵူၼ်းၸိူဝ်းယၢမ်ႈ ယူႇသဝ်း တီႈဝဵင်းလိူဝ်ႇ ပီယၢဝ်းၶၢဝ်းႁိုင် ၸဝ်ႈၼိုင်ႈ လၢတ်ႈၼႄၼင်ႇၼႆ။

['ၵူႈလွင်ႈလွင်ႈ']

2018-01-16T12:05:58

https://shannews.org/archives/1937

မၢၵ်ႇတႅၵ်ႇ ၼႂ်းၸႄႈဝဵင်းၼွင်ၶဵဝ် ၵူၼ်းမိူင်းမႆႈၸႂ်လွင်ႈႁူမ်ႇလူမ်ႈ

မၢၵ်ႇတႅၵ်ႇ ၼႂ်းဝၢၼ်ႈၽုၺ်း(ပၢၼ်ႉၽုၺ်း) ၸႄႈဝဵင်းၼွင်ၶဵဝ် လုၵ်ႈၼိုင်ႈ လွင်ႈတုမ်ႉတိူဝ်ႉမၢတ်ႇၸဵပ်း လူႉတၢႆဢမ်ႇမီး ဝႃႈၼႆ။ ဝၼ်းတီႈ 15/01/2018 ယၢမ်းၵၢင်ၶမ်ႈ 8 မူင်း မၢၵ်ႇလုၵ်ႈၼိုင်ႈ တႅၵ်ႇၼႂ်းဝၢၼ်ႈၽုၺ်း (ပၢၼ်ႉၽုၺ်း) ၼႂ်းၸႄႈဝဵင်း ၼွင်ၶဵဝ် ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ။ ၵဵဝ်ႇၵပ်းလွင်ႈၼႆႉ ပဵၼ်ၽႂ် ၸုမ်းလႂ် ဢၼ်ဝႃႈၼၼ်ႉ ၾၢႆႇတပ်ႉပ လိၵ်ႈယင်းပႆႇတီႉလႆႈ ဝႃႈၼႆ။ ၸၢႆးဢွင်ႇမိူင်း ႁူဝ်ပဝ်ႈ ပႃႇတီႇႁူဝ်သိူဝ် ၸႄႈဝဵင်းၼွင်ၶဵဝ် လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ မိူဝ်ႈဝႃး မၢၵ်ႇတႅၵ်ႇ လုၵ်ႈၼိုင်ႈ တီႈႁူင်းပလိၵ်ႈမၢၼ်ႈ ၼႂ်းဝၢၼ်ႈၽုၺ်း(ပၢၼ်ႉၽုၺ်း) ၵူၺ်းၵႃႈ လွင်ႈတုမ်ႉတိူဝ်ႉၶူဝ်းၶွင်လႄႈ ၵူၼ်းတႄႉ ပဵၼ်ႁိုဝ် ဢမ်ႇပႆႇႁူႉ” ဝႃႈၼႆ။ သိုပ်ႇလၢတ်ႈထႅင်ႈဝႃႈ လူတ်ႉၵႃးႁပ်ႉၸၢင်ႈ လမ်းၼိုင်ႈ ထုၵ်ႇပိူၼ်ႈဢဝ်မၢၵ်ႇႁွႆႈဝႆႉၸွမ်းလူတ်ႉသေ ၶဝ်ႈမႃးၼႂ်းဝၢၼ်ႈ တႅၵ်ႇတိူဝ်ႉသႂ်ႇ ၵူၼ်းၶီႇမႃးၸွမ်းၵႃးၼၼ်ႉ 3 ၵေႃႉ။ ၵူၺ်းၵႃႈ ၵူၼ်းမိူင်း 3 ၵေႃႉၼၼ်ႉ ဢမ်ႇပေႃး မၢတ်ႇၸဵပ်းႁၢဝ်ႈႁႅင်း ၵႃးဢၼ်ထုၵ်ႇမၢၵ်ႇႁွႆႈတႅၵ်ႇသႂ်ႇၼၼ်ႉ ပဵၼ်ၵႃးတၢင်ႇၵူၼ်း “ၸဵင်ႇၼၢင်းသူဝ်း” ဝႃႈၼႆ။ ၵႃးၼႆႉတၢင်ႇၵူၼ်း လုၵ်ႉတၢင်း ဝဵင်းပၢင်ဢူးသေ ၶိုၼ်ႈၵႂႃႇတၢင်းမိူင်းၵုတ်ႈ ဝႃႈၼႆ။ ၵဵဝ်ႇၵပ်းလွင်ႈၼႆႉသေ ၵူၼ်းၼႂ်းပိုၼ်ႉတီႈ ၼႂ်းၸႄႈဝဵင်းၼွင်ၶဵဝ် ပဵၼ်ဢၼ်မႆႈၸႂ်ၸွမ်း လွင်ႈႁူမ်ႇလူမ်ႈ တႄႉတႄႉ ၵမ်ႉပဵၼ်ပၢင်တိုၵ်း၊ ၵမ်ႉမီးလွင်ႈမၢၵ်ႇတႅၵ်ႇလႄႈ လွင်ႈတီႉၺွပ်းၵူၼ်း ၸဵမ်ၸိူဝ်းၼႆႉ ဝႃႈၼႆ။ ၸုမ်းယိပ်းၵွင်ႈၵၢင်ႇ ဢၼ်တူင်ႉၼိုင်ၵႂႃႇမႃး တၢင်းပွတ်းတွၼ်ႈၼၼ်ႉတႄႉ ၸုမ်းသိုၵ်းလူင်ပွင်ၸိုင်ႈမၢၼ်ႈ၊ သိုၵ်းတႆး လႄႈ သိုၵ်းလွႆ ၸဵမ်ၸိူဝ်းၼႆႉ ဝႃႈၼႆ။

['ၵူႈလွင်ႈလွင်ႈ']

2018-01-16T10:31:04

https://shannews.org/archives/1934

တႆးၵႂႃႇႁဵတ်းၵၢၼ်ၵဵင်းမႆႇ ၽိတ်းမေႃးၾၼ်းတႅင်းၵၼ် တီႈၵၢတ်ႇတူၼ်ႈလမ်းယႆး

ႁႅင်းၵၢၼ်ယၢၼ်မိူင်း ၽိတ်းမေႃးပေႃႉႁႅမ်တႅင်းၵၼ်၊ ၸၢဝ်းတႆး ၵူၼ်းမိူင်းၼၢႆး ႁဵတ်းၵၢၼ်ၶၢႆမွၵ်ႇ တီႈၵၢတ်ႇလူင် ၵဵင်းမႆႇ ထုၵ်ႇတႅင်းတီႈတွင်ႉလၢႆႁွႆး၊ ႁူဝ်ၵေႃႈတႅၵ်ႇ ဝၢတ်ႇၸဵပ်းႁၢဝ်ႈႁႅင်း၊ သူင်ႇယူတ်းယႃတူဝ်တီႈႁူင်းယႃ သူၼ်ၻွၵ်ႇ ဝဵင်းၵဵင်းမႆႇ မိူင်းထႆး။ ၶမ်ႈၶိုၼ်းဝၼ်းၸၼ် တီႈ 15/01/2018 ၶၢဝ်းယၢမ်းမွၵ်ႈ 23:10 မူင်း၊ တီႈၼႃႈၵၢတ်ႇၶၢႆမွၵ်ႇ ၵၢတ်ႇတူၼ်ႈ လမ်းယႆး (ၵၢတ်ႇလူင်)၊ ႁိမ်းၾင်ႇၼမ်ႉပိင်း ႁိုဝ် ႁိမ်းၶူဝ်လူင်ၸၼ်သူမ်ၼၼ်ႉ ၵိူတ်ႇမီးလွင်ႈၽိတ်းမေႃး လိုပ်ႈလမ်းပေႃႉႁႅမ်ႁဵတ်းႁၢႆႉၵၼ်။ မီးၵူၼ်းၼုမ်ႇ ႁႅင်းၵၢၼ်ယၢၼ်မိူင်းၸၢဝ်းတႆးၵေႃႉၼိုင်ႈ ဢႃယုမွၵ်ႈ 27-28 ၺႃးတႅင်းၸွမ်းတွင်ႉ 5 ႁွႆး၊ တီႈႁူဝ်ၵေႃႈမီးႁွႆးတႅၵ်ႇႁွႆးၸဵပ်းဝႆႉ- ၾၢႆႇၸဝ်ႈၼႃႈတီႈၸွႆႈထႅမ်ၵူၼ်းထူပ်းၽေး လႆႈၼမ်းဢဝ်တူဝ်သူင်ႇယူတ်းယႃ တီႈႁူင်းယႃလူင်မႁႃရၢတ်ႉ သူၼ်ၻွၵ်ႇ-ၼႆယဝ်ႉ။ ၸၢႆးလိူၼ်ၶမ်း ၽူႈၸွႆႈထႅမ်ၸုမ်းတူင်ႇဝူင်းၵူၼ်း ၶႅၵ်ႇလီပၢင်ၸႃႉ ၸႄႈဝဵင်းၵဵင်းမႆႇ လၢတ်ႈဝႃႈ-“မေႃၶဝ်ၵူတ်ႇထတ်းတူၺ်း မိူဝ်ႈၼႆႉလွင်ႈပၢႆးယူႇလီမၼ်းလွတ်ႈၽေးယဝ်ႉ၊ ဢမ်ႇလႆႈမႆႈၸႂ်ယဝ်ႉ၊ ဝၢႆးဝၼ်းၼႆႉ မၼ်းၵေႃႈလၢတ်ႈၵႂၢမ်းလႆႈမႃး ဢိတ်းဢွတ်းယဝ်ႉ။ ၵူၺ်းၵႃႈ ၶဝ်ၽိတ်းၵၼ်ယွၼ်ႉသင်၊ ၵူၼ်းႁဵတ်းႁၢႆႉမၼ်းပဵၼ်ၸုမ်းလႂ်ၼၼ်ႉ ယင်းပႆႇလႆႈႁူႉ၊ မိူဝ်ႈလဵဝ် ၸဝ်ႈၼႃႈတီႈပလိၵ်ႈၶဝ် တိုၵ်ႉၵူတ်ႇထတ်းၸွပ်ႇၶႆႈဢဝ်လိူင်ႈ လွင်ႈၼႆႉယူႇ- လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈ ၼင်ႇၼႆ။ လွင်ႈတၢင်းဢၼ်ၶဝ်ၽိတ်းၵၼ်ၼၼ်ႉ ပီႈၼွင်ႉၾၢႆႇၸၢႆးလူင် လၢတ်ႈဝႃႈ- “ၸၢႆးလူင်ၼႆႉ မၼ်းပဵၼ်ၵူၼ်း ၵတ်းၵတ်းယဵၼ်ယဵၼ်၊ ၵႃႈပူၼ်ႉမႃးဢမ်ႇမေႃႁႃလိူင်ႈ ဢမ်ႇယၢမ်ႈၽိတ်းပိူၼ်ႈတၢင်ႇၵေႃႉမႃး။ ဢၼ်ၶဝ်မႃးၽိတ်းၵၼ်ပွၵ်ႈၵမ်းၼႆႉ လႅပ်ႈလုၵ်ႈဢွၼ်ႇၵူၼ်းတႆးၼင်ႇၵၼ် ပႆၽၢၼ်ႇၵႂႃႇတၢင်းၼႃႈႁၢၼ်ႉ ဢၼ်မၼ်းႁဵတ်းၵၢၼ်ၼၼ်ႉသေ ယၵ်ႉတူၺ်းမႅၼ်ႈၼႃႈၵၼ်၊ ဢမ်ႇႁၢၼ်ႉၸႂ်ၼိူဝ်ၵၼ်လႄႈ ထိုင်တီႈၽိတ်းမေႃးပေႃႉထုပ်ႉႁဵတ်းႁၢႆႉတီႈၵၼ်”- ဝႃႈၼႆ။ ၸၢႆးလူင်ၼႆႉ ၸိုဝ်ႈတၢင်းမိူင်းတႆး ႁွင်ႉၸၢႆးၺႃႇ၊ ပဵၼ်ၵူၼ်းမိူင်းၼၢႆး ပွၵ်ႉဢူႈမိူင်း။ ပေႃႈၸိုဝ်ႈလုင်းသၢမ် ၼမ်ႉမေႃႇလူင်၊ မႄႈၸိုဝ်ႈပႃႈၸၢမ်။ မီးပီႈၼွင်ႉႁူမ်ႈတွင်ႉ 3 ၵေႃႉ ပဵၼ်ၵေႃႉထူၼ်ႈ 2 (ၸၢႆး 1 ယိင်း 2)။ ၸိုဝ်ႈမေးၼၢင်း ႁွင်ႉဝႃႈၼၢင်းၼွင်ႉ မီးလုၵ်ႈယိင်းႁူမ်ႈၵၼ်ၼိုင်ႈၵေႃႉ ဢႃယု 7 ၶူပ်ႇ၊ မိူဝ်ႈလဵဝ်တင်းမေးၼၢင်း ၼႃႈႁိူၼ်းလူႉ ၽၢတ်ႇယၢၼ်ၵၼ်ဝႆႉ-ၼႆယဝ်ႉ။ ၵၢတ်ႇလူင် (တလၢတ်ႇဝရူဝ်းရူတ်ႉ)ၼႆႉ တင်ႈယူႇတီႈၼိူဝ်သဵၼ်ႈတၢင်း ဝိတ်ႉၶျၢယႃးၼူၼ်း ဢိူင်ႇၸၢင်ႉမွႆႈ မိူင်းၵဵင်းမႆႇ မိူင်းထႆးတွၼ်ႈၼိူဝ်။ ဢွင်ႈတီႈၵိူတ်ႇပိူင်ပဵၼ်ၼႆႉ ပေႃးထိုင်ၶၢဝ်းယၢမ်းၵၢင်ၶမ်ႈၵၢင်ၶိုၼ်းမႃး ၵူၼ်းၼုမ်ႇၶဝ်သူင်ၵၼ်မႃးဢႅဝ်ႇလၢဝ်း မႃးလဵၼ်ႈ မႃးသုမ်ႁူဝ်ၵၼ်သေ ၵႆႉၵႆႉမီးလွင်ႈၽိတ်းမေႃပေႃႉႁႅမ်ၵၼ်ၼႆ ၼႂ်းၶၢဝ်ႇထႆးၵေႃႈလၢတ်ႈၼင်ႇၼႆ။

['ႁႅင်းငၢၼ်းၶၢမ်ႈမိူင်း']

2018-01-16T09:34:02

https://shannews.org/archives/1930

ၵူၼ်းမိူင်းၵဵင်းတွင်းႁူမ်ႈၵၼ်ၸတ်းႁဵတ်းပွႆးဝၼ်းၵိူတ်ႇၶုၼ်သၢမ်လေႃး

ၵူၼ်းမိူင်းၵဵင်းတွင်း ႁူမ်ႈၵၼ် ၸတ်းပၢင်ၶုၵ်းထူပ်း ဝၼ်းၵိူတ်ႇပိုၼ်းၸိူင်းႁၵ်ႉ ၶုၼ်သၢမ်လေႃး ၼၢင်းဢူဝ်ႈပဵမ်ႇ ၶွပ်ႈတဵမ် 1003 ပီ တီႈဝၢၼ်ႈပႃႇသႃ ဝဵင်းၵဵင်းတွင်း ၸႄႈဝဵင်းမိူင်းၼၢႆး ၸိုင်ႈတႆးပွတ်းၸၢၼ်း ။ ဝၼ်းတီႈ 14 – 19 /01/2018 လိူၼ်ၵမ်လွင်ႈ 13 ၶမ်ႈ ထိုင်လိူၼ်သၢမ်မႂ်ႇသၢမ်ၶမ်ႈၼႆႉ ၵေႃလိၵ်ႈလၢႆးလႄႈ ၾိင်ႈငႄႈ တႆးဢိၵ်ႇၵူၼ်းမိူင်းၵဵင်းတွင်းႁူမ်ႈၵၼ်ၸတ်းႁဵတ်း ပၢင်ပွႆးဝၼ်းၵိူတ်ႇၶုၼ်သၢမ်လေႃး တီႈဝၢၼ်ႈပႃႇသႃ ၵိင်ႇၸႄႈဝဵင်း ၵဵင်းတွင်း ၸႄႈဝဵင်းမိူင်းၼၢႆး ၸႄႈတွၼ်ႈလၢင်းၶိူဝ်း ၸိုင်ႈတႆးပွတ်းၸၢၼ်း။ ၼႂ်းပၢင်ပွႆးၼႆႉ မီးပၢင်တၢၼ်းၶဝ်ႈၼမ်ႉတၢင်းၵိၼ်ထိုင်သင်ၶၸဝ်ႈ၊ ပၢင်မူၼ်ႈၸႂ်တၢင်းၵႃႈၾိင်ႈထုင်း၊ ၽဵင်းၵႂၢမ်းပၢၼ် ၵဝ်ႇပၢၼ်မႂ်ႇ ၸိူဝ်းၼႆႉ၊ လိူဝ်ၼၼ်ႉမီးၽူႈႁွင်ႉၵႂၢမ်းၸိုဝ်ႈသဵင်ယႂ်ႇ ဢၼ်မႃးလူၺ်ႈ ၼမ်ႉၸႂ် ၵေႃႈမီး ဝႃႈၼႆ။ ၼၢင်းသႅင် ၵူၼ်းမိူင်းၵဵင်းတွင်း လၢတ်ႈဝႃႈ “ ႁဝ်းၶႃႈၵမ်ႈၼမ်ယုမ်ႇယမ်ဝႃႈ ပေႃးၸတ်းပၢင်ပွႆး ၸိူင်ႉၼႆၸိုင် ဝၢၼ်ႈမိူင်းတေ ၶိုၼ်ႈယႂ်ႇၵတ်းယဵၼ်မႃး ၼႆ။ တင်ႈတႄႇၸတ်းႁဵတ်း မႃးၼႆႉဝၢၼ်ႈမိူင်းၵေႃႈၵတ်းယဵၼ်မႃး ႁႃၵိၼ်ငၢႆႈမႃး ” ဝႃႈၼႆ။ ယိူင်းဢၢၼ်း ဢၼ်ၸတ်းပၢင်ပွႆးၼႆႉ ႁႂ်ႈပဵၼ်ၵၢၼ်ႁဵတ်းတႃႇၼတၢင်းလီၼႃးမုၼ် ၸႅၵ်ႇဝၢၵ်ႈၵုသူလ် ၸူးထိုင်ဝိၺၢၼ်ႇ ၶႂၼ်ငဝ်း ၶုၼ်သၢမ်လေႃးလႄႈ ၼၢင်းဢူဝ်ႈပဵမ်ႇ။ ႁႂ်ႈပီႈၼွင်ႉတႆးတီႈၸမ်တီႈၵႆ လႆႈမႃး ႁူပ်ႉထူပ်းမိုတ်ႈၵိုဝ်းၸမ်ၸႂ်ၵၼ်၊ ႁႂ်ႈမၢဝ်ႇသၢဝ်တႆးမေႃႁၵ်ႉၵၼ် မၼ်ႈၵႅၼ်ႇၼႅၼ်ႈၼႃ ၊ ႁႂ်ႈႁၵ်ႉၵၼ် မိူၼ်ၼင်ႇၶုၼ်သၢမ်လေႃး လႄႈ ၼၢင်းဢူဝ်ႈပဵမ်ႇ ဝႃႈၼႆ။ ဝဵင်းၵဵင်းတွင်းၼႆႉ ယူႇၼႂ်းၸႄႈဝဵင်းမိူင်းၼၢႆး ၸႄႈတွၼ်ႈလၢင်းၶိူဝ်း ၸိုင်ႈတႆးပွတ်းၸၢၼ်း လူင်ပွင်ၸိုင်ႈမၢၼ်ႈ ယုၵ်ႉပဵၼ် ၵိင်ႇၸႄႈဝဵင်း မိူဝ်ႈပီ 2010 ။ ပိုၼ်းၶုၼ်သၢမ်လေႃး ၼၢင်းဢူဝ်ႈပဵမ်ႇ ၼႆႉ ၶူး သ ၶ ႁ ႁိုဝ် ၸၢႆးသႅင်ၸိုၼ်ႈ ၽူႈထတ်းလိၵ်ႈ ၸုမ်းၶၢဝ်ႇၽူႈတွႆႇႁွၵ်ႈ(သဵင်ႈၵမ်) ယၢမ်ႈတႅမ်ႈဝႆႉဝႃႈ – ၸွမ်းၼင်ႇၸဝ်ႈပၢႆးပိုၼ်း လၢႆလၢႆၸဝ်ႈ မွၵ်ႇလၢတ်ႈ တႅမ်ႈဝႆႉ ၼၼ်ႉ လိူၼ်သၢမ်မႂ်ႇ 3 ၶမ်ႈ ၊ ပဵၼ်ဝၼ်း ၶုၼ်သၢမ်လေႃး + ၼၢင်းဢူဝ်ႈပဵမ်ႇ ၊ ဢဝ်ႁဵတ်း ဝၼ်းတၢင်း ႁၵ်ႉတႆး ၵေႃႈလႆႈ ။ ၶိူဝ်းတႆးဢမ်ႇတၢပ်ႈယိူင်ႈႁဵတ်းၸွမ်းၾိင်ႈ ထုင်းဝၼ်း တၢင်း ႁၵ်ႉ ၶွင်မိူင်းဝၼ်းတူၵ်း (ဝၼ်းဝႃးလဵၼ်းထႆႊ) လိူၼ်ၾႅပ်ႊၿိဝ်ႊရီႊ 14 ဝၼ်း ၵူႈပီၼၼ်ႉ – ၼႆယဝ်ႉ ။ ပိုၼ်းၸိူင်းၶုၼ်သၢမ်လေႃး ၼၢင်းဢူဝ်ႈပဵမ်ႇၼႆႉ ၸိုဝ်ႈယႂ်ႇလိုဝ်းလင် ၼႂ်းဢပုမ်ႇတႆးတင်းႁူဝ်ၼိုင်ႈ ။ ယႂ်းႁိုၼ် ၽိုၼ်ပပ်ႉၶုၼ် သၢမ်လေႃးၵဵင်းတွင်းၼႆႉ ယၢမ်ႈတွၼ်ႉငိၼ်းဝႃႈ ၶူးမေႃလိၵ်ႈ တႆး ၼၢင်းၶမ်းၵူႇ (လုၵ်ႈယိင်းၸဝ်ႈၵၢင်းသိူဝ်) ပဵၼ်ၵေႃႉတႅမ်ႈဝႆႉ ။ ပဵၼ်ပိုၼ်းၸိူင်းတၢင်းႁၵ်ႉသဝ်ႈမွင်ၽူဝ်မၢဝ်ႇမေး သၢဝ်မိူင်းၼိူဝ်မိူင်းတႂ်ႈ တၢႆၽၢတ်ႇၵၼ် ၊ သမ်ႉလႆႈ ႁၼ်ပႃး လွင်ႈယူႇ သဝ်းၵိၼ်သၢင်ႈ ၊ ၾိင်ႈႁိတ်ႈႁွႆး တႆးမိူဝ်ႈ ႁူဝ်ပၢၵ်ႇပီပူၼ်ႉမႃး။

['ၵူႈလွင်ႈလွင်ႈ']

2018-01-16T09:23:11

https://shannews.org/archives/1927

သၽႃးတီႈၼေႇပျီႇတေႃႇ တႅပ်းတတ်းတေႁဵတ်းပၢင်လိူၵ်ႈတင်ႈသွမ်ႈထႅင်ႈ

ဢွင်ႈတီႈ ၽူႈတႅၼ်းသၽႃး ၸႄႈမိူင်း/ တိူင်းလႄႈ ၽူႈတႅၼ်းသၽႃးၵူၼ်းမိူင်း ဢၼ်လုတ်ႈႁၢမ်းပဝ်ႇဝႆႉၸိူဝ်းၼၼ်ႉ ၼႂ်းပီ 2018 ၼႆႉ တေၸတ်းႁဵတ်းပၢင်လိူၵ်ႈတင်ႈသွမ်ႈ ဝႃႈၼႆ။ ဝၼ်းတီႈ 15/01/2018 ပၢင်ၵုမ်သၽႃးၸိူဝ်ႉၸၢတ်ႈ မိူင်းႁူမ်ႈတုမ် ဢုပ်ႇဢူဝ်းၵၼ် လွင်ႈတေၸတ်းႁဵတ်း ပၢင်လိူၵ်ႈ တင်ႈ သွမ်ႈ ဢၼ်တီႈယူႇၽူႈတႅၼ်းသၽႃးၸႄႈမိူင်း/ တိူင်းလႄႈ ၽူႈတႅၼ်းသၽႃးၵူၼ်းမိူင်း ဢၼ်လုတ်ႈႁၢမ်း ပဝ်ႇဝႆႉ ၸိူဝ်းၼၼ်ႉ တေၸတ်းပၢင်လိူၵ်ႈတင်ႈသွမ်ႈသေ ၽိူမ်ႉထႅမ်ၶိုၼ်း ဝႃႈၼႆ။ ဢူးဢွင်ႇမိၼ်ႉ ၽူႈၶဝ်ႈၸုမ်းၶွမ်ႊမသျိၼ်ႊပၢင်လိူၵ်ႈတင်ႈမိူင်းႁူမ်ႈတုမ် လၢတ်ႈတီႈၸုမ်းသိုဝ်ႇၶၢဝ်ႇ ဝၢႆးပၢင်ၵုမ် သၽႃး ၸိူဝ်ႉၸၢတ်ႈဝႃႈ “ တေႃႈလဵဝ် တိုၵ်ႉဢုပ်ႇလွင်ႈတမ်းဝၢင်းငိုၼ်းတွင်းတွၼ်ႈတႃႇ ပၢင်လိူၵ်ႈတင်ႈသွမ်ႈ ၼႆႉယူႇ။ လွင်ႈဝႃႈတေၸတ်းႁဵတ်းၼႂ်းဝၼ်းလႂ် လိူၼ်လႂ် ဢၼ်ဝႃႈၼၼ်ႉတႄႉ ပႆႇႁူႉတႅတ်ႈတေႃး၊ ႁဵတ်းတႄႉ တေ ႁဵတ်းၼႂ်းပီၼႆႉၵူၺ်း။ လင်ၼႆႉမႃး တေပိုၼ်ၽၢဝ်ႇထႅင်ႈၵမ်းၼိုင်ႈယူႇ ဝႃႈပဵၼ်ဝၼ်းလႂ် လိူၼ်လႂ် ဢၼ်ဝႃႈၼၼ်ႉ” ဝႃႈၼႆ။ တေႃႈလဵဝ် ဢွင်ႈတီႈၽူႈတႅၼ်းသၽႃး ဢၼ်လႆႈႁၢမ်းပဝ်ႇဝႆႉ ၼႂ်းၸႄႈမိူင်းလႄႈ တိူင်း မီးလၢႆလၢႆတီႈ။ ၼႂ်းမိူင်းတႆး တႄႉ ပဝ်ႇဝႆႉတီႈ ၽူႈတႅၼ်ႈသၽႃးၵူၼ်းမိူင်း ၸႄႈဝဵင်းလၢႆးၶႃႈ လုင်းၸၢႆးမူၼ်း ၵေႃႉဢၼ်သုတ်းမုၼ်ၵႂႃႇ မိူဝ်ႈႁၢင်ပီ 2017 ပူၼ်ႉမႃးၼၼ်ႉ ဝႃႈၼႆ။ ပၢင်လိူၵ်ႈတင်ႈသွမ်ႈ ဢၼ်ၸတ်းႁဵတ်းမိူဝ်ႈလိူၼ် April 2017 ပူၼ်ႉမႃးၼႆႉ ၼႂ်းမိူင်းတႆးၶႅင်ႇၵၼ်တႃႇ 8 တီႈၼင်ႈ။ ၼႂ်းၼၼ်ႉ ပႃႇတီႇႁူဝ်သိူဝ်ပေႉ 6 တီႈၼင်ႈ၊ သၢင်ႇသီႈ 1 တီႈၼင်ႈလႄႈ ၼူၵ်ႉယုင်း 1 တီႈၼင်ႈ။

['ၵၢၼ်မိူင်း']

2018-01-16T07:30:33

https://shannews.org/archives/1925

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 16/01/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.19 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1347 ပျႃး၊ ငိုၼ်းၶႄႇ 1 ယႅၼ်ႉ = 209.22 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 16/01/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 15/01/2018 ငိုၼ်းထႆး 1 ဝၢတ်ႇ = 42.3 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1350 ပျႃး၊ ငိုၼ်းၶႄႇ 1 ယႅၼ်ႉ = 208.9 ပျႃး။

['ၵၢၼ်မၢၵ်ႈမီး']

2018-01-15T11:37:18

https://shannews.org/archives/1921

ၵေႃၵပ်းသၢၼ်တူင်ႉၼိုင်တႃႇမႄႈၼမ်ႉ မိူင်းတႆး သၢၼ်ၶတ်းပၢင်ႁူပ်ႉထူပ်း ဢုပ်ႇဢူဝ်းၽူႈႁူမ်ႈပုၼ်ႈ ၵၢၼ်သၢင်ႈ ၾၢႆ ႁႅင်းၼမ်ႉ

ၵေႃၵပ်းသၢၼ်တူင်ႉၼိုင်တႃႇမႄႈၼမ်ႉ မိူင်းတႆး ဢွၵ်ႇၶေႃႈပိုၼ်ၶၢဝ်ႇ လွင်ႈၵူၼ်းမိူင်းတႆး ဢမ်ႇႁၢၼ်ႉၸႂ် ၼိူဝ်ပၢင်ၵုမ် IFC ဢၼ်ၸတ်းႁဵတ်းတီႈတူၼ်ႈတီးၼၼ်ႉ ယွၼ်ႉပၢင်တိုၵ်းသိုၵ်းသိူဝ်ဢမ်ႇယဵၼ်လႄႈ မီးလွင်ႈႁၢမ်ႈတပ်ႉၶၵ်ႉၵၢၼ်လွင်ႈ ငမ်းယဵၼ် ၸဵမ်ၸိူဝ်းၼၼ်ႉ ဝႃႈၼႆ။ ဝၼ်းတီႈ 15/01/2018 ၵေႃၵပ်းသၢၼ်တူင်ႉၼိုင်တႃႇမႄႈၼမ်ႉမိူင်းတႆး Action For Shan State Rivers (ASSR) သၢၼ်ၶတ်းပၢင်ႁူပ်ႉထူပ်းဢုပ်ႇဢူဝ်း “ၽူႈႁူမ်ႈပုၼ်ႈ ၵၢၼ်သၢင်ႈၾၢႆႁႅင်းၼမ်ႉ” ဢၼ်ၶွမ်ႊပၼီႊငိုၼ်းၵွင် တိုၼ်းၵူႈၸိုင်ႈ မိူင်း International Finance Corporation (IFC) ၶပ်ႉၶိုင်ၸတ်းႁဵတ်း။ ပၢင်ၵုမ်ၼၼ်ႉ ဢုပ်ႇဢူဝ်းတႃႇႁုပ်ႈတုမ် ၽႅၼ်ၵၢၼ်ၶေႃႈမုလ်းလွင်ႈလူင်းၵူတ်ႇထတ်း လွင်ႈတုမ်ႉတိူဝ်ႉသၽႃႇဝၾိင်ႈတိုၼ်း ပိူဝ်ႈတႃႇၵေႃႇသၢင်ႈၾၢႆ။ ၸၢႆးႁေႃသႅင် ၽူႈၶၢၼ်ပၢၵ်ႇ ၵေႃၵပ်းသၢၼ်တူင်ႉၼိုင်တႃႇမႄႈၼမ်ႉမိူင်းတႆး လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ယူႇတီႈ ၵေႃၵပ်းသၢၼ်တူင်ႉၼိုင်တႃႇမႄႈၼမ်ႉမိူင်းတႆး ႁဝ်းၶႃႈထိုဝ်ဝႃႈ ဢၼ်ၼႆႉမၼ်းဢမ်ႇၸႂ်ႈလွင်ႈလီတႃႇမိူင်းတႆးႁဝ်း ၾၢႆႇ ၼိုင်ႈ တၢင်းၼိုင်ႈၵေႃႈ ယွၼ်ႉပိူဝ်ႈဝႃႈ လွင်ႈငမ်းယဵၼ်မိူင်းႁဝ်းၵေႃႈ ၶမ်ၶိုၵ်ႉၶမ်ၶၵ်ႉဝႆႉသေ ပၼ်ႁႃၵူႈၸိူဝ်းၵူႈ လွင်ႈၵေႃႈတိုၵ်ႉမီးယူႇ ပၢင်တိုၵ်းၵေႃႈဢမ်ႇဝၢႆးၸိူဝ်းၼႆႉ ၾၢႆႇၼိုင်ႈတၢင်းၼိုင်ႈၵေႃႈ ၸဝ်ႈငိုၼ်းတိုၼ်းၼွၵ်ႈမိူင်းၵေႃႈ ဝၢၵ်ႉဢဝ်တိုဝ်ႉတၢင်း မိူဝ်ႈၼမ်ႉၶုၼ်ႇ။ ဢၼ်ၼႆႉမၼ်းဢမ်ႇထုၵ်ႇလီပဵၼ်/ ဢမ်ႇထုၵ်ႇလီႁဵတ်းၼႆ ႁဝ်းၶႃႈ ၸင်ႇဢွၼ် ၵၼ်သၢၼ်ၶတ်း” ဝႃႈၼႆ။ ၵေႃၵပ်းသၢၼ်တူင်ႉၼိုင်တႃႇမႄႈၼမ်ႉမိူင်းတႆး လႆႈသၢၼ်ၶတ်း ၽႅၼ်ၵၢၼ် လွင်ႈလူင်း ၵူတ်ႇထတ်း လွင်ႈတုမ်ႉတိူဝ်ႉ သၽႃဝ ၾိင်ႈတိုၼ်း (SEA) ဢၼ်လူင်ပွင်ၸိုင်ႈမၢၼ်ႈၼေႇပျီႇတေႃႇလႄႈ ၶွမ်ႊပၼီႊ ၵမ်ႉယၼ်ပၼ်ႁႅင်းဝႆႉသေ ဢမ်ႇယွမ်းထွမ်ႇၵၢင်ၸႂ်ၵူၼ်း မိူင်းၼႂ်းပိုၼ်ႉတီႈ ဝႃႈၼႆ။ မိူဝ်ႈဝၼ်းတီႈ 23/12/2017 ၼၼ်ႉၵေႃႈၵူၼ်းမိူင်းတႆးမွၵ်ႈ 1,000 ပႃးၸဵမ်ၵူၼ်းပိုၼ်ႉတီႈလႄႈၸဝ်ႈႁႆႈၸဝ်ႈၼႃး မိူင်းတႆးပတ်းပိုၼ်ႉ ဢွၼ်ၵၼ်သၢၼ်ၶတ်းၶူင်းၵၢၼ်သၢင်ႈၽၢႆၼိူဝ်မႄႈၼမ်ႉၶူင်း လႄႈသၢင်ႈၾၢႆၼွင်ၽႃတီႈၸႄႈ ဝဵင်းတၢင်ႉယၢၼ်း ယွၼ်ႉႁႅင်းၾႆးၾႃႉၼၼ်ႉတေဢဝ်သူင်ႇၸူးမိူင်းၶႄႇ။ ယူႇတီႈၵေႃၵပ်းသၢၼ်တူင်ႉၼိုင်တႃႇမႄႈၼမ်ႉမိူင်းတႆးလၢတ်ႈဝႃႈ ၸႂ်ဢမ်ႇလီ ဢၼ်လူင်ပွင်ၸိုင်ႈ မိူင်းဢွၵ်ႊသတြေႊလီႊ ယိူဝ်ႊ ၸႂ်ႉတိုဝ်းငိုၼ်းပိူဝ်ႈတႃႇၵၢၼ်ထတ်းသၢင်လွင်ႈတုမ်ႉတိူဝ်ႉ (တႃႇသၢင်ႈၾၢႆ)သေ တတ်းတႅပ်းလွင်ႈၸွႆႈ ထႅမ်ၶဝ်ႈၼမ်ႉ တၢင်းၵိၼ် တႃႇၵူၼ်းမိူင်းတႆးပၢႆႈၽေးသိုၵ်း ၸိူဝ်းယူႇၸွမ်းလႅၼ်လိၼ်တႆး-ထႆး ဝႃႈၼႆ။ ၵူၼ်းမိူင်းတႆးႁၢမ်းႁိူၼ်းယေးတီႈယူႇ ဢွၼ်ၵၼ်ၼီပၢႆႈၽေးတပ်ႉသိုၵ်းမၢၼ်ႈ ဢၼ်ပိုတ်ႇၼႃႈသိုၵ်း ၽဵဝ်ႈ မူၺ်ႉၼႂ်းပိုၼ်ႉ တီႈမိူင်းတႆးပွတ်းၵၢင် မိူဝ်ႈပီ 1996-1998 ၼၼ်ႉသေ ႁဵတ်းႁႂ်ႈပိုၼ်ႉတီႈၸိူဝ်းၼၼ်ႉ ႁၢမ်းဝႆႉ တႃႇ ပဵၼ်ပိုၼ်ႉတီႈ ၼမ်ႉထူမ်ႈ ယွၼ်ႉၽႅၼ်ၵၢၼ်ၶူင်းၵၢၼ်ၵေႃႇသၢင်ႈၾၢႆတႃႈသၢင်း (မိူင်းတူၼ်) ၼိူဝ်မႄႈ ၼမ်ႉၶူင်းၼၼ်ႉယဝ်ႉ။

['သုၼ်ႇလႆႈၵူၼ်း']

2018-01-15T11:33:02

https://shannews.org/archives/1915

ၵူၼ်းမိူင်းသပ်းလႅင်းဢုပ်ႇၶႆႈၼႄ ၽူႈတႅၼ်းၸိူဝ်ႉၸၢတ်ႈ လွင်ႈယၢပ်ႇၽိုတ်ႇၺႃးသိုၵ်းပျီႇတူႉၸိတ်ႉၵဵပ်းၶွၼ်ႇ

ၽူႈတႅၼ်းသၽႃးၸိူဝ်ႉၸၢတ်ႈ ၸႄႈတွၼ်ႈလႃႈသဵဝ်ႈ တင်း ၽူႈပွင်ၵၢၼ်ပႃႇတီႇႁူဝ်သိူဝ် ႁူပ်ႉထူပ်းၵူၼ်းမိူင်း ထွမ်ႇငိၼ်း လွင်ႈယၢပ်ႇၽိုတ်ႇၵူၼ်းမိူင်း လႄႈ သပ်းလႅင်းလွင်ႈတူင်ႉၼိုင်ၼႂ်းသၽႃး ၸိူဝ်းၼႆႉ ဝႃႈၼႆ။ ဝၼ်းတီႈ 13/01/2018 ယၢမ်းၵၢင်ဝၼ်း 12 မူင်းထိုင် 3 မူင်းဝၢႆးဝၼ်း ၽူႈတႅၼ်းသၽႃး ၸိူဝ်ႉၸၢတ်ႈ ပႃႇတီႇႁူဝ်သိူဝ် SNLD ၸၢႆးဝၼ်းလႅင်းၶမ်း တင်း ၽူႈပွင်ၵၢၼ်ပႃႇတီႇႁူဝ်သိူဝ် ၼမ်ႉပွင်ႈ ႁူပ်ႉထူပ်း ၵူၼ်းမိူင်း ၼႂ်းဢိူင်ႇၼႃးၼၢင်း၊ ဢိူင်ႇမိူင်းပၢႆလႄႈ ဢိူင်ႇတွၼ်းၼႄႇ ၼႂ်းၸႄႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ (ၼႃႈလိၼ်ပျီႇတူႉၸိတ်ႉမၢၼ်ႈပၢင်ႇ တူင်ႉၼိုင်) သပ်းလႅင်းၼႄ လွင်ႈတူင်ႉၼိုင် ဢၼ်လႆႈႁဵတ်းသၢင်ႈၸွႆႈထႅမ်မႃး ၼႂ်းပိုၼ်ႉတီႈၶဵတ်ႇသဵင် ၸိူဝ်းၼႆႉ။ ပၢင်ႁူပ်ႉထူပ်းၵူၼ်းမိူင်းၼႆႉ ၸတ်းႁဵတ်းတီႈ ဝတ်ႉဝိႁၢရ်လူင် ဢိူင်ႇတွၼ်းၼႄႇ ၸႄႈဝဵင်းလႃႈသဵဝ်ႈ ဝႃႈၼႆ။ ၸၢႆးဝၼ်းလႅင်းၶမ်း လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ လႆႈႁူပ်ႉထူပ်းၵူၼ်းမိူင်း သပ်းလႅင်းၼႄ လွင်ႈၵၢၼ်မိူင်း၊ ၵၢၼ်သၽႃးလႄႈ လွင်ႈတူင်ႉၼိုင်ဢၼ်လႆႈႁဵတ်းသၢင်ႈၸွႆႈထႅမ်မႃး ၼႂ်းၶဵတ်ႇသဵင်ၶႃႈသေ ဢမ်ႇၵႃး၊ ဢုပ်ႇၶႆႈၼႄလွင်ႈ ဢၼ်လႆႈတၢင်ႇၼႄ တီႈၼႂ်းသၽႃး ဢၼ်ပိူၼ်ႈတေမႃးၶုတ်းၶမ်း ၼႂ်းဢိူင်ႇမိူင်းပၢႆ။ ၵူၼ်းၶုတ်းမၼ်းၵေႃႈ ပၢႆႈမိူဝ်းၵႂႃႇယဝ်ႉ” ဝႃႈၼႆ။ တီႈပၢင်ႁူပ်ႉထူပ်းၼႆႉ ၵူၼ်းမိူင်းဢုပ်ႇၶႆႈ လွင်ႈယၢပ်ႇၽိုတ်ႇ ဢၼ်ၺႃးၸုမ်းပျီႇတူႉၸိတ်ႉမၢၼ်ႈပၢင်ႇ ၵဵပ်းၶွၼ်ႇ ၼိူဝ်ၵူၼ်းမိူင်းၼၼ်ႉ တုၵ်းယွၼ်းထိုင် ႁႂ်ႈၽူႈတႅၼ်းသၽႃး ၸွႆႈၵႄႈလိတ်ႈပၼ် ဝႃႈၼႆ။ ၸၢႆးဝၼ်းလႅင်းၶမ်း ၶိုၼ်းၶႆႈၼႄၸုမ်းၶၢဝ်ႇၽူႈတွႆႇႁွၵ်ႈဝႃႈ ဝၢႆးလင်လႆႈလၢတ်ႈၼႂ်းသၽႃးသေ ၵၢၼ်ၶုတ်းၶမ်းၵေႃႈ လႆႈၵိုတ်းယဵၼ်ၵႂႃႇ။ လွင်ႈပျီႇတူႉၸိတ်ႉၵဵပ်းၶွၼ်ႇႁူဝ်ပီၼၼ်ႉ လႆႈသႂ်ႇပၼ်သေဢမ်ႇၵႃး ပေႃးမၢၵ်ႇၶဝ်ႈ တဝ်ႈၼမ်ႉ ဢွၵ်ႇမႃး တေႃႉတၢင်ႇၵႂႃႇၶၢႆၼႂ်းဝဵင်းၸိုင် ပျီႇတူႉၸိတ်ႉ မၢၼ်ႈပၢင်ႇ ပႂ်ႉႁႄႉၵဵပ်းၶွၼ်ႇထႅင်ႈ တီႈလုမ်းၶဝ် ဢၼ်ပၢၵ်း ဝႆႉတီႈဝၢၼ်ႈၸေႈ ထေႃႈလူင်၊ ထေႃႈဢွၼ်ႇ၊ ၵႃးလူင်လႄႈ ၵႃးဢွၼ်ႇ ဢိင်ၼိူဝ်ဢၼ်တၢင်ႇမႃး ၶဝ်ႈ၊ ၶဝ်ႈၵၢပ်ႇ ၸိူဝ်း ၼႆႉသေ ပႂ်ႉၵဵပ်းတီႈလုမ်း 1500 ပျႃးထိုင် 2-3 မိုၼ်ႇပျႃး ထႅင်ႈလူးၵွၼ်ႇ” ဝႃႈၼႆ။ ၶွၼ်ႇဢၼ်ၵူၼ်းမိူင်းလႆႈပၼ်တႄႉ ပေႃးပဵၼ် ထေႃႈလူင် 4-5 မိုၼ်ႇပျႃး၊ ထေႃႈဢွၼ်ႇသမ်ႉ 2-4 မိုၼ်ႇပျႃး၊ ၶူၵ်ႉၾႆး 5 မိုၼ်ႇပျႃး၊ ၶဝ်ႈ ပဵၼ်ပုင်း ဢဝ်တူင်ႈၼႃးလဵၵ်ႉ တေႃႇယႂ်ႇ လႆႈသႂ်ႇၼႂ်းၵႄႈ 10 ပေႇ ထိုင် 20 ပေႇ တေႃႇၼိုင်ႈပီ ဝႃ ႈ ၼႆ။ ၼွၵ်ႈလိူဝ်ၼၼ်ႉ ၵူၼ်းဝၢၼ်ႈ ၼႂ်းဢိူင်ႇၼႃးၼၢင်း လႄႈဢိူင်ႇတွၼ်းၼႄႇ ၵေႃႈၶႆႈၼႄဝႃႈ တႃႇၵူၼ်း 9-10 ၵေႃႉ ၺႃးသိုၵ်းပျီႇတူႉၸိတ်ႉ မၢၼ်ႈပၢင်ႇ တဵၵ်းၸႂ်ႉႁႅင်းလၢႆ ဢမ်ႇပၼ်ၵႃႈႁႅင်းၵႃႈႁူဝ် ႁၢပ်ႇၶဝ်ႈသူင်ႇပၼ် တီႈပၢင်သဝ်းၶဝ် လွႆပၢင်လူမ်း ၼိုင်ႈလိူၼ် 1 ပွၵ်ႈ 2 ပွၵ်ႈ ၼိုင်ႈၵေႃႉလႂ် လႆႈတဵင်ႇၶဝ်ႈပၼ် 4 ပေႇ ၵေႃႈမီး။ လိူဝ်ၼၼ်ႉ လွင်ႈယၢပ်ႇၽိုတ်ႇၵူၼ်းမိူင်းထႅင်ႈ တၢင်ႇဢၼ် ၵဵဝ်ႇၵပ်းလွင်ႈသဵၼ်ႈတႃႈသၢႆတၢင်း၊ လွင်ႈၶူဝ်ၽႅၼ် ၼႂ်း ပိုၼ်ႉတီႈၵေႃႈ တေၵပ်းသၢၼ်တင်း ၾၢႆႇၵေႃႇသၢင်ႈ သဵၼ်ႈတၢင်းလႄႈ ၸဝ်ႈတႃႇၼၶဝ်သေ ငူပ်ႉၺီႉ တႃႇႁႂ်ႈၸဵဝ်း မႃးႁဵတ်းပၼ်ၽႂ်းၽႂ်းၼၼ်ႉ ယူႇတီႈၽူႈတႅၼ်း သၽႃးၸိူဝ်ႉၸၢတ်ႈ ၸၢႆးဝၼ်းလႅင်းၶမ်း တေဢဝ်တၢင်ႇ ၼႂ်းသၽႃး ထႅင်ႈလူးၵွၼ်ႇ ဝႃႈၼႆ။ လွင်ႈယႃႈမဝ်းၵမ်လိူင်ႇၽႄႈလႄႈ လွင်ႈႁူင်းႁဵၼ်းၽင်ႉလႅဝ်ၸိူဝ်းၼႆႉၵေႃႈ ၵူၼ်းမိူင်းဢဝ်မႃးဢုပ်ႇၶႆႈၼႄ ဝႃႈၼႆ။ ဝၼ်းတီႈ 14/01/2018 သမ်ႉ သိုပ်ႇလူင်းႁူပ်ႉထူပ်းၵူၼ်းမိူင်း ၼႂ်းဢိူင်ႇဝၢၼ်ႈၸေႈ၊ ဢိူင်ႇႁူဝ်ၼႃး-ၵုင်းသႃႇ တီႈဝတ်ႉဝိႁၢရ် ဢိူင်ႇဝၢၼ်ႈၸေႈ ၸႄႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ။ သၽႃးၸိူဝ်ႉၸၢတ်ႈတႄႉ တႄႇပၢင်ၵုမ်ၶိုၼ်းၼႂ်းဝၼ်းတီႈ 15/01/2018 ဝႃႈၼႆ။

['ၵူႈလွင်ႈလွင်ႈ']

2018-01-15T11:29:29

https://shannews.org/archives/1912

သိုၵ်းမၢၼ်ႈတင်း သိုၵ်းလွႆ ၶဵင်ႈၶႅင်ၵၢၼ်သိုၵ်းတေႃႇၵၼ် ၵူၼ်းမိူင်း ႁိမ်း 100 ဢွၼ်ၵၼ်ပၢႆႈၸူး ၶဝ်ႈဝဵင်းၼမ်ႉတူႈ

သိုၵ်းလွႆ TNLA တူင်ႉၼိုင် ၼႂ်းဝၢၼ်ႈလွႆသီႇပိတ်ႈ ၸႄႈဝဵင်းၼမ်ႉတူႈလႄႈသိုၵ်းမၢၼ်ႈ ႁၢင်းသိုၵ်းၶဝ်ႈၸူး သွင်ၾၢႆႇ လႆႈၶဵင်ႈၶႅင်ၵၢၼ်သိုၵ်းတေႃႇၵၼ် ၵူၼ်းမိူင်း 92 ၵေႃႉ ဢွၼ်ၵၼ်ပၢႆႈၶဝ်ႈ ဝဵင်းၼမ်ႉတူႈ ဝႃႈၼႆ။ ဝၼ်းတီႈ 13/01/2018 ယၢမ်းၵၢင်ၼႂ် ၵူၼ်းမိူင်း ၼႂ်းဝၢၼ်ႈလွႆသီႇပိတ်ႈ ဢိူင်ႇၵိဝ်ႇသေႃႉ ၾၢႆႇၸၢၼ်းဝဵင်းၼမ်ႉတူႈ ႁူဝ်ၵူၼ်း 92 ၵေႃႉ လင်ႁိူၼ်း 17 လင် ဢွၼ်ၵၼ်ပၢႆႈသွၼ်ႈယူႇသဝ်းဝႆႉတီႈၵျွင်းၶရိတ်ႉယၢၼ်ႇလီးသူး ၸႄႈဝဵင်း ၼမ်ႉတူႈ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ ဝႃႈၼႆ။ လုင်းၸၢႆးပႃႉၺၢၼ်ႇ ၵႅမ်ၶွမ်ႊမတီႊၸုမ်းပၢႆႈၽေး ၸႄႈဝဵင်းၼမ်ႉတူႈ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ မၢၼ်ႈ တင်းလွႆ လေႃႇၵၼ်။ သိုၵ်းလွႆသမ်ႉ မႃးမီးဝႆႉ ၼႂ်းဝၢၼ်ႈလွႆသီႇပိတ်ႈသေ ၵမ်းၼႆႉ သိုၵ်းမၢၼ်ႈလႆႈၶၢဝ်ႇသေ ၶိုၼ်ႈၸူး သိုၵ်းလွႆ။ ယွၼ်ႉၼၼ် သွင်ၾၢႆႇလႆႈ ၶဵင်ႈၶႅင် ၵၢၼ်သိုၵ်းၵၼ်။ ၵူၼ်းမိူင်းၼႂ်းဝၢၼ်ႈလွႆသီႇပိတ်ႈ ၸင်ႇလႆႈဢွၼ်ၵၼ် ပၢႆႈၸူးၼႂ်းဝဵင်း တင်းဝၢၼ်ႈ” ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈမဵတ်ႉတႃႇၽွင်ႊၻေႊသျိၼ်ႊ လႆႈၵမ်ႉၸွႆႈထႅမ်ဝႆႉၶဝ်ႈၼမ်ႉတၢင်းၵိၼ်တႃႇၵူၼ်းပၢႆႈၽေး ၼိုင်ႈလိူၼ်။ လိူဝ်ၼၼ်ႉ ႁွင်ႈၵၢၼ်လူင်ပွင်ၸိုင်ႈ ၼႂ်းၸႄႈဝဵင်းၼမ်ႉတူႈၵေႃႈ လႆႈၵမ်ႉထႅမ် တႃႇၵူၼ်း ပၢႆႈၽေးထႅင်ႈ တႃႇ 4 ဝၼ်း ဝႃႈၼႆ။ ၼွၵ်ႈလိူဝ်ၼၼ်ႉ တႄႇႁၢင်လိူၼ်ၻီႊသႅမ်ႊၿိူဝ်ႊ 2017 ထိုင် ႁူဝ်လိူၼ်ၵျႅၼ်ႊၼိဝ်ႊရီႊ 2018 ၼႆႉမႃး ယွၼ်ႉၶဵင်ႈၶႅင် ၵၢၼ်သိုၵ်းၵၼ်လႄႈ ၵူၼ်းပၢႆႈၽေး ၼႂ်းၸႄႈဝဵင်းၼမ်ႉသၼ်ႇ ဢွၼ်ၵၼ်ပၢႆႈၸူး ၼႂ်းၸႄႈဝဵင်းၵျွၵ်ႉမႄး မီးၵႂႃႇယဝ်ႉ ႁူဝ်ၵူၼ်း 1000 ပၢႆ။ ထိုင်မႃးယၢမ်းလဵဝ် သိုၵ်းမၢၼ်ႈတင်း သိုၵ်းလွႆ တိုၵ်ႉၶဵင်ႈၶႅင်ၵၢၼ်သိုၵ်းၵၼ်ဝႆႉ ယူႇ ၼႂ်း ၸႄႈဝဵင်းၼမ်ႉသၼ်ႇ ဝႃႈၼႆ။

['ၵၢၼ်သိုၵ်း']

2018-01-15T10:51:13

https://shannews.org/archives/1908

ၸုမ်းတူင်ႉၼိုင်ပၢႆးပၺ်ၺႃလႄႈ တူင်ႇဝူင်းၵူၼ်းၼွၵ်ႈမိူင်းၼႂ်းမိူင်းၸတ်းဝၼ်းလုၵ်ႈဢွၼ်ႇ

ၸုမ်းတူင်ႉၼိုင်ပၢႆးပၺ်ၺႃလႄႈတူင်ႇဝူင်းၵူၼ်းၼႂ်းမိူင်းထႆးလႄႈမိူင်းတႆးၸတ်းႁဵတ်းပၢင်ပွႆးဝၼ်းလုၵ်ႈဢွၼ်ႇ ပိူဝ်ႈယုၵ်ႉယွင်ႈလုၵ်ႈဢွၼ်ႇႁႂ်ႈပဵၼ်ၼေႃႇတႅၼ်းၶိူဝ်းမိူဝ်းၼႃႈ။ ဝၼ်းတီႈ 13/01/2018 ၵဝ်ႉငဝ်ႈပူၵ်းပွင်သုၼ်ႇလႆႈၵူၼ်း HRDF ၊ ၸုမ်းႁူမ်ႈတုမ်ႁႅင်းၵၢၼ်ယၢၼ် မိူင်း ဢိၵ်ႇၸုမ်းတူင်ႉၼိုင်လွင်ႈႁႅင်းၵၢၼ်ၸိုင်ႈထႆးပွတ်းၼိူဝ်လႄႈ ပီႈၼွင်ႉႁႅင်းၵၢၼ်ႁူမ်ႈၵၼ်ၸတ်း ႁဵတ်းပၢင်မူၼ်ႈသိူဝ်း ဝၼ်းလုၵ်ႈဢွၼ်ႇမိူင်းထႆး တီႈလုမ်းၸုမ်းႁူမ်ႈတုမ်ႁႅင်းၵၢၼ် MWF တီႈဢိူင်ႇ ၶျႆႊသထၢၼ်ႊ ၸႄႈဝဵင်းသႃရၽီး ၸႄႈတွၼ်ႈၵဵင်းမႆႇ ၸိုင်ႈထႆး ၽူႈၶဝ်ႈႁူမ်ႈမီး 300 ၵေႃႉပၢႆ။ ၼႂ်းပၢင်ၼႆႉမီးၵၢၼ်လဵၼ်ႈၵဵမ်ႊသ် ၊ၸႅၵ်ႇၶဝ်ႈမုၼ်း၊ လၢတ်ႈလွင်ႈဝၼ်းလုၵ်ႈဢွၼ်ႇ၊ တွၼ်ႈသူးလုၵ်ႈ ဢွၼ်ႇၵတ်ႉၶႅၼ်ႇၸိူဝ်းၼႆႉ။ ၸၢႆးတီ ၽူႈၶၢၼ်ပၢၵ်ႇ MWF လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “လုၵ်ႈဢွၼ်ႇၼႆႉပဵၼ်ႁႅင်းတႃႇ ၸိူဝ်ႉၸၢတ်ႈႁဝ်းမိူဝ်းၼႃႈ ၵွပ်ႈၼၼ်လႄႈၶႂ်ႈႁႂ်ႈပီႈၼွင်ႉႁဝ်း ပၼ်ႁႅင်းပၢႆးပၺ်ၺႃ လုၵ်ႈလၢၼ်ႁဝ်း ၼမ်ၼမ် ပေႃးၶဝ်မီးတၢင်းႁူႉပၺ်ၺႃၼႆ ၶဝ်တေမေႃၸႅၵ်ႇၽႄလွင်ႈလီလွင်ႈၸႃႉ မေႃပူၵ်းပွင် တူဝ်ၸဝ်ႈၵဝ်ႇလႄႈ တူင်ႇဝူင်းတူဝ်ၸဝ်ႈၵဝ်ႇၵႂႃႇ ” ဝႃႈၼႆ။ ဝူင်းတီႈ 2 ၼႂ်းလုၵ်ႈလိူၼ် ၵျႅၼ်ႊၼိဝ်ႊရီႊပဵၼ်ဝၼ်းလုၵ်ႈဢွၼ်ႇၸိုင်ႈထႆး။ လူင်ပွင်ၸိုင်ႈထႆးၸတ်း ပၼ်ပၢင်ပွႆးဝၼ်းလုၵ်ႈဢွၼ်ႇပတ်းပိုၼ်ႉမိူင်းထႆးၵူႈပီ ၼႂ်းမိူင်းတႆးၵေႃႈယူႇတီႈ ႁွင်ႈၵၢၼ်ပၢႆးပၺ်ၺႃ ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး RCSS/SSA သေဢွၼ်ႁူဝ် ၸတ်းႁဵတ်းလၢႆလၢႆတီႈ မိူၼ်ၼင်ႇတီႈဝဵင်းၶူဝ်လမ်၊ လၢႆးၶႃႈ၊ ငဝ်ႈၸိုင်ႈလွႆတႆးလႅင်း၊ ၵွင်းမုင်ႈမိူင်း၊ လွႆၵေႃႇဝၼ်း၊ လွႆသၢမ်သိပ်း ၸိူဝ်းၼႆႉတင်းမူတ်းမွၵ်ႈ 20 တီႈ။ ၸွမ်းၼင်ႇၸၢတ်ႈၸိုင်ႈလုမ်ႈၾႃႉ UN မၵ်းမၼ်ႈဝႃႈထုၵ်ႇလီမီးသုၼ်ႇလႆႈလုၵ်ႈဢွၼ်ႇၼႆသေ ၸိုင်ႈ မိူင်းပတ်းပိုၼ်ႉလုမ်ႈၾႃႉ ဢွၼ်ၵၼ်ၸတ်းပွႆးဝၼ်းလုၵ်ႈဢွၼ်ႇ တႄႇမိူဝ်ႈပီၶရိတ်ႉ 1955 ပီပုတ်ႉထ 2498 ။မိူင်းထႆးၵေႃႈ ၸတ်းႁဵတ်းပၢင်ပွႆးဝၼ်းလုၵ်ႈဢွၼ်ႇ ၼႂ်းဝၼ်းတီႈ 03 လိူၼ်ဢွၵ်ႊထူဝ်ႊၿိူဝ်ႊ။ ထိုင်မႃးပီပုတ်ႉထ 2506 ၸင်ႇမၵ်းမၼ်ႈဝၼ်းလုၵ်ႈဢွၼ်ႇ ပဵၼ်ဝၼ်းသဝ်ဝူင်ႈတီႈ 02 လိူၼ်ၵျႅၼ်ႊ ၼိဝ်ႊရီႊသေတႄႇမၵ်းမၼ်ႈပဵၼ်ဝၼ်းပိၵ်ႉလုမ်း၊ပိၵ်ႉႁူင်းႁဵၼ်းလိုဝ်ႈၵၢၼ်မႃးၼႂ်းပီ 2508။ Credit Photo – HRDF

['ၵူႈလွင်ႈလွင်ႈ']

2018-01-15T08:19:06

https://shannews.org/archives/1905

ၸုမ်း UNFC တင်း PPST ႁူပ်ႉဢုပ်ႇၵၼ် ဝၢင်းၽႅၼ်ႁႂ်ႈၵႆႉလႆႈႁူပ်ႉၵၼ် တႃႇၵႄႈပၼ်ႁႃ ဝူင်ႈၵၢင်လူင်ပွင်ၸိုင်ႈ/ သိုၵ်းမၢၼ်ႈ

ၶွင်ႊသီႊၾႅတ်ႊၻရႄႊၸၢဝ်းၶိူဝ်းၽွမ်ႉႁူမ်ႈ (UNFC) တင်း ၸုမ်းႁူမ်ႈသၢင်ႈၶၵ်ႉၵၢၼ်ငမ်းယဵၼ် (PPST) ႁူပ်ႉၵၼ်ပွၵ်ႈၵမ်းႁႅၵ်ႈ ၼႂ်းၵဵင်းမႆႇ ၸိုင်ႈထႆး၊ ဢုပ်ႇဢူဝ်းဝၢင်းၽႅၼ်ႁႂ်ႈၵႆႉလႆႈႁူပ်ႉၵၼ် ပိူဝ်ႈတႃႇၵႄႈပၼ်ႁႃ ဝူင်ႈၵၢင်လူင်ပွင်ၸိုင်ႈ၊ တပ်ႉသိုၵ်းသိုၵ်းမၢၼ်ႈ။ ဢုပ်ႇဢူဝ်းလႅၵ်ႈလၢႆႈတၢင်းႁူႉၵၼ်လႄႈ တေတိုၵ်းသူၼ်းၸိူဝ်း ပႆႇလူင်းလၢႆးမိုဝ်း NCA ႁႂ်ႈလူင်းလၢႆးမိုဝ်း။ ဢိင်ၼိူဝ်ၶေႃႈတႅပ်းတတ်းပၢင်ၵုမ်ၶိုၵ်ႉၶၵ်ႉ ၸုမ်းဢွၼ်ႁူဝ် ၸုမ်းႁူမ်ႈသၢင်ႈၶၵ်ႉၵၢၼ်ငမ်းယဵၼ် (PPST) ဢၼ်ၸတ်းႁဵတ်းတီႈၼႂ်းၵဵင်းမႆႇ ၸိုင်ႈထႆး ဝၼ်းတီႈ 11-12/01/2018 ၶၢဝ်းတၢင်းသွင်ဝၼ်းသေ ထိုင်မႃးဝၼ်းတီႈ 13/01/2018 တင်ႈတႄႇပွတ်းၼႂ်ၶၢဝ်းယၢမ်း 9 မူင်းၵႂႃႇ ယူႇတီႈ ၶွင်ႊသီႊၾႅတ်ႊၻရႄႊ ၸၢဝ်းၶိူဝ်းၽွမ်ႉႁူမ်ႈ (UNFC) တင်း ၸုမ်းႁူမ်ႈသၢင်ႈၶၵ်ႉၵၢၼ်ငမ်းယဵၼ် (PPST) ႁူပ်ႉဢုပ်ႇဢူဝ်းၵၼ် တီႈၼႂ်းၵဵင်းမႆႇ မိူင်းထႆး။ ပၢင်ႁူပ်ႉဢုပ်ႇဢူဝ်းပွၵ်ႈၼႆႉ ပဵၼ်ပွၵ်ႈဢွၼ်တၢင်းသုတ်းၶွင်သွင်ၸုမ်း-ၼႆယဝ်ႉ။ တီႈပၢင်ၵုမ်ၼႆႉ ဢုပ်ႇဢူဝ်းလႅၵ်ႈလၢႆႈတၢင်းႁူႉတၢင်းႁၼ်ၵၼ်လႄႈ လၢႆၸိူဝ်ႉလၢႆလွင်ႈ။ လႆႈၸႂ်တူၵ်းလူင်းၵၼ် တႅပ်းတတ်းဝႃႈ- တေတိုၵ်းသူၼ်းၸုမ်းၸိူဝ်းဢမ်ႇလူင်းလၢႆးမိုဝ်းတင်းလၢႆ ႁႂ်ႈလႆႈလူင်းလၢႆးမိုဝ်း။ တေတိုၵ်းသူၼ်း ၸုမ်းၸိူဝ်းဢၼ်ၶႂ်ႈတႄႇတင်ႈပူၵ်းပွင် ၸိုင်ႈမိူင်းႁူမ်ႈတုမ် ဢၼ်ပဵၼ်ၾႅတ်ႊၻရႄႊလႄႈပဵၼ် ၻီႊမူဝ်ႊၶရေႊၸီႊၼၼ်ႉ ႁႂ်ႈလႆႈလူင်းလၢႆးမိုဝ်း-ၼႆယဝ်ႉ။ ၼွၵ်ႈသေၼၼ်ႉ ဢုပ်ႇဢူဝ်းၵၼ်ၵဵဝ်ႇၵပ်းလူၺ်ႈလွင်ႈ ၸုမ်းသိုဝ်ႇ Media ။ ၵဵဝ်ႇၵပ်းလူၺ်ႈလွင်ႈတွပ်ႇလၢတ်ႈ ပၼ်တီႈၸုမ်းသိုဝ်ႇၶၢဝ်ႇတင်းလၢႆၶဝ်ၼၼ်ႉ ၽူႈၶၢၼ်ပၢၵ်ႇမူႇၸုမ်းၵူၺ်း တေလႆႈလၢတ်ႈ၊ ပေႃးလၢတ်ႈၵေႃႈ တေလႆႈလၢတ်ႈလွင်ႈလွၵ်းၸုမ်း ဢၼ် 8 ၸုမ်းမီးႁူမ်ႈၵၼ်-ၼႆယဝ်ႉ။ ၽူႈၵွၼ်းလုမ်း PI ၵမ်ႉထႅမ်လွင်ႈငမ်းယဵၼ်ၼႂ်းမိူင်း ၸဝ်ႈၶိုၼ်းသႂ် ၸႂ်ယဵၼ် လၢတ်ႈဝႃႈ-” တီႈပၢင်ႁူပ်ႉထူပ်းၵၼ် ဝၼ်းတီႈ 13 ၼႆႉ ယူႇတီႈ UNFC လၢတ်ႈဝႃႈ- မိူဝ်ႈလဵဝ်ငဝ်းလၢႆးမၼ်းသုၵ်ႉယုင်ႈမႃးတိၵ်းတိၵ်း၊ UNFC ငူပ်ႉငီႉၵၼ်တင်းလူင်ပွင်ၸိုင်ႈၵေႃႈ ဢမ်ႇလႆႈလွင်ႈ။ ၵူၼ်းယၢင်းလႅင်ၵေႃႈထုၵ်ႇၶႃႈတၢႆ။ RCSS ၵေႃႈထုၵ်ႇႁၢမ်ႈတပ်ႉဢိုတ်းပၢင်ၵုမ်၊ ပွတ်းႁွင်ႇၵေႃႈပဵၼ်ပၢင်တိုၵ်းသိုၵ်းသိူဝ်ၵၼ်။ ၵွပ်ႈၼၼ် ႁဝ်းထုၵ်ႇလႆႈသၢင်ႈလွင်ႈၸမ်ၸႂ်ၵၼ်၊ ၵႆႉမႃးႁူပ်ႉထူပ်းဢုပ်ႇဢူဝ်းၵၼ်”- ဝႃႈၼႆ။ သိုပ်ႇလၢတ်ႈဝႃႈ- “လွင်ႈၼႆႉတၢင်းၾၢႆႇ PPST ၵေႃႈလၢတ်ႈဝႃႈႁၼ်လီၸွမ်း၊ ၵူၺ်းၵႃႈ တႃႇႁဝ်းတေႁူပ်ႉၵၼ် လႆႈတႃႇသေႇ ၼိုင်ႈလိူၼ်လႂ်ၼိုင်ႈပွၵ်ႈၸိူဝ်းၼႆႉ ႁဝ်းလူဝ်ႇလႆႈမီးပိူင်မၼ်း”- လၢတ်ႈတီႈ ၸုမ်းၶၢဝ်ႇၽူႈတွႆႇႁွၵ်ႈ ၼင်ႇၼႆ။ ဢွၼ်ၼႃႈၼႆႉ မိူဝ်ႈဝၼ်းတီႈ 11-12/01/2017 ၶၢဝ်းတၢင်းသွင်ဝၼ်း၊ ၸုမ်းႁူမ်ႈသၢင်ႈၶၵ်ႉၵၢၼ်ငမ်းယဵၼ် (PPST) ႁူပ်ႉဢုပ်ႇၵၼ် တီႈၼႂ်းၵဵင်းမႆႇၼင်ႇၵဝ်ႇ။ လႆႈႁူႉဝႃႈ ဢုပ်ႇဢူဝ်းၵၼ် လွင်ႈႁၢင်ႈႁႅၼ်းတႃႇပၢင်ၵုမ်လူင် လွင်ႈငမ်းယဵၼ် မိူင်းႁူမ်ႈတုမ် (ပွၵ်ႈၵမ်း 4) ႁိုဝ် ပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင် ၵမ်းထူၼ်ႈ 3 ။ ယိူင်းဢၢၼ်းဝႃႈ ပေႃးၶဝ်ႈပၢင်ၵုမ်လူင်မႃး ႁႂ်ႈၸၢဝ်းၶိူဝ်းပဵၼ်ၼမ်ႉၼိုင်ႈၸႂ်လဵဝ်ၵၼ်၊ ဢွၵ်ႇသဵင်လဵဝ်ၵၼ်-ၼႆယဝ်ႉ။ တီႈပၢင်ၵုမ် ဢုပ်ႇဢူဝ်းပႃးလွင်ႈဢၼ် RCSS ဢွၼ်ႁူဝ် ၸတ်းႁဵတ်းပၢင်လူင်းႁူပ်ႉထူပ်းၵူၼ်းမိူင်းသေ လႆႈထုၵ်ႇသိုၵ်းမၢၼ်ႈဢဝ်ႁႅင်းသိုၵ်းၶဝ်ႈဝႅတ်ႉလွမ်ႉ ႁႄႉႁၢမ်ႈ မိူၼ်ၼင်ႇတီႈပၢင်လူင်လႄႈ လၢႆလၢႆၸႄႈဝဵင်းၸိူဝ်းၼႆႉ။ ဢိင်ၼိူဝ်ပၢင်ၵုမ်ၼႆႉသေ ဢွၵ်ႇလိၵ်ႈပိုၼ်ၽၢဝ်ႇတုၵ်းယွၼ်း တီႈလူင်ပွင်ၸိုင်ႈ ႁႂ်ႈလိူၼ်ၶၢႆႉဝၼ်း ပၢင်ၵုမ်လူင်ႁူဝ်ပၢၵ်ႇပီ 21 ပွၵ်ႈၵမ်း 3 ဢၼ်တေႁဵတ်းၽွင်းႁၢင်လိူၼ်ၵျႅၼ်ႊၼိဝ်ႊရီႊၼႆႉ ၵႂႃႇတၢင်းၼႃႈ။ ၵဵဝ်ႇၵပ်းလွင်ႈၼႆႉ လၢတ်ႈၼႄလွင်ႈတၢင်း 4 ၶေႃႈဝႃႈ- 1.တႃႇၸုမ်းၸၢဝ်းၶိူဝ်းၽႂ်မၼ်း ၸတ်းႁဵတ်း ပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈ ND ၼၼ်ႉ ၶၢဝ်းယၢမ်းမၼ်းဢမ်ႇပဵင်းပေႃး။ 2.တႃႇႁဵတ်းပၢင်ႁူပ်ႉထူပ်း ၵူၼ်းမိူင်းၵေႃႈ ၶၢဝ်းယၢမ်းဢမ်ႇပဵင်းပေႃး၊ 3.တႃႇႁဵတ်းပၢင်ၵုမ် ၶွမ်ႊမတီႊႁဵတ်းၵၢၼ် (Working committee) ၵေႃႈၶၢဝ်းယၢမ်းမၼ်းဢမ်ႇပေႃး။ 4.ပၢင်ၵုမ်ၶွမ်ႊမတီႊၵေႃႈ လူဝ်ႇဢုပ်ႇဢူဝ်း 5 ႁူဝ်ၶေႃႈ၊ ၵၢၼ်မိူင်း၊ ၵၢၼ်ႁူမ်ႇလူမ်ႈ၊ ၵၢၼ်ပၢႆးမၢၵ်ႈမီး၊ ၵၢၼ်တူင်ႇဝူင်းၵူၼ်း၊ လွင်ႈတီႈလိၼ်လႄႈၶူဝ်းၶွင်သၽႃႇဝ ၸိူဝ်းၼႆႉ ၶၢဝ်းယၢမ်းမၼ်းဢမ်ႇပေႃး-ၼႆယဝ်ႉ။ လွင်ႈၸိူဝ်းၼႆႉ လႆႈၶေႃႈတႅပ်းတတ်းဝႃႈ- 1.တေဢုပ်ႇဢူဝ်းငူပ်ႉငီႉၵၼ်တင်း လူင်ပွင်ၸိုင်ႈ၊ ၽူႈၵွၼ်းသိုၵ်း သုင်သုတ်း ဢိၵ်ႇ ၽူႈၵိူဝ်းၵုမ်ၸိုင်ႈမိူင်း ၼၢင်းဢွင်ႇသၢၼ်းၸူႉၵျီႇ။ ပေႃးဝႃႈမီးလွင်ႈလူင်ႉလႅင်းလႆႈၸႂ်ၵၼ်ယဝ်ႉ ၸွမ်းၼင်ႇဢၼ်ဝၢင်းၽႅၼ်ဝႆႉ 4 ၶေႃႈၼၼ်ႉ တေသိုပ်ႇၶပ်းၶိုင်ၵႂႃႇၵမ်းလဵဝ်။ 2.UNFC တေႁူပ်ႉထူပ်းၵၼ်တင်း PPST -ၼႆယဝ်ႉ။ UNFC ၼႆႉ မီးၸုမ်းတူဝ်တႅၼ်းဢုပ်ႇဢူဝ်းၵၢၼ်မိူင်း DPN ။ ထႅင်ႈၾၢႆႇၼိုင်ႈတၢင်းၼိုင်ႈ ၸုမ်း PPST ၵေႃႈ မီးၸုမ်းတူဝ်တႅၼ်း PPWT ။ ၵႃႈပူၼ်ႉမႃးသွင်ၸုမ်း UNFC တင်း PPST ၼႆႉ ယၢမ်ႈႁူပ်ႉၵၼ်မႃးယဝ်ႉ 8 ပွၵ်ႈ၊ ၵူၺ်းၵႃႈ ပဵၼ်ၸုမ်းတူဝ်တႅၼ်း DPN တင်း PPWT ႁူပ်ႉၵၼ်ၵူၺ်း။ ယူႇတီႈ UNFC ၵမ်းသိုဝ်ႈသေ ႁူပ်ႉထူပ်းၵၼ်တင်း PPST ၼႆႉ ပွၵ်ႈၼႆႉပဵၼ်ပွၵ်ႈၵမ်းႁႅၵ်ႈ-ၼႆယဝ်ႉ။ ၸုမ်းၸၢဝ်းၶိူဝ်း EAOs ၸိူဝ်းလူင်းလၢႆးမိုဝ်း NCA ဝႆႉ 8 ၸုမ်းမီး ပဵၼ်ၶွင်ႊသီႊဢဝ်ၶိုၼ်းၸိုင်ႈတႆး/တပ်ႉသိုၵ်း ၸိုင်ႈတႆး (RCSS/SSA) ၊ ၸုမ်းပူတ်းပွႆႇၸိူဝ်ႉၸၢတ်ႈပဢူဝ်း (PNLO) ၊ တႅဝ်းႁူမ်ႈၸိူဝ်ႉၸၢတ်ႈၶျၢင်း (CNF) ၊ တႅဝ်းႁူမ်ႈၻီႊမူဝ်ႊၶရႅတ်ႊတိၵ်ႊ လုၵ်ႈႁဵၼ်းမိူင်းမၢၼ်ႈပတ်းပိုၼ်ႉ (ABSDF) ၊ ႁူမ်ႈတုမ်ၸိူဝ်ႉၸၢတ်ႈယၢင်းၽိူၵ်ႇ (KNU) ၊ တပ်ႉသိုၵ်းယၢင်းၵမ်ႉထႅမ်ၻီႊမူဝ်ႊၶရေႊၸီႊ (DKBA) ၊ တပ်ႉသိုၵ်းပူတ်းပွႆႇၸိူဝ်ႉၸၢတ်ႈယၢင်း-ၶွင်ႊသီႊငမ်းယဵၼ် (KNLA-PC) ၊ ပႃႊတီႊပူတ်းပွႆႇၸိူဝ်ႉၸၢတ်ႈရၶႅင်ႇ (ALP) ၸိူဝ်းၼႆႉ။ ၸိူင်ႉႁိုဝ်ၵေႃႈယဝ်ႉ ပၢင်ၵုမ်ၶၢဝ်းတၢင်းသွင်ဝၼ်း ဝၼ်းတီႈ 11-12 ၼၼ်ႉ ၸုမ်းပဢူဝ်းဢမ်ႇၶဝ်ႈႁူမ်ႈ၊ ၵွပ်ႈၼႂ်းမူႇၸုမ်းပဢူဝ်း မီးပၢင်ၵုမ်ၵၼ်ဝႆႉ- လႆႈႁူႉၸွမ်းၼင်ႇၼႆ။

['ၵၢၼ်မိူင်း']

2018-01-15T08:13:46

https://shannews.org/archives/1903

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 15/01/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.06 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1350 ပျႃး၊ ငိုၼ်းၶႄႇ 1 ယႅၼ်ႉ = 208.95 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 15/01/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 14/01/2018 ငိုၼ်းထႆး 1 ဝၢတ်ႇ = 41.8 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1350 ပျႃး၊ ငိုၼ်းၶႄႇ 1 ယႅၼ်ႉ = 207.46 ပျႃး။

['ၵၢၼ်မၢၵ်ႈမီး']

2018-01-15T07:04:02

https://shannews.org/archives/1899

ၸုမ်းၶႅၵ်ႇလီပၢင်ၸႃႉၼမ်ႉၶူင်း ၸွႆႈထႅမ်ၶဝ်ႈၼမ်ႉတၢင်းၵိၼ် ၵူၼ်းၺႃးၽေးသိုၵ်း

ဝၼ်းတီႈ 12/01/2018 လုင်းၸၢႆးလူင် (ႁွင်ႉ) ၸၢႆးပၢၼ်းဢွင်ႇလႄႈၸုမ်းၸိူဝ်း ၵႂႃႇၸွႆႈထႅမ်ၵူၼ်းၺႃး ၽေးသိုၵ်း၊ ႁူမ်ႈၵၼ်တင်းၸုမ်းၼမ်ႉၶူင်းၵျွၵ်ႉမႄးသေ – သိုပ်ႇၵႂႃႇၸွႆႈပႃးတီႈမိူင်းငေႃႉ၊ တီႈၵျွၵ်ႉမႄး ၵူၼ်းၺႃးၽေးသိုၵ်းမီးႁဵင်ပၢႆ၊တီႈမိူင်းငေႃႉမီးႁိမ်း 500 ၵေႃႉ။ ၸုမ်းၶႅၵ်ႇလီပၢင်ၸႃႉ ၼမ်ႉၶူင်းတူၼ်ႈတီးလႄႈ ၵေႃၽႄတီႈၵျွၵ်ႉမႄး ဢွၼ်ၵၼ်ၵႂႃႇၸွႆႈထႅမ် ၵူၼ်းပၢႆႈၽေးသိုၵ်း တီႈၵျွၵ်ႉမႄးလႄႈမိူင်းငေႃႉ မိူၼ်ၼင်ႇ ၶဝ်ႈသၢၼ်၊ ၼမ်ႉမၼ်း၊ မၼ်းဢႃႇလူး ဢိၵ်ႇၶိူင်ႈၸႂ်ႉၶူဝ်းတိုဝ်းၸိူဝ်းၼႆႉ မႅၼ်ႈငိုၼ်း မွၵ်ႈ 15 သႅၼ် (1,5000,000) ပျႃး။ လုင်းၸၢႆးလူင် ၵႅမ်ႁူဝ်ပဝ်ႈၸုမ်းၶႅၵ်ႇလီပၢင်ၸႃႉ တူၼ်ႈတီး လၢတ်ႈဝႃႈ – “ ပေႃးပဵၼ်ပၢင်တိုၵ်းမိူဝ်ႈ လႂ်ၵေႃႈ ၵူၼ်းမိူင်းလႆႈယၢပ်ႇၸႂ်တုၵ်ႉၶၸွမ်း ၵူၼ်းပၢႆႈၽေးၵမ်ႈပႃႈၼမ်ပဵၼ်ပီႈၼွင်ႉလွႆ ဢၼ်ႁဝ်း ၶႃႈၵႂႃႇၸွႆႈၼႆႉၵေႃႈ ဢမ်ႇၸႅၵ်ႇၽႄၸၢဝ်းၶိူဝ်း ၵွပ်ႈၼၼ်လႄႈၸၢဝ်းၶိူဝ်း ၼႂ်းမိူင်းတႆးႁဝ်းလူဝ်ႇမေႃႁၵ်ႉ ၵၼ် မီးတၢင်းယၢပ်ႇသင်ၵေႃႈႁဝ်းၸွႆႈထႅမ်ၵၼ်ၵႂႃႇ ” ဝႃႈၼႆ။ မိူဝ်ႈႁၢင်လိူၼ်ၻီႊသႅမ်ႊၿိူဝ်ႊ 2017 ၼၼ်ႉ သိုၵ်းလူင်ပွင်ၸိုင်ႈမၢၼ်ႈတင်း သိုၵ်းလွႆ TNLA လႆႈပဵၼ် ပၢင်တိုၵ်းၵၼ်ဝူင်ႈၵၢင်ၼမ်ႉသၼ်ႇ တင်း ၵျွၵ်ႉမႄး။ မၢၵ်ႇလူင်တူၵ်းသႂ်ႇၼႂ်း ဝၢၼ်ႈႁိၼ်တႅၵ်ႇ၊ ႁိၼ် ၽိူၵ်ႇ၊ ၵႆႇတၢႆ၊ ၼႃးလုၺ်းလႄႈ ဝၢၼ်ႈဢၢႆႈပူင်ၸိူဝ်းၼႆႉ ၵူၼ်းမိူင်းၵူဝ်ႁႄသေ ဢွၼ်ၵၼ်ပၢႆႈ သွၼ်ႈယူႇ ၼႂ်းဝဵင်းၵျွၵ်ႉမႄး။

['ၵူႈလွင်ႈလွင်ႈ']

2018-01-12T13:03:53

https://shannews.org/archives/1895

ၵူၼ်းၼုမ်ႇလၢႆးၶႃႈ ၸတ်းပၢင်ယုၵ်ႉမုၼ်းၵၢၼ်ၸုမ်း ပွၵ်ႈၵမ်းႁႅၵ်ႈ

ၸုမ်းၵူၼ်းၼုမ်ႇဝဵင်းလၢႆးၶႃႈ ၸတ်းႁဵတ်းပၢင်ယုၵ်ႉမုၼ်း လွင်ႈၵၢၼ်မူႇၸုမ်း ပိူဝ်ႈႁႂ်ႈမီး ၽူႈၵတ်ႉၶႅၼ်ႇၾၢႆႇၸတ်းပွင်ၵၢၼ်ၸုမ်း။ ဝၼ်းတီႈ 12-14/01/2018 ၶၢဝ်းတၢင်း3 ဝၼ်း ၸုမ်းၵူၼ်းၼုမ်ႇဝဵင်းလၢႆးၶႃႈ ၸတ်းႁဵတ်းပၢင်ၾိုၵ်း ၽွၼ်ႉ လွင်ႈယုၵ်ႉမုၼ်းၵၢၼ်ၸုမ်း တီႈဝတ်ႉ(ၵျွင်း)ႁူဝ်လွႆ ဝၢၼ်ႈၼွင်ပၢင်ႇ ဝဵင်းလၢႆးၶႃႈ ၸႄႈတွၼ်ႈ လွႆလႅမ် ၸိုင်ႈတႆးပွတ်းၸၢၼ်း။ ၼႂ်းပၢင်ၼႆႉပူင်သွၼ်ပၼ် လၢႆးတမ်းယူင်ႉၶၢပ်ႈၵၢၼ်ၸုမ်း၊ လၢႆးၸတ်းပွင်ၸုမ်း၊ လၢႆးတမ်းဝၢင်း ပိူင်ႁဵတ်းၵၢၼ်၊ လၢႆးတူၺ်းလွမ်ၵူၼ်းၼႂ်းၸုမ်း၊ လွင်ႈလမ်ႇလွင်ႈၵၢၼ်တင်ႈၸုမ်း ၸိူဝ်းၼႆႉ။ၽူႈပူင် သွၼ်မီး ၶူးၸၢႆးၽူင်းၶွင်ႇ၊ ၸၢႆးမိၼ်ႉဢွင်ႇ၊ ၼၢင်းမူၺ်သႅင် – ၸုမ်းၵေႃတႆး ၽူႈၶဝ်ႈႁူမ်ႈလဵပ်ႈႁဵၼ်းမီး 100 ပၢႆ။ ၸၢႆးလႅင်းႁိူင်း ႁူဝ်ၼႃႈၸုမ်းၵူၼ်းၼုမ်ႇတႆး လၢႆးၶႃႈ လၢတ်ႈဝႃႈ – “ ၵၢၼ်ၸုမ်းၼႆႉလမ်ႇလွင်ႈ မီးလွင်ႈ သင်ၵေႃႈ ၸၢင်ႈၸွႆႈထႅမ်ၵၼ် ၊ ၸၢင်ႈမီးတိုဝ်ႉတၢင်းၼမ်၊ ၸၢင်ႈႁူမ်ႈၵၼ်ႁဵတ်းသၢင်ႈ ၵွပ်ႈၼၼ်လႄႈ ၶႂ်ႈႁႂ်ႈၵူႈတီႈဢွၼ်ၵၼ်ပၼ်ႁႅင်းလႄႈ ၶဝ်ႈပႃးၼႂ်းၵၢၼ် တူင်ႇဝူင်းၵူၼ်း ၼမ်ၼမ်သေၵမ်း။ ၼင်ႇႁိုဝ်ဢိူင်ႇဝၢၼ်ႈပိုၼ်ႉတီႈႁဝ်းတေၶိုၼ်ႈယႂ်ႇ ” ဝႃႈၼႆ။ ၸုမ်းၵူၼ်းၼုမ်ႇတႆး ဝဵင်းလၢႆးၶႃႈၼႆႉ ၵေႃႇတင်ႈမိူဝ်ႈပီ 2013 မီးယိူင်းဢၢၼ်း တႃႇၸွႆႈထႅမ်ၵၢၼ် တူင်ႇဝူင်းၵူၼ်း မိူၼ်ၼင်ႇ ၾၢႆႇပၢႆးပၺ်ၺႃ၊ ပႅင်းမႅတ်ႇၾိင်ႈႁိတ်ႈႁွႆး၊ ပူၵ်းပွင်ၼမ်ႉၵတ်ႉၵူၼ်းၼုမ်ႇ ၊ တႃႇႁႂ်ႈၵူၼ်းၼုမ်ႇၵူၼ်းမိူင်းႁူႉၽွၼ်းၸႃႉယႃႈမဝ်းလႄႈ ၵႆယၢၼ်ယႃႈမဝ်းၵမ်ၸိူဝ်းၼႆႉ ။ ယၢမ်းလဵဝ် ႁူဝ်ၼႃႈပဵၼ်ၸၢႆးလႅင်းႁိူင်း ၽူႈပွင်ၵၢၼ်မီး 25ၵေႃႉ ၼႆယဝ်ႉ။ Photo – Sai Lang Herng LaiKha

['ၵူႈလွင်ႈလွင်ႈ']

2018-01-12T12:56:14

https://shannews.org/archives/1892

ၸုမ်းတူင်ႉၼိုင်တူင်ႇဝူင်းတႆး 4 ၸုမ်းတေႁူမ်ႈၵၼ်ၸတ်းပၢင်ဢုပ်ႇၶႆႈလွင်ႈပိုၼ်းတႆး

ၸုမ်းတူင်ႉၼိုင်တူင်ႇဝူင်းလိၵ်ႈလၢႆးပၢႆးပၺ်ၺႃတႆး 4 ၸုမ်းတေႁူမ်ႈၵၼ် ၸတ်းႁဵတ်းပၢင်ဢုပ်ႇ လၢတ်ႈလွင်ႈပိုၼ်းတႆး မွၵ်ႇႁွင်ႉၽူႈသူၼ်ၸႂ်ၶဝ်ႈႁူမ်ႈ။ ဝၼ်းတီႈ 27/01/2018 ၸုမ်းတူင်ႉၼိုင်တူင်ႇဝူင်းလိၵ်ႈလၢႆးတႆး မိူၼ်ၼင်ႇၸၼ်ႉၸွမ်တူင်ႇၵူၼ်းတႆး၊ ၸုမ်းၵေႃတႆး၊ၸုမ်းၶၢဝ်ႇသႅၼ်ပၢႆးလႄႈၵေႃလိၵ်ႈလၢႆးလႄႈၾိင်ႈငႄႈတႆးဝဵင်းတူၼ်ႈတီးၸိူဝ်းၼႆႉတေ ႁူမ်ႈၵၼ်ၸတ်းႁဵတ်းပၢင်ဢုပ်ႇၶႆႈလွင်ႈပိုၼ်းတႆး တီႈႁူင်းႁေႃၵေႃလိၵ်ႈလၢႆးလႄႈ ၾိင်ႈငႄႈတႆး ဝဵင်း တူၼ်ႈတီး ၸိုင်ႈတႆး ပွတ်းၸၢၼ်း။ ၼၢင်းႁဵဝ်းသႅင် ၶူးသွၼ်ၸုမ်းၵေႃတႆး လၢတ်ႈဝႃႈ – “ ယိူင်းဢၢၼ်းဢၼ်ၸတ်းႁဵတ်းၼႆႉ ပိူဝ်ႈႁႂ်ႈၵူၼ်း ၼုမ်ႇသႅၼ်းႁုၼ်ႈမႂ်ႇ လႆႈလဵပ်ႈႁဵၼ်းႁူႉလွင်ႈပိုၼ်းတႆး မိူၼ်ၼင်ႇမိူဝ်ႈပၢၼ်မိူင်းမၢဝ်းလူင်ၼၼ်ႉ ပဵၼ် ႁိုဝ်ဝၢႆးမိူင်းမၢဝ်းလူင်လူမ်ႉယဝ်ႉပဵၼ်ၸိူင်ႉႁိုဝ်ၸိူဝ်းၼႆႉ ၵွပ်ႈၼၼ်လႄႈ ၽႂ်သူၼ်ၸႂ်ၵေႃႈၶႅၼ်းတေႃႈ မႃးၶဝ်ႈႁူမ်ႈၼမ်ၼမ်သေၵမ်း ” ဝႃႈၼႆ။ ပၢင်ဢုပ်ႇၶႆႈလွင်ႈပိုၼ်းတႆး Tai History Seminar ၼႆႉယူႇတီႈၸုမ်းတူင်ႉၼိုင်တူင်ႇဝူင်းပၢႆးပၺ်ၺႃ တေႁူမ်ႈၵၼ်ၸတ်းႁဵတ်းၵႂႃႇ 5 လိူၼ်လႂ်ၼိုင်ႈပွၵ်ႈ ၼႆယဝ်ႉ။

['ၵူႈလွင်ႈလွင်ႈ']

2018-01-12T06:25:36

https://shannews.org/archives/1890

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 12/01/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.25 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1351 ပျႃး၊ ငိုၼ်းၶႄႇ 1 ယႅၼ်ႉ = 207.99 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 12/01/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 11/01/2018 ငိုၼ်းထႆး 1 ဝၢတ်ႇ = 41.8 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1349 ပျႃး၊ ငိုၼ်းၶႄႇ 1 ယႅၼ်ႉ = 206.6 ပျႃး။

['ၵၢၼ်မၢၵ်ႈမီး']

2018-01-12T06:21:11

https://shannews.org/archives/1887

ႁူဝ်ၼႃႈပျီႇတူႉၸိတ်ႉ ဢိူင်ႇၵၢတ်ႇတဝ်ႇ တဵၵ်းၸႂ်ႉၵူၼ်းမိူင်းပၼ်ၶႅပ်းၵၢင်ၸႂ် ၵူၼ်းၵေႃႉဢၼ်မၼ်းလိူၵ်ႈဝႆႉ ႁႂ်ႈၶိုၼ်ႈ ပဵၼ်ၽူႈၵွၼ်းဢိူင်ႇ

ၵူၼ်းမိူင်း ဢိူင်ႇၵၢတ်ႇတဝ်ႇ ၸႄႈဝဵင်းၵဵင်းတုင် ဢမ်ႇႁၢၼ်ႉၸႂ် လွင်ႈၽူႈၵွၼ်းဢိူင်ႇ(ၵေႃႉၵဝ်ႇ) တဵၵ်းၸႂ်ႉၵူၼ်းမိူင်း ပၼ်ၶႅပ်းၵၢင်ၸႂ် ၵူၼ်းဢၼ်မၼ်းလိူၵ်ႈဝႆႉၼၼ်ႉ ၶိုၼ်ႈပဵၼ်ၽူႈၵွၼ်းဢိူင်ႇၵႂႃႇ ဝႃႈၼႆ။ ဝၼ်းတီႈ 09/01/2018 ၵူၼ်းမိူင်း ၼႂ်းဢိူင်ႇၵၢတ်ႇတဝ်ႇ ၸတ်းပၢင်လိူၵ်ႈၽူႈၵွၼ်းဢိူင်ႇၵေႃႉမႂ်ႇ ယူႇတီႈႁူဝ်ၼႃႈ ပျီႇတူႉၸိတ်ႉဢိူင်ႇၵၢတ်ႇတဝ်ႇ ယၢမ်ႈပဵၼ်ၽူႈၵွၼ်းဢိူင်ႇမႃးၼၼ်ႉ လိူၵ်ႈဝႆႉၵူၼ်း 2 ၵေႃႉသေ တဵၵ်ႉၸႂ်ႉၵူၼ်းမိူင်း ပၼ်ၶႅပ်းၵၢင်ၸႂ် ယုၵ်ႉယွင်ႈပဵၼ်ၽူႈၵွၼ်းဢိူင်ႇၵႂႃႇ။ ၵဵဝ်ႇၵပ်းလွင်ႈၼႆႉ ၵူၼ်းမိူင်းဢမ်ႇႁၢၼ်ႉၸႂ် ယွၼ်ႉဢမ်ႇလႆႈဢဝ် ၵၢင်ၸႂ်ၵူၼ်းမိူင်းလိူၵ်ႈ။ ပၢင်လိူၵ်ႈတင်ႈၼႆႉ ၸတ်းႁဵတ်းတီႈ ဝတ်ႉသမၵ်ႉၵီး ဢိူင်ႇၵၢတ်ႇတဝ်ႇ ၸႄႈဝဵင်းၵဵင်းတုင် ၸိုင်ႈတႆးပွတ်းဢွၵ်ႇ ဝႃႈၼႆ။ ၵူၼ်းမိူင်း ဢိူင်ႇၵၢတ်ႇတဝ်ႇ ဢၼ်ဢမ်ႇၶႂ်ႈဢွၵ်ႇၸိုဝ်ႈ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ လွင်ႈၼႆႉ မၼ်း ဢမ်ႇၸႂ်ႈ သဵင်ၵူၼ်းမိူင်း ၼႂ်းဢိူင်ႇလိူၵ်ႈၶိုၼ်ႈမႃး။ မၼ်းယူႇတီႈၵူၼ်းၵေႃႉလဵဝ်သေ လိူၵ်ႈၵူၺ်း၊ မၼ်း ဢမ်ႇၸႂ်ႈၵၢင်ၸႂ်ၵူၼ်းမိူင်း ၼႂ်းဢိူင်ႇၶႂ်ႈလႆႈ။ ဢၼ်ႁဝ်းၶႃႈ မၢႆတႃဝႆႉတႄႉပဵၼ်ထႅင်ႈၵေႃႉၼိုင်ႈလူး။ ထိုင်မႃး ဝၼ်းလိူၵ်ႈ တင်ႈၼၼ်ႉ ႁူဝ်ၼႃႈပျီႇ တူႉၸိတ်ႉ ၸၢႆးလူင်တုၺ်ႈ လိူၵ်ႈဢဝ်ၵူၼ်းဢၼ်မၼ်းလိူၵ်ႈဝႆႉ 2 ၵေႃႉၼၼ်ႉၶိုၼ်ႈပဵၼ်ၽူႈၵွၼ်းဢိူင်ႇ။ လိူင်ႈၼႆႉ မၼ်းဢမ်ႇ ၸႂ်ႈလွၵ်း လၢႆး(ၻီႇမူဝ်ႇၶရေႇၸီႇ)” ဝႃႈၼႆ။ သိုပ်ႇလၢတ်ႈဝႃႈ ဢၼ်ႁဝ်းၶႃႈ ၶႂ်ႈလႆႈၽူႈၵွၼ်းဢိူင်ႇၵေႃႉမႂ်ႇၶိုၼ်ႈမႃးၼႆႉ ၶႂ်ႈႁႂ်ႈပဵၼ် သဵင်ပီႈၼွင်ႉဢိူင်ႇၵၢတ်ႇတဝ်ႇ။ ပေႃးၵူၼ်းမိူင်း ၼႂ်းဢိူင်ႇ ထူပ်းတၢင်း ယၢပ်ႇၽိုတ်ႇမၼ်းတေၸၢင်ႈ ၸွႆႈၵႄႈလိတ်ႈပၼ်ႁဝ်း။ ယဝ်ႉၵေႃႈ ႁႂ်ႈပဵၼ် တီႈၵူၼ်းမိူင်း လႆႈပိုင်ႈဢိင်ယူႇတႃႇသေႇ ဝႃႈၼႆ။ ဢိူင်ႇၵၢတ်ႇတဝ်ႇၼႆႉ တင်းမူတ်း မီး 20 ဝၢၼ်ႈပၢႆ ယၢၼ်ၵႆႇ ၵဵင်းတုင် မွၵ်ႈ 7 လၵ်း တေႃႈလဵဝ် ၽူႈၵွၼ်းဢိူင်ႇ ဢၼ်တေႁဵတ်းၵႂႃႇၶၢဝ်းတၢင်းၼႃႈ 4 ပီၼႆႉ ၶိုၼ်ႈမႃးပဵၼ် ၸၢႆးသႅင် ဝၢၼ်ႈပႃႇၸၢမ် ဝႃႈၼႆ။ လူင်ပွင်ၸိုင်ႈ NLD ပိုၼ်ၽၢဝ်ႇႁႂ်ႈၵူၼ်းမိူင်း လိူၵ်ႈတင်ႈၵၢင်ႉၵႄႇဝၢၼ်ႈဢိူင်ႇမႂ်ႇၸဵမ်မိူဝ်ႈ ႁၢင်လိူၼ် ဢွၵ်ႊထူဝ်ႊၿိူဝ်ႊ ပီၵၢႆ။ ၼႂ်းပၵ်းပိူင်မႂ်ႇတွၼ်ႈတႃႇၽူႈၵွၼ်းဝၢၼ်ႈဢိူင်ႇမႂ်ႇၼၼ်ႉ မီးဝႆႉ 11 ၶေႃႈ ၶေႃႈလိုၼ်းသုတ်းပႃးဝႆႉဝႃႈ “ ၵၢင်ႉၵႄႇၽူႈၵွၼ်းဢိူင်ႇၸိူဝ်းၼၼ်ႉ တေဢမ်ႇလႆႈပဵၼ်ၽူႈၶဝ်ႈၸုမ်း(ႁိုဝ်) ၽူႈၵဵဝ်ႇၶွင်ႈၸုမ်းယိပ်းၵွင်ႈၵၢင်ႇၸုမ်းလႂ်” ။

['သုၼ်ႇလႆႈၵူၼ်း']

2018-01-12T06:16:54

https://shannews.org/archives/1884

သဵၼ်ႈတၢင်းဝၢၼ်ႈၸိင်းၶူဝ်လမ် ႁိမ်းတိူင်းသိုၵ်း ယလၶ ၸူၼ်လိူင်ႇၼမ် ၵူၼ်းမိူင်း ဢမ်ႇမီးလွင်ႈႁူမ်ႇလူမ်ႈ

သဵၼ်ႈတၢင်း ၵေးသီး ဝၢၼ်ႈၸိင်းလႄႈ ၶူဝ်လမ် ၵႆႉမီးၸူၼ်ပႂ်ႉႁႄႉၼိူဝ်သဵၼ်ႈတၢင်း ၵူၼ်းၵႂႃႇမႃး ႁဵတ်းႁႂ်ႈၵူၼ်းမိူင်း ဢမ်ႇမီးလွင်ႈႁူမ်ႇလူမ်ႈ။ ဝၼ်းတီႈ 08/01/2018 ယၢမ်းၵၢင်ဝၼ်း 11 မူင်းၼၼ်ႉ လူတ်ႉၵႃး ဢူးသီႇႁႃႉ တင်းမေးၼၢင်း တေႃႇၼိၼ်းၼိၼ်းၶၢႆႇ လႄႈ လုၵ်ႈၸၢႆး ၸၢႆးယေးထႅတ်ႉဢွင်ႇ ထုၵ်ႇၸူၼ်ႁႄႉတၢင်း ၼႂ်းၵႄႈဝၢၼ်ႈၸိင်း ဝၢၼ်ႈသၢႆးမူၼ်ႇ ႁိမ်းလႅၼ်ၶႅၼ်ႈ ၸႄႈဝဵင်းၵုၼ်ႁဵင်တင်း ၸႄႈဝဵင်းၵေးသီး ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း။ ၶဝ်သၢမ်ၵေႃႉပေႃႈမႄႈလုၵ်ႈ ဢၼ်မႃးၸွမ်းၵၼ်ၼႂ်းလူတ်ႉၵႃးၼၼ်ႉ ၵေႃႉပဵၼ်လုၵ်ႈၸၢႆး ၵူဝ်ႇယေးထႅတ်ႉဢွင်ႇ ၺႃးၸူၼ်ယိုဝ်းသႂ်ႇတီႈတူဝ် မၼ်း ၸၢႆးသေ လႆႈလူႉတၢႆထင်တီႈၵမ်းလဵဝ် ဝႃႈၼႆ။ ၸၢႆးၸၢမ်ႇမိူင်း ၽူႈတႅၼ်းသၽႃးၸႄႈမိူင်းၶဵတ်ႇလိူၵ်ႈတင်ႈ မၢႆ(1) ၸႄႈဝဵင်းၵေးသီး လၢတ်ႈတီႈၸုမ်းၶၢဝ်ႇ ၽူႈတွႆႇႁွၵ်ႈ ဝႃႈ “ တေႃႇထိုင် တေႃႈလဵဝ် တူဝ်ၵူၼ်းႁၢႆႉၼၼ်ႉ ပဵၼ်ၽႂ် ၸုမ်းလႂ် ပႆႇႁူႉ ပေႃႈမႄႈမၼ်းၸၢႆးတႄႉ လႆႈတၢင်ႇဢမူႉ/ၶၻီး ဝႆႉတီႈႁူင်း ပလိၵ်ႈမိူင်းၼွင်ဝႆႉယဝ်ႉ။ သဵၼ်ႈတၢင်းၼၼ်ႉ ၸူၼ်လိူင်ႇ။ မွၵ်ႈလိူၼ် သွင်လိူၼ်ၼိုင်ႈပွၵ်ႈ ၵူၼ်းမိူင်းၵႂႃႇမႃး ၵႆႉၺႃး။ မိူဝ်ႈပူၼ်ႉမႃး ပႆႇႁိုင်ၼၼ်ႉ လူတ်ႉၵႃး ၵူၼ်းမိူင်းၼႂ်းဝဵင်းၵေးသီး လမ်းၼိုင်ႈၺႃးၸူၼ် ယိုဝ်းသႂ်ႇသေ တၼ်းပၢႆႈ လွတ်ႈ ၵတ်ႉၵႃႈ တူဝ်ၵူၼ်းဢမ်ႇတၼ်းပဵၼ်သင် တီႈၽၵ်းတူလူတ်ႉတႄႉ ႁၼ်ႁွႆးမၢၵ်ႇၵွင်ႈဝႆႉယူႇ” ဝႃႈၼႆ။ သဵၼ်ႈတၢင်းၵေးသီး မိူင်းၼွင် ဝၢၼ်ႈၸိင်း သၢႆးမူၼ်ႇ ၵိဝ်ႇသွၵ်းသေ လူင်းၸူးၶူဝ်လမ်ၼႆႉ ဢၼ်ၸူၼ်လိူင်ႇ ပဵၼ်ပွတ်းဝၢၼ်ႈၸိင်း သၢႆးမူၼ်ႇ။ ပဵၼ်ထုင်ႉတိူင်းသိုၵ်း ယလၶ ၶူဝ်လမ် ၵုမ်းၵမ်။ ယၢၼ်ၵႆတိူၵ်းသိုၵ်း မွၵ်ႈ 10 လၵ်းပၢႆ။

['ၵူႈလွင်ႈလွင်ႈ']

2018-01-12T04:48:19

https://shannews.org/archives/1881

ၽႅၼ်ႇလိၼ်ဝႆၼႂ်းမိူင်းမၢၼ်ႈ တၢင်းႁႅင်း 6.0 ရိၵ်ႊတိူဝ်ႊ ပႆႇလႆႈႁူႉလွင်ႈလူႉသုမ်း ၵၢၼ်ဝၢတ်ႇၸဵပ်းလူႉတၢႆ

တဵင်ႈၶိုၼ်းၸၢႆႉ ပွတ်းၼႂ်ဝၼ်းသုၵ်းမိူဝ်ႈၼႆႉ ၵိူတ်ႇၽႅၼ်ႇလိၼ်ဝႆ တၢင်းႁႅင်း 6.0 ရိၵ်ႊတိူဝ်ႊ ၼႂ်းတိူင်းပၵူဝ်း မိူင်းမၢၼ်ႈ၊ ၵူၺ်းၵႃႈ ယင်းပႆႇမီးႁၢႆးငၢၼ်းဝႃႈ မီးၵူၼ်းဝၢတ်ႇၸဵပ်းလူႉတၢႆ လွင်ႈၶူဝ်းၶွင်လူႉသုမ်း။ ၶမ်ႈၶိုၼ်းဝၼ်းတီႈ 11/01/2018 ယၢမ်းတဵင်းၶိုၼ်းလိုၵ်းၸၢႆႉ ႁိုဝ် ပွတ်းၼႂ်ဝၼ်းသုၵ်းတီႈ 12 မွၵ်ႈယၢမ်း 1 မူင်း မိူင်းႁူမ်ႈတုမ်မၢၼ်ႈၼၼ်ႉ ၵိူတ်ႇၽႅၼ်ႇလိၼ်ဝႆ ၼႂ်းမိူင်းမၢၼ်ႈ၊ သုၼ်ၵၢင်ယူႇတီႈၾၢႆႇတူၵ်းဝဵင်းၽျူး တိူင်းပၵူဝ်း ဝူင်ႈၵၢင်ဝဵင်းလူင်တႃႈၵုင်ႈ တင်းဝဵင်းလူင်ၼေႇပျီႇတေႃႇ-ၼႆယဝ်ႉ။ ၵဵဝ်ႇၵပ်းလွင်ႈၼႆႉ ႁွင်ႈၵၢၼ်ၾၢႆႇၶူၼ်ႉၶႂႃႉၼမ်ႉလိၼ်ႁိၼ်ၽႃ ဢမေႊရိၵႃႊ ပိုတ်ႇလၢတ်ႈဝႃႈ- ၵိူတ်ႇၽႅၼ်ႇလိၼ်ဝႆ (ဢိင်ႇသၼ်ႇ) တၢင်းႁႅင်း 6.0 ရိၵ်ႊတိူဝ်ႊ၊ ၸၼ်ႉတိုၼ်ႈ တီႈၼႂ်းမိူင်းမၢၼ်ႈ။ ၽႅၼ်ႇလိၼ်ဝႆပွၵ်ႈၼႆႉ သုၼ်ၵၢင်မၼ်းယၢၼ်ၾၢႆႇတူၵ်းဝဵင်းၽျူး မွၵ်ႈ 40 ၵီႊလူဝ်ႊ။ ပွတ်းတွၼ်ႈၼႆႉ ပူၼ်ႉမႃးမိူဝ်ႈဢမ်ႇႁိုင်ၼႆႉၵေႃႈ ၽႅၼ်ႇလိၼ်ဝႆမႃးယဝ်ႉ 3 ပွၵ်ႈ၊ တၢင်းႁႅင်းတႅၵ်ႈလႆႈ 5.3 -ၼႆယဝ်ႉ။ ၼႂ်းမိူင်းႁူမ်ႈတုမ်မၢၼ်ႈၼႆႉ ၽႅၼ်ႇလိၼ်ဝႆပွၵ်ႈႁႅင်းသုတ်း ပဵၼ်ၼႂ်းပီ 2016 ၊ မိူဝ်ႈပွၵ်ႈၼၼ်ႉ တၢင်းႁႅင်းမီး 6.8 ၊ တုမ်ႉယွၼ်ႈမိူင်းပူးၵမ်ႇ ပွတ်းတွၼ်ႈၵၢင်မိူင်းမၢၼ်ႈ၊ မီးၵူၼ်းလူႉတၢႆ 3 ၵေႃႉ၊ ႁဵတ်းႁႂ်ႈၸေႇၻီႇၵွင်းမူးၵဝ်ႇၵႄႇလႄႈႁူဝ်ႉဝတ်ႉဝႃးၽႃသိူဝ်ႇ ဢၼ်ပဵၼ်ဢွင်ႈတီႈတွင်ႈတဵဝ်းဢႅဝ်ႇမိူင်းၸိူဝ်းၼႆႉ ၵူၼ်ႇပင်းလူႉၵွႆတင်းၼမ်။ ဢွၼ်ၼႃႈၼၼ်ႉ မိူဝ်ႈၼႂ်းလိူၼ်ၼူဝ်ႊဝႅမ်ႊၿိူဝ်ႊ ပီ 2012 ၼၼ်ႉၵေႃႈ ၵိူတ်ႇၽႅၼ်ႇလိၼ်ဝႆ တၢင်းႁႅင်း 6.8 ၼႂ်းမိူင်းမၢၼ်ႈတွၼ်ႈၵၢင်ၼင်ႇၵဝ်ႇ၊ မိူဝ်ႈၼၼ်ႉမီးၵူၼ်းတၢႆ 26 ၵေႃႉလႄႈ ဝၢတ်ႇၸဵပ်းၼပ်ႉႁူဝ်ပၢၵ်ႇၵေႃႉ- ၶၢဝ်ႇ AFP ႁၢႆးငၢၼ်းၵႂႃႇၼင်ႇၼႆ။ ၼႂ်းမိူင်းတႆးသမ်ႉ ၼႂ်းပီ 2011 လိူၼ်မၢတ်ႊၶျ် 24 ဝၼ်းၼၼ်ႉ ၽႅၼ်ႇလိၼ်ဝႆၼႂ်းၸိုင်ႈတႆးပွတ်းဢွၵ်ႇၶူင်း တၢင်းႁႅင်း 7.8 ရိၵ်ႊတိူဝ်ႊ၊ သုၼ်ၵၢင်ယူႇတီႈၼႂ်းဢိူင်ႇမိူင်းလဵၼ်း ၵိင်ႇၸႄႈဝဵင်းတႃႈလိူဝ်ႇ ၸႄႈတွၼ်ႈတႃႈၶီႈလဵၵ်း၊ မိူဝ်ႈၼၼ်ႉ ၼႂ်းသိုဝ်ႇမၢၼ်ႈဢွၵ်ႇဝႃႈမီးၵူၼ်းတၢႆတင်းမူတ်း 73 ၵေႃႉ၊ ဝၢတ်ႇၸဵပ်း 200 ၵေႃႉ၊ ၶူဝ်းၶွင်ႁိူၼ်းယေးၵူၼ်းဝၢၼ်ႈၵူၼ်းမိူင်း ဢိၵ်ႇဝတ်ႉဝႃးၽႃသိူဝ်ႇ ၶူဝ်းၶွင်တၢင်းပုတ်ႉထသႃသၼႃ မီးလွင်ႈၵူၼ်ႇပင်းလူႉသုမ်းတင်းၼမ်။

['သိင်ႇဝႅတ်ႉလွမ်ႉ']

2018-01-11T15:22:32

https://shannews.org/archives/1878

ပေႃးတိုဝ်ႁဵတ်းပၢင်ၵုမ်လူင်ပၢင်လူင် 21 ၵမ်းထူၼ်ႈ 3 ၼႂ်းလိူၼ်ၼႆႉ ၸိုဝ်ႈသဵင်ၵၢၼ်မိူင်းလူင်ပွင်ၸိုင်ႈၸၢင်ႈလူႉ

ၼႂ်းပီ 2018 လိူၼ်ၵျႅၼ်ႊၼိဝ်ႊရီႊၸမ်သဵင်ႈၼႆႉ တေမီးပၢင်ၵုမ်လွင်ႈငမ်းယဵၼ်မိူင်းႁူမ်ႈတုမ် ဢၼ်ႁွင်ႉဝႃႈ ပၢင်ၵုမ်ႁူဝ်ပၢၵ်ႇပီ 21 ပၢင်လူင် ပွၵ်ႈထူၼ်ႈ 3 ႁဝ်းၶႃႈလႆႈႁူႉငိၼ်းၸွမ်းၵၼ်ဝႆႉ။ ၵူၺ်းၵႃႈပၢင်ၵုမ်လူင်ဢၼ်ၼႆႉ ဢိင်ၼိူဝ်ငဝ်းလၢႆးပဵၼ်မႃးၼႂ်းၶၢဝ်းတၢင်း 2-3 ဝၼ်းၼႆႉသေ ၸွင်ႇတေမီးလွင်ႈလႅၵ်ႈလၢႆႈၶၢႆႉလိူၼ်ႈၵႂႃႇႁိုဝ် ၼႆၵေႃႈႁဝ်းၶႃႈလီလႆႈငမ်းငဝ်းၵၼ်ဝႆႉ။ ၵွပ်ႈပိူဝ်ႈဝႃႈ ပၢင်ၵုမ်လူင်လွင်ႈငမ်းယဵၼ်မိူင်းႁူမ်ႈတုမ် ဢၼ်ဝႃႈၼႆႉ မၼ်းပဵၼ်လူင်ပွင်ၸိုင်ႈ ဢိၵ်ႇလူၺ်ႈပႃးတင်းတပ်ႉမတေႃႇ တူၵ်းလူင်းၵၼ်တင်းၸုမ်းၸၢဝ်းၶိူဝ်းမႅၵ်ႇၵွင်ႈၶဝ် သေယဝ်ႉ ပိူဝ်ႈတႃႇၵေႃႇသၢင်ႈလွင်ႈငမ်းယဵၼ်ၼႆသေ ၸင်ႇလႆႈၸတ်းႁဵတ်းပၢင်ၵုမ်ဢၼ်ၼႆႉမႃး။ ၸွမ်းၼင်ႇၶၵ်ႉၵၢၼ်လွင်ႈငမ်းယဵၼ်သေယဝ်ႉ ယူႇတီႈၶွင်ႇသီႇဢဝ်ၶိုၼ်းၸိုင်ႈတႆး ဢိၵ်ႇလူၺ်ႈတင်းပီႈၼွင်ႉ ယၢင်းၽိူၵ်ႇ လၢႆလၢႆၸုမ်းႁူမ်ႈၵၼ်တေမီး 8 ၸုမ်းၸိူဝ်းၼႆႉ လႆႈလူင်းလၢႆးမိုဝ်းၵိုတ်းတိုၵ်းၵၼ်မႃး တင်းလူင်ပွင်ၸိုင်ႈယဝ်ႉ၊ လူၺ်ႈလၢႆးတၢင်းဢၼ်ၵိုတ်းတိုၵ်းၵၼ်ဝႆႉၼၼ်ႉသေလႄႈ ယူႇတီႈၶွင်ႇသီႇဢဝ်ၶိုၼ်း ၸိုင်ႈတႆး မႃးၶိုင်ႁဵတ်းပၢင်ပိူဝ်ႈတႃႇလူင်းထူပ်းပေႃႈမႄႈၵူၼ်းမိူင်း ႁႂ်ႈပေႃးလႆႈသဵင်ၵၢင်ၸႂ်ၵူၼ်းမိူင်း ၵဵဝ်ႇလူၺ်ႈၵၢၼ်မိူင်း ၵၢၼ်လွင်ႈၵူၼ်းၸဵမ်ၵႂႃႇမီး 5 ႁူဝ်ၶေႃႈၼၼ်ႉ ၼႆသေတႃႉၵေႃႈ ဢမ်ႇမီးလွင်ႈသၢင်ႇထုၵ်ႇ ပဵင်းပေႃးၵၢင်ၸႂ်မႃး၊ လႆႈႁၼ်လၢႆလၢႆၸႄႈဝဵင်း မိူၼ်ၸိူင်ႉတူၼ်ႈတီး၊ ၵျွၵ်ႉမႄး၊ ပႃးတင်းပၢင်လူင် ဝဵင်းလိူဝ်ႇၸိူဝ်းၼႆႉ ဢမ်ႇလႆႈႁူပ်ႉပေႃႈမႄႈၵူၼ်းမိူင်းသေယဝ်ႉ မၢင်တီႈၵေႃႈတပ်ႉမတေႃႇသိုၵ်းမၢၼ်ႈၶဝ် ႁၢမ်ႈတပ်ႉႁၢဝ်ႈႁၢဝ်ႈႁႅင်းႁႅင်း တင်းၶိူင်ႈၵွင်ႈလၢၵ်ႈၼၢၵ်ႈသေယဝ်ႉ လႆႈမႃးႁၢမ်ႈမႃးသီး လႆႈပဵၼ်သူပ်းပဵၼ်ၵႂၢမ်းၵၼ်ၸိူဝ်းၼၼ်ႉ ႁဵတ်းႁႂ်ႈတိူဝ်ႉသၢင်ႈ ၵိုတ်းယိုတ်း တုမ်ႉယွၼ်ႈထိုင်လွင်ႈ ၶၵ်ႉၵၢၼ်ငမ်းယဵၼ်ၼႆ ယူႇတီႈၶွင်ႇသီႇဢဝ်ၶိုၼ်းၸိုင်ႈတႆး ဢွၵ်ႇလိၵ်ႈပိုၼ်ၽၢဝ်ႇဝႆႉမိူဝ်ႈဝၼ်းတီႈ 8 ပူၼ်ႉမႃးၼႆႉ ႁဝ်းၶႃႈလႆႈႁၼ်။ ဢိင်ၼိူဝ်ၶေႃႈပိုၼ်ၽၢဝ်ႇ ၶွင်ႇသီႇဢဝ်ၶိုၼ်းၸိုင်ႈတႆး ပိုၼ်ၽၢဝ်ႇဝႆႉၼၼ်ႉသေယဝ်ႉ ႁဝ်းၶႃႈလႆႈႁူႉၸွမ်းဝႃႈ တပ်ႉသိုၵ်းမၢၼ်ႈၼႆႉ ဢမ်ႇမီးၵၢင်ၸႂ်ပိူဝ်ႈတႃႇတေၸွႆႈထႅမ် ၵၢၼ်သၢင်ႈလွင်ႈငမ်းယဵၼ်ၵူၺ်းဢမ်ႇၵႃး မိူၼ်တင်းႁႄႉႁၢမ်ႈပိူဝ်ႈတႃႇတေဢမ်ႇၸၢင်ႈပဵၼ်မႃး ပၢင်ၵုမ်ငမ်းယဵၼ်ၼႆႉၵေႃႈမီးမီးၼႆ ႁဝ်းၶႃႈထတ်းႁၼ်ဝႆႉၸိူင်ႉၼၼ်။ လွင်ႈဢၼ်လူင်းထူပ်းပေႃႈမႄႈၵူၼ်းမိူင်း ဢၼ်ဝႃႈၼႆႉ မၼ်းပဵၼ်ၵဵဝ်ႇလူၺ်ႈသုၼ်ႇလႆႈသုၼ်ႇပဵၼ်ၵူၼ်း ဢၼ်ဝႃႈၾိင်ႈယဵၼ်ႇငႄႈလၢႆးၵၢၼ်မိူင်းမႂ်ႇမႂ်ႇ၊ ၵူၼ်းမိူင်းၵူႈၵေႃႉႁႂ်ႈလႆႈႁူမ်ႈၶဝ်ႈပႃးၸွမ်းၼႂ်းၵၢၼ်မိူင်း ဢၼ်ဝႃႈၼၼ်ႉသေယဝ်ႉ ၸင်ႇၸတ်းႁဵတ်း။ ဢိင်ၼိူဝ်လၢႆးၵၢၼ်ဢၼ်ၼႆႉသေယဝ်ႉ ယူႇတီႈၸုမ်း လူင်းလၢႆးမိုဝ်းၵိုတ်းတိုၵ်းဝႆႉ ၸိူင်ႉၼင်ႇၶွင်ႇသီႇဢဝ်ၶိုၼ်းၸိုင်ႈတႆး ႁဵတ်းသၢင်ႈမႃးၼၼ်ႉ မၼ်းထုၵ်ႇမႅၼ်ႈ လၢႆးတၢင်းလီလႄႈ ယူႇတီႈ CNF ၸုမ်းၶျၢင်းၼၼ်ႉလႄႈသင်၊ ယူႇတီႈ KNU, KNLA, DKBA ၸုမ်းယၢင်းၽိူၵ်ႇၸိူဝ်းၼၼ်ႉလႄႈသင်၊ မီးၵၢင်ၸႂ်မႃးပိူဝ်ႈတႃႇလူင်းထူပ်း ပေႃႈမႄႈၵူၼ်းမိူင်းၽႂ်မၼ်း ၸိူင်ႉၼင်ႇၶွင်ႇသီႇဢဝ်ၶိုၼ်းၸိုင်ႈတႆးႁဵတ်းၼၼ်ႉ။ ၵူၺ်းၵႃႈ ၽိူဝ်ႇဝႃႈတေလူင်းထူပ်းႁဵတ်းတႄႉမႃး ယူႇတီႈ CNF လူင်းထူပ်းၼၼ်ႉ တီႈၸႄႈဝဵင်း ၵၢၼ်ႇပႅတ်ႉလႅတ်ႉ လႆႈထုၵ်ႇတင်းသိုၵ်းမၢၼ်ႈၶဝ်ႁၢမ်ႈႁႄႉ။ မိူၼ်ၸိူင်ႉ KNU မီးၵၢင်ၸႂ် ပိူဝ်ႈတႃႇတေလူင်းထူပ်း ပေႃႈမႄႈၵူၼ်းမိူင်း ၼႆသေတႃႉၵေႃႈ ၽိူဝ်ႇမီးပၢင်ၵုမ် UPDJC မိူဝ်ႈဝၼ်းတီႈ 9 ပူၼ်ႉမႃးၼၼ်ႉ လႆႈငိၼ်းဢၼ်ၶဝ်ႈပႃးၼႂ်း ၸုမ်းၽူႈၼမ်းၼႂ်း UPDJC ၼၼ်ႉ လၢတ်ႈတူၵ်ႇထိုင်မႃးဝႃႈ ပိူဝ်ႈတႃႇတေလူင်းထူပ်း ပေႃႈမႄႈၵူၼ်းမိူင်းၽႂ်မၼ်းၼၼ်ႉ ဢမ်ႇတၢပ်ႈလူဝ်ႇလႆႈႁဵတ်းယဝ်ႉ ၼႆၵေႃႈဢွၵ်ႇသဵင်မႃး။ ၵွပ်ႈပိူဝ်ႈၸိူင်ႉၼႆလႄႈ ထိုင်မႃးဝၼ်းတီႈ 11-12 ဢၼ်ပဵၼ်ၸုမ်းဢွၼ်ႁူဝ် ၶၵ်ႉၵၢၼ်လွင်ႈငမ်းယဵၼ် ၶွင်ၸုမ်းၸၢဝ်းၶိူဝ်း 8 ၸုမ်း ဢၼ်လူင်းလၢႆးမိုဝ်း NCA ဝႆႉၼၼ်ႉ ၸင်ႇဝႃႈတေႁွင်ႉပၢင်ၵုမ်ၵၼ်သေယဝ်ႉ ဢုပ်ႇဢူဝ်းထတ်းသၢင်တူၺ်း ၵဵဝ်ႇလူၺ်ႈလွင်ႈၶၵ်ႉၵၢၼ်ငမ်းယဵၼ်ၼႆႉ ယူႇတီႈတပ်ႉမတေႃႇသိုၵ်းမၢၼ်ႈလႄႈ တင်းလူင်ပွင်ၸိုင်ႈ ဢၼ်ဢုပ်ႉၽွင်းငမ်းမိူင်းယူႇယၢမ်းမိူဝ်ႈလဵဝ် မီးၵၢင်ၸႂ်ၸိူင်ႉၼင်ႇႁိုဝ်တႄႉတႄႉၼႆ ၶဝ်ၸဝ်ႈတေမႃးၼပ်ႉသၢင်ႈထတ်းသၢင်ၶိုၼ်းၼႆ ႁဝ်းၶႃႈလႆႈႁူႉၸွမ်းၸိူင်ႉၼၼ်။ ၵွၼ်ႇပႆႇပဵၼ်မႃးၸိူင်ႉၼင်ႇၼႆၼႆႉ ယူႇတီႈၸုမ်း KNU ဢိၵ်ႇလူၺ်ႈတင်းၸိူဝ်းပဵၼ်လုၵ်ႈတပ်ႉမၼ်း ၸိူဝ်းဢၼ်ယိပ်းၵမ်ၾၢႆႇတပ်ႉသိုၵ်းၶဝ် ဢၼ်ႁွင်ႉဝႃႈ KNLA ၼၼ်ႉသမ်ႉမီးပၢင်ၵုမ်ၶိုၵ်ႉၶၵ်ႉသေ ထတ်းသၢင်ၵဵဝ်ႇလူၺ်ႈလၢႆးတၢင်း NCA ဢၼ်ႁဵတ်းယူႇမိူဝ်ႈလဵဝ်ၼႆႉ။ ၵဵဝ်ႇလူၺ်ႈ NCA ၼႆႉမႃး တပ်ႉမတေႃႇမီးၵၢင်ၸႂ်ၸိူင်ႉၼင်ႇႁိုဝ်ၼႆ ယူႇတီႈၸိူဝ်းပဵၼ်ၽူႈၵွၼ်းတပ်ႉ TNLA ၶဝ်ၼၼ်ႉ ႁၼ်ထိုင်ဝႃႈတႄႉ တပ်ႉမတေႃႇၼႆႉ ပေႃးၵဵဝ်ႇလူၺ်ႈၸုမ်းၸၢဝ်းၶိူဝ်းယိပ်းၵွင်ႈၵၢင်ႇမႃး ၶဝ်ၵူၺ်းမၢႆထိုင်ဝႃႈ တၵ်းတေလႆႈဝၢင်းပႅတ်ႈၶိူင်ႈလၢၵ်ႈၼၢၵ်ႈၽႂ်မၼ်းသေယဝ်ႉ ၶွတ်ႇတင်ႈပႃႇတီႇပၢႆးမိူင်းသေ ၶဝ်ႈပၢင်လိူၵ်ႈတင်ႈ။ ပေႃးဢမ်ႇၼၼ် ႁႂ်ႈလႆႈပူတ်းၶိူင်ႈလၢၵ်ႈၼၢၵ်ႈၽႂ်မၼ်းသေယဝ်ႉ သိုပ်ႇယူႇသဝ်းၵိၼ်သၢင်ႈၵႂႃႇ မိူၼ်ၸိူင်ႉၼင်ႇၵူၼ်းထမ်းမၻႃး ၵူၼ်းၼႂ်းဝၢၼ်ႈၼႂ်းသူၼ်လၢႆလၢႆၵူၺ်းၼႆ ယူႇတီႈတပ်ႉမတေႃႇၵူၺ်းမီး လွင်ႈယိူင်းဢၢၼ်းႁဵတ်းႁႂ်ႈပဵၼ်မႃးၸိူင်ႉၼင်ႇၼႆလႄႈ ဢမ်ႇမႃးငၢမ်ႇမႅၼ်ႈၸွမ်းလၢႆးၵၢၼ် NCA ဢၼ်ၵူႈၸုမ်းၸၢဝ်းၶိူဝ်းမုင်ႈမွင်းဝႆႉၼၼ်ႉ လႆႈႁၼ်ၶဝ်ၸဝ်ႈထတ်းႁၼ်ဝႆႉၸိူင်ႉၼႆ။ ဢိင်ၼိူဝ်ၶေႃႈထတ်းႁၼ်ဢၼ်ၼႆႉသေယဝ်ႉ ၸင်ႇမီးမႃးၶေႃႈတူၵ်းလူင်းဢၼ်ဝႃႈ ပၢင်ၵုမ်လွင်ႈငမ်းယဵၼ်မိူင်းႁူမ်ႈတုမ် ဢၼ်တေၸတ်းၵႂႃႇၵမ်းထူၼ်ႈသၢမ် ၼႂ်းလိူၼ်ၵျႅၼ်ႊၼိဝ်ႊရီႊၼႆႉ တၵ်းတေလႆႈလိူၼ်ႈၶၢႆႉဝၼ်းမၼ်း ယူႇတီႈ KNLA တႄႉတႅပ်းတတ်းဝႆႉၸိူင်ႉၼင်ႇၼၼ်။ ပေႃးမႃးတူၺ်းၸွမ်းယၢမ်းၸိူင်ႉၼင်ႇၼႆ ဢၼ်လူင်းလၢႆးမိုဝ်းၵိုတ်းတိုၵ်းၸွမ်း NCA ၼႆႉ တေမီးယူႇၸုမ်းယၢင်းၽိူၵ်ႇ 4 ၸုမ်းလႄႈ ဢိၵ်ႇတင်း CNF ၊ ALP ရၶႅင်ႇလႄႈ RCSS လွႆတႆးလႅင်း ဢိၵ်ႇတင်းၸုမ်းလုၵ်ႈႁဵၼ်း ABSDF လႄႈ ၸုမ်းပဢူဝ်း PNLO မီးယူႇ 8 ၸုမ်း။ ၼႂ်းၼင်ႇၼၼ် KNU ယၢင်းၽိူၵ်ႇၸိူဝ်းၼႆႉတင်းမူတ်းတင်းသဵင်ႈလႄႈ ဢိၵ်ႇတင်း CNF, ALP, RCSS ၼႆႉ တိုၼ်းဝႃႈပႆႇတူဝ်ႈတၼ်း ပိူဝ်ႈတႃႇတေၶဝ်ႈပၢင်ၵုမ်၊ ၵူၺ်းတေၵိုတ်းဝႆႉ ABSDF ၸုမ်းလုၵ်ႈႁဵၼ်းလႄႈ ၸုမ်းပဢူဝ်းၼၼ်ႉ လၢႆလၢႆၵူၺ်းလႄႈ တေဢဝ်သွင်ၸုမ်းၼႆႉၵူၺ်း ဢိၵ်ႇလူၺ်ႈတင်းၸုမ်းလူင်ပွင်ၸိုင်ႈသေ တေသိုပ်ႇႁဵတ်းပၢင်ၵုမ်လွင်ႈငမ်းယဵၼ်ၵႂႃႇၼၼ်ႉ ၸွင်ႇတေပဵၼ်ၵၢၼ်လႆႈယူႇၶႃႈႁိုဝ် ၼႆႉၵေႃႈပဵၼ်ၶေႃႈထၢမ်ဝႆႉဢၼ်ၼိုင်ႈ။ ၼႂ်းၼင်ႇၼၼ် ပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈ ၸၢဝ်းၶိူဝ်းတႆး ဢၼ်လုၵ်ႉတီႈပၢင်ၵုမ် JICM သေတႅပ်းတတ်းဝႃႈ ႁႂ်ႈ RCSS ဢွၼ်ႁူဝ်ၸုမ်းၸၢဝ်းတႆးတင်းသဵင်ႈသေ ၵႂႃႇၸတ်းႁဵတ်းတီႈမိူင်းလၢင်းၶိူဝ်းၼၼ်ႉ သမ်ႉဢမ်ႇပဵၼ်မႃးယဝ်ႉၼႆႉဢၼ်ၼိုင်ႈ။ ထႅင်ႈလွင်ႈၼိုင်ႈတၢင်းၼိုင်ႈၵေႃႈ ယူႇတီႈ KNPP ၸုမ်းယၢင်းလႅင် လႆႈပိုၼ်ၽၢဝ်ႇၵႂႃႇဝႃႈ ၶဝ်တိုၼ်းပႆႇၸၢင်ႈ လူင်းလၢႆးမိုဝ်းၸွမ်း NCA ၼႆၼၼ်ႉၵေႃႈမီးမႃးလႄႈ ပေႃးမႃးႁုပ်ႈသေထတ်းတူၺ်းတႄႉ ပၢင်ၵုမ်လွင်ႈငမ်းယဵၼ်မိူင်းႁူမ်ႈတုမ် ဢၼ်တေၸတ်းႁဵတ်းၵႂႃႇၵမ်းတီႈ 3 ၼႂ်းလိူၼ်ၵျႅၼ်ႊၼိဝ်ႊရီႊ ဝူင်ႈလိုၼ်းသုတ်းဢၼ်ဝႃႈၼၼ်ႉ တိုၼ်းတေပႆႇၸၢင်ႈပဵၼ်မႃး။ သင်ၸိူဝ်ႉဝႃႈ ယူႇတီႈလူင်ပွင်ၸိုင်ႈ ဢိၵ်ႇတင်း ယူႇတီႈၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းၸူႉၵျီႇ ႁူဝ်တိုဝ်သေယဝ်ႉ တေဢွၼ်ဢဝ် ABSDF ဢိၵ်ႇတင်းၸုမ်းပဢူဝ်း PNLO သွင်ၸုမ်းလၢႆလၢႆၵူၺ်းသေ ႁဵတ်းသၢင်ႈၵႂႃႇၼႆတႄႉ ပဵၼ်ၸိုင် တေၸၢင်ႈပဵၼ်ယူႇ၊ ၵူၺ်းၵႃႈတေဢမ်ႇမီးၼမ်ႉၼၵ်းသင်မႃးထႅင်ႈ။ လိူဝ်သေဝႃႈ သဵင်ႈငိုၼ်းသဵင်ႈၶၢဝ်းယၢမ်းသေ သရေႇၵၢၼ်မိူင်းလူႉၼၼ်ႉ တေဢမ်ႇမီးၼမ်ႉတွၼ်းၽွၼ်းလီသင် ႁဝ်းၶႃႈထတ်းႁၼ်ၼင်ႇၼႆ။ ၵွပ်ႈပိူဝ်ႈၸိူင်ႉၼႆ တႄႇဢဝ်မိုဝ်ႉၼႆႉယၢမ်းၼႆႉၵႂႃႇ ယူႇတီႈလူင်ပွင်ၸိုင်ႈလႄႈသင်၊ ယူႇတီႈတပ်ႉမတေႃႇ သိုၵ်းမၢၼ်ႈလႄႈသင်၊ ၼမ်ႉၸႂ်လႄႈ လၢႆးၵၢၼ် ဢၼ်ဝႆႉၼိူဝ် NCA လိၵ်ႈႁူမ်ႈမၢႆၵိုတ်းတိုၵ်းတူဝ်ႈမိူင်းၼၼ်ႉ ပေႃးတင်းဝႃႈဢမ်ႇပိၼ်ႇပႅင်လႅၵ်ႈလၢႆႈသင်သေ တေၵႂႃႇၸွမ်းလၢႆးၵဝ်ႇၵဝ်ႇၵူၺ်းတႄႉၸိုင် လွင်ႈငမ်းယဵၼ်ဢၼ်သၢင်ႈမီးမႃးၶၢဝ်းတၢင်း 4-5 ပီၼၼ်ႉ ယူဝ်မၼ်းလူဝ်ႉလူင်းတူၵ်းတႂ်ႈၵႂႃႇႁိုဝ်ၼႆ ႁဝ်းၶႃႈယိၼ်းမႆႈၸႂ်ၸွမ်းသေ ႁႂ်ႈလႆႈယွၼ်းထတ်းသၢင်ၶွတ်ႇယွတ်ႈပၢႆၵႂၢမ်းၼင်ႇၼႆ။ ႁိုၼ်း ၵႃယၢင်း 11/01/2018

['ၶေႃႈထတ်းသၢင်', 'Uncategorized']

2018-01-11T08:56:29

https://shannews.org/archives/1873

တူဝ်တႅၼ်းတႆးၶဝ်ႈႁူမ်ႈပၢင်ဢုပ်ႇၵုမ်ယုၵ်ႉမုၼ်းလွင်ႈၽဵင်ႇပဵင်းၸၢႆးယိင်း

တူဝ်တႅၼ်းတႆးၵဵင်းမႆႇလႄႈမႄႈႁွင်ႈသွၼ်ၶဝ်ႈႁူမ်ႈပၢင်ယုၵ်ႉမုၼ်းလွင်ႈၽဵင်ႇပဵင်းၸၢႆးယိင်း တီႈၵဵင်းမႆႇ ၸိုင်ႈထႆး။ ဝၼ်းတီႈ 09 – 11/01/2018 လူင်ပွင်ၸိုင်ႈမိူင်းထႆး ႁွင်ႈၵၢၼ်ၾၢႆႇပူၵ်းပွင်တူင်ႇ ဝူင်းၵူၼ်းလႄႈ လွင်ႈႁူမ်ႇလူမ်ႈ ဢွၼ်ႁူဝ်ၸတ်းႁဵတ်း ပၢင်ဢုပ်ႇၵုမ်လွင်ႈပၵ်းပိူင် လွင်ႈတူၺ်းလွမ်သုၼ်ႇလႆႈလွင်ႈ ၽဵင်ႇပဵင်းၸၢႆး – ယိင်း ၸတ်းႁဵတ်းတီႈ ႁူင်းႁႅမ်းၵဵင်းမႆႇဢေႃႊၶိတ်ႉ ၵဵင်းမႆႇ ၸိုင်ႈထႆး။ ၼႂ်းပၢင်ၼႆႉမီးၸဝ်ႈၼႃႈတီႈလူင်ပွင်ၸိုင်ႈ ၊ ၸုမ်းNGOလႄႈတူဝ်တႅၼ်းၸၢဝ်းၶိူဝ်း 9 ၶိူဝ်းႁူမ်ႈၽူႈ ၶဝ်ႈႁူမ်ႈတင်းမူတ်းမီး 1,000 ပၢႆ၊ ၼၢင်းသႅင်မိူင်းလီ ၵႅမ်ႁူဝ်ပဝ်ႈသမႃးၶူမ်းပၢႆးပၺ်ၺႃလႄႈ ၾိင်ႈငႄႈတႆး လႆႈတၢင်တူဝ်ၼၢင်းယိင်းတႆးသေၶဝ်ႈႁူမ်ႈ။ ဢုပ်ႇဢူဝ်းၵၼ်လၢႆလွင်ႈမိူၼ်ၼင်ႇ လွင်ႈသုၼ်ႇလႆႈ သုၼ်ႇပဵၼ် ၽဵင်ႇပဵင်းၸၢႆးလႄႈယိင်း၊ လွင်ႈပၵ်းပိူင်ဢၼ်ဢွၵ်ႇ မႃးတႃႇတူၺ်း လွမ်သုၼ်ႇလႆႈ၊ လၢႆးႁဵတ်းၵၢၼ်ၸုမ်း ၼႅင်ႈသၢၼ် ၸိူဝ်းၼႆႉ။ ၼၢင်းသႅင်မိူင်းလီ ၵႅမ်ႁူဝ်ပဝ်ႈသမႃးၶူမ်းလႄႈပၢႆးပၺ်ၺႃတႆး လၢတ်ႈဝႃႈ – ဢၼ်လႆႈၶဝ်ႈႁူမ်ႈပၢင် ၼႆႉၵေႃႈမီးတၢင်းၸူမ်းသိူဝ်းၶႃႈဢေႃႈ ယွၼ်ႉဝႃႈပၵ်းပိူင်ဢၼ်ၼႆႉတူၺ်းလွမ်ၵူႈၵေႃႉ ပေႃးပီႈၼွင်ႉ ႁဝ်းမီးလွင်ႈထုၵ်ႇၺႃးပူၼ်ႉပႅၼ်သုၼ်ႇလႆႈၼႂ်းၼႃႈႁိူၼ်းၵေႃႈလီ၊ ၵၼ်ႉၸၼ်လူလၢႆၸိူဝ်း ၼႆႉၵေႃႈတၢင်ႇယိုၼ်ႈ ၵိူဝ်းၵုမ်လႆႈ ဝႃႈၼႆ။ လူင်ပွင်ၸိုင်ႈမိူင်းထႆးပိုၼ်ၽၢဝ်ႇၸႂ်ႉပၵ်းပိူင်သုၼ်ႇလႆႈၽဵင်ႇပဵင်း ၸၢႆးယိင်း မိူဝ်ႈပီ 2558(2015) ဝၢႆးမႃးၵေႃႈမီး ပၢင်ဢုပ်ႇၵုမ်ၵၼ်လွင်ႈပၵ်းပိူင်ဢၼ်ၼႆႉၵူႈပီ ၼင်ႇႁိုဝ်ၵူၼ်းမိူင်း ပေႃးတေႁူႉၸၵ်း ပၵ်းပိူင်ၼႆႉလႄႈ ႁႂ်ႈပၵ်းပိူင်ၼႆႉ တူၺ်းလွမ်ႁူမ်ႇငမ်းပၼ်ၵူၼ်းမိူင်းၵူႈၵေႃႉဢၼ်ယူႇၼႂ်းမိူင်းထႆး ဝႃႈၼႆ။ Photo – Saeng Mong Lee

['ၵူႈလွင်ႈလွင်ႈ']

2018-01-11T08:26:26

https://shannews.org/archives/1868

ၸဝ်ႈၼႃႈတီႈပလိၵ်ႈထႆးႁူမ်ႈၵၼ်လၢႆၾၢႆႇ ၵူတ်ႇထတ်းတီႉၺွပ်းႁႅင်းၵၢၼ်တီႈၼၶွၼ်းပထူမ်

ၸဝ်ႈၼႃႈတီႈပလိၵ်ႈထႆး၊ ၾၢႆႇၽွင်းငမ်း ႁူမ်ႈၵၼ်ၵူတ်ႇထတ်းႁူင်းၵၢၼ် 2 တီႈတီႉၺွပ်းလႆႈ ႁဵတ်းၵၢၼ်ယၢၼ်မိူင်းတင်းၼမ်။ ဝၼ်းတီႈ 09/01/2018 သိုဝ်ႇၶၢဝ်ႇထႆး Naewna ပိုၼ်ၽၢဝ်ႇဝႃႈ ၽူႈၵွၼ်းၸႄႈတွၼ်ႈ၊ ၽူႈၵွၼ်း ၸႄႈဝဵင်း ၼၶွၼ်ႊပထူမ်ႊ သၢၼ်မိုဝ်းၵၼ်တင်းပလိၵ်ႈ၊ သိုၵ်းၸိူဝ်းၼႆႉ ဢဵၼ်ႁႅင်း 30 ပၢႆၵႂႃႇ ၵူတ်ႇထတ်း တီႈႁူင်းၵၢၼ်ဢၼ်မီးတီႈဢိူင်ႇ သီသႃႊထွင်း ၸႄႈဝဵင်းၶျႆႊသီ ၸႄႈတွၼ်ႈၼၶွၼ်းပထူမ် ထူပ်းႁႅင်းၵၢၼ် 58ၵေႃႉ ထႆး 30ၵေႃႉ မၢၼ်ႈ 23 ၵေႃႉလႄႈ ၵူၼ်းဢၼ်မႃးၸွမ်း (ၽူႈတိတ်းတၢမ်) 7 ၵေႃႉ ၊ လၢဝ်း 5ၵေႃႉ။ တီႉၺွပ်း ၼႂ်းတူတ်ႈတၢမ်ႇ တၢင်းၽိတ်း ဢမ်ႇမီးဝတ်းဝႂ်ၼႄၸဝ်ႈၼႃႈတီႈ။ လိူဝ်ၼၼ်ႉၵႂႃႇၵူတ်ႇထတ်းထႅင်ႈတီႈၼိုင်ႈၼႂ်းဢိူင်ႇ သီသႃႊထွင်း ထတ်းႁၼ်ႁႅင်းၵၢၼ် 26 ၵေႃႉ ထႆး 16ၵေႃႉ ၊ ၶႅမ်ႊၿေႃႊတီႊယိူဝ်ႊ 10 ၵေႃႉ ၼႂ်းတူတ်ႈတၢမ်ႇဢမ်ႇမီးဝႂ်ႁဵတ်းၵၢၼ်ၸွမ်းၼင်ႇ ပၵ်းပိူင် မၢႆမီႈမီးဝႆႉၼသေ ၸဝ်ႈၼႃႈတီႈၸင်ႇတီႉၺွပ်း ဝႃႈၼႆ။ ၸၢႆးပိူင်း ၸဝ်ႈၼႃႈတီႈ ၾၢႆႇမၢႆမီႈၵဝ်ႉငဝ်ႈသုၼ်ႇလႆႈၵူၼ်း HRDF လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ဢၼ်ၸဝ်ႈၼႃႈတီႈၵူတ်ႇထတ်းၼၼ်ႉၶဝ်တေဢမ်ႇလႆႈႁၼ်ၽိုၼ်လိၵ်ႈဢၼ်လူင်ပွင်ၸိုင်ႈဢွၵ်ႇႁိုဝ်ဢမ်ႇၼၼ်ၵေႃႈၵူတ်ႇထတ်းယွၼ်ႉမီးသေလွင်ႈလွင်ႈႁိုဝ် ။ တီႈၵဵင်းမႆႇၼႆႉ ပေႃးၸဝ်ႈၼႃႈတီႈၶဝ် ၵူတ်ႇထတ်းတီႉၺွပ်းသေပၼ်တူတ်ႈတၢမ်ႇၼၵ်းၼႃ – မႂ်ငိုၼ်းၸိူဝ်းၼႆႉ မိူၼ်ၼင်ႇ မၢႆမီႈဢၼ်ဢွၵ်ႇ မိူဝ်ႈ 2017 ၸိုင် တၢင်ႇလၢတ်ႈပၼ်ၶေႃႈမုလ်းမႃးတီႈၸုမ်းႁဝ်းၶႃႈလႆႈ။ ႁဝ်းၶႃႈတေဢဝ်ဢုပ်ႇဢူဝ်း ၵၼ်တင်းၸဝ်ႈၼႃႈတီႈလူင်ပွင်ၸိုင်ႈၵႂႃႇ ” ဝႃႈၼႆ။ ယွၼ်ႉပိူဝ်ႈဝႃႈ မိူဝ်ႈဝၼ်းတီႈ 27 /12/2017 ႁွင်ႈၵၢၼ်ၾၢႆႇႁႅင်းၵၢၼ်လူင်ပွင်ၸိုင်ႈမိူင်းထႆး ဢွၵ်ႇလိၵ်ႈ ယိုၼ်ႈယွၼ်း တၢင်းႁူမ်ႈမိုဝ်း ၸဝ်ႈၼႃႈတီႈၾၢႆႇၵဵဝ်ႇၶွင်ႈႁႅင်းၵၢၼ် မိူၼ်ၼင်ႇ ပလိၵ်ႈ၊ ၾၢႆႇၵူတ်ႇ ထတ်းၵူၼ်းၶဝ်ႈမိူင်း ၸိူဝ်းၼႆႉ ႁႂ်ႈယွၼ်ႇယၢၼ်း လွင်ႈၵူတ်ႇထတ်း၊တီႉၺွပ်း ႁႅင်းၵၢၼ်ယၢၼ်မိူင်း မၢၼ်ႈ၊ လၢဝ်း ၊ ၶႅမ်ႊၿေႃႊ ၻီႊယိူဝ်ႊဢၼ်မီးၼႂ်းမိူင်းထႆး တေႃႇထိုင်ဝၼ်းတီႈ 30/06/2018။

['ႁႅင်းငၢၼ်းၶၢမ်ႈမိူင်း']

2018-01-11T07:49:31

https://shannews.org/archives/1866

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 11/01/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.14 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1349 ပျႃး၊ ငိုၼ်းၶႄႇ 1 ယႅၼ်ႉ = 207.17 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 11/01/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 10/01/2018 ငိုၼ်းထႆး 1 ဝၢတ်ႇ = 41.8 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1349 ပျႃး၊ ငိုၼ်းၶႄႇ 1 ယႅၼ်ႉ = 206.6 ပျႃး။

['ၵၢၼ်မၢၵ်ႈမီး']

2018-01-11T07:44:54

https://shannews.org/archives/1863

ၽူႈၸၢႆးၵေႃႉၼိုင်ႈ ၽႅၼ်ၶေႃးတၢႆ ၼႂ်းၸႄႈဝဵင်းတႃႈၶီႈလဵၵ်း

ၽူႈၸၢႆးၵေႃႉၼိုင်ႈ ဢႃယု 40 ပၢႆ ၽႅၼ်ၶေႃးတၢႆ တီႈႁိူၼ်းမၼ်းၸၢႆး ၼႂ်းဝၢၼ်ႈမၢၵ်ႇယၢင်း ၸႄႈဝဵင်းတႃႈၶီႈလဵၵ်း ဝႃႈၼႆ။ ဝၼ်းတီႈ 10/01/2018 ယၢမ်းၵၢင်ၼႂ် မွၵ်ႈ 9 မူင်း ပလိၵ်ႈၸႄႈဝဵင်းတႃႈၶီႈလဵၵ်း လႆႈႁပ်ႉငိၼ်းၶၢဝ်ႇသေ ၵႂႃႇၵူတ်ႇ ထတ်း ႁၼ်ၽူႈၸၢႆးၵေႃႉၼိုင်ႈ ၸိုဝ်ႈႁွင်ႉဝႃႈ မွင်ႇၼၢႆႇ ဢႃယု 40 ပၢႆ ၽႅၼ်ၶေႃးတၢႆဝႆႉ တီႈႁိူၼ်းမၼ်းၸၢႆး ၼႂ်းဝၢၼ်ႈမၢၵ်ႇယၢင်း ဢိူင်ႇၽၢင်ႇမိၼ်ႇ ၸႄႈဝဵင်းတႃႈၶီႈလဵၵ်း ၸိုင်ႈတႆးပွတ်းဢွၵ်ႇ။ ၵဵဝ်ႇၵပ်းလွင်ႈၼႆႉ ယူႇတီႈၸုမ်းၸွႆႈထႅမ် တူင်ႉဝူင်းၵူၼ်း ၼႂ်းၸႄႈဝဵင်းတႃႈၶီႈလဵၵ်း လႆႈၼမ်းဢဝ်တူဝ်တၢႆ ၽူႈၸၢႆး ၵေႃႉၼၼ်ႉ သူင်ႇႁူင်းယႃတႃႈၶီႈလဵၵ်း တႃႇၵူတ်ႇထတ်းတူၺ်းဝႃႈ တၢႆယွၼ်ႉလွင်ႈသင်တႄႉ ဝႃႈၼႆ။ ၶေႃႈမုလ်း – ရွှေတြိဂံဒေသသတင်းလွှာ ဓါတ်ပုံ – တာချီလိတ်နာရေးကူညီမှုအသင်း

['ၵူႈလွင်ႈလွင်ႈ']

2018-01-11T07:39:41

https://shannews.org/archives/1858

ပၢင်ၵုမ် ၶိုၵ်ႉၶၵ်ႉ ၽူႈၼမ်း EAOs 8 ၸုမ်း ႁဵတ်းတီႈၵဵင်းမႆႇ

ပၢင်ၵုမ်ၶိုၵ်ႉၶၵ်ႉ PPST ၸုမ်းယိပ်းၵွင်ႈၵၢင်ႇ 8 ၸုမ်း ဢၼ်လူင်းလၢႆးမိုဝ်း ၵိုတ်းတိုၵ်း ပတ်းပိုၼ်ႉတူဝ်ႈမိူင်း NCA ႁူပ်ႉၵၼ်တီႈ ၵဵင်းမႆႇ မီးတူဝ်တႅၼ်းၸုမ်းၽႂ်မၼ်း မႃးၶဝ်ႈႁူမ်ႈ ပၢင်ၵုမ် မွၵ်ႈ 30 ၵေႃႉ။ ဝၼ်းတီႈ 11/01/2018 ယၢမ်းၵၢင်ၼႂ် 9 မူင်း ထိုင် ဝၢႆးဝၼ်း 4 မူင်း ၸုမ်းယိပ်းၵွင်ႈၵၢင်ႇ EAOs 8 ၸုမ်း ၸတ်း ႁဵတ်းပၢင်ၵုမ် ၶိုၵ်ႉၶၵ်ႉ ဢုပ်ႇဢူဝ်းၵၼ် တီႈႁူင်းႁႅမ်း ၶုမ်ႉၽူးၶမ်း ၸႄႈဝဵင်းၵဵင်းမႆႇ ၸိုင်ႈထႆး။ ပၢင်ၵုမ်ၼႆႉ ထတ်းသၢင် ၼႃႈၵၢၼ် ဢၼ်ႁဵတ်းသၢင်ႈမႃး၊ တႃႇတေတမ်းဝၢင်းၼႃႈၵၢၼ်မ်ႂ်ႇ၊ ႁၢင်ႈႁႅၼ်းတႃႇပၢင်ၵုမ်လူင် ပၢင်လူင် ႁူဝ်ပၢၵ်ႇပီ 21 ၊ ၵဵဝ်ႇၵပ်းလွင်ႈပၢင်ၵုမ်ၸၼ်ႉၸိူဝ်ႉၸၢတ်ႈလႄႈ လွင်ႈႁူပ်ႉထူပ်းၵူၼ်းမိူင်း ၸဵမ်ၸိူဝ်းၼႆႉ။ ပၢင်ၵုမ်ၼႆႉ တေမီးတေႃႇထိုင် ဝၼ်းတီႈ 13 ၼႆႉ ဝႃႈၼႆ။ တီႈပၢင်ၵုမ်ၼၼ်ႉ ႁူဝ်ပဝ်ႈၸုမ်းယိပ်းၵွင်ႈၵၢင်ႇ ၸၢဝ်းၶိူဝ်း 8 ၸုမ်း EAOs ၸိူဝ်းလူင်းလၢႆးမိုဝ်း လိၵ်ႈႁူမ်ႈမၢႆ NCA ၸွမ်သိုၵ်းလူင် မူႇတူးသေးၽူဝ်း လၢတ်ႈဝႃႈ “ ပဵၼ်ပၢင်ၵုမ်ၶိုၵ်ႉၶၵ်ႉ ၽူႈၼမ်း PPST ၶွင် ၸုမ်း EAOs 8 ၸုမ်း ။ ယွၼ်ႉပိူဝ်ႈၸုမ်းၸၢဝ်းၶိူဝ်းလႄႈ လူင်ပွင်ၸိုင်ႈပွင်ႇၸႂ်ၼိူဝ် ၶၵ်ႉၵၢၼ်လွင်ႈႁၢင်ႈႁႅၼ်း ပၢင်ဢုပ်ႇၵုမ်ၵၢၼ် မိူင်းၸၼ်ႉ ၸိူဝ်ႉၸၢတ်ႈၼၼ်ႉ ၽိတ်းပိူင်ႈၵၼ်ဝႆႉ။ ႁဝ်းၶႃႈ ယုမ်ႇယမ်ဝႃႈ ပၢင်ဢုပ်ႇၵုမ်ၼႆႉ တေလႆႈၶေႃႈတႅပ်းတတ်း ဢၼ်လမ်ႇ လွင်ႈ ဢၼ်တေဢဝ်ႁဝ်းၶႃႈတင်းမူတ်း ၶၢမ်ႈပူၼ်ႉလႆႈလွင်ႈၶဵင်ႇတႃႉလူင် ဢၼ်ႁဝ်းၶႃႈႁူပ်ႉထူပ်းၼႆႉလႆႈယူႇ” ဝႃႈၼႆ။ ၸုမ်းၸၢဝ်းၶိူဝ်း EAOs ၸိူဝ်းလူင်းလၢႆးမိုဝ်း NCA ဝႆႉ 8 ၸုမ်းမီး ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်း ၸိုင်ႈတႆး (RCSS/SSA) ၊ ၸုမ်းပူတ်းပွႆႇၸိူဝ်ႉၸၢတ်ႈပဢူဝ်း (PNLO)၊ တႅဝ်းႁူမ်ႈၸိူဝ်ႉၸၢတ်ႈၶျၢင်း (CNF)၊ တႅဝ်ႈႁူမ်ႈ ၻီႊမူဝ်ႊၶရႅတ်ႊတိၵ်ႊ လုၵ်ႈႁဵၼ်းမိူင်းမၢၼ်ႈပတ်းပိုၼ်ႉ (ABSDF)၊ ႁူမ်ႈတုမ်ၸိူဝ်ႉၸၢတ်ႈယၢင်းၽိူၵ်ႇ (KNU)၊ တပ်ႉသိုၵ်းယၢင်းၵမ်ႉထႅမ်ၻီႊမူဝ်ႊၶရေႊၸီႊ (DKBA)၊ တပ်ႉသိုၵ်းပူတ်းပွႆႇၸိူဝ်ႉၸၢတ်ႈယၢင်း-ၶွင်ႇသီႇငမ်းယဵၼ် (KNLA-PC) လႄႈ ပႃႇတီႇပူတ်းပွႆႇၸိူဝ်ႉၸၢတ်ႈရၶႅင်ႇ(ALP) ၸိူဝ်းၼႆႉ။

['ၵၢၼ်မိူင်း']

2018-01-10T11:29:34

https://shannews.org/archives/1850

ပၢင်သွၼ် ၽူႈဢွၼ်ႁူဝ် ၸတ်းႁဵတ်းတီႈ လႃႈသဵဝ်ႈ ပဵၼ်ပွၵ်ႈၵမ်းႁႅၵ်ႈ

ၸုမ်းၵူၼ်းၼုမ်ႇတႆး TYO ၸတ်းႁဵတ်းပၢင်ၾိုၵ်းၽွၼ်ႉ ၽူႈဢွၼ်ႁူဝ် တီႈလႃႈသဵဝ်ႈ ပဵၼ်ပွၵ်ႈၵမ်းႁႅၵ်ႈ မီးၽူႈၶဝ်ႈ ႁူမ်ႈလဵပ်ႈ ႁိမ်း 30 ။ ဝၼ်းတီႈ 07-09/01/2018 ယၢမ်းၵၢင်ၼႂ် 9 မူင်း ထိုင် 4 မူင်း ဝၢႆးဝၼ်း ၸုမ်းၵူၼ်းၼုမ်ႇတႆး TYO ဢွၼ်ႁူဝ်ၼမ်း ၼႃႈသေ ၸတ်းႁဵတ်းပၢင်ၾိုၵ်းၽွၼ်ႉ ပူင်သွၼ်တႃႇပဵၼ်ၽူႈဢွၼ်ႁူဝ် တီႈလုမ်းၵူၼ်းၼုမ်ႇတႆး ၸႄႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ ဝႃႈၼႆ။ ၸၢႆးႁၢၼ် ႁူဝ်ပဝ်ႈၸုမ်းၵူၼ်းၼုမ်ႇတႆး ၸႄႈဝဵင်းလႃႈသဵဝ်ႈ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ပၢင်သွၼ်ၽူႈ ဢွၼ်ႁူဝ် ဢၼ်ၸတ်းႁဵတ်းတီႈလႃႈသဵဝ်ႈၼႆႉ တိုၵ်ႉပဵၼ်ပွၵ်ႈၵမ်းႁႅၵ်ႈ။ ၾိုၵ်းသွၼ်ပၼ် လွၵ်းလၢႆး ပဵၼ်ၽူႈ ဢွၼ်ႁူဝ် တေလႆႈႁဵတ်းသင်လၢႆလၢႆ ၸဵမ်ၸိူဝ်းၼၼ်ႉ။ လိူဝ်ၼၼ်ႉ ပေႃးပူင်သွၼ်ယဝ်ႉ လူင်းပိုၼ်ႉတီႈႁဵတ်းတူဝ်ထူပ်းမိုဝ်း တေလႆႈဝႃႈမီးၼမ်ႉတွၼ်းတႃႇ ႁဝ်းၶႃႈတႄႉတႄႉၶႃႈယဝ်ႉ။ ပၢင်သွၼ်ၽူႈဢွၼ်ႁူဝ်ၼႆႉ ပီၼႃႈပီၼႂ်းၵေႃႈ တေၸတ်း ႁဵတ်းၵႂႃႇထႅင်ႈယူႇ”ဝႃႈၼႆ။ ပၢင်သွၼ် ၽူႈဢွၼ်ႁူဝ်ၼႆႉ မီးၽူႈတၢင်တူဝ် ၸုမ်းၵူၼ်းၼုမ်ႇတႆး ၼိုင်ႈၸႄႈဝဵင်းလႂ် ၼိုင်ႈၵေႃႉထိုင် သွင်ၵေႃႉ မႃးၶဝ်ႈ ႁူမ်ႈလဵပ်ႈႁဵၼ်း မိူၼ် ၵျွၵ်ႉမႄး၊ ၼမ်ႉတူႈ၊ မိူင်းယႆ၊ ၼမ်ႉၶမ်း၊ မူႇၸေႊ၊ သႅၼ်ဝီ၊ ပၢင်ဢူး၊ လႃႈသဵဝ်ႈ လႄႈ ဢိၵ်ႇ ထႅင်ႈလၢႆလၢႆၸႄႈဝဵင်း ၸိူဝ်းၼႆႉ။ ၶူးပူင်သွၼ်ပၼ် ပဵၼ်ၸၢႆးၸၢႆးငိုၼ်း ၽူႈၵိူဝ်းၵုမ် ၸုမ်းၵူၼ်းၼုမ်ႇတႆး TYO ဝႃႈၼႆ။

['ၵူႈလွင်ႈလွင်ႈ']

2018-01-10T09:09:01

https://shannews.org/archives/1846

TYN လွၵ်ႉၸွၵ်ႇ ၸတ်းပၢင်ၵုမ်တႃႇၽႅၼ်ၵၢၼ်မိူဝ်းၼႃႈ

ၵေႃႁူမ်ႈသၢင်ႈၵူၼ်းၼုမ်ႇတႆး TYN ဝဵင်းလွၵ်ႉၸွၵ်ႇ ၸတ်းႁဵတ်းပၢင်ဢုပ်ႇၵုမ်ၵၼ် တႃႇတမ်းဝၢင်း ၽႅၼ်ၵၢၼ်မိူဝ်းၼႃႈ ။ ဝၼ်းတီႈ 09/01/2018 ၵေႃႁူမ်ႈသၢင်ႈၵူၼ်းၼုမ်ႇတႆး TYN ၸတ်းႁဵတ်းပၢင်ဢုပ်ႇၵုမ် တႃႇႁူမ်ႈဝၢင်း ၽႅၼ်ၵၢၼ်မိူဝ်းၼႃႈ တီႈၵျွင်းဝၢၼ်ႈလွႆသႅင် ဢိူင်ႇႁူၺ်း ဝဵင်းလွၵ်ႉၸွၵ်ႇ ၸႄႈတွၼ်ႈ တူၼ်ႈတီး ၸိုင်ႈတႆးပွတ်းၸၢၼ်း ၽူႈၶဝ်ႈႁူမ်ႈပၢင်ၵုမ်မီး 70 ပၢႆ။ ၼႂ်းပၢင်ၼႆႉ ဢုပ်ႇဢူဝ်းတူၵ်းလူင်းလႆႈၸႂ်ၵၼ်ဝႃႈ -1. ဝၼ်းတီႈ 07/02/2018 ဝၼ်းၸိူဝ်ႉၸၢတ်ႈၸိုင်ႈ တႆးၼႆႉ ၵူၼ်းၼုမ်ႇလွၵ်ႉၸွၵ်ႇတေႁူမ်ႈၵၼ်ၶိုၼ်ႈလွႆၼွၵ်ႇဝူဝ်း ။ 2. ဝၼ်းတီႈ 01/03/2018 တေႁဵတ်းပၢင်တၢၼ်ႈၶႆႈ လွင်ႈပိုၼ်ႉထၢၼ်တူင်ႇဝူင်းၵူၼ်း ။ 3.ဝၼ်းတီႈ 04 – 15/ 03/2018 တေႁဵတ်းပၢင် ၾိုၵ်းၽွၼ်ႉၼမ်ႉၵတ်ႉမေႃသွၼ်လႄႈ ၵူၼ်းၼုမ်ႇ ၸိူဝ်းၼႆႉ။ ၼၢင်းသၢႆငဝ်းလႅင်း ၽူႈမၢႆၵေႃႁူမ်ႈသၢင်ႈၵူၼ်းၼုမ်ႇတႆး TYN လွၵ်ႉၸွၵ်ႇ လၢတ်ႈတီႈၸုမ်းၶၢဝ်ႇၽူႈ တွႆႇႁွၵ်ႈ ဝႃႈ – “ ၶႂ်ႈႁႂ်ႈၵူၼ်းၼုမ်ႇၵူၼ်းမိူင်းႁဝ်းဢွၼ်ၵၼ်သႂ်ႇၸႂ်ပႃးၸႂ်ၼႂ်းၵၢၼ်တူင်ႇဝူင်း၊ ပၼ်ႁႅင်း ပၢႆးပၺ်ၺႃၼမ်ၼမ် ၼင်ႇႁိုဝ်ၵူၼ်းမိူင်းႁဝ်း၊ တူင်ႇဝူင်းႁဝ်း ပေႃးတေၶိုၼ်ႈယႂ်ႇ ၶိုတ်းပိူၼ်ႈလႆႈ။ ပေႃးႁဝ်းၶႃႈတေၵုမ်ႇမိုင်ႉႁဵတ်းၵၢၼ်ပိူင်လဵဝ်သေ ဢမ်ႇၸုၼ်ႉၶၢဝ်းယၢမ်းတႃႇတင်းၼမ်လႆႈၸိုင် တူင်ႇဝူင်းႁဝ်းၵေႃႈ တေတူၵ်းလိုၼ်းၵႂႃႇတိၵ်းတိၵ်းယဝ်ႉ ” ဝႃႈၼႆ။ ယိူင်းဢၢၼ်းၵူၼ်းၼုမ်ႇတႆးလွၵ်ႉၸွၵ်ႇတေႁူမ်ႈၵၼ်ၶိုၼ်ႈလွႆၼႆႉတႄႉ – ႁႂ်ႈၵူၼ်းၼုမ်ႇဝၢၼ်ႈၼိုင်ႈ လႄႈ ဝၢၼ်ႈၼိုင်ႈ ၼႂ်းၸႄႈဝဵင်းလွၵ်ႉၸွၵ်ႇ မီးလွင်ႈႁူႉမိုတ်ႈၵိုဝ်းၸမ်ၸႂ်ၵၼ်၊ ႁႂ်ႈမေႃႁၵ်ႉ သႃသိင်ႇ ဝႅတ်ႉလွမ်ႉလႄႈၸွႆႈၵႄႈပၼ်ႁႃ ၸဵမ်ၸိူဝ်းၼႆႉ။ လႆႈၽိတ်ႈမွၵ်ႇယိုၼ်ႈမိုဝ်းဝႆႉ 1ဝၢၼ်ႈလႂ် 5 ၵေႃႉ ႁႂ်ႈမႃး ႁူမ်ႈၵၼ်ၶိုၼ်ႈလွႆ- ဝႃႈၼႆ။ ၸုမ်းၵေႃႁူမ်ႈသၢင်ႈၵူၼ်းၼုမ်ႇတႆး TYN ၸႄႈဝဵင်းလွၵ်ႉၸွၵ်ႇၼႆႉ ၵေႃႇတင်ႈမႃးမိူဝ်ႈဝၼ်းတီႈ 08/04/2017 ႁူဝ်ပဝ်ႈပဵၼ်ၸၢႆးလႃႉသွင်ႇ ၽူႈပွင်ၵၢၼ်မီး 12 ၵေႃႉ လုၵ်ႈၸုမ်းမီး 100 ပၢႆ ယိူင်း ဢၢၼ်းႁႂ်ႈၵူၼ်းၼုမ်ႇမီးလွင်ႈၸမ်ၸႂ်ၵၼ်၊ ၵပ်းသၢၼ်ၵၼ်ငၢႆႈ၊ ႁူမ်ႈၵၼ်ပူၵ်းပွင်တူင်ႇဝူင်းၵူၼ်း၊ ပၢႆးပၺ်ၺႃလႄႈ ႁႂ်ႈၵူၼ်းၼုမ်ႇၵႆယၢၼ်ယႃႈမဝ်းၵမ် ၸိူဝ်းၼႆႉ။

['ၵူႈလွင်ႈလွင်ႈ']

2018-01-10T08:53:44

https://shannews.org/archives/1843

သင်ၶၸဝ်ႈၵျွၵ်ႉမႄးတေၸတ်းပၢင်ယုၵ်ႉယွင်ႈ ၸဝ်ႈဢွင်ႇလိၵ်ႈပိူဝ်ႈႁႂ်ႈပဵၼ်ၵၢၼ်ပၼ်ႁႅင်းပၢႆးပၺ်ၺႃ

သင်ၶၸဝ်ႈဝဵင်းၵျွၵ်ႉမႄး တေၸတ်းပၢင်ယွင်ႈၵုင်ႇသင်ၶၸဝ်ႈ ၸိူဝ်းႁဵၼ်းလိၵ်ႈ ယဝ်ႉၸၼ်ႉ သုင်ၼႂ်းမိူင်းလႄႈၼွၵ်ႈမိူင်း။ ပေႃးထိုင်မႃးဝၼ်းတီႈ 01-05/02/2018 သင်ၶၸဝ်ႈ တိူၵ်ႈသွၼ်လိၵ်ႈပရိယတ်ႉတိသတ်ႉထမ်ႇ မပႃႇလ တေႁူမ်ႈၵၼ်ၸတ်းႁဵတ်းပၢင်ယွင်ႈၵုင်ႇၸဝ်ႈဢွင်ႇၸၼ်ႉလိၵ်ႈ ၼႂ်းမိူင်းလႄႈၼွၵ်ႈမိူင်း တီႈ ၵျွင်းလူင်ပုင်ႇဝူဝ်း ထုင်ႉပုင်ႇဝူဝ်း ဝဵင်းၵျွၵ်ႉမႄး ၸိုင်ႈတႆးပွတ်းႁွင်ႇ။ ၼႂ်းသင်ၶၸဝ်ႈ 5 ၸဝ်ႈဢၼ်ဢွင်ႇလိၵ်ႈမႃးၼၼ်ႉမီး မိူၼ်ၼင်ႇ ၸဝ်ႈၶူးဝိလႃႇသ (လၢဝ်ၶိူဝ်း) ၵျွင်းပုင်ႇဝူဝ်းလႆႈႁပ်ႉၸုမ်ႈၶူးၸၼ်ႉ (B.A.) မိူင်းထႆး ။ ၸဝ်ႈၶူးသုၸိတ်ႉတႃႇလင်ႇၵႃႇရ ဢွင်ႇလိၵ်ႈ ၸၼ်ႉ ထမ်ႇမႃႇၸရိယ ၵျွင်းၼမ်ႉႁၢင်ႈၶိူင်ႈ၊ ၸဝ်ႈၶူးသုၸႃႇတ ၸၼ်ႉလူင် ၵျွင်းပုင်ႇဝူဝ်း ၊ ၸဝ်ႈၶူး သုၸိတ်ႉတ ဢွင်ႇလိၵ်ႈၸၼ်ႉလူင် ၵျွင်းဝၢၼ်ႈဢၢႆႇၼိူဝ် ဝဵင်းလႃႈသဵဝ်ႈ ၊ ၸဝ်ႈၶူးၼၼ်ႇတႃႉၻၸ ၸၼ်ႉလူင် ၵျွင်းပုင်ႇဝူဝ်း ၸိူဝ်းၼႆႉ။ ၸဝ်ႈၶူးဝိလႃႇသ (လၢဝ်ၶိူဝ်း) လၢတ်ႈဝႃႈ – “ ပၢင်ပွႆးယွင်ႈၵုင်ႇ ၸတ်းမႃးပဵၼ်ပွၵ်ႈထူၼ်ႈသွင်ၶႃႈ ယိူင်းဢၢၼ်းပုၼ်ႈတႃႇပဵၼ်ႁႅင်းၸႂ် တႃႇႁဵတ်းၵၢၼ်ၽႃႇသႃ သႃသၼႃ ႁႂ်ႈပေႃးႁိုဝ်ႈႁိုင်းပိူင်သႂ် ၵႂႃႇဝၼ်းၼႃႈလႄႈ ၼင်ႇႁိုဝ် ၵူၼ်းတီႈတေမႃး တၢင်းလင်ၼၼ်ႉ ပေႃးတေမီးႁႅင်းၸႂ်သေ ၶတ်းၸႂ်ၵႂႃႇ တၢင်းၼႃႈၸိူဝ်းၼႆႉ” ဝႃႈၼႆ။ တီႈပၢင်ယွင်ႈၵုင်ႇၼႆႉ တေမီးပႃး ပၢင်တႅမ်ႈတွပ်ႇၶူၼ်ႉၶႆႈလိၵ်ႈပရိယတ်ႉတိသတ်ႉထမ်ႇမပႃႇလ ၵႅၼ်ႇ ၸဝ်ႈၸိုင်ႈတႆး ပွၵ်ႈၵမ်းတီႈ (18) ယိူင်းဢၢၼ်း ၼင်ႇႁိုဝ်လုၵ်ႈဢွၼ်ႇ ဝၢၼ်ႈၼွၵ်ႈၼႃးပၢင်ႇ တေ မီးတိုဝ်ႉတၢင်းလႆႈႁဵၼ်းလိၵ်ႈလၢႆးလႄႈ ၼင်ႇႁိုဝ်လိၵ်ႈလၢႆးၽႃႇသႃ သႃသၼႃ တေၶိုၼ်ႈယ်ႂ်ႇမႂ်ႇသုင် – ဝႃႈၼႆ။

['ၵူႈလွင်ႈလွင်ႈ']

2018-01-10T08:49:06

https://shannews.org/archives/1840

လူင်ပွင်ၸိုင်ႈ ၶတ်းလိူၵ်ႈမေႃသွၼ်လိၵ်ႈၸၢဝ်းၶိူဝ်း ၼႂ်းႁူင်းႁဵၼ်း မေႃသွၼ်လိၵ်ႈတႆး လႆႈၶဝ်ႈႁၢပ်ႇၵၢၼ်ဢေႇလိူဝ်ႁႅင်း

ၼႂ်းပီၵၢၼ်ႁဵၼ်း 2017-2018 ၼႆႉ တၢင်းလူင်ပွင်ၸိုင်ႈ ၶတ်းလိူၵ်ႈမေႃသွၼ်လိၵ်ႈၸၢဝ်းၶိူဝ်း တႃႇသွၼ်ၼႂ်းႁူင်းႁဵၼ်းလူင်ပွင်ၸိုင်ႈ တင်းမိူင်းပတ်းပိုၼ်ႉ 5 ႁဵင်ပၢႆၼၼ်ႉ မေႃသွၼ်ၸၢဝ်းၶိူဝ်းၼႂ်းမိူင်းတႆးပႃး 675 ၵေႃႉ။ ၼႂ်းၸႄႈဝဵင်းၵျွၵ်ႉမႄး ဢၼ်တၢင်ႇဝႆႉ 88 ၵေႃႉၼၼ်ႉ ၵူၺ်းလႆႈတႃႇ 28 ၵေႃႉ။ ၽူႈၼမ်းၼႂ်းၵေႃလိၵ်ႈလၢႆးလႄႈၾိင်ႈငႄႈတႆး ၸႄႈဝဵင်းၵျွၵ်ႉမႄး ၼၢင်းၶိၼ်ႇမႃႇဢေး လၢတ်ႈဝႃႈ- “မေႃသွၼ်လိၵ်ႈတႆးၼႆႉ ဢၼ်ႁဝ်းတၢင်ႇၵႂႃႇမီး 88 ၵေႃႉ ဢၼ်ၶဝ်ထတ်း/ၶတ်းလိူၵ်ႈမႃးလႆႈ 28 ၵေႃႉ။ ၼႂ်း 28 ၵေႃႉၼႆႉ ၶဝ်တေႁွင်ႉထႅင်ႈၸုပ်ႈၼိုင်ႈၵွၼ်ႇ ႁႂ်ႈႁၢင်ႈႁႅၼ်းဝႆႉ။ လွင်ႈၼႆႉၶိုၵ်ႉၶၵ်ႉတိုၵ်ႉလႆႈႁူႉမိူဝ်ႈဝႃးၵူၺ်းလႄႈ ယင်းပႆႇတၼ်းလႆႈႁၢင်ႈႁႅၼ်းလီလီ။ မေႃသွၼ်ႁဝ်းၼႆႉ ဢွၼ်တၢင်းၶဝ်ဝႃႈ ႁႂ်ႈယူႇတီႈၵေႃလိၵ်ႈလၢႆးလႄႈၾိင်ႈငႄႈ ၽႂ်မၼ်းသေ ၶပ်းၶိုင်ၵႂႃႇ၊ ၵွပ်ႈၼၼ် ဢၼ်ႁဝ်းသွၼ်မိူဝ်ႈပီဢွၼ်မီး 200 ပၢႆ၊ မိူဝ်ႈပီၵၢႆမီး 180 ၊ ပီၼႆႉမၢင်ဝၢၼ်ႈၵေႃႈ မေႃသွၼ်ၶဝ်ဢမ်ႇလႆႈငိုၼ်းၵမ်ႉထႅမ် 3 မိုၼ်ႇၼၼ်ႉသေ ဢမ်ႇသိုပ်ႇသွၼ်ၵေႃႈမီး၊ မၢင်တီႈသမ်ႉလုၵ်ႈႁဵၼ်းၵေႃႈယွမ်းၵႂႃႇတိၵ်းတိၵ်းလႄႈ မေႃသွၼ်ၵေႃႈယွမ်းၵႂႃႇ၊ ပီၼႆႉမေႃသွၼ်ၵိုတ်း 145 ၵေႃႉ။ ၼႂ်း 145 ၵေႃႉၼႆႉ လူင်ပွင်ၸိုင်ႈၶဝ်ဝႃႈႁႂ်ႈတၢင်ႇၶိုၼ်ႈမႃး ၶဝ်တေတူၺ်းသေၶိုၼ်းမူၼ်ႉမႄးပၼ်ဝႃႈၼႆယူႇ”။ သိုပ်ႇလၢတ်ႈဝႃႈ- “လွင်ႈတၢင်းဢၼ်မေႃသွၼ်လႄႈ လုၵ်ႈႁဵၼ်းႁဝ်းယွမ်းလူင်းၵႂႃႇတိၵ်းတိၵ်းၼႆႉ ၾၢႆႇၼိုင်ႈတၢင်းၼိုင်ႈ တၢင်းတေႃႉသၢင်ႇ ၸႄႈဝဵင်းၵျွၵ်ႉမႄးၵေႃႈ ၵွပ်ႈပဵၼ်ပၢင်တိုၵ်းၵၼ်လႄႈ လုၵ်ႈဢွၼ်ႇႁဵၼ်းၶဝ်ယွမ်းၵႂႃႇၵေႃႈမီး၊ မေႃသွၼ်ၶဝ်ယွမ်းၵႂႃႇၵေႃႈမီး။ မိူဝ်ႈလဵဝ် ဢၼ်လႆႈ 28 ၵေႃႉၼႆႉ ၶႂ်ႈမိူၼ်ၼင်ႇမီးလွင်ႈတဵၵ်းတဵင်ၵၼ်၊ လွင်ႈၼႆႉဢမ်ႇထုၵ်ႇလီပဵၼ်”-ဝႃႈၼႆ။ ၼွၵ်ႈသေၼၼ်ႉ ၼၢင်းၶိၼ်ႇမႃႇဢေး ယင်းတိုၵ်းသူၼ်းပၼ်ႁႅင်းထႅင်ႈဝႃႈ- “မေႃသွၼ်ႁဝ်းၶဝ် ယႃႇပေၸႂ်တူၵ်း၊ ႁဝ်းဢမ်ႇလႆႈသွၼ်ၼႂ်းႁူင်းႁဵၼ်းလူင်ပွင်ၸိုင်ႈယဝ်ႉၵေႃႈ ႁဝ်းလူဝ်ႇႁႃႁဵတ်းႁူင်းႁေႃးသေသွၼ်ႁင်းႁဝ်း၊ ႁဝ်းလူဝ်ႇၶတ်းၸႂ်ၵူႈလွင်ႈလွင်ႈ။ ၼင်ႇႁိုဝ်လိၵ်ႈတႆးႁဝ်းတေၶိုၼ်ႈယႂ်ႇမႂ်ႇသုင်ၼၼ်ႉ ၼေႃႇတႅၼ်းၶိူဝ်းႁဝ်းလႄႈသင်၊ ၽွင်းတႅၼ်းသၽႃးႁဝ်းၶဝ်လႄႈသင်၊ ဢိၵ်ႇလူၺ်ႈၵူၼ်းမိူင်း ႁဝ်းလူဝ်ႇဝူၼ်ႉႁႃသဵၼ်ႈတၢင်းႁဝ်းသေ သိုပ်ႇယၢင်ႈပႆၵႂႃႇ”- လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈ ၼင်ႇၼႆ။ ၼႂ်းပီၵၢၼ်ႁဵၼ်း 2017-2018 ၼႆႉ ပိူဝ်ႈတႃႇသွၼ်လိၵ်ႈၸၢဝ်းၶိူဝ်း ၼႂ်းႁူင်းႁဵၼ်းလူင်ပွင်ၸိုင်ႈၼၼ်ႉ ႁွင်ႈၵၢၼ်ၽွင်းလူင်ၾၢႆႇပၢႆးပၺ်ၺႃလႄႈ ႁွင်ႈၵၢၼ်လူင်ၾၢႆႇၸၢဝ်းၶိူဝ်းပိုၼ်ႉမိူင်း ႁူမ်ႈမိုဝ်းၵၼ်သေတႅင်ႇတင်ႈ မေႃသွၼ်လိၵ်ႈလၢႆးၸၢဝ်းၶိူဝ်း ပတ်းပိုၼ်ႉတူဝ်ႈမိူင်းတင်းမူတ်း 5,161 ၵေႃႉ။ လွင်ႈၼႆႉ ယူႇတီႈလူင်ပွင်ၸိုင်ႈ တမ်းပၵ်းပိူင်သွၼ်ႇပၼ်ငိုၼ်းၸွမ်းလၢႆးဝၼ်းလႄႈလၢႆးလိူၼ်။ တႃႇၼႂ်းၸိုင်ႈတႆး တႅင်ႇတင်ႈဝႆႉပၼ်မေႃသွၼ် လိၵ်ႈၸၢဝ်းၶိူဝ်းတင်းမူတ်း 675 ၵေႃႉ-ၼႆယဝ်ႉ။ ၵဵဝ်ႇၵပ်းလွင်ႈၼႆႉ ၽွင်းလူင်ပၢႆးပၺ်ၺႃ ၵေႃႉၼိုင်ႈလၢတ်ႈလၢတ်ႈဝႃႈ- ၼႂ်းမေႃသွၼ်ႁႃႈႁဵင် ဢၼ်တႅင်ႇတင်ႈ ၸွမ်းပၵ်းပိူင်ငိုၼ်းလိူၼ် ၼပ်ႉၸွမ်းဝၼ်း ပၼ်ၸွမ်းလိူၼ်ၼၼ်ႉ ပႃးၵူၼ်းလႆႈႁပ်ႉၸုမ်ႈၶူး၊ ၵူၼ်းၸိူဝ်းတိုၵ်ႉၶိုၼ်ႈၸၼ်ႉၸွမ်၊ ၵူၼ်းဢွင်ႇပူၼ်ႉၸၼ်ႉသိပ်း ဢိၵ်ႇတင်းဢွင်ႇပူၼ်ႉၸၼ်ႉၵဝ်ႈ ၼႆယဝ်ႉ။ ၵူၼ်းလႆႈႁပ်ႉၶူးတီႈၸၼ်ႉၸွမ်ယဝ်ႉၼၼ်ႉ ပႃး 750 ၵေႃႉ။ ၵူၼ်းၸိူဝ်းလႆႈႁပ်ႉၶူးယဝ်ႉၼၼ်ႉ တေပၼ်ၶဝ်သိုပ်ႇၶိုၼ်ႈ ပၢင်ၾိုၵ်းၽွၼ်ႉပဵၼ်မေႃသွၼ်သေ တေတႅင်ႇတင်ႈပဵၼ်မေႃသွၼ်ၸၼ်ႉဢွၼ်/ ၸၼ်ႉငဝ်ႈ (ၸၼ်ႉမူႇလ)-ၼႆယဝ်ႉ။ တၢင်းၼမ်မေႃသွၼ်လိၵ်ႈၸၢဝ်းၶိူဝ်း ၸိူဝ်းလႆႈႁပ်ႉငိုၼ်းလိူၼ် ၼပ်ႉၸွမ်းဝၼ်း ပၼ်ၸွမ်းလိူၼ် ဢၼ်တႅင်ႇတင်ႈတႃႇ ပီၵၢၼ်ႁဵၼ်း 2017-2018 ၼၼ်ႉ- မိူင်းတႆး 675 ၵေႃႉ၊ မိူင်းၶၢင် 181 ၵေႃႉ၊ မိူင်းယၢင်းလႅင် 58 ၵေႃႉ၊ မိူင်းယၢင်းၽိူၵ်ႇ 545 ၵေႃႉ၊ မိူင်းၶျၢင်း 499 ၵေႃႉ၊ မိူင်းမွၼ်း 463 ၵေႃႉ၊ မိူင်းရၶႅင်ႇ 150 ၵေႃႉ၊ တိူင်းၸႄႈၵႅင်း 204 ၵေႃႉ၊ တိူင်းတၼၢဝ်းသီ 148 ၵေႃႉ၊ တိူင်းပႃႇၵိူဝ် 368 ၵေႃႉ၊ တိူင်းမၵူၺ်း 334 ၵေႃႉ၊ တိူင်းမၼ်းတလေး (ဝဵင်းလိူဝ်ႇ) 84 ၵေႃႉ၊ တိူင်းတႃႈၵုင်ႈ 178 ၵေႃႉ၊ တိူင်းၼမ်ႉၵဵဝ် 1,267 ၵေႃႉ- ဝႅပ်ႊသၢႆႊ သႅၼ်ပၢႆး ဢွၵ်ႇၶၢဝ်ႇၵႂႃႇၼင်ႇၼႆ။

['ပၢႆးပိင်ႇၺႃႇ']

2018-01-10T08:45:34

https://shannews.org/archives/1838

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 10/01/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 41.98 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1355 ပျႃး၊ ငိုၼ်းၶႄႇ 1 ယႅၼ်ႉ = 207.09 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 10/01/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 09/01/2018 ငိုၼ်းထႆး 1 ဝၢတ်ႇ = 42.1 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1355 ပျႃး၊ ငိုၼ်းၶႄႇ 1 ယႅၼ်ႉ = 208.82 ပျႃး။

['ၵၢၼ်မၢၵ်ႈမီး']

2018-01-10T08:39:51

https://shannews.org/archives/1835

ၵူၼ်းမိူင်းယဵပ်ႇၺႃးမၢၵ်ႇတႅၵ်ႇ ၼႂ်းၸႄႈဝဵင်းမိူင်းၵူဝ်း လႆႈမၢတ်ႇၸဵပ်းႁၢဝ်ႈႁႅင်း 5 ၵေႃႉ

ၵူၼ်းမိူင်း ၸႄႈဝဵင်းမိူင်းၵူဝ်း ဢွၼ်ၵၼ်ၵႂႃႇႁႃတႅပ်းၽိုၼ်းၼႆသေ ယဵပ်ႇၺႃးမၢၵ်ႇၾင်လိၼ် ဢၼ်ႁၢင်ႈၵၢင်ဝႆႉၼၼ်ႉ တႅၵ်ႇတိူဝ်ႉသႂ်ႇတူဝ် လႆႈမၢတ်ႇၸဵပ်းႁၢဝ်ႈႁႅင်း 5 ၵေႃႉ တေႃႈလဵဝ် လႆႈသူင်ႇယူတ်းယႃတူဝ်ဝႆႉတီႈ ၼႂ်းမိူင်းၶႄႇ ဝႃႈၼႆ။ ဝၼ်းတီႈ 08/01/2018 ယၢမ်းၵၢင်ဝၼ်း 11 မူင်း ၽူႈၸၢႆးသွင်ၵေႃႉ ၵႂႃႇႁႃတႅပ်းၽိုၼ်း တင်းၼိူဝ်မၢၼ်ႈၸႅတ်ႈ ယၢၼ်ၵႆ ဝဵင်းမိူင်းၵူဝ်း 2 လၵ်း ယဵပ်ႇၺႃးမၢၵ်ႇၾင်လိၼ် ဢၼ်ႁၢင်ႈၵၢင်ဝႆႉၼၼ်ႉ။ ၽူႈၸၢႆး 3 ၵေႃႉ ဢၼ်ယူႇ ႁိမ်းၼၼ်ႉ လႆႈငိၼ်းသဵင်သေ ၶဝ်ႈၵႂႃႇၸွႆႈၶဝ် 2 ၵေႃႉ။ သမ်ႉယဵပ်ႇၺႃးမၢၵ်ႇၾင်လိၼ်ထႅင်ႈၼိုင်ႈလုၵ်ႈ တႅၵ်ႇတိူဝ်ႉ သႂ်ႇၶဝ်ထႅင်ႈ တင်း 5 ၵေႃႉ။ မၢၼ်ႈၸႅတ်ႈၼႆႉ ယူႇၼႂ်းၸႄႈဝဵင်းမိူင်းၵူဝ်း ၸႄႈတွၼ်ႈမူႇၸေႊ ၸိုင်ႈတႆးပွတ်းႁွင်ႇ ဝႃႈၼႆ။ ၵူၼ်းၼႂ်းပိုၼ်ႉတီႈ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ၸႂ်ႈၶႃႈဢေႃႈ ၵူၼ်းမိူင်း 5 ၵေႃႉ ယဵပ်ႇ ၺႃးမၢၵ်ႇၾင်လိၼ် ဢၼ်ႁၢင်ႈၵၢင်ဝႆႉၼၼ်ႉ ပဵၼ်ၽူႈၸၢႆးတင်း 5 ၵေႃႉၶႃႈယဝ်ႉ။ တႃႇ 4 ၵေႃႉတႄႉ ပဵၼ်ၸၢဝ်း ၶိူဝ်းၶၢင်၊ ထႅင်ႈၵေႃႉၼိုင်ႈ သမ်ႉ ပဵၼ်ၸၢဝ်းၶႄႇ။ ၼႂ်းၶဝ် 5 ၵေႃႉၼၼ်ႉ ဢၼ်မၢတ်ႇၸဵပ်းႁၢဝ်ႈႁႅင်းမီးၵေႃႉၼိုင်ႈ။ တေႃႈ လဵဝ်တႄႉ လႆႈသူင်ႇ ယူတ်းယႃတူဝ်ဝႆႉတီႈ ၼႂ်းမိူင်းမၢဝ်း ၸိုင်ႈမိူင်းၶႄႇ” ဝႃႈၼႆ။ ႁွင်ႈၵၢၼ်ၶၢဝ်ႇဢေႇရဝႃႇတီႇ ဢွၵ်ႇဝႆႉဝႃႈ ၵူၼ်းမိူင်း 5 ၵေႃႉ ဢၼ်ယဵပ်ႇၺႃးမၢၵ်ႇၼၼ်ႉ ပဵၼ်ၵူၼ်းၶၢဝ်ႉဢႃယု 50 ပီၶိုၼ်ႈၼိူဝ် ၼႂ်း 5 ၵေႃႉၼၼ်ႉ ၵေႃႉၼိုင်ႈ လႆႈတႅပ်းပႅတ်ႈၶႃ တႄႇဢဝ်ႁူဝ်ၶဝ်ႇလူင်းတႂ်ႈ တင်းသွင်ၶွၼ်။ လိူဝ်ထႅင်ႈ 4 ၵေႃႉတႄႉ လႆႈတိူဝ်ႉၸွမ်းတူဝ် ၸွမ်းပုမ်လႄႈ ၸွမ်းၶႃ ၸဵမ်ၸိူဝ်းၼႆႉ ဝႃႈၼႆ။ မၢၵ်ႇဢၼ်တႅၵ်ႇတိူဝ်ႉသႂ်ႇ ၵူၼ်းမိူင်း 2 လုၵ်ႈၼၼ်ႉ ပဵၼ်မၢၵ်ႇၽႂ် ၸုမ်းလႂ် ႁၢင်ႈၵၢင်ဝႆႉတႄႉ ပႆႇႁူႉ။ တၢင်းပွတ်းတွၼ်ႈ ၼၼ်ႉ ၸုမ်းဢၼ်တူင်ႉၼိုင်ၵႂႃႇမႃးယူႇတႃႇသေ ပဵၼ်သိုၵ်းလူင်ပွင်ၸိုင်ႈမၢၼ်ႈ၊ ၸုမ်းသိုၵ်းၶၢင်၊ ၸုမ်းသိုၵ်းလွႆလႄႈ သိုၵ်းတႆး ၸဵမ်ၸိူဝ်းၼႆႉ ဝႃႈၼႆ။ မိူဝ်ႈပူၼ်ႉမႃး ပီ 2016 လိူၼ်ၼူဝ်ႊဝႅမ်ႊၿိူဝ်ႊ ဝၼ်းတီႈ 20 ၼၼ်ႉ သိုၵ်းလူင်ပွင်ၸိုင်ႈမၢၼ်ႈတင်း ၸုမ်းဢူၺ်းလီပွတ်း ႁွင်ႇ လႆႈပဵၼ်ပၢင်တိုၵ်းၵၼ်ႁၢဝ်ႈႁႅင်း မၢၵ်ႇလူင်တူၵ်းသႂ်ႇ ႁိူၼ်းၵူၼ်းမိူင်း ၼႂ်းၸႄႈဝဵင်းမိူင်းၵူဝ်းၵမ်ႈၽွင်ႈသေ လႆႈလူႉ လႅဝ်တင်းၼမ်လၢႆလႄႈ ၵူၼ်းမိူင်း ၼပ်ႉႁူဝ်ႁဵင် လႆႈဢွၼ်ၵၼ်ပၢႆႈၽေးသိုၵ်းၶဝ်ႈမိူင်းၶႄႇ ဝႃႈၼႆ။

['ၵူႈလွင်ႈလွင်ႈ']

2018-01-10T08:30:13

https://shannews.org/archives/1831

ပၢင်သွၼ်တၢင်းၵႃႈ ၼူၵ်ႉတူဝ်း ၸတ်းႁဵတ်းတီႈ တႃႈၶီႈလဵၵ်း ပွၵ်ႈၵမ်းႁႅၵ်ႈ

ၸုမ်းၵူၼ်းၼုမ်ႇတႆး ၸတ်းႁဵတ်း ပၢင်သွၼ်တၢင်ၵႃႈ ၾိင်ႈငႄႈ ၼူၵ်ႉတူဝ်း တီႈၸႄႈဝဵင်းတႃႈၶီႈလဵၵ်းပွၵ်ႈၵမ်းႁႅၵ်ႈ ၾိုၵ်းၽွၼ်ႉပၼ် ၵူၼ်းၼုမ်ႇတႆး ယိူင်းဢၢၼ်းႁႂ်ႈ ပေႃးသိုပ်ႇတႅၼ်းၵႂႃႇၼႃႈသေ ဢမ်ႇၵႃး ႁၵ်ႉသႃပႂ်ႉပႃးၾိင်ႈငႄႈ မုၼ်းလႅင်းၶိုၼ်ႈယႂ်ႇၵႂႃႇ ဝႃႈၼႆ။ တႄႇဢဝ် ဝၼ်းတီႈ 09/01/2018 ယၢမ်းႁူဝ်ၶမ်ႈ 6:30 မူင်း ထိုင် 8:30 မူင်း သင်ၶၸဝ်ႈ ၽူႈၵွၼ်းဝတ်ႉႁွင်ႈလိုၵ်ႉ၊ ၽူႈၵွၼ်းပွၵ်ႉလႄႈ ၸုမ်းၵူၼ်းၼုမ်ႇတႆး TYO ႁူမ်ႈၵၼ်သေ ဢွၼ်ႁူဝ်ၼမ်းၼႃႈၸတ်းႁဵတ်း ပၢင်သွၼ်ၾိင်ႈငႄႈ တၢင်းၵႃႈ ၼူၵ်ႉတူဝ်း ပၼ်ၵူၼ်းၼုမ်ႇတႆး တီႈဝတ်ႉဝိႁၢရ်လူင် (ၵျွင်းလူင်) ႁွင်ႈလိုၵ်ႉ ၸႄႈဝဵင်းတႃႈၶီႈလဵၵ်း ၸိုင်ႈတႆးပွတ်း ဢွၵ်ႇ။ တင်းမူတ်း ၽူႈၶဝ်ႈႁူမ်ႈလဵပ်ႈႁဵၼ်း မီးႁိမ်း 50 ဝႃႈၼႆ။ ၸၢႆးဝၼ်း ၶူးပူင်သွၼ်လၢႆးႁႆႇၵွင်မွင်း လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ဢၼ်ႁဝ်းၶႃႈ ၸတ်းႁဵတ်းပၢင်ၾိုၵ်းၽွၼ်ႉ ပၼ်ၵူၼ်းၼုမ်ႇတႆးၼႆႉ ၼင်ႇႁိုဝ် ၵူၼ်းၼုမ်ႇတႆးႁဝ်း တေႁၵ်ႉသႃပႂ်ႉပႃးၵႂႃႇထႅင်ႈတၢင်းၼႃႈ၊ သင်ဝႃႈ ႁဝ်းၶႃႈ ဢမ်ႇ ၾိုၵ်းဝႆႉ သွၼ်ဝႆႉၸိုင် ဝၼ်းၼိုင်ႈမႃး ၵူဝ်ၾိင်ႈငႄႈႁိတ်ႈႁွႆးႁဝ်းၸိူဝ်းၼႆႉ ဝွတ်ႈဝၢႆးႁၢႆၵႂႃႇ။ ထႅင်ႈလွင်ႈၼိုင်ႈၵေႃႈ ၼင်ႇ ႁိုဝ်ၵူၼ်း ၼုမ်ႇတႆး ႁဝ်း ပေႃးတေၶဝ်ႈႁႃဢွၵ်ႇၵၼ် မိုတ်ႈၵိုဝ်းၵၼ် ၸဵမ်ၸိူဝ်းၼႆႉ။ ပၢင်သွၼ်ၼႆႉ ၵမ်းၼႆႉ ပဵၼ်ပွၵ်ႈ ၵမ်းႁႅၵ်ႈ” ဝႃႈၼႆ။ ၼႂ်းပၢင်သွၼ်ၾိင်ႈငႄႈၼူၵ်ႉတူဝ်းၼႆႉ ပူင်သွၼ်ပၼ် တၢင်းၵႃႈယိူင်း/ တၢင်းၵႃႈၸိူင်း ၾိင်ႈငႄႈတႆးသေဢမ်ႇၵႃး၊ ပူင်သွၼ်ပႃးထႅင်ႈ လၢႆးၵႃႈၼူၵ်ႉ၊ လၢႆးႁႆႇၵွင်မွင်း ၸိူဝ်းၼႆႉ။ ၶူးပူင်သွၼ်ပၼ်သမ်ႉ မေႃသွၼ်ၼၢင်းၶႆႇသႅင်၊ မေႃသွၼ် ၸၢႆးဝၼ်း လႄႈ ဢိၵ်ႇထႅင်ႈလၢႆလၢႆၵေႃႉ ဝႃႈၼႆ။

['ၵူႈလွင်ႈလွင်ႈ']

2018-01-10T06:54:35

https://shannews.org/archives/1828

ငဝ်းႁၢင်ႈသဵင်ၸုမ်းၶၢဝ်ႇၽူႈတွႆႇႁွၵ်ႈ၊ ၵူႈဝၼ်းဢၢင်းၵၢၼ်း၊ 2018/01/09၊ BNI/SHAN TV Program

ငဝ်းႁၢင်ႈသဵင်ၸုမ်းၶၢဝ်ႇၽူႈတွႆႇႁွၵ်ႈ၊ ၵူႈဝၼ်းဢၢင်းၵၢၼ်း၊ 2018/01/09၊ BNI/SHAN TV Program

['Uncategorized']

2018-01-09T13:13:55

https://shannews.org/archives/1822

ပျီႇတူႉၸိတ်ႉမၢၼ်ႈပၢင်ႇ ႁၢမ်ႈၵူၼ်းမိူင်းၵႅတ်ႈ လိူၵ်ႈတင်ႈၽူႈၵွၼ်းဢိူင်ႇၵေႃႉမႂ်ႇ

ၵူၼ်းမိူင်း ၼႂ်းဢိူင်ႇမိူင်းၵႅတ်ႈ ၸႄႈဝဵင်းလႃႈသဵဝ်ႈၸိုင်ႈတႆး ပွတ်းႁွင်ႇ ၸတ်းပၢင် လိူၵ်ႈၽူႈၵွၼ်းဢိူင်ႇၵေႃႉမႂ်ႇ၊ ပျီႇတူႉၸိတ်ႉမၢၼ်ႈပၢင်ႇ ႁၢမ်ႈတပ်ႉဢမ်ႇပၼ်ၵူၼ်းမိူင်း လိူၵ်ႈၽူႈၵွၼ်းဢိူင်ႇၵေႃႉမႂ်ႇ ႁႂ်ႈဢဝ်ၽူႈၵွၼ်းဢိူင်ႇၵေႃႉ ၵဝ်ႇသိုပ်ႇပဵၼ် ၽူႈၵွၼ်း ဢိူင်ႇၵႂႃႇထႅင်ႈ ဝႃႈၼႆ။ ဝၼ်းတီႈ 06/01/2018 ၵူၼ်းမိူင်း ၼႂ်းဢိူင်ႇမိူင်းၵႅတ်ႈ ၸတ်းပၢင်လိူၵ်ႈၽူႈၵွၼ်းဢိူင်ႇၵေႃႉမႂ်ႇ။ တႃႇလႅၵ်ႈၽူႈၵွၼ်း ဢိူင်ႇၵေႃႉၵဝ်ႇ ၸွမ်းၼင်ႇလူင်ပွင်ၸိုင်ႈပိုၼ်ၽၢဝ်ႇ။ ယူႇတီႈပျီႇတူႉၸိတ်ႉမၢၼ်ႈပၢင်ႇ ဢမ်ႇပၼ်လိူၵ်ႈၵေႃႉမႂ်ႇ ၶိုၼ်ႈ ပုတ်ႈသေ ၸၢႆးထုၼ်ႈယီႈ ႁႂ်ႈပဵၼ်ၽူႈၵွၼ်းဢိူင်ႇၵႂႃႇထႅင်ႈ။ ပျီႇတူႉၸိတ်ႉမၢၼ်ႈပၢင်ႇဢၼ်မႃးႁၢမ်ႈႁႄႉၵူၼ်းဝၢၼ်ႈၼႆႉ ပဵၼ်ပၢႆးမိူင်းၸၢႆးထုၼ်းလႄႈ ၵႅမ်ပၢႆးမိူင်း လုင်းၶမ်းလူင် ၼွင်ဢေႃႈ။ သင်ဝႃႈ ၵူၼ်းမိူင်းပွင်ႇၶၢဝ်ႇဢမ်ႇၼၼ် ၶၢဝ်ႇႁူဝ်ႈဢွၵ်ႇၼွၵ်ႈၸိုင် တေတီႉၺွပ်းပေႃႉထုပ်ႉ ပၼ်တၢမ်ႇ ၼႆလူးၵွၼ်ႇ ဝႃႈၼႆ။ ၵူၼ်းမိူင်းၵႅတ်ႈ ဢၼ်ဢမ်ႇၶႂ်ႈဢွၵ်ႇၸိုဝ်ႈ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃ” ႁဝ်းဢမ်ႇလႆႈၸႂ် ၵူၼ်းလူင်ၵေႃႉၼႆႉ ယွၼ်ႉပိူဝ်ႈ မၼ်းဢမ်ႇၸွႆႈၵၢၼ်ဝၢၼ်ႈၵၢၼ်သူၼ် ဢမ်ႇႁဵတ်းပၼ်လွင်ႈၽဵင်ႇပဵင်းပၼ်ၵူၼ်းဝၢၼ်ႈ။ ဢမ်ႇယူႇၾၢႆႇၵူၼ်း ဝၢၼ်ႈသေပွၵ်ႈ။ ယၢမ်းလဵဝ် လူင်ပွင်ၸိုင်ႈၵေႃႈ ပိုၼ်ၽၢဝ်ႇႁႂ်ႈၵူၼ်းဝၢၼ်ႈလိူၵ်ႈၵၢင်ႉၵႄႇဝၢၼ်ႈၼႆလႄႈ ႁဝ်းၶႃႈၵေႃႈ လိူၵ်ႈတင်ႈမႂ်ႇ။ ပျီႇတူႉၸိတ်ႉသမ်ႉမႃးႁၢမ်ႈႁဝ်းၶႃႈ။ ဢၼ်ပျီႇတူႉၸိတ်ႉမၢၼ်ႈပၢင်ႇ ႁဵတ်းဢမ်ႇတြႃးၼိူဝ်ၵူၼ်းဝၢၼ်ႈၼႆႉ ၶႂ်ႈႁႂ်ႈလူင်ပွင်ၸိုင်ႈလႄႈ ပီႈၼွင်ႉၵူၼ်းမိူင်းတႆး ႁူႉၸွမ်း” ဝႃႈၼႆ။ ၸၢႆးထုၼ်းယီႈၼႆႉ ပဵၼ်ၵူၼ်းၸႃတိပၢင်လူင် ၵႂႃႇၶိုၼ်ႈၶူၺ် တီႈဢိူင်ႇမိူင်းၵႅတ်ႈသေ ၶိုၼ်ႈပဵၼ်ၽူႈၵွၼ်းဢိူင်ႇမိူင်းၵႅတ်ႈ မီးမႃး ၶၢဝ်းတၢင်း 3 ပီ ယဝ်ႉ ဝႃႈၼႆ။ လူင်ပွင်ၸိုင်ႈ NLD ပိုၼ်ၽၢဝ်ႇႁႂ်ႈၵူၼ်းမိူင်း လိူၵ်ႈတင်ႈၵၢင်ႉၵႄႇဝၢၼ်ႈဢိူင်ႇမႂ်ႇၸဵမ်မိူဝ်ႈ ႁၢင်လိူၼ် ဢွၵ်ႊထူဝ်ႊၿိူဝ်ႊ ပီၵၢႆ။ ၼႂ်းပၵ်းပိူင်မႂ်ႇတွၼ်ႈတႃႇၽူႈၵွၼ်းဝၢၼ်ႈဢိူင်ႇမႂ်ႇၼၼ်ႉ မီးဝႆႉ 11 ၶေႃႈ ၶေႃႈလိုၼ်းသုတ်းပႃးဝႆႉဝႃႈ “ ၵၢင်ႉၵႄႇၽူႈၵွၼ်းဢိူင်ႇၸိူဝ်းၼၼ်ႉ တေဢမ်ႇလႆႈပဵၼ်ၽူႈၶဝ်ႈၸုမ်း(ႁိုဝ်) ၽူႈၵဵဝ်ႇၶွင်ႈၸုမ်းယိပ်းၵွင်ႈၵၢင်ႇၸုမ်းလႂ်” ။

['ၵူႈလွင်ႈလွင်ႈ']

2018-01-09T08:52:11

https://shannews.org/archives/1819

ၽူႈတႅၼ်းသၽႃးၵူၼ်းမိူင်း တၢင်ႉယၢၼ်း တႅမ်ႈလိၵ်ႈၸူး လုမ်းၽွင်းငမ်းၵူႈလွင်ႈလွင်ႈ ႁႂ်ႈႁၢမ်ႈႁႄႉပၼ် လွင်ႈပၢင်တေႃႇလွင်း

ပီႈၼွင်ႉၵူၼ်းမိူင်းတၢင်ႉယၢၼ်း ဢမ်ႇလႆႈၸႂ် ပၢင်လွင်းဢၼ်ၸတ်းႁဵတ်းတီႈထမ်ႈၵျွၵ်ႉၵူႇ ဝဵင်းတၢင်ႉယၢၼ်း ၸိုင်ႈတႆး ပွတ်းႁွင်ႇ။ ၽူႈတႅၼ်းသၽႃးၵူၼ်းမိူင်း ၸႄႈဝဵင်းတၢင်ႉယၢၼ်းသေ တႅမ်ႈလိၵ်ႈသူင်ႇၸူးၽူႈၵွၼ်းၸႄႈဝဵင်းလႄႈ ၵူႈႁွင်ႈၵၢၼ် ႁႂ်ႈၸွႆႈၵႄႈလိတ်ႈပၼ် ၵၢၼ်တေႃႇလွင်း ဢၼ်ၸတ်းႁဵတ်းၼႂ်းပၢင်ပွႆး တီႈထမ်ႈၵျွၵ်ႉၵူႇ ႁိမ်းတၢင်ႉယၢၼ်း ၼၼ်ႉ ဝႃႈၼႆ။ ဝၼ်းတီႈ 08/01/2018 ၽူႈတႅၼ်းသၽႃးၵူၼ်းမိူင်း ၸၢႆးဢွင်ႇပုၼ်ႉ ၸႄႈဝဵင်းတၢင်ႉယၢၼ်း လႆႈတႅမ်ႈလိၵ်ႈၸူး လုမ်း ၽွင်းငမ်းၵူႈလွင်ႈလွင်ႈ၊ ၽူႈၵွၼ်းၸႄႈဝဵင်း၊ ပလိၵ်ႈၸႄႈဝဵင်းလႄႈ ႁူင်းပလိၵ်ႈမၢၼ်ႈ ႁႂ်ႈႁၢမ်ႈႁႄႉပၢင်တေႃႇလွင်း တီႈထမ်ႈၵျွၵ်ႉၵူႇ ဢၼ်မီးတၢင်းၾၢႆႇတူၵ်းဝဵင်းတၢင်ႉယၢၼ်း ယၢၼ်ၵႆ 3 လၵ်း။ ၸၢႆးဢွင်ႇပုၼ်ႉ ၽူႈတႅၼ်းသၽႃးၵူၼ်းမိူင်း ၸႄႈဝဵင်းတၢင်ႉယၢၼ်း လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ၵူၼ်းၼႂ်း ပိုၼ်ႉတီႈ ပွင်ႇၶၢဝ်ႇၸူးႁဝ်းၶႃႈသေ မိူဝ်ႈဝၼ်းတီႈ 6 ၼၼ်ႉႁဝ်းၶႃႈ လႆႈၵပ်းၾူၼ်းၸူး ၽူႈမီးပုၼ်ႈၽွၼ်းၶဝ် ႁႂ်ႈလူင်း ၵူတ်ႇထတ်းႁၢမ်ႈႁႄႉပၼ် ပၢင်လွင်းၼႆႉ မၼ်းဢမ်ႇလႆႈၶႂၢင်ႉ/ဢၼုၺၢတ်ႈပဵၼ်တၢင်းၵၢၼ်။ ထိုင်မႃး ဝၼ်းတီႈ 7 ပၢင်တေႃႇလွင်းတီႈၼၼ်ႈၼၼ်ႉ သမ်ႉတိုၵ်ႉ မီးယူႇ လႄႈ ထိုင်မႃး ဝၼ်းတီႈ 8 ႁဝ်းၸင်ႇဢွၵ်ႇလိၵ်ႈ ၸူးထိုင် တီႈၽူႈမီးပုၼ်ႈၽွၼ်း ႁႂ်ႈၵူတ်ႇထတ်း ဢဝ်လိူင်ႈပၼ်” ဝႃႈၼႆ။ တီႈထမ်ႈၵျွၵ်ႉၵူႇၼၼ်ႉ လႆႈၾႆးၾႃႉလူင်ပွင်ၸိုင်ႈပၼ်ၼႆသေ ၸင်ႇလႆႈၸတ်းႁဵတ်းပၢင်ပွႆး ႁူမ်ၸူမ်း။ ၵူၺ်းၵႃႈ ၼႂ်းပၢင်ပွႆးၼၼ်ႉ သမ်ႉမီးပႃး ပၢင်တေႃႇလွင်း မိူၼ်ၼင်ႇ မၢၵ်ႇတူၵ်းၶိုၼ်ႈလႆ (မၢၵ်ႇၵိင်ႈလွႆ)၊ လေးၵွင်ႇၵျိၼ်ႇ ၸိူဝ်းၼႆႉ။ ၵူၼ်းၼႂ်းပိုၼ်ႉတီႈၸႄႈဝဵင်းတၢင်ႉယၢၼ်း လၢတ်ႈဝႃႈ “ပၢင်ပွႆးၼႆႉ တႄႇႁဵတ်းမႃး ဝၼ်းတီႈ 06/01/2018 မီးၵူၼ်းမႃး တေႃႇလွင်း ၵိုၼ်းၵူႈၶမ်ႈ။ ၵူၺ်းၵႃႈ ၵူၼ်းမႃးလဵၼ်ႈၵၢၼ်တေႃႇလွင်းသမ်ႉ ၵမ်ႈၼမ် ပဵၼ်ၵူၼ်း ႁဵတ်းႁႆႈႁဵတ်းသူၼ် ႁႃ ၸဝ်ႉၵိၼ်ၶမ်ႈ ႁဵတ်းႁႂ်ႈၶီႈလၵ်ႉၵူၼ်းၸူၼ်ၼမ်။ လွင်ႈတိုဝ်းၵမ်လူႉ။ ယွၼ်ႉပိူဝ်ႈပၢင်တေႃႇလွင်းၼႆႉသေ တုမ်ႉတိူဝ်ႉ ထိုင်ပႃး ၼႃႈႁိူၼ်းတႃယေးလႄႈ တုမ်ႉတိူဝ်ႉၵၢၼ်ပၢႆးမၢၵ်ႈမီး ၸဵမ်ၸိူဝ်းၼႆႉ ဝႃႈၼႆ။

['ၵူႈလွင်ႈလွင်ႈ']

2018-01-09T08:46:48

https://shannews.org/archives/1814

တပ်ႉသိုၵ်းယၢင်းၽိူၵ်ႇပၢင်ၵုမ်ၶိုၵ်ႉၶၵ်ႉ ထတ်းသၢင်ၵၢၼ်ၵိုတ်းယိုဝ်းတူဝ်ႈမိူင်း NCA ၸီႉၸမ်ႈလူင်ပွင်ၸိုင်ႈ ဢမ်ႇပႆၸွမ်းႁွႆး

ၽွင်းႁူဝ်လိူၼ်ၵျႅၼ်ႊၼိဝ်ႊရီႊၼႆႉ တပ်ႉသိုၵ်းယၢင်း ပႃႈတႂ်ႈႁူမ်ႈတုမ်ၸိူဝ်ႉၸၢတ်ႈယၢင်းၽိူၵ်ႇ (KNU) ႁွင်ႉပၢင်ၵုမ်ၶိုၵ်ႉၶၵ်ႉ၊ ထတ်းသၢင်လၢႆးႁဵတ်းလၢႆးသၢင်ႈ လူင်ပွင်ၸိုင်ႈ ၸွင်ႇၵႂႃႇၸွမ်းၶၵ်ႉၵၢၼ် NCA ။ ၾၢႆႇၼိုင်ႈၵေႃႈ တေမီးပၢင်ၵုမ် PPST ဢုပ်ႇဢူဝ်းထတ်းသၢင်လွင်ႈၼႆႉ။ ဝၢႆးသေၽူႈၼမ်းၾၢႆႇသိုၵ်း တပ်ႉသိုၵ်းယၢင်းၽိူၵ်ႇ KNLA ပႃႈတႂ်ႈႁူမ်ႈတုမ်ၸိူဝ်ႉၸၢတ်ႈယၢင်းၽိူၵ်ႇ (KNU) ႁဵတ်းပၢင်ၵုမ်ၶိုၵ်ႉၶၵ်ႉ ပူၼ်ႉမႃးမိူဝ်ႈဝၼ်းတီႈ 05/01/2018 ယဝ်ႉ ဝၢႆးမႃးမီးၶၢဝ်ႇလိုဝ်း၊ မီးၶၢဝ်ႇၼႂ်း Social Media ဢွၵ်ႇမႃးဝႃႈ ႁူမ်ႈတုမ်ၸိူဝ်ႉၸၢတ်ႈယၢင်းၽိူၵ်ႇ (KNU) ဢၼ်မီးတပ်ႉသိုၵ်း KNLA ႁဵတ်းပၢင်ၵုမ်ၵၼ်သေ လႆႈၶေႃႈတႅပ်းတတ်းဢွၵ်ႇမႃးဝႃႈ KNU ထွၼ်တူဝ်ဢွၵ်ႇၼႂ်း ၵၢၼ်ၵိုတ်းယိုဝ်းတူဝ်ႈမိူင်း NCA ဢၼ်လူင်းလၢႆးမိုဝ်းဝႆႉ၊ ၵွပ်ႈႁၼ်ဝႃႈ လၢႆးၵႂႃႇ NCA ဢမ်ႇထုၵ်ႇမႅၼ်ႈ- ၼႆယဝ်ႉ။ ၵဵဝ်ႇၵပ်းလွင်ႈၼႆႉ ၽူႈၶၢၼ်ပၢၵ်ႇၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ၸဝ်ႈသိုၵ်းလူင် ၸၢႆးငိုၼ်း လၢတ်ႈဝႃႈ- “မၼ်းပဵၼ်ၶၢဝ်ႇလိုဝ်းၵူၺ်း၊ မၼ်းပႆႇၸႂ်ႈတၢင်းၵၼ်။ ပေႃးဝႃႈတေထွၼ်တူဝ်ဢွၵ်ႇ တႄႉတႄႉ မၼ်းတေမီးလိၵ်ႈၶေႃႈပိုၼ်ၽၢဝ်ႇ (Statement) ဢွၵ်ႇမႃး။ ၽွင်းယၢမ်းမိူဝ်ႈလဵဝ် ဢၼ်ဝႃႈထွၼ်ဢွၵ်ႇဢၼ်ဝႃႈၼၼ်ႉ ယင်းပႆႇပဵၼ်လႆႈ။ ၵွပ်ႈပိူဝ်ႈဝႃႈ ပႃႈတႂ်ႈ KNU မီးထႅင်ႈ KNLA, KNDO ။ လႆႈႁူႉဝႃႈ ငဝ်းလၢႆး NCA မိူဝ်ႈလဵဝ်ၼႆႉ လၢႆးလူင်ပွင်ၸိုင်ႈၶဝ်ႁဵတ်းၼႆႉ မၼ်းပႆႇပေႃးမႅၼ်ႈတၢင်းမၼ်း၊ မၼ်းဢမ်ႇၵႂႃႇၸွမ်းႁွႆး NCA ယဝ်ႉၼႆသေ ၾၢႆႇတပ်ႉသိုၵ်းယၢင်းၶဝ် ႁဵတ်းပၢင်ၵုမ်ၶိုၼ်းမႄးထတ်းသၢင် NCA ၵူၺ်း”-ဝႃႈၼႆ။ သိုပ်ႇလၢတ်ႈဝႃႈ- “ၾၢႆႇယၢင်းၶဝ်ဝႃႈ ပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင် ပွၵ်ႈၵမ်း 3 ၵေႃႈလီလိူၼ်ႈၶၢႆႉယူႇ၊ ၵွပ်ႈပိူဝ်ႈဝႃႈၼႂ်းၵႄႈၼႆႉ တပ်ႉမတေႃႇသိုၵ်းမၢၼ်ႈ တင်းတပ်ႉသိုၵ်းယၢင်းၵေႃႈ လူဝ်ႇၶိုၼ်းဢုပ်ႇဢူဝ်းငူပ်ႉငီႉၵၼ်၊ ၵွပ်ႈပိူဝ်ႈဝႃႈတၢင်းႁၼ်ထိုင် သွင်ၾၢႆႇမၼ်းပိူင်ႈၵၼ်ႁႅင်း။ ပေႃးတူၺ်းငဝ်းလၢႆးမိူဝ်ႈလဵဝ် ႁႂ်ႈပေႃးၵိုင်ႉၵၢင်ႉ ပုတ်းၶၢတ်ႇသေ တေထွၼ်တူဝ်ဢွၵ်ႇၼၼ်ႉ မၼ်းပႆႇပဵၼ်လႆႈ”- လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈ ၼင်ႇၼႆ။ ၾၢႆႇၼိုင်ႈတၢင်းၼိုင်ႈ ထႅင်ႈ 2-3 ဝၼ်းၼႆႉ တေမီးပၢင်ၵုမ်ၶိုၵ်ႉၶၵ်ႉ ၸုမ်းၽူႈၼမ်းၼႂ်း ၸုမ်းႁူမ်ႈသၢင်ႈၶၵ်ႉၵၢၼ် ငမ်းယဵၼ် (PPST) ၶွင်ၸုမ်းၸၢဝ်းၶိူဝ်း EAOs 8 ၸုမ်း ၸိူဝ်းလူင်းလၢႆးမိုဝ်း NCA ဝႆႉ၊ လိူင်ႈၸိူဝ်းၼႆႉ တေၶိုၼ်းမႄးဢုပ်ႇဢူဝ်းၵၼ်ယူႇ၊ ၵဵဝ်ႇၵပ်းၵၢၼ်ငမ်းယဵၼ်ၼႆႉ မၼ်းၽိတ်းပိူင်ႈၵႂႃႇတီႈလႂ်၊ ၸွင်ႇမၼ်းၵႂႃႇ ၸွမ်းၶၵ်ႉၵၢၼ် NCA ယူႇႁိုဝ်ၸိူဝ်းၼႆႉ တေၶိုၼ်းမႄးဢုပ်ႇဢူဝ်းထတ်းသၢင်ၵၼ်ယူႇ- ၼႆယဝ်ႉ။ ပၢင်ၵုမ်ၾၢႆႇတပ်ႉသိုၵ်းယၢင်း ဢၼ်ၸတ်းမိူဝ်ႈဝၼ်းတီႈ 5 လိူၼ်ၵျႅၼ်ႊၼိဝ်ႊရီႊ 2018 ၼၼ်ႉ မီးၵၢၼ်ထတ်းသၢင်လွင်ႈႁူမ်ႇလူမ်ႈ လွင်ႈ DDR/SSR လႂ်ၸိူဝ်းၼႆႉပႃး-ၼႆယဝ်ႉ။ DDR 1. Disarmament ပူတ်းၶိူင်ႈၵွင်ႈၵၢင်ႇ။ 2.Demobilization ပူတ်းတပ်ႉသိုၵ်း။ 3. Reintegration ပူတ်းၵူၼ်းႁၢပ်ႇၵိုတ်ႉၵၢၼ်ၼႂ်းတပ်ႉသိုၵ်းသေ ၶဝ်ႈႁူမ်ႈႁွမ်းၼႂ်းတပ်ႉမႂ်ႇ ဢၼ်ၵေႃႇတင်ႈမႂ်ႇၶိုၼ်း။ DDR ၼႆႉ ပဵၼ်ဢၼ်ၾၢႆႇတပ်ႉမတေႃႇသိုၵ်းမၢၼ်ႈႁႂ်ႈႁဵတ်းၶႂ်ႈပဵၼ်။ SSR- Security Sector Reform ပဵၼ်ၵၢၼ်လုၵ်ႉတီႈ ၸုမ်းယိပ်းၵွင်ႈၵၢင်ႇသေ လႅၵ်ႈလၢႆႈပဵၼ်မႃး သိုၵ်းပႂ်ႉၸႄႈမိူင်း၊ ဢမ်ႇၼၼ် လႅၵ်ႈလၢႆႈပဵၼ်ပလိၵ်ႈ ၵႅတ်ႇၶႄႁႄႉၵင်ႈဝၢၼ်ႈမိူင်း။ SSR ၼႆႉ ပဵၼ်ဢၼ်ၾၢႆႇၸုမ်းၸၢဝ်းၶိူဝ်းၶႂ်ႈႁဵတ်းၶႂ်ႈပဵၼ်။ ၸုမ်းၸၢဝ်းၶိူဝ်း EAOs ၸိူဝ်းလူင်းလၢႆးမိုဝ်း NCA ဝႆႉ 8 ၸုမ်းမီး ပဵၼ်ၶွင်ႊသီႊဢဝ်ၶိုၼ်းၸိုင်ႈတႆး/တပ်ႉသိုၵ်း ၸိုင်ႈတႆး (RCSS/SSA) ၊ ၸုမ်းပူတ်းပွႆႇၸိူဝ်ႉၸၢတ်ႈပဢူဝ်း (PNLO) ၊ တႅဝ်းႁူမ်ႈၸိူဝ်ႉၸၢတ်ႈၶျၢင်း (CNF) ၊ တႅဝ်းႁူမ်ႈၻီႊမူဝ်ႊၶရႅတ်ႊတိၵ်ႊ လုၵ်ႈႁဵၼ်းမိူင်းမၢၼ်ႈပတ်းပိုၼ်ႉ (ABSDF) ၊ ႁူမ်ႈတုမ်ၸိူဝ်ႉၸၢတ်ႈယၢင်းၽိူၵ်ႇ (KNU) ၊ တပ်ႉသိုၵ်းယၢင်းၵမ်ႉထႅမ်ၻီႊမူဝ်ႊၶရေႊၸီႊ (DKBA) ၊ တပ်ႉသိုၵ်းပူတ်းပွႆႇၸိူဝ်ႉၸၢတ်ႈယၢင်း-ၶွင်ႊသီႊငမ်းယဵၼ် (KNLA-PC) ၊ ပႃႊတီႊပူတ်းပွႆႇၸိူဝ်ႉၸၢတ်ႈရၶႅင်ႇ (ALP) ၸိူဝ်းၼႆႉ။

['ၵၢၼ်မိူင်း']

2018-01-09T08:44:10

https://shannews.org/archives/1812

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 09/01/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 41.67 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1342 ပျႃး၊ ငိုၼ်းၶႄႇ 1 ယႅၼ်ႉ = 206.40 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 09/01/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 08/01/2018 ငိုၼ်းထႆး 1 ဝၢတ်ႇ = 42.1 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1355 ပျႃး၊ ငိုၼ်းၶႄႇ 1 ယႅၼ်ႉ = 208.82 ပျႃး။

['ၵၢၼ်မၢၵ်ႈမီး']

2018-01-09T08:34:43

https://shannews.org/archives/1809

ပလိၵ်ႈထႆးတီႉၺွပ်းလႆႈႁႅင်းၵၢၼ်ယၢၼ်မိူင်း ၽိတ်းမေႃး ၶႃႈႁႅမ်ၵၼ်တၢႆ

ႁႅင်းၵၢၼ်ယၢၼ်မိူင်း ႁွတ်ႈမိူင်းထႆး ၵိၼ်လဝ်ႈၸွမ်းၵၼ်မဝ်းယဝ်ႉ ၽိတ်းမေႃးၵၼ် ထိုင်တီႈပေႃး ႁႅမ်ၵၼ်တၢႆၼၼ်ႉ ၺႃးၸဝ်ႈၼႃႈတီႈထႆး တီႉၺွပ်း။ သိုဝ်ႇၶၢဝ်ႇ Bangkokbiznews ပိုၼ်ၽၢဝ်ႇ မိူဝ်ႈဝၼ်းတီႈ 08/01/2018 ၼၼ်ႉဝႃႈ ၸဝ်ႈၼႃႈတီႈ ပလိၵ်ႈထႆးႁူင်းပလိၵ်ႈပွၵ်ႉၶွင်းလူင် ပထုမ်းထႃးၼီး တီႉၺွပ်းလႆႈၸၢႆးမေႃး ယႃယု 20 ပီ ယွၼ်ႉပိူဝ်ႈၶႃႈႁႅမ်ဢူၺ်းၵေႃႉမၼ်းတၢႆ ။ မိူဝ်ႈဝၼ်းတီႈ 03/01/2018 ၼၼ်ႉၸၢႆးမေႃးလႄႈၸၢႆးမႂ်ႇ ႁႅင်းၵၢၼ်ယၢၼ်မိူင်း ၵိၼ်လဝ်ႈၸွမ်းၵၼ် သေ ၽိတ်းမေႃးၵၼ် ၸၢႆးမႂ်ႇ ဢႃယု 36 ပီ ၺႃးပေႃႉထုပ်ႉ တီႈဢိူင်ႇၶွင်းသီႇ ၸႄႈဝဵင်းၶွင်းလူင်ၸႄႈ တွၼ်ႈပထုမ်းထႃးၼီး သိုပ်ႇၼၼ်ႉသူင်ႇ တူဝ်ၵႂႃႇယူတ်းယႃ ၽိူဝ်ႇထိုင်မႃးမိူဝ်ႈဝၼ်းတီႈ 07/01/ 2018 လႆႈလူႉတၢႆၵႂႃႇ။ ၸၢႆးမေႃး လၢတ်ႈတီႈပလိၵ်ႈဝႃႈ – “ မိူဝ်ႈၽွင်းၵိၼ်လဝ်ႈၸွမ်းၵၼ်ၼၼ်ႉ လႆႈၽိတ်းမေႃၵၼ် ၸႂ်လမ် လႄႈလႆႈဢဝ်မၢၵ်ႇႁူဝ်ရူတ်ႉၶိူင်ႈ(မၢၵ်ႇႁူဝ်ႁႄႉၽေး) ၽတ်ႉသႂ်ႇႁူဝ်ၸၢႆးမႂ်ႇ ” ဝႃႈၼႆ ။ ယၢမ်းလဵဝ်ၸဝ်ႈၼႃႈတီႈပလိၵ်ႈ တီႉၺွပ်းတူဝ်ၸၢႆးမေႃး သူင်ႇႁူင်းပလိၵ်ႈ ပၼ်တူတ်ႈတၢမ်ႇ ၸွမ်းၼင်ႇ ပၵ်းပိူင်မၢႆမီႈၸိုင်ႈမိူင်းမီးၼၼ်ႉဝႃႈၼႆ။ ႁႅင်းၵၢၼ်သွင်ၵေႃႉၼႆႉ ပဵၼ်ၵူၼ်းမိူင်းလႂ်တႄႉတႄႉၼႆတႄႉယင်းပႆႇႁူႉ ။

['ႁႅင်းငၢၼ်းၶၢမ်ႈမိူင်း']

2018-01-09T08:19:03

https://shannews.org/archives/1804

ၾႆးမႆႈႁိူၼ်း ၼႂ်းၵၢတ်ႇတႃႈလေႃႉ ဝဵင်းတႃႈၶီႈလဵၵ်း လူႉသုမ်းမွၵ်ႈ 3 လၢၼ်ႉပျႃး

ၾႆးမႆႈႁိူၼ်း ၼႂ်းၵၢတ်ႇတႃႈလေႃႉ ယွၼ်ႉတႆႈၾႆးတဵၼ်းၽြႃးဝႆႉသေ တႄႇလုၵ်ႉမႆႈၼႂ်းႁွင်ႈၶဵင်ႇၽြႃးမႃး လွင်ႈၵူၼ်း မၢတ်ႇၸဵပ်းလူႉတၢႆတႄႉ ဢမ်ႇမီး လူႉသုမ်းၼပ်ႉႁူဝ်လၢၼ်ႉ။ ဝၼ်းတီႈ 06/01/2018 ယၢမ်းၵၢင်ၼႂ် 10 မူင်း ၾႆးမႆႈႁိူၼ်း ၼၢင်းသူၺ်ႇၵျႃႇ ယူႇၼႂ်းၵၢတ်ႇတႃႈလေႃႉ ပွၵ်ႉတႃႈလေႃႉ ၸႄႈဝဵင်းတႃႈၶီႈလဵၵ်း ၸိုင်ႈတႆးပွတ်းဢွၵ်ႇ ယွၼ်ႉတႆႈၾႆးတဵၼ်းၽြႃးဝႆႉသေ တႄႇလုၵ်ႉမႆႈၼႂ်းႁွင်ႈၽြႃးမႃး ၵူၺ်းၵႃႈ ၵူၼ်းယူႇၸမ်ႁိမ်းႁွမ်းလႄႈ ၸဝ်ႈၼႃႈတီႈၾၢႆႇၶႄၾႆးတၼ်းၸွႆႈၶိုတ်းၶၢဝ်းယၢမ်းလႄႈ ဢမ်ႇတၼ်းမႆႈတင်းမူတ်း တၼ်း မႆႈၸၼ်ႉတင်းၼိူဝ်ၵူၺ်း ဝႃႈၼႆ။ ၵူၼ်းယူႇၸမ်ႁိမ်းႁွမ်းၼၼ်ႉ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ႁိူၼ်းလင်ၼၼ်ႉ ပဵၼ်ႁိူၼ်း 4 ၸၼ်ႉ ၸၼ်ႉတႂ်ႈ သုတ်း ၶၢႆသိူဝ်ႈၶူဝ်း၊ ဢၼ်ၾႆးမႆႈသမ်ႉ ပဵၼ်ၸၼ်ႉ 4 လုၵ်ႉတၢင်းႁွင်ႈဢၼ်မီးၶဵင်ႇၽြႃးၼၼ်ႉမႃး လွင်ႈမၢတ်ႇၸဵပ်း လူႉတၢႆတႄႉ ဢမ်ႇမီးၶႃႈ ၵူၺ်းၵႃႈ ၾႆးတၼ်းလႆႈမႆႈပႃး ၶူဝ်းၶွင် ဢၼ်ၵဵပ်းဝႆႉၼႂ်း ၼၼ်ႉၽွင်ႈယူႇ။ လွင်ႈလူႉသုမ်ႉတႄႉ လႆႈငိၼ်းဝႃႈ မီးမွၵ်ႈ 30 သႅၼ်ပျႃး” ဝႃႈၼႆ။ ၵဵဝ်ႇၵပ်းလွင်ႈၼႆႉသေ ၵူၼ်းႁိမ်းႁွမ်းတင်း ၸဝ်ႈၼႃႈတီႈၾၢႆႇၶႄၾႆး ႁူတ်းၾႆးမွတ်ႇ ယၢမ်း10:30 မူင်းပၢႆ (ၵၢင်ၼႂ်) ဝႃႈၼႆ။ ႁိူၼ်းလင်ၼၼ်ႉ ၸၼ်ႉတႂ်ႈသုတ်းၶၢႆသိူဝ်ႈၶူဝ်းလဵၼ်ႈႁႅင်း၊ သိူဝ်ႈၽႃႈလႄႈ ၽႃႈႁူမ်ႇၶူဝ်းၼွၼ်း။ တေႃႈလဵဝ် ယူႇတီႈၸဝ်ႈၼႃႈတီႈပလိၵ်ႈၸႄႈဝဵင်းတႃႈၶီႈလဵၵ်း လႆႈပိုတ်ႇဢမူႉ/ၶၻီး ဢဝ်လိူင်ႈ ၸဝ်ႈႁိူၼ်းဝႆႉ ၸွမ်းၼင်ႇ ပၵ်းပိူင်မၢႆမီႈ ဝၢၼ်ႈမိူင်းမီး ဝႃႈၼႆ။

['ၵူႈလွင်ႈလွင်ႈ']

2018-01-08T11:01:17

https://shannews.org/archives/1800

သိုၵ်းလူင်ပွင်ၸိုင်ႈမၢၼ်ႈ ႁႅၼ်းသိုၵ်းလေႃႇတိုၵ်း RCSS/SSA – လူႉသဵင်ႈၵေႃႉၼိုင်ႈ မၢတ်ႇၵေႃႉၼိုင်ႈ

ႁူဝ်လိူၼ်ၵျႅၼ်ႊၼိဝ်ႊရီႊၼႆႉမႃး သိုၵ်းလူင်ပွင်ၸိုင်ႈမၢၼ်ႈႁႅၼ်းသိုၵ်းၵႂၢတ်ႇလၢင်ႉၼႂ်းပိုၼ်ႉတီႈလႄႈ လေႃႇၺႃး တင်းသိုၵ်း RCSS/SSA ၼႂ်းၸႄႈဝဵင်းမိူင်းပဵင်းတင်း ၼႂ်းၸႄႈဝဵင်းလွႆလႅမ် သွင်ၾၢႆႇလႆႈပဵၼ်ပၢင်တိုၵ်းၵၼ် မီးၵူၼ်းတၢႆ ၵေႃႉၼိုင်ႈ မၢတ်ႇၵေႃႉၼိုင်ႈ ဝႃႈၼႆ။ ဝၼ်းတီႈ 06/01/2018 ယၢမ်းၵၢင်ၼႂ် 5:30 မူင်း သိုၵ်းမၢၼ်ႈ တပ်ႉၵွင် ၶလရ 43 တင်း ၶမရ 528 ႁူမ်ႈၵၼ် ၶဝ်ႈ ယိုဝ်း တပ်ႉသိုၵ်းၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး RCSS/SSA ဢၼ်တူင်ႉၼိုင် ၼႂ်းၸႄႈဝဵင်းမိူင်းပဵင်း သွင်ၾၢႆႇလႆႈပဵၼ်ပၢင်တိုၵ်း ႁိမ်းဝၢၼ်ႈၼႃးယၢင်း ဢိူင်ႇမိူင်းၶႅင် ၵမ်းၼိုင်ႈ။ ထိုင်မႃး ယၢမ်း 11 မူင်းၵၢင်ဝၼ်း သမ်ႉ သိုၵ်းမၢၼ်ႈၶဝ်ႈယိုဝ်း RCSS/SSA ထႅင်ႈ ၼႂ်းၵႄႈၵၢင် ဝၢၼ်ႈပဵင်းသၢင်းတင်း ဝၢၼ်ႈလွၼ်းၵႅဝ်ႈ ဢိူင်ႇမိူင်းပူးလူင် ၸႄႈဝဵင်းမိူင်းပဵင်း ၸႄႈတွၼ်ႈမိူင်းသၢတ်ႇ ၸိုင်ႈတႆးပွတ်းဢွၵ်ႇၶူင်း ဝႃႈၼႆ။ ႁွင်ႈၵၢၼ်ပိုၼ်ၽၢဝ်ႇ ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး ဝႅပ်ႊသၢႆႊ Tai Freedom ဢွၵ်ႇဝႆႉဝႃႈ “ ၼႂ်း ပၢင်တိုၵ်းတင်းသွင်တီႈၼႆႉ သိုၵ်းတႆးဢမ်ႇလႆႈမၢတ်ႇၸဵပ်းလူႉတၢႆ။ ၾၢႆႇသိုၵ်းလူင်ပွင်ၸိုင်ႈမၢၼ်ႈတႄႉ မၢတ်ႇၸဵပ်း 1 ၵေႃႉ သူင်ႇယူတ်းယႃတူဝ်ဝႆႉတီႈ ႁူင်းယႃဝဵင်းမိူင်းပဵင်းဝႆႉ” ဝႃႈၼႆ။ မိူဝ်ႈပူၼ်ႉမႃး ဝၼ်းတီႈ 03/01/2018 တီႈဝၢၼ်ႈလူင်ၶိင် ဢိူင်ႇၼွင်လႅင် ၸႄႈဝဵင်းလွႆလႅမ် ၸိုင်ႈတႆးပွတ်းၸၢၼ်း သိုၵ်းမၢၼ်ႈသွင်တပ်ႉၵွင် ႁူမ်ႈၵၼ် ဢဵၼ်ႁႅင်း 80 ပၢႆ ၶဝ်ႈဝႅတ်ႉလွမ်ႉ ယိုဝ်းသိုၵ်းတႆး RCSS 4 ၵေႃႉ ၽွင်းတိုၵ်ႉ ၼင်ႈၵိၼ်ၶဝ်ႈၵၢင်ဝၼ်းယူႇၼၼ်ႉ လႆႈလူႉတၢႆၵႂႃႇၵေႃႉၼိုင်ႈ ဝႃႈၼႆ။ ဝၢႆးသေ ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး RCSS/SSA လႆႈလူင်းလၢႆးမိုဝ်းၵိုတ်းတိုၵ်း ပတ်းပိုၼ်ႉတူဝ်ႈ မိူင်း NCA မႃးထိုင်ယၢမ်းလဵဝ် သိုၵ်းမၢၼ်ႈပိုတ်ႇပၢင်တိုၵ်းတေႃႇ RCSS/SSA ဢမ်ႇယွမ်း 25 ပွၵ်ႈယဝ်ႉ ဝႃႈၼႆ။

['ၵၢၼ်သိုၵ်း']

2018-01-08T10:29:34

https://shannews.org/archives/1798

ထႆး – လၢဝ်း – မၢၼ်ႈႁူမ်ႈၵၼ်ၾိုၵ်းသွၼ်တႃႇႁူမ်ႈၵၼ်ၵႄႈပၼ်ႁႃၾႆးမႆႈပႃႇ

ၸဝ်ႈၼႃႈတီႈ ၼႂ်းပိုၼ်ႉတီႈလႅၼ်လိၼ် သၢမ်ၸိုင်ႈမိူင်း ထႆး- လၢဝ်း – မၢၼ်ႈ ႁူပ်ႉဢုပ်ႇၵုမ်ၵၼ် တီႈဝဵင်းၵဵင်းသႅၼ် ထုင်ႉသၢမ်ၸဵင်ႇၶမ်း ႁႃးတၢင်း ႁူမ်ႈမိုဝ်းၵၼ်တႃႇၵႄႈလိတ်ႈပၼ်ႁႃၾႆးမႆႈပႃႇ။ ဝၼ်းတီႈ 07/01/2018 တပ်ႉသိုၵ်းၸိုင်ႈထႆး၊ မၢၼ်ႈလႄႈ လၢဝ်းႁူမ်ႈၵၼ်ၸတ်းပၢင်ၾိုၵ်း သွၼ်တႃႇ ႁူမ်ႈၵၼ်ႁႄႉၵင်ႈၽေးၾႆးမႆႈပႃႇ 3 ၽႅၼ်ႇလိၼ် Golden Triangle Fire Volunteer Laos – Myanmar – Thai 2018 မီးၽူႈယႂ်ႇၵူၼ်းလူင်သိုၵ်းလႄႈၵူၼ်းမိူင်းၶဝ်ႈႁူမ်ႈ မွၵ်ႈ 1,000 ၵေႃႉ။ ႁူပ်ႉၵၼ်တီႈလုမ်းၾၢႆႇၽွင်းငမ်း ဝဵင်းၵဵင်းသႅၼ် ၸႄႈတွၼ်ႈၵဵင်းႁၢႆး ၸိုင်ႈထႆး ပွတ်းႁွင်ႇ။ သိုဝ်ႇၶၢဝ်ႇထႆး MaeSaiNews ပိုၼ်ၽၢဝ်ႇဝႃႈ ၼႂ်းပၢင်ၼႆႉမီးၵၢၼ်ယိုၼ်ႈမွပ်ႈ ၶိူင်ႈမႆႉၶူဝ်းတိုဝ်းတႃႇ မွတ်ႇၾႆးပႃႇ၊ တၢင်းၵိၼ်တၢင်းယမ်ႉၸိူဝ်းၼႆႉ လႄႈႁူမ်ႈၵၼ်ပၼ်ႇလႅင်( ပၼ်ႇရူတ်ႉထိပ်ႇ) ၸိူဝ်းၼႆႉ။ ၸွမ်သိုၵ်းလူင် သူႊရသၵ်ႊ ၵၢၼ်ႊၸၼရတ်ႊ ၽွင်းလူင်ၾၢႆႇသၽႃႇဝ သိင်ႇဝႅတ်ႉလွမ်ႉ လၢတ်ႈဝႃႈ “ ၾႆးပႃႇၼႆႉပဵၼ်တူၼ်ႈတေႃႁဵတ်းႁႂ်ႈပႃႇလူတ်းယွမ်း လိူဝ်ၼၼ်ႉယင်းႁဵတ်းႁႂ်ႈ မီးဢၢႆၵွင်ႉဢၢႆၵႂၼ်း ဢၼ်ႁဵတ်းႁႂ်ႈလူမ်းဢမ်ႇၸိုၼ်ႈသႂ် တုမ်ႉတိူဝ်ႉတေႃႇပၢႆးယူႇလီ ၵွပ်ႈၼၼ်လႄႈ ၼင်ႇႁိုဝ်တေၵႄႈ လိတ်ႈပၼ်ႁႃလႆႈတဵမ်ထူၼ်ႈၼၼ်ႉ ၸင်ႇမႃးႁူမ်ႈၵၼ်ၵႄႈပွၵ်ႈၵမ်းၼႆႉ ” ဝႃႈၼႆ။ ဝၼ်းတီႈ 13/06/2017ၼၼ်ႉၵေႃႈ – ၶွမ်ႊမတီႊလႅၼ်လိၼ် TBC မၢၼ်ႈ-ထႆး ၸဝ်ႈသိုၵ်းလူင် ထူင်ႊၶျႆႊ မိုဝ်ႊၼၼ်ႊလႄႈ ၵႅမ်ၸွမ်ႁၢၼ်တၢၼ်းဢူး (သိုၵ်းမၢၼ်ႈ) ဢိၵ်ႇၽူႈမီးပုၼ်ႈၽွၼ်းထႅင်ႈ လၢႆၵေႃႉလႄႈ ၵူၼ်းဝၢၼ်ႈ ၵူၼ်းမိူင်းတင်းသွင်ၾင်ႇ ႁူမ်ႈၵၼ်ၽုၵ်ႇ တူၼ်ႈမႆႉ 2,000 တူၼ်ႈ တီႈဝၢၼ်ႈဝင်ႊလၢဝ်ႊ ၸႄႈဝဵင်းၵဵင်းသႅၼ် ၸႄႈတွၼ်ႈ ၵဵင်းႁၢႆး တင်းတီႈ ဝၢၼ်ႈပုင်းထုၼ် ဝဵင်း တႃႈၶီႈလဵၵ်း ၸိုင်ႈတႆးပွတ်းဢွၵ်ႇ။ ။

['ၵူႈလွင်ႈလွင်ႈ']

2018-01-08T10:26:59

https://shannews.org/archives/1794

ၶွမ်ႊမတီႊလႅၼ်လိၼ် ထႆး – မၢၼ်ႈ ႁူပ်ႉဢုပ်ႇၵၼ် တီႈမႄႈသၢႆ လႆႈၸႂ်တေၵေႃႇတႅၼ်ႈ ႁဵတ်းၾၢႆ ၼိူဝ်မႄႈၼမ်ႉသၢႆ

ၶွမ်ႊမတီႊလႅၼ်လိၼ်ထႆး – မၢၼ်ႈႁူပ်ႉထူပ်းဢုပ်ႇဢူဝ်းၵၼ် တႃႇႁူမ်ႈၵၼ်ၵႄႈလိတ်ႈပၼ်ႁႃ ၼမ်ႉၽွင်းၶၢဝ်းမႆႈ။ ဝၼ်းတီႈ 06/01/2018 ၶွမ်ႊမတီႊလႅၼ်လိၼ်ထႆး – မၢၼ်ႈ ႁူပ်ႉဢုပ်ႇၵၼ်ၵဵဝ်ႇလူၺ်ႈလွင်ႈလႅၼ် လိၼ်လႄႈ တႃႇႁူမ်ႈမိုဝ်းၵၼ်ၵႄႈလိတ်ႈပၼ်ႁႃ မီးၽူႈယႂ်ႇၵူၼ်းလူင်တင်းသွင်ၾၢႆႇလႄႈ ၸဝ်ႈၼႃႈ တီႈၾၢႆႇၵဵဝ်ႇၶွင်ႈၶဝ်ႈႁူမ်ႈမွၵ်ႈ 30 ၵေႃႉ ။ ၸတ်းႁဵတ်း တီႈႁူင်းႁႅမ်းမႄႈၶူင်ၻဵတ်ႉတႃႉ ၿူႊတိၵ်ႊ ၸႄႈဝဵင်းမႄႈသၢႆ ၸႄႈတွၼ်ႈၵဵင်းႁၢႆး ၸိုင်းထႆး။ သိုဝ်ႇၶၢဝ်ႇမႄႈသၢႆ ပိုၼ်ၽၢဝ်ႇဝႃႈ – ၼႂ်းပၢင်ၵုမ်ၼႆႉ ဢုပ်ႇဢူဝ်းၵၼ် လွင်ႈတႃႇၵေႃႇသၢင်ႈၾၢႆ မႆႉသၢင်း တႃႇ ဢဝ်ၼမ်ႉလဵင်ႉၼႃး ၵူၼ်းဝၢၼ်ႈ ၽွင်းၶၢဝ်းႁႅင်ႈ။ ပၢင်ၵုမ်မိူဝ်ႈဝၼ်းတီႈ 06/12/2017 ၼၼ်ႉၵေႃႈ ဢုပ်ႇဢူဝ်းၵၼ်လၢႆလွင်ႈ မိူၼ်ၼင်ႇလွင်ႈႁႅတ်ႉ ၼမ်ႉႁဵတ်းၾၢႆႁူဝ်ၼမ်ႉသၢႆ၊ လွင်ႈႁူမ်ႈၵၼ်ၵႄႈၶႆပၼ်ႁႃ ၵၢၼ်ၵႃႉၶၢႆၵူၼ်း၊ လွင်ႈႁူမ်ႈၵၼ်ၵႄႈလိတ်ႈ ၽဵဝ်ႈမူၺ်ႉယႃႈမဝ်းၵမ်၊ လွင်ႈလၵ်ႉတတ်းမႆႉယႃႉပႃႇထိူၼ်ႇ။ လွင်ႈႁႂ်ႈသိုၵ်းတင်းသွင်ၾၢႆႇ ႁူမ်ႈၵၼ် ၵူတ်ႇထတ်းၸွမ်းသၢပ်ႇၼမ်ႉဢၼ်ၸပ်းလႅၼ်လိၼ် 4 လိူၼ်လႂ်ၼိုင်ႈပွၵ်ႈ၊ လွင်ႈတူင်ႉၼိုင်ၾိင်ႈႁိတ်ႈ ႁွႆး ႁႂ်ႈမီးလွင်ႈၸမ်ၸႂ်ၵၼ်ၼႂ်းၵႄႈၵၢင်သွင်ၸိုင်ႈမိူင်း ပႃးၸဵမ်လွင်ႈၸွမ်းႁႃတူဝ် ၵူၼ်းႁဵတ်းၽိတ်း ဢၼ်ပၢႆႈၶဝ်ႈမိူင်းႁူမ်ႈတုမ် ၸိူဝ်းၼႆႉ။ Photo – Mae Sai News

['ၵူႈလွင်ႈလွင်ႈ']

2018-01-08T10:11:59

https://shannews.org/archives/1787

ၶွင်ႇသီႇဢဝ်ၶိုၼ်းၸိုင်ႈတႆး ဢွၵ်ႇလိၵ်ႈပိုၼ်ၽၢဝ်ႇ လိူၼ်ႈၶၢႆႉပၢင်ဢုပ်ႇဢူဝ်း ၸၼ်ႉၸိူဝ်ႉၸၢတ်ႈတႆး တီႈလၢင်းၶိူဝ်း

ၶွင်ႇသီႇဢဝ်ၶိုၼ်းၸိုင်ႈတႆး RCSS ဢွၵ်ႇလိၵ်ႈပိုၼ်ၽၢဝ်ႇ လိူၼ်ႈၶၢႆႉဝၼ်းႁဵတ်းပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈ ၸၢဝ်းၶိူဝ်းတႆး ဢၼ်တေၸတ်းႁဵတ်းတီႈလၢင်းၶိူဝ်း။ ၸဝ်ႈသိုၵ်းၸၢႆးဢူး ၽူႈၶၢၼ်ပၢၵ်ႇ RCSS/SSA လၢတ်ႈဝႃႈ-“ဢၼ်ႁဝ်းၶႃႈ လႆႈၶၢႆႉဝၼ်းၼႆႉ မိူဝ်ႈႁဝ်းၶႃႈႁဵတ်းပၢင်ႁူပ်ႉထူပ်းၵူၼ်းမိူင်း လၢႆလၢႆတီႈၼၼ်ႉ သိုၵ်းမၢၼ်ႈဢဝ်သိုၵ်း မႃးႁႄႉႁၢမ်ႈ တေဢမ်ႇလႆႈႁဵတ်းပၢင်ႁူပ်ႉထူပ်း ပၢင်ဢုပ်ႇဢူဝ်းတွၼ်ႈၼိုင်ႈ။ ႁဝ်းၶႃႈၽႅၼ်ဝႆႉ တေဢၢၼ်းႁဵတ်းပၢင်ႁူပ်ႉထူပ်းလူင်ႈၼႃႈ ၸၼ်ႉၸိူဝ်ႉၸၢတ်ႈ တီႈတူၼ်ႈတီး ဝၼ်းတီႈ 7-8-9 ၼၼ်ႉၵေႃႈ ဢွၵ်ႇလိၵ်ႈႁႄႉႁၢမ်ႈမႃးဝႃႈ တေဢမ်ႇလႆႈႁဵတ်းတီႈတူၼ်ႈတီး”။ သိုပ်ႇလၢတ်ႈဝႃႈ- “ၸုမ်းၽူႈၼမ်းၼႂ်းႁဝ်းၶႃႈ ၵႂႃႇဢုပ်ႇဢူဝ်းၾၢႆႇလူင်ပွင်ၸိုင်ႈ ၾၢႆႇတပ်ႉသိုၵ်းယူႇၵေႃႈ ၶဝ်ဢမ်ႇပၼ်ၶေႃႈတွပ်ႇသင်မႃး။ ၵွပ်ႈပိူဝ်ႈၸိူင်ႉၼၼ်လႄႈ ႁဝ်းၶႃႈၸင်ႇလႆႈဢွၵ်ႇလိၵ်ႈပိုၼ်ၽၢဝ်ႇ လိူၼ်ႈၶၢႆႉဝၼ်း ဢၼ်ႁဝ်းၶႃႈတေႁဵတ်းတီႈလၢင်းၶိူဝ်း”- လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈ ၼင်ႇၼႆ။ လွင်ႈတၢင်းဢၼ်တေ ၸတ်းႁဵတ်းပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈ ၸၢဝ်းၶိူဝ်းတႆး တီႈဝဵင်းလၢင်းၶိူဝ်း ၸိုင်ႈတႆးပွတ်းၸၢၼ်းၼႆႉ ၵွပ်ႈပိူဝ်ႈၶႂ်ႈလႆႈၶေႃႈၵၢင်ၸႂ်ၵူၼ်းမိူင်းတႆး ၸွမ်းၼင်ႇမီး 4-5 ႁူဝ်ၶေႃႈ ဢၼ်လႆႈဢုပ်ႇၵၼ်ဝႆႉ။ ၼႂ်းႁူဝ်ၶေႃႈဢုပ်ႇဢူဝ်းၸိူဝ်းၼၼ်ႉ တေဢဝ်တၢင်ႇလၢတ်ႈဢုပ်ႇဢူဝ်းႁပ်ႉႁွင်း မၵ်းမၼ်ႈၵၼ် တီႈလၢင်းၶိူဝ်း ပိူဝ်ႈတႃႇဢဝ်ၵႂႃႇတၢင်ႇလၢတ်ႈ တီႈပၢင်ၵုမ်လူင်လွင်ႈငမ်းယဵၼ် မိူင်းႁူမ်ႈတုမ် ႁိုဝ် ပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင် ၵမ်းထူၼ်ႈ 3 ဢၼ်တေၸတ်းႁဵတ်းထႅင်ႈတၢင်းၼႃႈ-ၼႆယဝ်ႉ။ “ပိူၼ်ႈႁႄႉႁၢမ်ႈလႄႈပၢင်ၵုမ်ႁဝ်းဢမ်ႇပဵၼ်ၵူၺ်း၊ ၵၢၼ်မိူင်းလႄႈလွင်ႈႁဵတ်းလွင်ႈသၢင်ႈတႄႉ ၽႂ်တေဢမ်ႇႁႄႉႁၢမ်ႈလႆႈ၊ ၵၢၼ်မိူင်းၵေႃႈတေသိုပ်ႇၵႂႃႇထႅင်ႈယူႇ၊ ၵူၼ်းမိူင်း ၵူၼ်းၼုမ်ႇ လီတူင်ႉတိုၼ်ႇသႂ်ႇႁႅင်းၼိူဝ်လွင်ႈၼႆႉထႅင်ႈယူႇ”- ၸဝ်ႈသိုၵ်းၸၢႆးဢူး လၢတ်ႈၼႄထႅင်ႈၼင်ႇၼႆ။ ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး (RCSS/SSA) ၼႆႉ ပဵၼ်ၸုမ်းၼိုင်ႈၼႂ်း 8 ၸုမ်း ဢၼ်လူင်းလၢႆးမိုဝ်းလိၵ်ႈႁူမ်ႈမၢႆ ၵိုတ်းတိုၵ်းတူဝ်ႈမိူင်း (NCA) ဝႆႉတင်း လူင်ပွင်ၸိုင်ႈမၢၼ်ႈ တပ်ႉမတေႃႇမၢၼ်ႈ။ ပဵၼ်ၸုမ်းဢၼ် လူင်ပွင်ၸိုင်ႈသိုၵ်းမၢၼ်ႈ ပိုၼ်ၽၢဝ်ႇပူတ်းဢွၵ်ႇပႅတ်ႈသဵၼ်ႈၸိုဝ်ႈ ၸုမ်းၼွၵ်ႈမၢႆမီႈ မိူဝ်ႈၵၢင်လိူၼ်ဢွၵ်ႊထူဝ်ႊၿိူဝ်ႊ ပီ 2015 ၼႃႈတေလူင်းလၢႆးမိုဝ်း NCA ။ ၽွင်းၵေႃႇသၢင်ႈလွင်ႈငမ်းယဵၼ်ယူႇၼႆႉ ပၢင်ၵုမ်လူင်လွင်ႈငမ်းယဵၼ်ၸၼ်ႉ ၸိုင်ႈမိူင်းႁူမ်ႈတုမ် ႁိုဝ် ပၢင်ၵုမ်လူင်ပၢင်လူင်ႁူဝ်ပၢၵ်ႇပီ 21 ပၢင်လူင်ၵေႃႈ ၶိုၼ်ႈႁွတ်ႈၶဝ်ႈႁူမ်ႈ ဢုပ်ႇဢူဝ်းၵၢၼ်မိူင်းမႃး။ ပဵၼ်ၸုမ်းမီးသုၼ်ႇလႆႈၸတ်း ပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈ ၸၢဝ်းၶိူဝ်းၽႂ်မၼ်း ၸွမ်းၼင်ႇၶၵ်ႉတွၼ်ႈၼႂ်းလိၵ်ႈၵိၼ်ၵႅၼ်ႇ ၵၢၼ်ၵိုတ်းတိုၵ်းတူဝ်ႈမိူင်း NCA မီးဝႆႉ။

['ၵၢၼ်မိူင်း']

2018-01-08T09:40:51

https://shannews.org/archives/1783

ၵူၼ်းမိူင်း ၸႄႈဝဵင်းၼမ်ႉသၼ်ႇ ပၢႆႈၽေးသိုၵ်းႁွတ်ႈၵျွၵ်ႉမႄး မီးႁိမ်း 1,500 ၵေႃႉ

သိုၵ်းမၢၼ်ႈတင်း သိုၵ်းလွႆ TNLA ၶဵင်ႈၶႅင်ၵၢၼ်သိုၵ်းတေႃႇၵၼ် ၵူၼ်းမိူင်းၸိူဝ်းယူႇသဝ်းႁိမ်းႁွမ်းၼၼ်ႉ ဢွၼ်ၵၼ် ပၢႆႈၸူးၵျွၵ်ႉမႄး ဢမ်ႇယွမ်း 1,500 ၵေႃႉယဝ်ႉ ဝႃႈၼႆ။ တႄႇဢဝ် ဝၼ်းတီႈ 27/12/2017 တေႃႇထိုင် ဝၼ်းတီႈ 4-5/01/2018 ၼႆႉမႃး ၵူၼ်းဝၢၼ်ႈ ႁိၼ်ၽိူၵ်ႇ၊ ဝၢၼ်ႈ ႁိၼ်တႅၵ်ႇ၊ ဝၢၼ်ႈၼႃးလုၺ်း၊ ဝၢၼ်ႈၵႆႇတၢႆလႄႈ ဝၢၼ်ႈဢၢႆႈပူင် ဢွၼ်ၵၼ်ပၢႆႈၸူးၵျွၵ်ႉမႄး သွၼ်ႈယူႇသဝ်းဝႆႉတီႈ ဝတ်ႉတီႈၸလွပ်ႈ/သလႃး 4 တီႈသေဢမ်ႇၵႃး တင်းမိူင်းငေႃႉၵေႃႈ မီးၵႂႃႇ 300 ပၢႆ ဝႃႈၼႆ။ ၸၢႆးဢွင်ႇထုၼ်း ၽူႈတႅၼ်းသၽႃးၵူၼ်းမိူင်း ၸႄႈဝဵင်းၵျွၵ်ႉမႄး လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ တေႃႈလဵဝ် ၵူၼ်းပၢႆႈၽေး ဢၼ်ပၢႆႈလူင်းမႃးၼႆႉ တီႈဝတ်ႉ 4 ဝတ်ႉ ၼႂ်းၵျွၵ်ႉမႄး မီး 1100 ၵေႃႉပၢႆ။ တီႈမိူင်းငေႃႉသမ်ႉ ၽႄၵၼ် ယူႇ 2 တီႈ ၼႂ်း 2 တီႈၼၼ်ႉ ႁူမ်ႈၵၼ် မီး 300 ပၢႆ။ လိူဝ်ၼၼ်ႉ ၸိူဝ်းမႃးယူႇသဝ်းၸွမ်း ႁိူၼ်းပီႈၼွင်ႉ ၼႂ်းဝဵင်း ၵေႃႈမီးတင်းၼမ် ၼႆႉၵေႃႈတေဢမ်ႇယွမ်း 200 ၵေႃႉ ပေႃးသွၼ်ႇၼပ်ႉႁူမ်ႈၵၼ်တင်းမူတ်း ၵူၼ်းပၢႆႈ တေဢမ်ႇ ယွမ်း 1500 ၵေႃႉယဝ်ႉ” ဝႃႈၼႆ။ တေႃႈလဵဝ် သိုၵ်းမၢၼ်ႈတင်း သိုၵ်းလွႆ ၶဵင်ႈၶႅင်ငႃၵၼ်ဝႆႉပႆႇပဵၼ်ပၢင်တိုၵ်းသေတႃႉ ၵူၼ်းမိူင်းၵူဝ် လႄႈဢွၼ်ၵၼ်ပၢႆႈ လူင်းမႃး ၶိူဝ်းၶိူဝ်းယႂ်းယႂ်း တေႃႇထိုင်ယၢမ်းလဵဝ် ဝႃႈၼႆ။ ၸၢႆးဢွင်ႇထုၼ်း လၢတ်ႈဝႃႈ ၵူၼ်းပၢႆႈၽေးႁဝ်း တေလႆႈမိူဝ်းၶိုၼ်းမိူဝ်ႈလႂ်ဢၼ်ဝႃႈၼၼ်ႉ ပႆႇႁူႉ တေႃႈလဵဝ် သိုၵ်း တင်းသွင်ၾၢႆႇ ဢမ်ႇတိုၵ်းၵၼ်ၼႆသေတႃႉၵေႃႈ တိုၵ်ႉၶဵင်ႈၶႅင်ၵၼ်ယူႇ ၽႂ်ၵေႃႈ ဢမ်ႇယွမ်းထွၼ်ဢွၵ်ႇ။ ၵူၺ်းၵႃႈ လွင်ႈၶဝ်ငႃၵၼ်ၼႆႉ မၼ်းယူႇလွႆတေႃႇလွႆသေ ငႃၵၼ်ဝႆႉ။ ၼႂ်းဝၢၼ်ႈၵူၼ်းတႄႉၶဝ်ဢမ်ႇၶဝ်ႈ ၼင်ႇၵဝ်ႇ” ဝႃႈၼႆ။ တေႃႈလဵဝ် ယူႇတီႈၸုမ်းၸွႆႈထႅမ်တူင်ႇဝူင်းၵူၼ်း လၢႆလၢႆၸႄႈဝဵင်းႁူမ်ႈၵၼ်သေ ၵဵပ်းၶူဝ်းၶွင်ၵမ်ႉထႅမ်ၸူး တင်းမိူင်း ငေႃႉလႄႈ ၵျွၵ်ႉမႄး။ ၼိုင်ႈဝၼ်းလႂ် ၵူၼ်းပၢႆႈၽေး ဢၼ်ယူႇသဝ်းဝႆႉတီႈၸလွပ်ႈ/သႃလႃး ၼႂ်းဝဵင်းၵျွၵ်ႉ မႄးၼၼ်ႉ တူမ်ႈႁုင်လဵင်ႉၵၼ် ၼိုင်ႈဢွင်ႈတီႈ ၶဝ်ႈသၢၼ် ဢမ်ႇယွမ်း 4-5 ထူင် ဝႃႈၼႆ။ မိူဝ်ႈႁၢင်လိူၼ်ၻီႊသႅမ်ႊၿိူဝ်ႊ 2017 ၼၼ်ႉ သိုၵ်းမၢၼ်ႈတင်း သိုၵ်းလွႆ လႆႈပဵၼ်ပၢင်တိုၵ်းၵၼ်ဝူင်ႈၵၢင် ၼမ်ႉသၼ်ႇ တင်း ၵျွၵ်ႉမႄး။ ၵွင်ႈလူင်တူၵ်းသႂ်ႇၼႂ်းဝၢၼ်ႈ ႁိၼ်တႅၵ်ႇ၊ ႁိၼ်ၽိူၵ်ႇ၊ ၵၢႆႇတၢႆ၊ ၼႃးလုၺ်းလႄႈ ဝၢၼ်ႈဢၢႆႈပူင် ယွၼ်ႉဝႃႈ ဝၢၼ်ႈၸိူဝ်းၼႆႉ တိတ်းၸပ်း ၵၼ်ဝႆႉ။ တေႃႈလဵဝ် သဵင်ၵွင်ႈပႆႇတႅၵ်ႇသေတႃႉ တင်းသွင်ငႃၵၼ်ဝႆႉလႄႈ ၵူၼ်း ဝၢၼ်ႈ ၵူဝ်ပဵၼ်ပၢင်တိုၵ်းလႄႈဢွၼ်ၵၼ်ပၢႆႈလူင်းမႃးၸူးၵျွၵ်ႉမႄး ဝႃႈၼႆ။ Photo by Kan Thar

['ၵၢၼ်သိုၵ်း']

2018-01-08T09:36:59

https://shannews.org/archives/1780

ၵူၼ်းမိူင်း ၸႄႈဝဵင်းမိူင်းၽျၢၵ်ႈ ဢမ်ႇယွမ်းႁပ်ႉ ၶွမ်ႊပၼီႊ တေလူင်းၶုတ်းၶမ်း

ၵူၼ်းမိူင်း ၼႂ်းၸႄႈဝဵင်းမိူင်းၽျၢၵ်ႈ ဢမ်ႇႁၼ်လီၵမ်ႉထႅမ် ဢမ်ႇယွမ်းႁပ်ႉ လွင်ႈၶွမ်ႊပၼီႊ Access resources Asia co.Ltd တေၶဝ်ႈၶုတ်းၶမ်း တေႁူမ်ႈၵၼ် ဢွၵ်ႇၼႄၵၢင်ၸႂ် သၢၼ်ၶတ်းၵႂႃႇ ဝႃႈၼႆ။ ဝၼ်းတီႈ 07/01/2018 ယၢမ်းၵၢင်ၼႂ် 10 မူင်း ၾၢႆႇၶွမ်ႊပၼီႊ Access resources Asia (ARA)၊ ၽူႈမီးပိုၼ်ႉ ႁူႉၾၢႆႇလိၼ်၊ လုမ်းၽွင်းငမ်းၾၢႆႇၵူႈလွင်ႈလွင်ႈ မိူင်းၽျၢၵ်ႈ၊ ႁွင်ႈၵၢၼ်ၾၢႆႇပႃႇမႆႉတင်း ႁွင်ႈၵၢၼ်ၾၢႆႇတႅၵ်ႈၼႃႈလိၼ် ႁူမ်ႈ ၵၼ်သေ လူင်းထၢမ်သဵင်ၵၢင်ၸႂ် ၵူၼ်းမိူင်း၊ ပႃႇတီႇသိူဝ်ၽိူၵ်ႇ၊ ပႃႇတီႇလႃးႁူႇ၊ ပႃႇတီႇသၢင်ႇသီႈတင်း ၽူႈၵွၼ်း ပွၵ်ႉ/ ဢိူင်ႇ ၵေႃႈၶဝ်ႈႁူမ်ႈၸွမ်း။ ႁူပ်ႉၵၼ်တီႈလုမ်းၽူႈၵွၼ်းပွၵ်ႉ ဝၢၼ်ႈႁူဝ်ၼႃး ၸႄႈဝဵင်းမိူင်းၽျၢၵ်ႈ ၸႄႈတွၼ်ႈတႃႈၶီႈ လဵၵ်း ၸိုင်ႈတႆး ပွတ်းဢွၵ်ႇၶူင်း ဝႃႈၼႆ။ ၸၢႆးၶမ်းၸၼ် ႁူဝ်ပဝ်ႈပႃႇတီႇသိူဝ်ၽိူၵ်ႇ (SNDP) ၸႄႈဝဵင်းမိူင်းၽျၢၵ်ႈ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ လွင်ႈ ၶဝ်မႃးႁူပ်ႉထူပ်းႁဝ်းၶႃႈၼႆႉ မိူဝ်ႈဢွၼ်တၢင်း ႁဝ်းၶတ်းသၢၼ်ၶတ်းဝႆႉ လွင်ႈတေၶုတ်းၶမ်း ၼႂ်းၸႄႈဝဵင်း မိူင်းၽျၢၵ်ႈ ႁဝ်း။ ၵႅမ်ၽူႈၸီႉသင်ႇ ၸုမ်းလူင်ပွင်ၸိုင်ႈမိူင်းတႆး ဢူးမွင်ႇဢေး မႃးၼႄ မိူင်းတႆးႁဝ်းၼႆႉ လႆႈပိုင်ႈဢိင် တီႈ ပႃႇမႆႉတင်း ၶုတ်းၶမ်း/ၶုတ်းႁႄႈ တႃႇတေလႆႈငိုၼ်းၶဝ်ႈမႃး ႁဵတ်းၼၼ်ႁဵတ်းၼႆ။ ၵမ်းၼႆႉ ယူႇတီႈႁဝ်းၶႃႈ ဢမ်ႇယွမ်း ႁပ်ႉ ႁဝ်းၶႃႈသၢၼ်ၶတ်း ပေႃးပဵၼ်မႃးၼႆႉ ႁဝ်းၶႃႈၵူၺ်း တေတုၵ်ႉၶ။ လွင်ႈၶွမ်ႊပၼီႊ တေၶုတ်း ၼႂ်းပိုၼ်ႉတီႈ သႅၼ်ဢဵတ်းဢေႊၶိူဝ်ႊပၢႆၼႆႉ ဢမ်ႇၸႂ်ႈဝႃႈဢေႇဢေႇ သင်ၶုတ်းၵႂႃႇၸိုင် ၼႂ်းၸႄႈဝဵင်းမိူင်းၽျၢၵ်ႈႁဝ်း ၼမ်ႉတေထူမ်ႈ/ လုပ်ႇ၊ တေႁူပ်ႉထူပ်းၽေးႁုၵ်းႁၢႆႉသၽႃႇဝ၊ လွင်ႈတီႈယူႇတၼ်းသဝ်းၵူၼ်းမိူင်းႁဝ်းၶႃႈၵေႃႈ တေလူႉလႅဝ်၊ သင်ဝႃႈ ၶဝ်ၶတ်းၸႂ် တိုၵ်ႉတေႁဵတ်းယူႇတိၵ်းတိၵ်းၸိုင် ႁဝ်းၶႃႈ ၵူၼ်းမိူင်း တေသၢၼ်ၶတ်းတေၼႄၵၢင်ၸႂ်ၵမ်းလဵဝ်” ဝႃႈၼႆ။ ၵဵဝ်ႇၵပ်းလွင်ႈႁူပ်ႉထူပ်း ၵူၼ်းမိူင်း ၼႂ်းၸႄႈဝဵင်းမိူင်းၽျၢၵ်ႈၼႆႉ မိူဝ်ႈပွၵ်ႈဢွၼ်တၢင်း ၶွမ်ႊပၼီႊ Access resources Asia လူင်းႁူပ်ႉထူပ်းတွင်ႈထၢမ်ၵူၼ်းမိူင်းယဝ်ႉၵမ်းၼိုင်ႈ မိူဝ်ႈဝၼ်းတီႈ 7/8/2017 ။ ထိုင်မႃး ဝၼ်းတီႈ 9/12/2017 သမ်ႉ ၽူႈၵွၼ်းၸႄႈတွၼ်ႈ လူင်းႁူပ်ႉထူပ်းၵူၼ်းမိူင်းထႅင်ႈၵမ်းၼိုင်ႈ၊ ထိုင်မႃး ဝၼ်းတီႈ 7 လိူၼ်ၼႆႉသမ်ႉ မႃးႁူပ်ႉထူပ်းထႅင်ႈ ဝႃႈၼႆ။ ၸၢႆးၶမ်းၸၼ် လၢတ်ႈဝႃႈ မိူဝ်ႈၶဝ်ပႆႇလႆႈၶုတ်းတႄႉ လၢတ်ႈဝႃႈတေႁဵတ်းၼႆႁဵတ်းၼၼ်ပၼ် သင်ဝႃႈ ၶဝ်လႆႈၶုတ်း မႃးယဝ်ႉ ၽႂ်ၵေႃႈၶဝ်ဢမ်ႇတူၺ်းယဝ်ႉ။ ပိူင်တႅၵ်ႈမၼ်း တူၺ်းဢဝ်တီႈၼႃးႁႆးလူင် ဢၼ်မီးႁိမ်းႁဝ်းၼႆႉၵေႃႈ တေႁူႉၵၼ်ယူႇ” ဝႃႈၼႆ။ ပူၼ်ႉမႃး ဝၼ်းတီႈ 18/09/2017 ၼၼ်ႉ ပႃႇတီႇသိူဝ်ၽိူၵ်ႇ SNDP ၸႄႈဝဵင်းမိူင်းၽျၢၵ်ႈ ႁူမ်ႈၵၼ်တင်း ၵူၼ်းဝၢၼ်ႈ ၵူၼ်းသူၼ် ၼႂ်းၸႄႈဝဵင်းမိူင်းၽျၢၵ်ႈ 13 ဢိူင်ႇ ဢွၼ်ၵၼ်လူင်းလၢႆးမိုဝ်းသေ တႅမ်ႈလိၵ်ႈတၢင်ႇထိုင် လူင်ပွင်ၸိုင်ႈ သၢၼ်ၶတ်း ၶွမ်ႊပၼီႊ Access resources Asia co.Itd (မိူင်းဢေႃႊသတြေႊလီႊယိူဝ်ႊ) ဢၼ်လႆႈၶႂၢင်ႉသေ တေလူင်းၶုတ်း ၶမ်း ၼႂ်းၸႄႈဝဵင်းမိူင်းၽျၢၵ်ႈ။ ယွၼ်ႉဝႃႈ တေတုမ်ႉတိူဝ်ႉလွင်ႈယူႇသဝ်းၵိၼ်သၢင်ႈ ၵူၼ်းဝၢၼ်ႈၵူၼ်း မိူင်း၊ သူၼ်ႁႆႈ ၼႃးလႄႈ သၽႃႇဝသိင်ႇဝႅတ်ႉလွမ်ႉ ၸဵမ်ၸိူဝ်းၼၼ်ႉ။ လိၵ်ႈၼၼ်ႉသူင်ႇ ထိုင်ၸွမ်ၽွင်းလူင်ၸိုင်ႈတႆး၊ ၽွင်းလူင်ၾၢႆႇပႃႇမႆႉတင်း ၶူဝ်းတိုၼ်းသၽႃႇဝ မိူင်းတႆး၊ ၽိုၼ်မိူၼ် လႆႈသူင်ႇယိုၼ်ႈထိုင် တီႈၸွမ်ၸိုင်ႈမိူင်းႁူမ်ႈတုမ်၊ တီႈၵိူဝ်းၵုမ် မိူင်းႁူမ်ႈတုမ်၊ ၽူႈတႅၼ်းသၽႃးၵူၼ်းမိူင်း ၸႄႈဝဵင်း မိူင်းၽျၢၵ်ႈ၊ ၽူႈၵွၼ်းၸႄႈတွၼ်ႈတႃႈၶီႈလဵၵ်း၊ ၽူႈ ၵွၼ်းၸႄႈဝဵင်းမိူင်းၽျၢၵ်ႈ၊ ၾၢႆႇပႃႇမႆႉလႄႈ ၾၢႆႇ တႅၵ်ႈ ၼႃႈလိၼ် ၸဵမ်ၸိူဝ်းၼႆႉ ဝႃႈၼႆ။

['သိင်ႇဝႅတ်ႉလွမ်ႉ']

2018-01-08T08:01:01

https://shannews.org/archives/1778

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 08/01/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 41.74 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1343 ပျႃး၊ ငိုၼ်းၶႄႇ 1 ယႅၼ်ႉ = 207.02 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 08/01/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 07/01/2018 ငိုၼ်းထႆး 1 ဝၢတ်ႇ = 41.8 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1359 ပျႃး၊ ငိုၼ်းၶႄႇ 1 ယႅၼ်ႉ = 209.2 ပျႃး။

['ၵၢၼ်မၢၵ်ႈမီး']

2018-01-08T07:54:54

https://shannews.org/archives/1775

ၵူၼ်းၸေႊလၢၼ်ႉၵေႃႉၼိုင်ႈ ထုၵ်ႇၸုမ်းယိပ်းၵွင်ႈၵၢင်ႇတီႉၵႂႃႇ ႁၢႆတူဝ်ဝႆႉ

ၵူၼ်းယူႇၼႂ်းၸေႊလၢၼ်ႉၵေႃႉၼိုင်ႈ ထုၵ်ႇၸုမ်းယိပ်းၵွင်ႈၵၢင်ႇၸုမ်းၼိုင်ႈ မႃးတီႉဢဝ်တီႈႁိူၼ်းၵႂႃႇ၊ တေႃႇထိုင်ယၢမ်းလဵဝ် ပႆႇပွႆႇပၼ်ၶိုၼ်း။ လုၵ်ႈလၢင်းမေးၼၢင်းတၢင်းႁိူၼ်း တိုၵ်ႉထၢမ်ႁႃၶၢဝ်ႇ လႄႈ မုင်ႈမွင်းပႂ်ႉပွၵ်ႈၶိုၼ်းႁိူၼ်း။ ပူၼ်ႉမႃးမိူဝ်ႈၽွင်းႁူဝ်လိူၼ်ၵျႅၼ်ႊၼိဝ်ႊရီႊ 2018 ၶၢဝ်းယၢမ်းၵၢင်ၶမ်ႈ၊ တီႈဝဵင်းၸေႈလၢၼ်ႉ ၸႄႈဝဵင်းၼမ်ႉၶမ်း ၸိုင်ႈတႆးပွတ်းႁွင်ႇၼၼ်ႉ မီးၸုမ်းယိပ်းၵွင်ႈၵၢင်ႇၸုမ်းၼိုင်ႈ မႃးတီႉၺွပ်းၵႂႃႇၵူၼ်းၸၢႆးၵေႃႉၼိုင်ႈ ဢႃယုမွၵ်ႈ 45 ပီ၊ တီႈႁိူၼ်းမၼ်းၸၢႆး ဝဵင်းၸေႈလၢၼ်ႉ၊ ႁၢၼ်ႉတေႃႇထိုင်မိူဝ်ႈလဵဝ် ယင်းပႆႇပွႆႇပၼ်ပွၵ်ႈၶိုၼ်းႁိူၼ်း-ၼႆယဝ်ႉ။ မေးၼၢင်းမၼ်းၸၢႆး ၵေႃႉထုၵ်ႇတီႉၺွပ်းၵႂႃႇၼႆႉ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ- “မိူဝ်ႈလဵဝ် မၼ်းၵႂႃႇမီးတီႈလႂ်၊ ၸုမ်းလႂ်မႃးတီႉၺွပ်းၵႂႃႇၼၼ်ႉ ပႆႇလႆႈႁူႉ၊ တိုၵ်ႉထၢမ်ၶၢဝ်ႇထၢမ်ငၢဝ်းဝႆႉလၢႆတီႈလၢႆတၢင်းယူႇ။ ႁဝ်းၶႃႈတႄႉ ဢမ်ႇၶႂ်ႈၸီႉၼႄးဝႃႈပဵၼ်ၸုမ်းလႂ်၊ သၢႆၸႂ်ၵူၼ်းၼိုင်ႈၵေႃႉဢၼ်ဝႃႈၼႆႉ မၼ်းလမ်ႇလွင်ႈတႄႉတႄႉ၊ ၵူၺ်းၵႃႈ ပိူဝ်ႈတႃႇမၼ်းတေပူၼ်ႉလွတ်ႈမႃးလႄႈ ႁဝ်းၶႃႈပႆႇၶႂ်ႈဢွၵ်ႇၸိုဝ်ႈဢွၵ်ႇသဵင်”- ဝႃႈၼႆ။ ၵူၼ်းၸၢႆးၵေႃႉဢၼ် ထုၵ်ႇတီႉၺွပ်းၵႂႃႇသေ တၢင်းႁိူၼ်းတၢင်းယေးမေးၼၢင်း ဢမ်ႇၶႂ်ႈဢွၵ်ႇၸိုဝ်ႈၼႆႉ ဢွၼ်တၢင်းၼႆႉ ယၢမ်ႈႁၢပ်ႇၵိုတ်ႉၼႃႈၵၢၼ်ၼႂ်းၸုမ်းသိုၵ်းၵူၼ်းမိူင်း (ပျီႇတုၸိတ်ႉ)သႅင်ၵႅဝ်ႉ ဢိူင်ႇသႅင်ၵႅဝ်ႉ ၸႄႈဝဵင်းသီႇပေႃႉ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ။ မႃးယူႇသဝ်းတီႈၸေႊလၢၼ်ႉသေ ႁေႃႈလူတ်ႉၵႃး 12 လေႃႉတိုၵ်ႉလႆႈၶၢဝ်းတၢင်းမွၵ်ႈ 1 ပီ-ၼႆယဝ်ႉ။ ၼႂ်းပိုၼ်ႉတီႈၸေႊလၢၼ်ႉ ၸႄႈဝဵင်းမူႇၸႄႈ ၸိုင်ႈတႆးပွတ်းႁွင်ႇ ပွတ်းလႅၼ်လိၼ်မိူင်းတႆး-မိူင်းၶႄႇၼႆႉ မီးၸုမ်းယိပ်းၵွင်ႈၵၢင်ႇလၢႆလၢႆၸုမ်းတူင်ႉၼိုင်ယူႇသဝ်းဝႆႉ။ ၼွၵ်ႈၼိူဝ်သေ တပ်ႉသိုၵ်းလူင်ပွင်ၸိုင်ႈမၢၼ်ႈယဝ်ႉ မီးတပ်ႉသိုၵ်းၸိုင်ႈတႆး RCSS/SSA ၊ SSPP/SSA ၊ သိုၵ်းၶၢင် KIA ၊ သိုၵ်းတဢၢင်း TNLA ၸိူဝ်းၼႆႉ။ ၸုမ်းယိပ်းၵွင်ႈၵၢင်ႇ ဢၼ်မႃးတီႉၵႂႃႇၼႆႉ လႆႈႁူႉဝႃႈ မိူဝ်ႈၽွင်းမိူဝ်းတီႈႁိူၼ်းၼၼ်ႉ မိူဝ်ႈတႄႇမၼ်းၶဝ်လၢတ်ႈ ၵႂၢမ်းမၢၼ်ႈတေႃႇၵၼ်။ ၽိူဝ်ႇမႄႈၸဝ်ႈ ၵူၼ်းၵေႃႉၺႃးတီႉၼၼ်ႉ ႁွင်ႉႁႆႈၵေႃႈ ၶဝ်လၢတ်ႈတွပ်ႇၵႂၢမ်းတႆးဝႃႈ- ပေႃးဢဝ်ၵႂႃႇၸွပ်ႇထတ်းထဵတ်ႈထၢမ်ယဝ်ႉ တေပွႆႇမႃးၶိုၼ်းယူႇ-ၼႆယဝ်ႉ။

['ၵူႈလွင်ႈလွင်ႈ']

2018-01-07T13:51:05

https://shannews.org/archives/1772

ၵွင်တိုၼ်းၵၢင်ၸွႆႈၸၢတ်ႈ ၸတ်းပၢင်ၵႅဝ်ႈႁပ်ႉၶူဝ်းၶွင်ၵမ်ႉၸွႆႈ ၼႂ်းဝၼ်းၶွပ်ႈ 2 ပီတဵမ်

ၵွင်တိုၼ်းၵၢင်ၸွႆႈၸၢတ်ႈ ၸတ်းပၢင်ၵႅဝ်ႈႁပ်ႉၶူဝ်းၶွင်ၵမ်ႉၸွႆႈ ၼႂ်းဝၼ်းၶွပ်ႈ 2 ပီတဵမ်

['Uncategorized']

2018-01-05T09:50:25

https://shannews.org/archives/1768

တႃႇတေၸတ်းပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈတႆး တီႈလၢင်းၶိူဝ်း ပႆႇတႅတ်ႈတေႃး

ပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈတႆး ဢၼ်ဝႃႈတေၸတ်းႁဵတ်း တီႈဝဵင်းလၢင်းၶိူဝ်း ၼႂ်းလိူၼ် ၵျႅၼ်ႊၼိဝ်ႊရီႊၼႆႉ တေၸတ်းႁဵတ်းတႄႉႁိုဝ် ဢမ်ႇႁဵတ်း ယင်းပႆႇတႅတ်ႈတေႃး။ ဝၼ်းတီႈ 12-14/01/2018 ၽႅၼ်ၵၢၼ်တေၸတ်း ပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈတႆး တီႈႁူင်းႁေႃၼွႆႇဝႃႇတီႇ ၸႄႈဝဵင်းလၢင်းၶိူဝ်း ၸိုင်ႈတႆးပွတ်းၸၢၼ်းၼၼ်ႉ ယွၼ်ႉဝႃႈ ဢမ်ႇလႆႈၶႂၢင်ႉ တႃႇတေၸတ်းႁဵတ်း ပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈတႆးလူင်ႈၼႃႈ တီႈဝဵင်းတူၼ်းတီႈလႄႈ လွင်ႈတေ ၸတ်းႁဵတ်း ပၢင်ၵုမ်ၵၢၼ်မိူင်းၸၼ်ႉၸိူဝ်ႉ ၸၢတ်ႈတႆး တီႈလၢင်းၶိူဝ်းၼၼ်ႉ ယင်းပႆႇမီးၽႂ်ယိုၼ်ယၼ်တႅတ်ႈတေႃးလႆႈ။ ၸွမ်သိုၵ်းလူင် ယွတ်ႈသိုၵ်း ႁူဝ်ပဝ်ႈၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး RCSS/SSA လၢတ်ႈတီႈ ၸုမ်း ၶၢဝ်ႇၽူႈတွႆႇႁွၵ်ႈ ဝႃႈ “ ႁဝ်းၶႃႈ တေၸတ်းႁဵတ်းပၢင်ၵုမ်လူင်ႈၼႃႈ ၸၼ်ႉၸိူဝ်ႉၸၢတ်ႈတႆး တီႈတူၼ်ႈတီး ၼႂ်းဝၼ်း တီႈ 7-9/1/2018 ၵွၼ်ႇ။ သင်ဝႃႈ ဢမ်ႇလႆႈၸတ်း ပၢင်ၵုမ်လူင်ႈၼႃႈၸၼ်ႉၸိူဝ်ႉၸၢတ်ႈတႆး တီႈတူၼ်ႈတီးၸိုင် လွင်ႈတေ ၵႂႃႇၸတ်းပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈတႆး တီႈလၢင်းၶိူဝ်းၼၼ်ႉ တေဢမ်ႇပဵၼ်ႁဵတ်း သင်ဝႃႈ တီႈလၢင်းၶိူဝ်း ဢမ်ႇပဵၼ်ႁဵတ်းပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈတႆးၵေႃႈ တီႈပၢင်ၵုမ်လူင် ပၢင်လူင် ႁူဝ်ပၢၵ်ႇပီ 21 တီႈၼေႇပျီႇ တေႃႇ ဢၼ်တေထိုင်မႃးၼႆႉ တေဢမ်ႇၵႂႃႇၶိုၼ်ႈၸွမ်း သင်ဝႃႈ ၵႂႃႇၶိုၼ်ႈၼႆၵေႃႈ လွင်ႈတေတၢင်ႇ လၢတ်ႈဢမ်ႇမီး သင်” ဝႃႈၼႆ။ ၵဵဝ်ႇၵပ်းလွင်ႈၼႆႉ ပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈတႆး ဢၼ်တေၸတ်းႁဵတ်းတီႈဝဵင်းလၢင်းၶိူဝ်းၼၼ်ႉ ယူႇတီႈ ၵူၼ်းမိူင်း ၸႄႈဝဵင်းလၢင်းၶိူဝ်း ဢွၼ်ၵၼ်ႁၢင်ႈႁႅၼ်း တီႈယူႇတၼ်းသဝ်း ၶႂၢၵ်ႈတီႈယူႇတီႈၼွၼ်း၊ တီႈဢုပ်ႇၵုမ် တႃႇၵူၼ်းတေမႃးၶဝ်ႈႁူမ်ႈ ပၢင်ၵုမ် ၸဵမ်ၸိူဝ်းၼႆႉယဝ်ႉ။ ၵူၼ်းၼႂ်းပိုၼ်ႉတီႈ ၼ်ႂ်းဝဵင်းလၢင်းၶိူဝ်း လၢတ်ႈဝႃႈ “ ၸတ်းႁဵတ်း ပၢင်ၵုမ်ၵၢၼ်မိူင်းတႆးၼႆသေ တိုၵ်ႉဢွၼ်ၵၼ် ႁၢင်ႈ ႁႅၼ်းယူႇတိၵ်းတိၵ်း။ ပၢင်ၵုမ်ၵၢၼ်မိူင်း ၸၼ်ႉၸိူဝ်ႉ ၸၢတ်ႈတႆးၼႆႉ တေၸတ်းႁဵတ်းတီႈႁူင်းႁေႃၼွႆႇဝႃႇတီႇ တေႃႈလဵဝ် ႁူင်းႁေႃ ဢၼ်တေၸတ်းႁဵတ်းၼၼ်ႉ ပိူၼ်ႈ ဢွၼ်ၵၼ်ၶႂၢၵ်ႈႁွင်ႈဢွၵ်ႇမႃးထႅင်ႈ ႁဵတ်းႁွင်ႈၼမ်ႉမႂ်ႇထႅင်ႈ။ ထႅင်ႈလွင်ႈ ၼိုင်ႈၵေႃႈ ၼႂ်းဝဵင်းလၢင်းၶိူဝ်းႁဝ်း ၶႃႈသမ်ႉ ႁူင်းသဝ်းၵေႃႈဢမ်ႇမီး ႁဝ်းၶႃႈ လႆႈႁၢင်ႈႁႅၼ်းဝႆႉၸွမ်းႁိူၼ်းယေး ၽႂ်မၼ်း ဝႃႈႁိူၼ်းၽႂ်တေႁပ်ႉတွၼ်ႈ ၶႅၵ်ႇၼွၼ်းလၢႆၵေႃႉ။ လိူဝ်ၼၼ်ႉ တီႈႁူင်း 4 ၸၼ်ႉ ၼႂ်းဝတ်ႉၵမ်ႇမထၢၼ်း ၵေႃႈလႆႈ ႁၢင်ႈႁႅၼ်းဝႆႉပႃး” ဝႃႈၼႆ။ ၼင်ႇႁိုဝ် တေပဵၼ်မႃး ပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈတႆး တီႈလၢင်းၶိူဝ်းၼႆႉ ယူႇတီႈၵေႃပွင်ၵၢၼ်ၽွမ်ႉႁူမ်ႈ ၸိုင်ႈတႆး CSSU ၸႅၵ်ႇႁဵတ်းပဵၼ်လၢႆမုၵ်ႉၸုမ်းသေ လူင်းၵဵပ်းသဵင်ၵၢင်ၸႂ်ၵူၼ်းမိူင်း ၼႂ်းၸိုင်ႈတႆး မိူဝ်ႈဝၼ်းတီႈ 17-24/12/2017 ။ သမ်ႉၺႃး တပ်ႉသိုၵ်းမၢၼ်ႈ ၸႂ်ႉဢဵၼ်ႁႅင်းတင်းၼမ်သေ ၸွမ်းႁႄႉ ႁၢမ်ႈ ဢမ်ႇပၼ် ၸတ်းႁဵတ်း လႄႈလႆႈၸိူင်ႉၵၢတ်ႈၵႂႃႇလၢႆပၢင်၊ ပၢင်ၵုမ်လူင်ႈၼႃႈ တီႈတူၼ်ႈတီးၵေႃႈ ဝႃႈဢမ်ႇပၼ်ၸတ်းႁဵတ်းၼႆလႄႈ သင်ၸတ်းပၢင်ၵုမ်တီႈလၢင်းၶိူဝ်းၵေႃႈ တေဢမ်ႇမီးၶေႃႈဢုပ်ႇၵၼ်လႄႈ ၸင်ႇဢွၵ်ႇၾၢင်ႁၢင်ႈၸိူင်ႉၵၢတ်ႈမႃးယဝ်ႉ။

['ၵၢၼ်မိူင်း']

2018-01-05T09:44:45

https://shannews.org/archives/1766

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 05/01/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.12 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1356 ပျႃး၊ ငိုၼ်းၶႄႇ 1 ယႅၼ်ႉ = 209.00 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 05/01/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 04/01/2018 ငိုၼ်းထႆး 1 ဝၢတ်ႇ = 41.8 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1359 ပျႃး၊ ငိုၼ်းၶႄႇ 1 ယႅၼ်ႉ = 209.2 ပျႃး။

['ၵၢၼ်မၢၵ်ႈမီး']

2018-01-05T09:41:03

https://shannews.org/archives/1763

ႁၢမ်ႈတႆးႁဵတ်းပၢင်ၵုမ်တီႈဝဵင်းလူင်တူၼ်ႈတီးလႄႈ တုမ်ႉယွၼ်ႈတႃႇႁဵတ်း ပၢင်ၵုမ်ၸၼ်ႉၸိူဝ်ႉၸၢတ်ႈတႆး တီႈလၢင်းၶိူဝ်း

ပီ 2018 လိူၼ်ၵျႅၼ်ႊၼိဝ်ႊရီႊ 4 ဝၼ်းၼႆႉ ပဵၼ်ဝၼ်းလွတ်ႈလႅဝ်းသဝ်းၶေႃ မိူင်းႁူမ်ႈတုမ်ႁဝ်းၶႃႈၶွပ်ႈတဵမ် 70 ပီမိူင်းတဵမ်တဵမ်၊ ၼႂ်းဝၼ်းၼင်ႇၼႆ ဢၼ်ႁဝ်းၶႃႈမုင်ႈမွင်းဝႃႈ မိူင်းလူင်ႁဝ်းၼႆႉ တေၸၢင်ႈၵတ်းယဵၼ်ႁိၼ်ႉၼွၼ်း ၶိုၼ်ႈယႂ်ႇယဝ်ႉႁိုဝ်ၼႆ မုင်ႈမွင်းထိုင်တၢင်းလူင်ပွင်ၸိုင်ႈ ဢိၵ်ႇလူၺ်ႈပႃးတင်းၸုမ်းၸၢဝ်းၶိူဝ်း ၸိူဝ်းဢၼ်ႁူမ်ႈၵေႃႇတင်ႈၸိုင်ႈမိူင်းႁူမ်ႈတုမ်မႃးၼႆႉ ႁၢၼ်ႉတေႃႇဝၼ်းမိူဝ်ႈၼႆႉ ၵၢင်ၸႂ်ႁဝ်းၶႃႈ ၸွင်ႇပႃႈပဵၼ်မႃး ၸွင်ႇပႃႈပဵင်းၸႂ်မႃးၼႆ ႁဝ်းၶႃႈယွၼ်းထတ်းသၢင်တူၺ်း ငဝ်းလၢႆးဝၼ်းမိူဝ်ႈၼႆႉဢိတ်းၼိုင်ႈ။ ၼႂ်းမိူင်းႁူမ်ႈတုမ်လူင်ၼႆႉ ၸုမ်းၸၢဝ်းၶိူဝ်းမီးပဵၼ် 135 ၶိူဝ်းၼႆႉ ၸၢဝ်းၶိူဝ်းဢွၼ်ႇဢမ်ႇဝႃႈ ၸၢဝ်းၶိူဝ်းလူင် ဢမ်ႇဝႃႈ ၸိူဝ်းဢၼ်ဢမ်ႇယိပ်းၵွင်ႈၵၢင်ႇလၢၵ်ႈၼၢၵ်ႈသေယဝ်ႉ လုၵ်ႉၽိုၼ်ႉတေႃႇလူင်ပွင်ၸိုင်ႈဢၼ်ဝႃႈၼၼ်ႉ ပေႃးဢမ်ႇၶႂ်ႈမီး။ ၵူၺ်းၵႃႈ ပေႃးမႃးႁုပ်ႈတူၺ်းၸုမ်းၸၢဝ်းၶိူဝ်းဢၼ်ယႂ်ႇမၼ်းၼႆၸိုင် ၸုမ်းဢၼ်ယိပ်းၵွင်ႈၵၢင်ႇ လုၵ်ႉၽိုၼ်ႉယူႇၼႆႉ တေမီး 21 ၸုမ်း၊ ၼႂ်းၼင်ႇၼၼ် တႃႇ 8 ၸုမ်းတႄႉ လူင်းလၢႆးမိုဝ်းၵိုတ်းတိုၵ်းသေ ႁႃလၢႆးၵေႃႇသၢင်ႈလွင်ႈငမ်းယဵၼ် တင်းလူင်ပွင်ၸိုင်ႈဝႆႉယူႇ။ ၼႂ်းၼၼ်ႉ ပႃးၸဵမ်တင်းၶွင်ႇသီႇဢဝ်ၶိုၼ်းၸိုင်ႈတႆး RCSS တပ်ႉသိုၵ်းလွႆတႆးလႅင်းၵေႃႈ ပႃးၸုမ်းၼိုင်ႈ။ တပ်ႉသိုၵ်းလွႆတႆးလႅင်းၼႆႉ ၸွမ်းၼင်ႇလႆႈလူင်းလၢႆးမိုဝ်းၵိုတ်းတိုၵ်းဝႆႉ တင်းလူင်ပွင်ၸိုင်ႈလႄႈ ၸွမ်းၼင်ႇ လၢႆးၵၢၼ်မၼ်းမီးၼၼ်ႉ တေလႆႈသိုပ်ႇသၢင်ႈပၢင်ၵုမ်ၵၢၼ်မိူင်း ဢၼ်ႁွင်ႉဝႃႈ ND National Dialogue ၼၼ်ႉယဝ်ႉၼႆလႄႈ လႆႈႁၼ်ႁၢင်ႈႁႅၼ်းသိုဝ်ႈၽႂ်သိုဝ်ႈမၼ်းဝႆႉယူႇ။ ၼႂ်းၼင်ႇၼၼ် ႁူမ်ႈၵၼ်တင်း ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး CSSU သေယဝ်ႉၵေႃႈ လႆႈႁၼ်ႁၢင်ႈႁႅၼ်းဝႆႉၵႃႈၼင်ႇပွင်ပဵၼ်လႆႈ။ ၵူၺ်းၵႃႈ ၽွင်းတိုၵ်ႉႁၢင်ႈႁႅၼ်းယူႇၸိူင်ႉၼင်ႇၼၼ် လႆႈႁၼ်မီးလွင်ႈႁၢမ်ႈလွင်ႈသီးမႃးၼႆလႄႈ ႁဝ်းၶႃႈ ဢွၼ်သူၼ်ၸႂ်ဝႆႉဝႃႈ ပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈ ၸၢဝ်းၶိူဝ်းတႆး ဢၼ်တေၸတ်းႁဵတ်းတီႈ ဝဵင်းလၢင်းၶိူဝ်းၼၼ်ႉ ၸွင်ႇတေပဵၼ်မႃးယူႇႁႃႉၼႆ တိုၵ်ႉမႆႈၸႂ်ၸွမ်းဝႆႉ။ တီႈၼႆႈပေႃးႁဝ်းၶႃႈမႃးတူၺ်းၼႆၸိုင် လၢႆးၵၢၼ်မၼ်းတႄႉ ပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈ ၸၢဝ်းၶိူဝ်းတႆးၼႆႉ တေၸတ်းႁဵတ်းတီႈ ဝဵင်းလၢင်းၶိူဝ်းၼၼ်ႉ ဢမ်ႇၸႂ်ႈဝႃႈၸွမ်းလူၺ်ႈၵၢင်ၸႂ်ၸၢဝ်းၶိူဝ်းတႆးၶႂ်ႈႁဵတ်း၊ ၸွမ်းၼင်ႇတပ်ႉမတေႃႇၸီႉသင်ႇဝႃႈ ႁႂ်ႈႁဵတ်းတီႈဝဵင်းလၢင်းၶိူဝ်းၵူၺ်းၼႆလႄႈ ယူႇတီႈ RCSS ၵေႃႈမုင်ႈႁၼ်လၢႆးၵၢၼ်လၢႆလွၵ်းလၢႆတၢင်းသေယဝ်ႉ ယွမ်းႁပ်ႉႁဵတ်းမႃးယဝ်ႉ။ ၵူၺ်းၵႃႈ ၵွၼ်ႇၵႂႃႇႁဵတ်းပၢင်ၵုမ် ND ဢၼ်ႁွင်ႉဝႃႈ ပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈ ၸၢဝ်းၶိူဝ်းတႆးၼၼ်ႉ ဢွၼ်တၢင်းသုတ်း တေလႆႈမီးပၢင်ၵုမ်လူင်ႈၼႃႈတီႈဝဵင်းတူၼ်ႈတီး၊ ၵွၼ်ႇပႆႇလႆႈႁဵတ်းပၢင်ၵုမ်လူင်ႈၼႃႈ ၼၼ်ႉသမ်ႉ တေလႆႈလူင်းထူပ်းပေႃႈမႄႈၵူၼ်းမိူင်း ဢၼ်ပီႈၼွင်ႉတႆးႁဝ်းယူႇသဝ်း ၼႂ်းမိူင်းႁူမ်ႈတုမ်တင်းမူတ်း တင်းသဵင်ႈ။ ၵဵဝ်ႇလူၺ်ႈၵၢၼ်မိူင်း ၵဵဝ်ႇလူၺ်ႈၵၢၼ်မၢၵ်ႈမီး ၵဵဝ်ႇလူၺ်ႈၵၢၼ်လွင်ႈၵူၼ်းဢိၵ်ႇလူၺ်ႈ သိင်ႇဝႅတ်ႉလွမ်ႉၾိင်ႈတိုၼ်းပဵၼ်လႄႈ ၵဵဝ်ႇလူၺ်ႈၵၢၼ်ႁူမ်ႇလူမ်ႈၸိူဝ်းၼႆႉ ပေႃႈမႄႈၵူၼ်းမိူင်းၶႂ်ႈပဵၼ် ၸိူင်ႉႁိုဝ်မီးၸိူင်ႉႁိုဝ်ဢၼ်ဝႃႈၼၼ်ႉ တေလႆႈလူင်းယင်ႇဢဝ်ၵၢင်ၸႂ်ၵူၼ်းမိူင်း။ ၵူၺ်းၵႃႈ ပၢင်ႁူပ်ႉထူပ်းၵူၼ်းမိူင်း ဢၼ်ဢၢင်ႈႁဵတ်းယူႇ 20 တီႈၸိူဝ်းၼၼ်ႉၼႆႉ တႃႇ 5 တီႈမီးတၢင်းယၢပ်ႇၽိုတ်ႇ ၵွပ်ႈပိူဝ်ႈတပ်ႉသိုၵ်းမၢၼ်ႈဢိၵ်ႇလူၺ်ႈပႃးတင်းလူင်ပွင်ၸိုင်ႈ ႁၢမ်ႈတပ်ႉသေ ဢမ်ႇပဵၼ်ပၢင်မႃး။ ထိုင်မႃးဝၼ်းမိူဝ်ႈၼႆႉ သမ်ႉလႆႈႁၢင်ႈႁႅၼ်းပိူဝ်ႈတႃႇပဵၼ်မႃးပၢင်ၵုမ်လူင်ႈၼႃႈ တီႈဝဵင်းတူၼ်ႈတီးၼႆၵေႃႈ ငူပ်ႉငီႉတင်းၾၢႆႇတပ်ႉမတေႃႇတပ်ႉသိုၵ်းမၢၼ်ႈ ဢမ်ႇသၢင်ႇထုၵ်ႇလႄႈ မိူဝ်ႈၼႆႉလႆႈႁၼ် ၸုမ်းၽူႈၼမ်းၼႂ်း ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆးၶဝ် ဢွၵ်ႇၶေႃႈၸီႉသင်ႇၸူးၵၼ်ဝႃႈ ပၢင်ၵုမ်လူင်ႈၼႃႈ ဢၼ်တေႁဵတ်း တီႈဝဵင်းတူၼ်ႈတီးၼႆႉ ဢမ်ႇပဵၼ်ယဝ်ႉ၊ ႁဝ်းၶႃႈလႆႈငိၼ်းၸိူင်ႉၼၼ်။ ပေႃးဝႃႈပၢင်ၵုမ်လူင်ႈၼႃႈၼႆႉ ဢမ်ႇပဵၼ်ယဝ်ႉၼႆၸိုင် မိူၼ်တင်းဝႃႈၵၢင်ၸႂ်ပေႃႈမႄႈၵူၼ်းမိူင်းတႆးႁဝ်း ၵၢင်ၸႂ်ၵူၼ်းၶိူဝ်းတႆးႁဝ်း ဢၼ်မီးယူႇၼႂ်းမိူင်းႁူမ်ႈတုမ်ပတ်းပိုၼ်ႉၼႆႉ ပဵၼ်ႁိုဝ်မီးႁိုဝ် ႁဝ်းၶႃႈဢမ်ႇလႆႈလူင်ႉလႅင်းၵၼ်၊ ဢမ်ႇလႆႈတႅၵ်ႇလႅင်းၵၼ်၊ ဢမ်ႇလႆႈဢုပ်ႇဢူဝ်းပိၼ်ႇပႆႇၶႆႈၼႄၵၼ်၊ ဢမ်ႇလႆႈၼပ်ႉသၢင်ႈထတ်းသၢင်လႅၵ်ႈလၢႆႈ တၢင်းႁူႉၵၼ်လႄႈ ပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈ ၸၢဝ်းၶိူဝ်းတႆး ဢၼ်တေႁဵတ်းတီႈဝဵင်းလၢင်းၶိူဝ်းၼၼ်ႉ ပေႃးၼၼ်ၸွင်ႇတေၸၢင်ႈပဵၼ်မႃးယဝ်ႉၼႄႇ ႁဝ်းၶႃႈမႃးၼပ်ႉသၢင်ႈတူၺ်းဢၼ်ၼႆႉဢိတ်းၼိုင်ႈ။ ယူႇတီႈႁဝ်းၶႃႈႁၼ်ထိုင်တႄႉ ပၢင်ၵုမ်ၸၼ်ႉၸိူဝ်ႉၸၢတ်ႈ ၸၢဝ်းၶိူဝ်းတႆးဢၼ်ဝႃႈၼႆႉ မၼ်းတေလႆႈယူႇတီႈ ၶွင်ႇသီႇဢဝ်ၶိုၼ်းၸိုင်ႈတႆး RCSS သေလူင်းႁဵတ်း၊ ထုၵ်ႇလီမွၵ်ႇႁွင်ႉၸိူဝ်းလႂ်ၽူႈလႂ် ထုၵ်ႇလီဢုပ်ႇၸွမ်းႁူဝ်ၶေႃႈ ဢၼ်လႂ်၊ လၢႆးဢုပ်ႇမၼ်းတေႁဵတ်းၸိူင်ႉႁိုဝ်၊ လၢႆးဢဝ်ၶေႃႈတူၵ်းလူင်းမၼ်း တေဢဝ်ၸိူင်ႉႁိုဝ် တႄႇဢဝ်ၸိူဝ်းၼႆႉ တေလႆႈယူႇတီႈၶွင်ႇသီႇဢဝ်ၶိုၼ်းၸိုင်ႈတႆး တမ်းၽႅၼ်ၵႂႃႇ တမ်းဝၢင်းႁဵတ်းသၢင်ႈၵႂႃႇ ၼႆသေတႃႉၵေႃႈ တေႃႇထိုင်ဝၼ်းမိူဝ်ႈၼႆႉ ၾၢႆႇ ၶွင်ႇသီႇဢဝ်ၶိုၼ်းၸိုင်ႈတႆးၼႆႉ တိုၵ်ႉႁႃလၢႆးတၢင်း ပိူဝ်ႈတႃႇဢုပ်ႇၸွမ်းတပ်ႉသိုၵ်းတပ်ႉမတေႃႇမၢၼ်ႈယူႇသေတႃႉ ၾၢႆႇလူင်ပွင်ၸိုင်ႈမိူင်းတႆးသမ်ႉ ႁၢင်ႈႁႅၼ်းပေႃးၶႂ်ႈတူဝ်ႈတၼ်းဝႆႉယဝ်ႉ တီႈဝဵင်းလူင်လၢင်းၶိူဝ်းၼၼ်ႉ။ ၵူၺ်းၵႃႈ ၵူၼ်းတေမႃးယူႇမႃး သဝ်းလႄႈသင်၊ ပိူဝ်ႈတႃႇလဵင်ႉလူလႄႈသင်၊ ၵဵဝ်ႇလူၺ်ႈလွင်ႈၵၢၼ်မွၵ်ႇႁွင်ႉၽႂ်လႂ်ၸိူဝ်းၼႆႉ လႆႈႁၼ်လူင်ပွင်ၸိုင်ႈမိူင်းတႆးယူႇၾၢႆႇလဵဝ်သေ ႁၢင်ႈႁႅၼ်းဝႆႉႁင်းမၼ်း၊ ၼိုင်ႈဝဵင်းလႂ် 6 ၵေႃႉ၊ ၼႂ်း 55 ဝဵင်းၼႂ်းမိူင်းတႆးၼႆႉ တေမွၵ်ႇမႃးၵူၼ်း 330 ၊ လိူဝ်သေၼၼ်ႉ ၸင်ႇတေမွၵ်ႇႁွင်ႉပႃးတင်း ၶွင်ႇသီႇဢဝ်ၶိုၼ်းၸိုင်ႈတႆး RCSS လႄႈပႃးတင်း ၵူၼ်းၸိူဝ်းဢၼ်ထုၵ်ႇမွၵ်ႇႁွင်ႉလႄႈ ၸုမ်းသိုဝ်ႇ Media ၶဝ်၊ လႆႈႁၼ်ၶဝ်ႁၢင်ႈႁႅၼ်းဝႆႉပိူဝ်ႈတႃႇၵူၼ်း 500 ၵေႃႉပၢႆပၢႆတေမႃးၶိုၼ်ႈ။ ပေႃးၸိူင်ႉၼႆ လၢႆးၵၢၼ်ဢၼ်ႁဵတ်းၸွမ်းယူႇၼႆႉ ၸွင်ႇမၼ်းမႅၼ်ႈၸွမ်းလၢႆးတၢင်း NCA ၊ ၸွင်ႇမၼ်းမႅၼ်ႈ ၸွမ်းယူင်ႉၶၢပ်ႈၵၢၼ်မိူင်း ဢၼ်ႁွင်ႉဝႃႈ Political Framework ၼၼ်ႉယူႇႁိုဝ်ၼႆ ႁဝ်းၶႃႈဢမ်ႇၼပ်ႉသၢင်ႈ ၼမ်လိူဝ် ဢမ်ႇၼပ်ႉသၢင်ႈလိုၵ်ႉလမ်ႇၵေႃႈ တိုၼ်းပွင်ႇၸႅင်ႈလႅင်းၸႂ်ၵၼ်ဝႆႉဝႃႈလၢႆးတၢင်းဢၼ်ၼႆႉ မၼ်းၽိတ်းပိူင်ႈဝႆႉယဝ်ႉ ႁဝ်းၶႃႈႁူႉႁၼ်ၸႅင်ႈယူႇ။ ၵွပ်ႈပိူဝ်ႈၸိူင်ႉၼၼ် ပေႃးဝႃႈပၢင်ၵုမ်လူင်ႈၼႃႈ ဢၼ်တေႁဵတ်းတီႈဝဵင်းလူင်တူၼ်ႈတီး ဝၼ်းတီႈ 7-8-9 ၸိူဝ်းၼၼ်ႉ ဢမ်ႇပဵၼ်မႃးယဝ်ႉၼႆၸိုင် ပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈ ၸၢဝ်းၶိူဝ်းတႆး ဢၼ်တေၸတ်းႁဵတ်းတီႈဝဵင်းလၢင်းၶိူဝ်းၼၼ်ႉၵေႃႈ သမ်ႉၵူၺ်းယူႇတီႈၾၢႆႇၼိုင်ႈတၢင်းၼိုင်ႈ ၾၢႆႇလူင်ပွင်ၸိုင်ႈမိူင်းတႆးဢၼ်လဵဝ် ႁဵတ်းၵႂႃႇတၢမ်ၼင်ႇၵၢင်ၸႂ်လႄႈ ၶၵ်ႉၵၢၼ်မၼ်းမီးဝႆႉၼၼ်ႉၸိုင် ယူႇတီႈၶွင်ႇသီႇဢဝ်ၶိုၼ်းၸိုင်ႈတႆး RCSS ၵေႃႈတႃႇတေၶဝ်ႈပႃးၼၼ်ႉ တေၸၢင်ႈမီးတၢင်းယၢပ်ႇၽိုတ်ႇ တင်းၼမ်တင်းလၢႆယူႇ ႁဝ်းၶႃႈထတ်းႁၼ်ၼင်ႇၼႆ။ သင်ၸိူဝ်ႉဝႃႈ ပၢင်ၵုမ်ၸၼ်ႉၸိူဝ်ႉၸၢတ်ႈတႆး တီႈဝဵင်းလၢင်းၶိူဝ်းၼၼ်ႉ ယူႇတီႈၶွင်ႇသီႇဢဝ်ၶိုၼ်းၸိုင်ႈတႆး ဢမ်ႇၶဝ်ႈႁူမ်ႈၸွမ်းယဝ်ႉၼႆၸိုင် ၸွင်ႇသမ်ႉတေပဵၼ်မႃးလႆႈ ပၢင်ၵုမ်ၸၼ်ႉၸိူဝ်ႉၸၢတ်ႈ ၸၢဝ်းၶိူဝ်းတႆး ဢၼ်တၢင်တူဝ်ၵူၼ်းတႆး ၵႂႃႇပၼ်ၶေႃႈၵၢင်ၸႂ်ၼၼ်ႉတႄႉယူႇႁိုဝ်။ သိုပ်ႇၼၼ်ႉၵေႃႈ ပၢင်ၵုမ်လွင်ႈငမ်းယဵၼ် မိူင်းႁူမ်ႈတုမ် ဢၼ်ႁွင်ႉဝႃႈ UPC ဢၼ်တေဢၢၼ်းႁဵတ်းၼႂ်းႁၢင်လိူၼ်ၵျႅၼ်ႊၼိဝ်ႊရီႊၼႆႉ ၸွင်ႇတေၸၢင်ႈသိုပ်ႇ ပဵၼ်မႃးတႄႉယူႇႁိုဝ်။ တီႈပၢင်ၵုမ်လူင်ၼၼ်ႉ တူၺ်းဢဝ်တူဝ်ယၢင်ႇ ပၢင်ၵုမ်ၸၼ်ႉၸိူဝ်ႉၸၢတ်ႈ ၸၢဝ်းၶိူဝ်းတႆး မီးတၢင်းယၢပ်ႇၽိုတ်ႇ ဢၼ်ၶွင်ႇသီႇဢဝ်ၶိုၼ်းၸိုင်ႈတႆး လႆႈတေႃႇသူႈၶတ်းၶၢၼ်ႉၼၼ်ႉသေယဝ်ႉ ယူႇတီႈၸုမ်း ၸၢဝ်းၶိူဝ်းမႅၵ်ႇၵွင်ႈ ၸိူဝ်းပႆႇလူင်းလၢႆးမိုဝ်းၼၼ်ႉသမ်ႉ တေမီးတၢင်းဝူၼ်ႉမႃးၸိူင်ႉၼင်ႇႁိုဝ်။ ၸိူဝ်းဢၼ်လူင်း လၢႆးမိုဝ်းၵိုတ်းတိုၵ်းယဝ်ႉသေ ပႆႇလႆႈႁဵတ်းပၢင်ၵုမ်ၵၢၼ်မိူင်း ၸၼ်ႉၸိူဝ်ႉၸၢတ်ႈၽႂ်မၼ်းၼၼ်ႉလူး ၸွင်ႇသမ်ႉတေၼပ်ႉသၢင်ႈတေႃႇ Political Framework ဢၼ်ႁွင်ႉဝႃႈ ယူင်ႉၶၢပ်ႈၵၢၼ်မိူင်း လၢႆးဢုပ်ႇၵုမ်ၵၢၼ်မိူင်းၼၼ်ႉဝႃႈ ဢမ်ႇမႄးဢမ်ႇပဵၼ်ယဝ်ႉ၊ ယူဝ်ၸၢင်ႈဢွၵ်ႇမႃးပၢႆးဝူၼ်ႉၸိူင်ႉၼင်ႇႁိုဝ် ႁဝ်းၶႃႈတႄႉယိၼ်းမႆႈၸႂ်ၸွမ်း ပိူဝ်ႈတႃႇတေယၢင်ႈၸူးၶၵ်ႉၵၢၼ်ငမ်းယဵၼ် ၶွင်မိူင်းႁူမ်ႈတုမ်ဝႆႉယူႇ။ ပဵၼ်ႁိုဝ်ပဵၼ် သင်ၸိူဝ်ႉမီးမႃးပၢင်ၵုမ် UPC ဢၼ်ႁွင်ႉဝႃႈပၢင်ၵုမ်လွင်ႈငမ်းယဵၼ်မိူင်းႁူမ်ႈတုမ်ၼၼ်ႉ ပဵၼ်မႃးထႅင်ႈၵမ်းၼိုင်ႈ ၵမ်းထူၼ်ႈ 3 ၼႂ်းလိူၼ်ၵျႅၼ်ႊၼိဝ်ႊရီႊၼႆႉၼႆၸိုင် ယူႇတီႈၸၢဝ်းၶိူဝ်းတႆး တင်းမူတ်းတင်းသဵင်ႈၼႆႉ ပဵၵ်ႉသမ်ႉဝႃႈ လႆႈႁဵတ်း ပၢင်ၵုမ်ၸၼ်ႉၸိူဝ်ႉၸၢတ်ႈတႆး တီႈဝဵင်းလၢင်းၶိူဝ်းၵေႃႈလီ၊ ဢမ်ႇလႆႈႁဵတ်းၵေႃႈယဝ်ႉ တၵ်းထုၵ်ႇလီလႆႈမိူဝ်းႁူမ်ႈၵၼ်ၵႂႃႇၶိုၼ်ႈသေယဝ်ႉ တၢင်ႇလၢတ်ႈပၢၵ်ႈၼႄလွင်ႈၽိတ်း လွင်ႈပိူင်ႈ၊ လွင်ႈတပ်ႉသိုၵ်းလႄႈတင်းလူင်ပွင်ၸိုင်ႈ ပႆတၢင်းႁိူင်ႈၸိူဝ်းၼၼ်ႉတင်းမူတ်းတင်းသဵင်ႈသေယဝ်ႉ ၵၢင်ၸႂ်ပေႃႈမႄႈၵူၼ်းမိူင်းတႆးပဵၼ်ၸိူင်ႉႁိုဝ် မီးၸိူင်ႉၼင်ႇႁိုဝ်၊ ပႃႇတီႇပၢႆးမိူင်းတႆးလႄႈ တပ်ႉသိုၵ်းၸိုင်ႈတႆး ဢိၵ်ႇလူၺ်ႈပႃးတင်း ၸိူဝ်းလူင်းလၢႆးမိုဝ်းလႄႈပႆႇလူင်းလၢႆးမိုဝ်း ၸုၵ်းမၼ်ႈၼိူဝ်လွၵ်းၸုၵ်းၵၢၼ်မိူင်း ၸိူင်ႉၼင်ႇႁိုဝ် ဢၼ်ဝႃႈၼၼ်ႉ ထုၵ်ႇလီၵႂႃႇမိူဝ်းတၢင်ႇလၢတ်ႈၶႆႈၸၢင်ႈၼႄၵၼ် ၵႂၢင်ႈၵႂၢင်ႈၶႂၢင်ၶႂၢင် လူင်ႉလူင်ႉလႅင်းလႅင်း ၸင်ႇႁဝ်းၶႃႈတေၸၢင်ႈမုင်ႈမွင်းလႆႈ ပိူဝ်ႈတႃႇတေဝႆႉႁူဝ်မႃႇၽဵင်ႇပဵင်းၵၼ်သေ ဢုပ်ႇဢူဝ်းၵၼ်ၵႂႃႇၼၼ်ႉယဝ်ႉ ယွၼ်းထတ်းသၢင်ၸိူင်ႉၼင်ႇၼႆသေ ၶွတ်ႇယွတ်ႈပၢႆၵႂၢမ်းတီႈၼႆႈ။ ႁိုၼ်း ၵႃယၢင်း 04/01/2018

['ၶေႃႈထတ်းသၢင်', 'Uncategorized']

2018-01-05T09:36:44

https://shannews.org/archives/1760

ႁႅင်းၵၢၼ်တႆး ႁွတ်ႈမိူင်းထႆး ႁူမ်ႈၵၼ်လဵၼ်ႈမၢၵ်ႇၼင် မၢႆတွင်း ပီမႂ်ႇလုမ်ႈၾႃႉ

ႁႅင်းၵၢၼ်တႆး ရယွင်း ၵုင်းထဵပ်ႈ ႁူမ်ႈၵၼ်သေ လဵၼ်ႈမၢၵ်ႇၼင် ပဵၼ်ပွၵ်ႈၵမ်းႁႅၵ်ႈ ၼင်ႇႁိုဝ် ၵူၼ်းၼုမ်ႇတႆး ပေႃးတေမီးလွင်ႈၸမ်ၸႂ်ၵၼ်လႄႈ ယၢၼ်ၵႆယႃႈမဝ်းၵမ် ဝႃႈၼႆ။ ဝၼ်းတီႈ 31/12/2017 မုၵ်ႉၸုမ်းၸၢဝ်းၶိူဝ်းတႆး ရယွင်း ဢွၼ်ႁူဝ်သေ ၸတ်းႁဵတ်းပၢင်ၶႅင်ႇမၢၵ်ႇၼင် တီႈၸႄႈ ဝဵင်းရယွင်း ၸိုင်ႈထႆး။ ၸုမ်းလဵၼ်ႈမၢၵ်ႇၼင် တင်းမူတ်းၶဝ်ႈၶႅင်ႇ 6 ၸုမ်း ၼႂ်းၼၼ်ႉ ဢၼ်လႆႈသူးရၢင်းဝလ်း တီႈၼိုင်ႈၵႂႃႇ ပဵၼ် ၸုမ်းသၢႆၵႄးပွၼ်၊ တီႈသွင်သမ်ႉ ပဵၼ် ၸုမ်းသၢႆလႅင်းမႂ်ႇ ဝႃႈၼႆ။ ၸၢႆးလႅင်းပၢင်ႇ ႁူဝ်ပဝ်ႈမုၵ်ႉၸုမ်းၸၢဝ်းၶိူဝ်းတႆး ရယွင်း လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ လွင်ႈၸတ်းႁဵတ်းပၢင် လဵၼ်ႈမၢၵ်ႇၼင်ၼႆႉ ယိူင်းဢၢၼ်းတႃႇ ႁႂ်ႈၵူၼ်းၼုမ်ႇႁဝ်း ပေႃးတေႁၢင်ႇၵႆယႃႈမဝ်းၵမ်၊ လွင်ႈမိုတ်ႈၵိုဝ်းၸမ်ၸႂ် ၵၼ်လႄႈ လွင်ႈၽွမ်ႉႁူမ်ႈၵူၼ်းၼုမ်ႇႁဝ်း မိူဝ်းၼႃႈ တႃႇႁဵတ်းသၢင်ႈၵၢၼ်ငၢၼ်းၼႂ်းမုၵ်ႉၸုမ်း ၸဵမ်ၸိူဝ်းၼႆႉ။ ယဝ်ႉၵေႃႈ ၼင်ႇႁိုဝ် လွင်ႈၾိင်ႈငႄႈၾိင်ႈထုင်း ၵၢၼ်သႃသၼႃ ၵၢၼ်ၸိူဝ်ႉၸၢတ်ႈ ပေႃးတေၶိုၼ်ႈယႂ်ႇမုၼ်းလႅင်းၵႂႃႇတၢင်း ၼႃႈ” ဝႃႈၼႆ။ ၼႂ်းပၢင်ၶႅင်ႇမၢၵ်ႇၼင်ၼၼ်ႉ မီးပီႈၼွင်ႉႁႅင်းၵၢၼ်တႆး ၶဝ်ႈႁူမ်ႈပၼ်ႁႅင်း 300 ပၢႆ ။ လိူဝ်ၼၼ်ႉ ၸုမ်းၸၢဝ်းၶိူဝ်းတႆး ရယွင်း ႁူမ်ႈၵၼ်တင်းပီႈၼွင်ႉႁႅင်းၵၢၼ်တႆး ၸိူဝ်းမႃးၶဝ်ႈႁူမ်ႈပၢင်ၶႅင်ႇမၢၵ်ႇၼင်ၼၼ်ႉ ဢဝ်ၼမ်ႉၸႂ်ၸေႇတၼႃႇၵၼ် ၵဵပ်းငိုၼ်းၵၼ် လႆႈ 1 မိုၼ်ႇပၢႆသေ တႃႇတေယိုၼ်ႈၸွႆႈထိုင် တီႈႁူင်းယႃ လွႆတႆးလႅင်း။ မိူဝ်ႈပီပူၼ်ႉၵေႃႈ ပီႈၼွင်ႉ ႁႅင်းၵၢၼ်တႆး ၼႂ်းရယွင်းၵူၺ်းၼင်ႇၵဝ်ႇ လႆႈႁွမ်းငိုၼ်းၵၼ်သေ ၸွႆႈထႅမ်ၵႂႃႇတီႈ ႁူင်းႁဵၼ်းၸိူဝ်ႉၸၢတ်ႈတႆး တီႈလွႆ တႆးလႅင်း ဝႃႈၼႆ။

['ႁႅင်းငၢၼ်းၶၢမ်ႈမိူင်း']

2018-01-05T07:26:18

https://shannews.org/archives/1757

ၵူၼ်းမိူင်းပွတ်းၼမ်ႉသၼ်ႇ ပၢႆႈလူင်းၸူးၵျွၵ်ႉမႄးထႅင်ႈ

သိုၵ်းမၢၼ်ႈတင်း သိုၵ်းလွႆ TNLA တိုၵ်ႉၶႅင်ႈၶႅင်ၵၢၼ်သိုၵ်းၵၼ်လႄႈ ၵူၼ်းဝၢၼ်ႈ ၼႂ်းၸႄႈဝဵင်းၼမ်ႉသၼ်ႇ ႁူဝ်ၵူၼ်း ၼပ်ႉပၢၵ်ႇ ပၢႆႈၸူးၵျွၵ်ႉမႄးထႅင်ႈ။ ဝၼ်းတီႈ 03/01/2018 ၵူၼ်းမိူင်းၼႂ်းၸႄႈဝဵင်းၼမ်ႉသၼ်ႇဝၢၼ်ႈႁိၼ်တႅၵ်ႇ၊ ဝၢၼ်ႈၵႆႇတၢႆ၊ ဝၢၼ်ႈႁိၼ်ၽိူၵ်ႇ၊ ဝၢၼ်ႈ ၼႃးလုၺ်းလႄႈ ဝၢၼ်ႈဢၢႆႈပူင် မႃးယူႇသွၼ်ႈသဝ်းဝႆႉတီႈဝတ်ႉၸလွပ်ႈ/သႃလႃး ၼႂ်းဝဵင်း ၵျွၵ်ႉမႄး 4 တီႈၼၼ်ႉ တေႃႈ လဵဝ် ႁူဝ်ၵူၼ်းမီး 900 ပၢႆ။ ၼႂ်းမိူင်းငေႃႉ 200 ပၢႆလႄႈ ၸိူဝ်းပၢႆႈၵႂႃႇသွၼ်ႈ သဝ်းယူႇၸွမ်းႁိူၼ်းပီႈၼွင်ႉသမ်ႉ 200 ပၢႆ ႁူမ်ႈၵၼ်တင်းမူတ်း တေမီး 1,300 ပၢႆ။ ၵမ်ႈၼမ် ဢၼ် ပၢႆႈဢွၵ်ႇမႃးတၢင်းၵျွၵ်ႉမႄးတႄႉ ပဵၼ်ၵူၼ်းထဝ်ႈ၊ ၼၢင်းယိင်း လႄႈ လုၵ်ႈဢွၼ်ႇ ပဵၼ်ပီႈၼွင်ႉလွႆ(တဢၢင်း) ဝႃႈၼႆ။ ၸၢႆးထုၼ်းဢွင်ႇ ၽူႈတႅၼ်းသၽႃးၵူၼ်းမိူင်း ၸႄႈဝဵင်းၵျွၵ်ႉမႄး လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ မိူဝ်ႈဝႃး တင်း မိူဝ်ႈၼႆႉ ၵူၼ်းမိူင်း ပၢႆႈၽေးသိုၵ်း တိုၵ်ႉဢွၼ်ၵၼ်ပၢႆႈလူင်းမႃး တၢင်းၵျွၵ်ႉမႄးယူႇၶိူဝ်းၶိူဝ်းယႂ်းယႂ်း၊ ၵမ်ႈၼမ် တေဢွၼ် ၵၼ်ၶီႈလူတ်ႉၶိူင်ႈသေမႃး။ ပၢင်တိုၵ်းၼႆႉ လႅပ်ႈတေၵႂႃႇယၢဝ်းယူႇ သိုၵ်းမၢၼ်ႈတင်း သိုၵ်းလွႆ သွင်ၸုမ်းၼႆႉၽႂ် ၵေႃႈ ဢမ်ႇယွမ်းထွၼ်ဢွၵ်ႇပၼ်ၵၼ် တေႃႈလဵဝ် တိုၵ်ႉငႃၵၼ်ဝႆႉယူ” ဝႃႈၼႆ။ သိုပ်ႇလၢတ်ႈဝႃႈ ၵူၼ်းပၢႆႈၽေး ဢၼ်ပၢႆႈမႃးမီးတီႈ ဝတ်ႉ 4 တီႈၼၼ်ႉ ၼိုင်ႈဝၼ်းလႂ် ၶဝ်ႈသၢၼ် လႆႈႁုင်လဵင်ႉၵၼ် မွၵ်ႈ 14-15 ထူင်(ထူင်ၸၢၼ်ႈ) ၵႃႈၼၼ်ႉယဝ်ႉ။ တီႈမိူင်းငေႃႉၵေႃႈ လႆႈသူင်ႇၸူး မိူၼ်ၵၼ်ယူႇ။ သင်ဝႃႈ ပၢင်တိုၵ်း သိုပ်ႇ ပဵၼ်ၶၢဝ်းယၢဝ်းယူႇၸိုင် လွင်ႈၶဝ်ႈၼမ်ႉတၢင်းၵိၼ်တႄႉ တိုၼ်းဝႃႈဢမ်ႇၵုမ်ႇၶႃႈယဝ်ႉ” ဝႃႈၼႆ။ မိူဝ်ႈႁၢင်လိူၼ်ၻီႊသႅမ်ႊၿိူဝ်ႊ 2017 ၼၼ်ႉ သိုၵ်းမၢၼ်ႈတင်း သိုၵ်းလွႆ လႆႈပဵၼ်ပၢင်တိုၵ်းၵၼ်ဝူင်ႈၵၢင် ၼမ်ႉသၼ်ႇ တင်း ၵျွၵ်ႉမႄး။ ၵွင်ႈလူင်တူၵ်းသႂ်ႇၼႂ်းဝၢၼ်ႈ ႁိၼ်တႅၵ်ႇ၊ ႁိၼ်ၽိူၵ်ႇ၊ ၵၢႆႇတၢႆ၊ ၼႃးလုၺ်းလႄႈ ဝၢၼ်ႈဢၢႆႈပူင် ယွၼ်ႉဝႃႈ ဝၢၼ်ႈၸိူဝ်းၼႆႉ တိတ်းၸပ်း ၵၼ်ဝႆႉ။ တေႃႈလဵဝ် တင်းသွင်ၾၢႆႇတိုၵ်ႉငႃၵၼ်ဝႆႉယူႇ ယွၼ်ႉၼၼ် ၵူၼ်းၼႂ်းဝၢၼ်ႈ ၼၼ်ႉ ဢွၼ်ၵၼ်မႆႈၸႂ် ၵူဝ်ပဵၼ်ပၢင်တိုၵ်းဢွၼ်ၵၼ်ပၢႆႈလူင်းမႃးၸူးၵျွၵ်ႉမႄး ယူႇၶိူဝ်းၶိူဝ်းယႂ်းယႂ်း ဝႃႈၼႆ။ Photo by KAN THAR

['သုၼ်ႇလႆႈၵူၼ်း']

2018-01-05T06:24:23

https://shannews.org/archives/1750

ၵေႃၵပ်းသၢၼ်ၵူၼ်းၼုမ်ႇတႆး တေပိုတ်ႇပၢင်သွၼ်လၢတ်ႈၵႂၢမ်းဢင်းၵိတ်ႉ ၸုပ်ႈထီႉ 8 တီႈဝဵင်းသီႇပေႃႉ

ၵေႃၵပ်းသၢၼ်ၵူၼ်းၼုမ်ႇတႆးသၼ်လွႆမိူင်းတႆး တေၸတ်းပိုတ်ႇပၢင်သွၼ် ပိုၼ်ႉထၢၼ်လၢတ်ႈၵႂၢမ်းဢိင်းၵလဵတ်ႈ ပွၵ်ႈၵမ်း 8 ဝၼ်းတီႈ 11 လိူၼ်ၵျႅၼ်ႊၼိဝ်ႊရီႊ 2018 ပိုၼ်ၽၢဝ်ႇႁပ်ႉလုၵ်ႈႁဵၼ်းတႃႇ 200 ၵေႃႉ။ ပၢင်သွၼ်ပိုၼ်ႉထၢၼ် (ငဝ်ႈၶၢမ်ႇပိုၼ်ႉ)လၢတ်ႈၵႂၢမ်းဢိင်းၵလဵတ်ႈၼႆႉ တႄႇပိုတ်ႇႁပ်ႉလုၵ်ႈႁဵၼ်းဝၼ်းတီႈ 8 ၊ တေပိုတ်ႇပၢင်ဝၼ်းတီႈ 11 လိူၼ်ၼႆႉ။ ၶၢဝ်းတၢင်းပၢင်သွၼ်တေႁိုင် 45 ဝၼ်း၊ လုၵ်ႈႁဵၼ်းၼိုင်ႈၵေႃႉ တေလႆႈသႂ်ႇငိုၼ်းၵွင်ၵၢင်ပၢင်သွၼ် 5 မိုၼ်ႇ၊ တေလႆႈပႃးမႃးၽႃႈႁူမ်ႇၶူဝ်းၼွၼ်းလႄႈ ၶူဝ်းၼုင်ႈၾိင်ႈထုင်းတႆး- ၼႆယဝ်ႉ။ မေႃသွၼ်ၸၢႆးၸွမ်လူင် လၢတ်ႈဝႃႈ-“တေသွၼ်ပၼ်ပိူင်လူင် ပဵၼ်လၢႆးလၢတ်ႈၵႂၢမ်းဢိင်းၵလဵတ်ႈ (English speaking) သေဢမ်ႇၵႃး သွၼ်ပၼ်ပႃးၼႂ်း 4 skills ၼၼ်ႉတင်းမူတ်း။ တေမီးပႃးပိုၼ်ႉႁူႉတၢင်းၼွၵ်ႈ မိူၼ်ၼင်ႇပိုၼ်းတႆး (မႄႈၶူးၶိူဝ်းသႅၼ်)လႄႈ ပၵ်းပိူင်ၶပ်းႁေႃႈလူတ်ႉၵႃးလႂ်ၸိူဝ်းၼႆႉ။ ၶႂ်ႈႁႂ်ႈၵူၼ်းၼုမ်ႇတႆးႁဝ်းသႂ်ႇၸႂ်ၼိူဝ်ၵႂၢမ်းဢိင်းၵလဵတ်ႈၼမ်ၼမ်၊ ယွၼ်ႉပဵၼ်ၵႂၢမ်းၸႂ်ႉလုမ်ႈၾႃႉလႄႈဝၢၼ်ႈမိူင်းႁဝ်းၵေႃႈ ပိုတ်ႇပၢင်ႇမႃးယဝ်ႉ။ လိူဝ်သေၼၼ်ႉ ပုၼ်ႈတႃႇၸိူဝ်းပႆႇမေႃလိၵ်ႈတႆးၵေႃႈ သွၼ်ပၼ်ပႃးလိၵ်ႈတႆး”-ဝႃႈၼႆ။ ၸၢႆးၶိူဝ်းလႅင်း ဝဵင်းပၢင်ႇဢူး လုၵ်ႈႁဵၼ်းၵဝ်ႇၸုပ်ႈ 3 လႄႈ 4 လၢတ်ႈဝႃႈ- “တီႈၼႆႈ ၶႃႈယၢမ်ႈမႃးလဵပ်ႈႁဵၼ်း English speaking 4 skills ဢိၵ်ႇတင်းပိုၼ်းတႆးႁဝ်းလႄႈ ပၵ်းပိူင်ၶပ်းလူတ်ႉၵႃး လႂ်ၸိူဝ်းၼႆႉဢေႃႈ။ တၢင်းႁူႉၸိူဝ်းၼႆႉၶဝ်ႈတၢင်းတိုဝ်းတႃႇၶႃႈႁဝ်းတႄႉဢေႃႈ၊ ပေႃးၵႂႃႇတၢင်ႇမိူင်းလႆႈၸႂ်ႉတိုဝ်းၵႂၢမ်းဢင်းၵိတ်ႉသေ ၵပ်းသိုပ်ႇပိူၼ်ႈလႄႈ ပေႃးမီးၶႅၵ်ႇၼွၵ်ႈမိူင်းမႃးဢႅဝ်ႇဝဵင်းႁဝ်းၵေႃႈ တူင်ႉတၵ်ႉလၢတ်ႈတေႃႇၶဝ်လႆႈလီလီ၊ ငိုၼ်းၸွႆႈထႅမ်ၼိုင်ႈၵေႃႉ 5 မိုၼ်ႇ တႃႇယူႇၵိၼ်တီႈႁူင်းႁဵၼ်းၼႆႉ 45 ဝၼ်းတႄႉ ၵိုင်ႇတႄႉဢေႃႈ။ ဢမ်ႇၸၢင်ႈႁႃၶိုၼ်ႈတီႈလႂ်ယဝ်ႉ ႁႂ်ႈပေႃးၵိုင်ႇတၢၼ်ႇပၢင်သွၼ်ၼႆႉ”- ဝႃႈၼႆ။ ၵေႃၵပ်းသၢၼ်ၵူၼ်းၼုမ်ႇတႆး (Shan Youth Network) ၼႆႉ တႄႇပိုတ်ႇပၢင်သွၼ်မႃးမိူဝ်ႈပီ 2014 ၊ မိူဝ်ႈလဵဝ်တေသိုပ်ႇပိုတ်ႇၵႂႃႇၸုပ်ႈတီႈ 8 ။ ၼႂ်းၶၢဝ်းတၢင်းၼိုင်ႈပီ ၸတ်းႁဵတ်းပၢင်သွၼ် 2 ၸုပ်ႈ၊ မိူဝ်ႈလဵဝ်လုၵ်ႈႁဵၼ်းဢၼ်ယဝ်ႉၵႂႃႇမီး 1,500 ပၢႆ၊ ပဵၼ်လုၵ်ႈႁဵၼ်းၼႂ်းပိုၼ်ႉတီႈမိူင်းတႆးပွတ်းႁွင်ႇ ဢိၵ်ႇမိူင်းတႆးပွတ်းၸၢၼ်း။ ၼွၵ်ႈမိူင်းတႆးသမ်ႉ ပႃးၸဵမ်လုၵ်ႈႁဵၼ်းပူႇတႃႇဢူဝ်ႇ မိူင်းၶၢင်၊ မိူင်းယၢင်းလႅင် ၸိူဝ်းၼႆႉ။

['ပၢႆးပိင်ႇၺႃႇ']

2018-01-04T11:00:28

https://shannews.org/archives/1746

လွင်ႈလွတ်ႈလႅဝ်း မိူင်းႁဝ်းၶႃႈၼႆႉ ဢမ်ပႆႇမီး ….. ၶႂ်ႈလႆႈလွင်ႈလွတ်ႈလႅဝ်း ဢၼ်ၸိုဝ်ႈၸႂ်ႈထုၵ်ႇမႅၼ်ႈ၊ ဢၼ်တႄႉ၊ ဢၼ်မီးလွင်ႈသုၼ်ႇလႆႈထၢင်ႇႁၢင်ႈတွၼ်ႈတႃႇၵူၼ်းမိူင်း တဵမ်တဵမ်ထူၼ်ႈထူၼ်ႈ

ၵူၼ်းမိူင်းႁဝ်းလႆႈလွင်ႈလွတ်ႈလႅဝ်းတီႈ ဢိင်းၵလဵၵ်ႈမႃး​​ၵေႃႈမီး 70 ပီယဝ့်။ ၵူၺ်းၵႃႈ လွင်ႈလွတ်ႈလႅဝ်း ၼႆႉဢမ်ႇ ပႆႇလႆႈႁပ်ႉ​​သေဢိတ်း။ ပေႃးဝႃႈ ဢဝ်သုၼ်ႇလႆႈ ၵူႈမိူင်းမိူင်းဝႃႈၼႆၸိုင်… 1. တၢင်းႁၼ်ထိုင်၊တၢင်းဝူၼ်ႉ၊ တၢင်းလၢတ်ႈ၊ တၢင်းတႅမ်ႈ ႁဝ်းၶႃႈ ဢမ်ႇမီး လွင်ႈထၢင်ႈႁၢင်ႈလွတ်ႈလႅဝ်း 2. ဢၼ်ပဵၼ်ၵႂၢမ်းလၢတ်ႈ လိၵ်ႈလၢႆး ၾိင်ႈငႄႈၽႂ်မၼ်းၼၼ်ႉ​​ၵေႃႈ ဢမ်ႇမီးလွင်ႈလွတ်ႈလႅဝ်း 3. ဢမ်ႇမီးလွင်ႈထၢင်ႇႁၢင်ႈယူႇသဝ်း မီးဝၢၼ်ႈမီးၼႃးယူႇ​​ၵေႃႈ ဢမ်ႇလႆႈယူႇလီလီ လႆႈပၢႆႈလႆႈၼီ 4. ဢမ်ႇမီးလွင်ႈႁူမ်ႇလူမ်ႈ ၊ ဢမ်ႇမီးလွင်ႈထၢင်ႇႁၢင်ႈတႃႇၵႅတ်ႇ​​ၶေ ဢသၢၵ်ႈ သၢႆၸႂ်ၸဝ်ႈၵဝ်ႇ ၵူၼ်းမိူင်းႁဝ်းမီးယူႇၼႂ်းဝၢၼ်ႈၼႂ်းၼႃး​​ၵေႃႈ သိုၵ်းလူင်ပွင်ၸိုင်ႈ တေမႃးတိၺွပ်း ယဵတ်ႈၶွၵ်ႈ ​ပေႃႉထုပ်ႉၶႃႈႁႅမ်မိူဝ်ႈလႂ် ၽႂ်ႁိုဝ်ၸၢင်ႈႁူႉလႆႈ။ တၵ်းလႆႈၾၢင်ႉၵႅမ်းတူဝ်ဝႆႉယူႇတႃႇသေႇ။ 5. ၵူၼ်းမိူင်းႁဝ်းၶႃႈ​​ ၺႃးလွင်ႈၶီႇၼဵၵ်း တဵၵ်းတဵင်မႃး ​​တေႃႇဝၼ်းမိူဝ်ႈၼႆႉ 6. ၵူၼ်းမိူင်းဢမ်ႇမီးတၢင်းၽိတ်း​​ၵေႃႈ လႆႈၶၢမ်ႇတၢင်းတီႉမတ်ႉ မၢပ်ႇမႂ်ၸိၼေးဝႃႈ မီးတၢင်းၽိတ်းၼႆ​​သေ ၺႃးယဵတ်ႈၶွၵ်ႈ 7. ဢမ်ႇမီးလွင်ႈထၢင်ႇႁၢင်ႈ ပၼ်သဵင် လိူၵ်ႈတင်ႈၵူၼ်းလူင်ၸဝ်ႈၵဝ်ႇ။ မိူၼ်ၼင် ၼႃႈတီႈဢၼ်ဝႃႈ ပဵၼ်လိၼ်ၵမ်ႇ လိၼ်လမ်ၼၼ်ႉ ဢမ်ႇပၼ်လိူၵ်ႈတၢင်ႈ၊ ပူႇၵၢင်ႉ​​ၵေႃႉလဵဝ်​​ၵေႃႈ လူင်းလၢႆးမိူဝ်း တႃႇတၢင်းဝၢၼ်ႈ​​သေ ပၼ်သဵင် တၢင်ၵူၼ်းတင်းဝၢၼ်ႈ​​ၵေႃႈယၢမ်ႈမီးမး။ ၵူၼ်းတၢင်ႇ​​ၵေႃႉ ဢမ်ႇမီးသုၼ်ႇလႆႈပၼ်သဵင်သင်။ ၵွပ်ႈၼႆလႄႈ လွင်ႈလွတ်ႈလဵဝ်း မိူင်းႁဝ်းၶႃႈၼႆႉ ၶႃႈႁၼ်ထိုင်ဝႃႈ ဢမ်ပႆႇမီး ။ ၶဝ်ဝႃႈမီးမႃး 70 ပီမိူင်းယဝ်ႉၼႆႉၵေႃႈ ၸိုဝ်ႈမၼ်းၵူၺ်း။ မိူၼ်တၢင်းဢမ်ႇလွတ်ႈလဵဝ်းသေဢိတ်း ။ ၶႃႈ​​ၶဝ်တႄႉ ၶႂ်ႈလႆႈလွင်ႈလွတ်ႈလႅဝ်း ဢၼ်ၸိုဝ်ႈသႂ်မၢၼ်ႇမႅၼ်ႈ၊ လွင်ႈလွတ်ႈလႅဝ်းဢၼ်​​တေႉ၊ ဢၼ်မီးလွင်ႈသုၼ်ႇလႆႈထၢင်ႇႁၢင်ႈတွၼ်ႈတႃႇၵူၼ်းမိူင်း တဵမ်တဵမ်ထူၼ်ႈထူၼ်ႈၼၼ်ႉ​​ၶႃႈဢေႃႈ။

['Uncategorized']

2018-01-04T10:56:16

https://shannews.org/archives/1743

သင်ဝႃႈၵိုတ်းပၢင်တိုၵ်းလႆႈဝႆးဝႆး ၸင်ႇတေလႆႈလွင်ႈလွတ်ႈလႅဝ်းဢၼ်မၢၼ်ႇမႅၼ်ႈ

ဝၼ်းထိ 2 လိူၼ်ၵျၼ်ႊၼိဝ်ႊရီ ၵၢင်ၶမ်ႈ 9 မူင်းပၢႆ ဢူၺ်းၵေႃႉၶႃႈႁဝ်း ၵိုင်ႉၵၢင်ႉထၢမ်မႃးဝႃႈ “ၼၢႆးၼူၼ်း – လၢတ်ႈပၼ်ၵႂၢမ်းၼႂ်းဢူၵ်းၼႂ်းၸႂ် ဢၼ်ႁၼ်ထိုင်ၼိူဝ်ဝၼ်းလွတ်ႈလႅဝ်းၵွၼ်းၶေႃၶွပ်ႈထူၼ်ႈ 70 ပီလူး ”- ၼႆလႄႈ ၶႃႈဝူၼ်ႉ ဢွၵ်းဢေႃၶႃႈပေႃးယုင်ႈယၢင်ႈၵႂႃႇမူတ်း။ ဝူၼ်ႉသင်လႃႇ ၼႆ- ၽူႈၼမ်းႁဝ်းၶႃႈ ၽူႈႁၵ်ႉၸၢတ်ႈႁဝ်းၶႃႈၶဝ် ၸိူဝ်းပိုၼ်ႉပွႆႇပုၼ်ႈလီသုၼ်ႇတူဝ်သေ ၶဝ်ႈပၢင်တိုၵ်း ယိူင်းဢၢၼ်း ယိူင်းမၢႆတႃႇၸိူဝ်ႉၸၢတ်ႈႁဝ်းၶႃႈတင်းသဵင်ႈတေလႆႈလွတ်ႈလႅဝ်းၵွၼ်းၶေႃ။ ၸွင်ႇယိူင်းမၢႆၶဝ်ၸဝ်ႈ တဵမ်ထူၼ်ယူႇႁႃႉ။ ၶႃႈႁဝ်းၶဝ်သမ်ႉ ၸွင်ႇလႆႈလွင်ႈလွတ်ႈလႅဝ်းဢၼ်တႄႉ မၼ်းႁႃႉ – ၼႆ။ ၶႃႈဝူၼ်ႉလႆႈဝႃႈ လွင်ႈလွတ်ႈလႅဝ်းဢၼ်တႄႉမၼ်း ဢမ်ႇပႆႇမီးလူး….ၼႆ။ ၶႃႈႁဝ်းၼႆႉ -မိူဝ်ႈပၢၼ် ၽူႈၶႂၢၵ်ႈမိူင်းၼႃႈၽိူၵ်ႇၶဝ် ယိုတ်းမိူင်းမၢၼ်ႈ ၽွင်းငမ်းမိူင်းမၢၼ်ႈၼၼ်ႉတႄႉ ၶႃႈႁဝ်းပႆႇၵိူတ်ႇလႄႈ ငဝ်းလၢႆးမိူဝ်ႈပၢၼ်ၼၼ်ႉပဵၼ်ႁိုဝ်တႄႉတႄႉၼႆၶႃႈၵေႃႈဢမ်ႇႁူႉ။ ၶႃႈၵိူတ်ႇဝၢႆးလင်မိူင်းႁူမ်ႈတုမ်မၢၼ်ႈလႆႈလွတ်ႈလႅဝ်းၵွၼ်းၶေႃတီႈ ၵလႃးၼႃႈၽိူၵ်ႇဝႃႈၼၼ်သေတႃႉၵေႃႈ ၸွမ်းၼင်ႇ ၶၢဝ်းယၢမ်းဢၼ်ၶႃႈႁဝ်းလႆႈယႂ်ႇမႃႈၵႃႈသုင်မႃးႁၼ်ႉတေႃႇထိုင်ယၢမ်းလဵဝ်တႄႉ ၶႃႈယင်းပႆႇႁၼ် လွင်ႈၵတ်းယဵၼ် လွင်ႈ လွတ်ႈလႅဝ်းသင်ၶႃႈ။ ဢၼ်ၶႃႈႁၼ်တႄႉ ၸဵမ်မိူဝ်ႈၶႃႈတႄႇႁူႉလွင်ႈၵူၼ်းသေ ယႂ်ႇမႃႈၵႃႈသုင်မႃးၼႆႉ လႆႈႁၼ်လွင်ႈ ႁၢမ်ႈႁႄႉ၊ လွင်ႈၶီႇၼဵၵ်းတဵၵ်းတဵင် တိၺွပ်းၵၼ်ယူႇတႃႇသေႇ။ ၵႆႉၵႆႉလႆႈယိၼ်းသဵင်တွႆႇတႅင်ႈလဵၵ်း (ပၼ်ဢၶျၢၵ်ႈ) လႄႈလႆႈၵူဝ်ႁႄယူႇတႃႇသေႇ။ ပေႃးလႆႈယိၼ်းသဵင်တွႆႇၼၼ်ႉ ႁဝ်းၶႃႈၸိူဝ်းပဵၼ်လုၵ်ႈဢွၼ်ႇလႆႈႁွပ်ႇဢဝ်ၶူဝ်းၶွင်ဢွၼ်ႇႁဝ်းၶႃႈ သေ ပၢႆႈပႅပ်ႉပၢႆႈပဵမ်ႇၸွမ်းပူႇၸွမ်းၼၢႆးႁဝ်းၶႃႈ ႁဵတ်းၼႆမႃးၸဵမ်လဵၵ်ႉတေႃႇယႂ်ႇၶႃႈဢေႃႈ။ ဢၼ်ၶႃႈတွင်းလႆႈၵိုမ်းၵိုမ်း ဢမ်ႇလိုမ်းလႆႈသေပွၵ်ႈ ႁၼ်ၼႂ်းတႃယူႇတႃႇသေႇၼႆႉတႄႉ – ၶၢဝ်းၵတ်းယၢမ်းၵၢင်ၼႂ် မူၺ်သုမ်ႇဝႆႉယူႇၼၼ်ႉ သဵင်ဢူၼ်ဢၢၼ်မေႃးမႄး သဵင်ႁွင်ႉသဵင်ႁႆႈ၊ သဵင်ပေႃႉႁႅမ် သဵင်လႅၼ်ႈပၢႆႈ ။ ၶႃႈၵူဝ်သမ်ႉပေႃးသၼ်ႇယူႇၵေႃႈ လႆႈယိၼ်းသဵင် မႄႈထဝ်ႈၶႃႈတိူင်ႇၵၢဝ်ႇ ယွၼ်းသူးၽြႃးပဵၼ်ၸဝ်ႈလႄႈ ပဵၼ်ဢၼ်ၶႅၼ်းၸႂ်ဢိတ်းၼိုင်ႈ။ ပေႃးထိုင်သဵင်ၸိူဝ်းၼၼ်ႉယဵၼ်ၵႂႃႇၵေႃႈ လႆႈငိၼ်းၶၢဝ်ႇဝႃႈ ၵေႃႉလႂ်ၺႃးပေႃႉ ၵေႃႉလႂ်ၺႃးတိၶျေႃး ၼႆယူႇတႃႇသေႇ။ ယူႇတီႈတူဝ်ၶႃႈသေ ၸင်းသိုၵ်းမၢၼ်ႈမႃးၸဵမ်မိူဝ်ႈၵေႃႉလဵၵ်ႉ ၸဵမ်မိူဝ်ႈယင်းဢမ်ႇပႆႇႁူႉလွင်ႈၵၢၼ်ဝၢၼ်ႈၵၢၼ်မိူင်းသင်ပုၼ်ႉ။ ႁဝ်းၶႃႈၵႂႃႇၶိုၼ်ႈႁူင်းႁဵၼ်းၼႂ်းဝဵင်း ။ ပေႃးၶၢဝ်းမႆႈ ၶၢဝ်းပိၵ်ႉႁဵၼ်းသေ ႁဝ်းၶႃႈမိူဝ်းႁိူၼ်းၶိုၼ်းၵေႃႈ ၵမ်းၵမ်းၺႃးၸူၼ်ၸွမ်းတၢင်း။ ယွၼ်ႉပိူဝ်ႈသိုၵ်းသိူဝ်လႄႈ ႁိူၼ်းႁဝ်းၶႃႈၾႆးမႆႈၵႂႃႇ ၺႃးသွင်သၢမ်ပွၵ်ႈ။ ယွၼ်ႉပိူဝ်ႈသိုၵ်းသိူဝ်သေ ႁူင်းႁဵၼ်းႁဝ်းၶႃႈ ၵမ်းၵမ်းၺႃးပိၵ်ႉ။ ႁဵတ်းႁႂ်ႈပၢႆးပၺႃႇလႆႈတူၵ်းလႃႈတူၵ်းလိုၼ်း။ လူင်ပွင်ၸိုင်ႈလႄႈ ၸုမ်းယိပ်းၵွင်ႈၵၢင်ႇၸၢဝ်းၶိူဝ်း ဢုပ်ႇၵုမ်လွင်ႈၵိုတ်းယိုဝ်း ၊ လွင်ႈငမ်းယဵၼ်ယဝ်ႉၵေႃႈ ဝၢၼ်ႈႁဝ်းၶႃႈဢမ်ႇၵတ်းယဵၼ် ။ ၸုမ်းသိုၵ်းမၢၼ်ႈၵေႃႈ ထႅမ်ႁႅင်းသိုၵ်းၶဝ်ႈမႃးၼႂ်းဝၢၼ်ႈလိူဝ်ၵဝ်ႇသေ ၸႂ်ႉၵူၼ်းဝၢၼ်ႈပၢႆႈဢွၵ်ႇဝၢၼ်ႈ။ ၸႂ်ႉႁဵတ်းၵၢၼ်၊ ယိုတ်းသူၼ်ႁႆႈၼႃး၊ တိၺွပ်းဢဝ်ၵိၼ်ဝူဝ်းၵႂၢႆးမူမႃၵူၼ်းဝၢၼ်ႈ၊ၸႂ်ႉၵူၼ်းဝၢၼ်ႈသူင်ႇၶဝ်ႈၼမ်ႉတၢင်းၵိၼ် ၸူးၶဝ်သေဢမ်ႇၵႃး ၵၼ်ႉၸၼ်လူလၢႆၼၢင်းယိင်းၼႂ်းဝၢၼ်ႈၸိူဝ်းၼႆႉ ၶိူဝ်းၶိူဝ်းယႂ်းယႂ်း။ ထိုင်တီႈဝၢႆးမႃးဢဝ်ယဵၼ်းပဵၼ်ၾိင်ႈသိုၵ်းမၢၼ်ႈၵႂႃႇ။ ပၢႆးပၺႃႇ ပၢႆးယူႇလီ လွင်ႈယူႇလွင်ႈၵိၼ်ၵူၼ်းမိူင်းဢမ်ႇလီမႃးသေဢမ်ႇၵႃး သူၼ်ယႃႈ၊ ပၢင်တေႃႇလွင်း၊ႁူင်းႁုင်ယႃႈၼမ်မႃးလိူဝ်ၵဝ်ႇ။ ၵူၼ်းၵိၼ်လဝ်ႈၵိၼ်ယႃႈၼမ်မႃးလႄႈ ၼႃႈႁိူၼ်းလုလႅဝ်ၵႂႃႇတင်းၼမ်တင်းလၢႆ လႆႈႁၼ်မႃးတႂ်ႈၼႃႈတႂ်ႈတႃ ၸႂ်ပေႃးဢမ်ႇလီ။ ၵူၺ်းၵႃႈဢမ်ႇမီးပၵ်းပိူင်မၢႆမီႈဢၼ်ဢဝ်တၢင်းၽိတ်းၶဝ်လႆႈလႃးလႃး။ လွင်ၵိၼ်သူးၵိၼ်လၢပ်ႈၼမ်၊ ၸႂ်ႉဢမ်းၼၢတ်ႈၽိတ်းပၵ်းပိူင်၊ ၽဵဝ်ႈမူၺ်ႉပႃႇထိူၼ်ႇလႄႈၶူဝ်းၶွင်သၽႃႇဝႃႉ ၵႃႉၶၢႆလႆႈငိုၼ်းသႂ်ႇထွင်းၶဝ်။ ယဵၼ်းပဵၼ်မိူင်းဢမ်ႇမီးၸဝ်ႈမီးၶုၼ်။ လုၵ်ႈဢွၼ်ႇၵေႃႈဢမ်ႇမီးသုၼ်ႇလႆႈႁဵၼ်းလိၵ်ႈလၢႆးၼင်ႇၵၢင်ၸႂ်ၶႂ်ႈႁဵၼ်း၊ ဢမ်ႇမီးသုၼ်ႇလႆႈပၼ်တၢင်းႁၼ်ထိုင်ၸဝ်ႈၵဝ်ႇလွတ်ႈလႅဝ်း၊ ဢမ်ႇမီးသုၼ်ႇၸႂ်ႉတိုဝ်းတၢင်းမေႃပၺႃႇဢၼ်ၸဝ်ႈၵဝ်ႇႁဵၼ်းမႃးသေဢမ်ႇမီးတိုဝ်ႉတၢင်းတႃႇပိုၼ်ၽႄႈလိၵ်ႈလၢႆးၾိင်ႈငႄႈၸဝ်ႈၵဝ်ႇလွတ်ႈလႅဝ်း။ထိုင်တီႈမိူဝ်းၼႃႈၵူၼ်းၼုမ်ႇပေႃးလႆႈသုတ်းႁၢႆ။ ယွၼ်ႉပိူဝ်ႈၽႅၼ်ၵၢၼ်သိုၵ်းမၢၼ်ႈၶႂ်ႈၽဵဝ်ႈမူၺ်ႉၸၢဝ်းၶိူဝ်းလႄႈ ၵူၼ်းပၢႆႈၽေးသိုၵ်းၵေႃႈ ပီၼိုင်ႈယဝ်ႉပီၼိုင်ႈ ၼမ်မႃးလိူဝ်ၵဝ်ႇ ။ ဢၼ်ပၢႆႈဢွၵ်ႇယၢၼ်ႁိူၼ်းယေးဝၢၼ်ႈမိူင်းသေ လႆႈၵႂႃႇႁဵတ်းၵၢၼ် ပဵၼ်ၶီႈၶႃႈ ဝၢၼ်ႈပိူၼ်ႈမိူင်းပိူၼ်ႈ ၼမ်မႃးတိၵ်းတိၵ်း။ လုၵ်ႈဢွၼ်ႇၽၢၼ်ပေႃႈမႄႈ၊ မႄႈႁၢင်ႉ ပေႃႈမၢႆႈ၊ၵူၼ်းထဝ်ႈ ၼမ်တိူဝ်းမႃးလိူဝ်ၵဝ်ႇၵူႈဝၼ်းၵူႈဝၼ်း ၸိူဝ်းၼႆႉပဵၼ်ၽွၼ်းပၢင်ႈလွင်ႈလွတ်ႈလႅဝ်းၵွၼ်းၶေႃလွၼ်ႉလွၼ်ႉ ၶႃႈၼၢင်းႁၼ်ထိုင်ၼင်ႇၼႆ။ ဝၢၼ်ႈမိူင်းဝၼ်းမိူဝ်ႈၼႆႉ လုမ်ႈၾႃႉႁၼ်ထိုင်ဝႃႈ ပူၼ်ႉလွတ်ႈဢွၵ်ႇတႂ်ႈမိုဝ်း ၸဝ်ႈဢႃႇၼႃႇသိုၵ်းၵုမ်းၵမ်သေ လႆႈၽူႈၼမ်းဝၢၼ်ႈမိူင်းဢၼ်ၵူၼ်းမိူင်းလိူၵ်ႈတင်ႈၶိုၼ်ႈမႃး သွင်ၸုပ်ႈယဝ်ႉဝႃႈၼႆသေတႃႉ ဝၢၼ်ႈမိူင်းတီႊမူဝ်ႊၶရေႊသီႊ ဢၼ်ၶႃႈႁဝ်းၶဝ် မုင်ႈမွင်ၶႂ်ႈလႆႈ ၶႂ်ႈပဵၼ်ၼၼ်ႉတႄႉ ယင်းပႆႇႁၼ်သဵၼ်တၢင်းသေဢိတ်း၊ ယင်းတိုၵ်ႉတေလႆႈၵႂႃႇထႅင်ႈၶၢဝ်းၵႆယူႇ။ ဢၼ်ဢမ်ႇပႆႇလႆႈလွင်ႈငမ်းယဵၼ်၊ ဢၼ်ဢမ်ႇပႆႇပဵၼ်မိူင်းတီႊမူဝ်ႊၶရေႊသီႊ ၸိုၼ်ႈၸၢင်ႇၼႆႉၵေႃႈ ပဵၼ်ယွၼ်ႉ သိုၵ်းမၢၼ်ႈလႄႈသိုၵ်းၸၢဝ်းၶိူဝ်း တိုၵ်ႉယိုဝ်းၵၼ်ယူႇတိၵ်းတိၵ်း ၶႃႈႁၼ်ထိုင်ၼင်ႇၼႆ။ ၶႃႈၶႂ်ႈထၢမ်ဝႃႈ တႃႇတေၵႄႈလိတ်ႈပၼ်ႁႃဢၼ်ၼႆႉ သမ်ႉတေလႆႈဢဝ်ၶၢဝ်းယၢမ်းႁိုင်ၼၢၼ်းထႅင်ႈၵႃႈႁိုဝ်။ ၵူၼ်းၼုမ်ႇတေလႆႈပၼ်ဢၼႃႇၵၢတ်ႈမိူဝ်းၼႃႈၶဝ်ထႅင်ႈၵႃႈႁိုဝ်၊ ၵူၼ်းမိူင်းတေလႆႈပၼ် ၼမ်ႉႁိူဝ်ႇၼမ်ႉၶႆး၊ ဢသၢၵ်ႈသၢႆၸႂ်ထႅင်ႈၵႃႈႁိုဝ် ၊တေလႆႈပၼ် ၶူဝ်းၶွင်သၽႃႇဝ ထႅင်ႈၵႃႈႁိုဝ် ပၢင်တိုၵ်းၸင်ႇတေယဵၼ်။ ယွၼ်ႉပိူဝ်ႈလႆႈယူႇၼႂ်းဝၢၼ်ႈမိူင်းဢၼ်ဢမ်ႇမီးလွင်ႈႁူမ်ႇလူမ်ႈလႄႈ ၵူၼ်းဝၢၼ်ႈၵူၼ်မိူင်းတင်းသဵင်ႈ လႆႈတုမ်ႉတိူဝ်ႉပၢႆးၸႂ် ပၢႆးတူဝ်မႃးၵေႃႈ ယူတ်းယႃဢမ်ႇၶႂ်ႈလႆႈယဝ်ႉၶႃႈ။ ယွၼ်ႉပိူဝ်ႈၼႆႉသေ ၵေႃႉၼိုင်ႈလႄႈၵေႃႉၼိုင်ႈ ၵူၼ်းၶိူဝ်းၼိုင်ႈလႄႈ ၶိူဝ်းၼိုင်ႈၵေႃႈ လွင်ႈပႅင်းၸင်းၵၼ် လွင်ႈၶႂ်ႈၽဵဝ်ႈမူၺ်ႉၵၼ်ၼမ်မႃးတိၵ်းတိၵ်း ။ ၶႃႈၼၢင်းႁၼ်ထိုင်ဝႃႈ သင်ၸိူဝ်ႉဝႃႈ ၾၢႆႇတၢင်းသိုၵ်းလူင်ပွင်ၸိုင်ႈမၢၼ်ႈ ပၼ်တီႈယူႇ ၸၢဝ်းၶိူဝ်း၊ ႁူမ်ႈမိုဝ်းၵၼ်သေ ႁၵ်ႉသႃဝၢၼ်ႈမိူင်း၊ ဢဝ်လွင်ႈႁူမ်ႇလူမ်ႈပၼ်ၵူၼ်းမိူင်းၵႂႃႇၸိုင် တေၸၢင်ႈၵႄႈလိတ်ႈလႆႈပၼ်ႁႃတၢင်းၼမ်တၢင်းလၢႆ ဢမ်ႇႁၢင်ႉ။ ယွၼ်ႉပိူဝ်ႈ ၾၢႆႇတၢင်းသိုၵ်းလူင်ပွင်ၸိုင်ႈ ဢမ်ႇယွမ်းတေႃႇၸၢဝ်းၶိူဝ်း ဢမ်ႇပၼ်တီႈယူႇၸၢဝ်းၶိူဝ်းလႄႈ ပၢင်တိုၵ်းတႃႇလွတ်ႈလႅဝ်းၵွၼ်းၶေႃတႂ်ႈမိုဝ်းဢိင်းၵလဵတ်ႈၼၼ်ႉ ယဵၼ်းပဵၼ်ပၢင်တိုၵ်းဢၼ်ၽဵဝ်ႈ မူၺ်ႉၵူၼ်းၼႂ်းမိူင်းလဵဝ်ၵၼ်ၶိုၼ်း။ ပဵၼ်ပၢင်တိုၵ်းဢၼ်ဢမ်ႇလီဢဝ်ၵုင်ႇဢဝ်မုၼ် ဢမ်ႇလီယွင်ႈ ယေႃးၸဝ်ႈဢႃႇၼႃႇဢဵၼ်ႁႅင်းယႂ်ႇၼၼ်ႉသေဢိတ်း။ ၸိူဝ်းပဵၼ်ၽူႈၼမ်းႁဝ်းၶႃႈ ၽူႈႁၵ်ႉၸၢတ်ႈႁဝ်းၶႃႈ ၽူႈပိုၼ်ႉပွႆႇသၢႆၸႂ်တႃႇဝၢၼ်ႈမိူင်းႁဝ်းၶႃႈၶဝ် ဢိၵ်ႇပႃးတင်း ၵူၼ်းၼုမ်ႇဝၼ်းမိူဝ်ႈၼႆႉ ၵေႃႈတေဢမ်ႇမုင်ႈ မွင်း ဢမ်ႇၶႂ်ႈပဵၼ်လွင်ႈ ၸိူဝ်းၼႆႉသေဢိတ်း- ယုမ်ႇယမ်ၼင်ႇၼႆ။ယွၼ်ႉပိူဝ်ႈ ၸိူဝ်းၶဝ်ၵေႃႈပဵၼ်ၵူၼ်းမိူင်း လဵဝ်ၵၼ်၊ ၵိူတ်ႇၼႂ်းၽႅၼ်ႇလိၼ်ဢၼ်လဵဝ်ၵၼ်လႄႈ ၵၢင်ၸႂ်ၶဝ်တိုၼ်းတေဢမ်ႇမီးလွင်ႈၶႂ်ႈၽၢတ်ႇ ဢွၵ်ႇပူၵ်းတင်ႈႁင်းၶေႃလႃးလႃး -ၶႃႈႁဝ်းယုမ်ႇယမ်ၼင်ႇၼႆ။ ဢၼ်လႆႈယိပ်းၵွင်ႈၵၢင်ႇၶိုၼ်ႈမႃးၼႆႉၵေႃႈယွၼ်ႉပိူဝ်ႈဢမ်ႇမီးလွင်ႈၽဵင်ႇပဵင်းလႄႈၼင်ႇႁိုဝ်တေလႆႈလွင်ႈၽဵင်ႇပဵင်းပဵၼ်ထမ်း ၊ ၼင်ႇႁိုဝ်တေလႆႈပူၼ်ႉလွတ်ႈလွင်ႈပေႉၵိၼ်တဵၵ်းတဵင်၊ ၼင်ႇႁိုဝ်တေၵႅတ်ႇၶႄလႆႈ ၽႃသႃ ၊ သႃသၼႃ၊ ၶိူဝ်းၵူၼ်း၊ ၾိင်ႈငႄႈ လိၵ်ႈလၢႆးၸဝ်ႈၵဝ်ႇ၊ ၶူဝ်းၶွင်သၽႃႇဝ ၼႂ်းမိူင်းၸဝ်ႈၵဝ်ႇ သေ ၼင်ႇႁိုဝ်တေလႆႈ သုၼ်ႇသွၼ်ႁဵၼ်းလိၵ်ႈ၊ လွင်ႈႁႃတၢင်းၶိုၼ်ႈယႂ်ႇမႂ်ႇသုင်၊ လွင်ႈတၢင်းႁူႉၵၢၼ်ဝၢၼ်ႈ ၵၢၼ်မိူင်းၸဵမ်ၸိူဝ်းၼႆႉလႄႈၸင်ႇလႆႈၶဝ်ႈပၢင်တိုၵ်းမႃး။ ယွၼ်ႉပိူဝ်ႈၼၼ် သင်ဝႃႈၵိုတ်းလႆႈပၢင်တိုၵ်းဝႆးဝႆးသေ ပိုတ်ႇတၢင်းပၼ်ဢၼ်လၢတ်ႈမႃးၸိူဝ်း ၼၼ်ႉၼႆၸိုင် တေၸၢင်ႈယူတ်းယႃပၼ်ပၢႆးၸႂ်ၵူၼ်းမိူင်းႁဝ်းၶႃႈသေဢမ်ႇၵႃး တေၸၢင်ႈလႆႈ လွင်ႈလွတ်ႈလႅဝ်းဢၼ်ၸိုၼ်ႈသႂ်မၢၼ်ႇမႅၼ်ႈ ဢၼ်ပၼ်လွင်ႈႁူမ်ႇလူမ်ႈ ၵူၼ်းမိူင်းလႆႈဢမ်ႇႁၢင်ႉၼႆ ၶႃႈၼၢင်းလႆႈႁၼ်ထိုင်ၼင်ႇၼႆၶႃႈဢေႃႈ။ မႂ်ႇသုင်ၶႃႈ။

['Uncategorized']

2018-01-04T10:51:18

https://shannews.org/archives/1740

ဝၼ်းလုတ်ႉလၢတ်ႉယေးၼေ့ ယဵၼ်းပဵၼ်ဝၼ်းတႆးလုတ်ႈလၢပ်ႈ

ဢိင်ၼိူဝ်လွင်ႈတၢင်းဢၼ်ၸွမ်သိုၵ်းလူင်ဢွင်ႇသၢၼ်း လႄႈၸဝ်ႈၾႃ့တႆးႁဝ်းၶဝ် လႆႈတူၵ်းလူင်း ၶေႃႈလႆႈ ၸႂ်ၵၼ်သေ ထိုင်ၵႂႃႇၸၼ်ႉဢၼ်လူင်းလၢႆးမိုဝ်းလိၵ်ႈႁူမ်ႈမၢႆပၢင်လူင်ၸွမ်းၵၼ်ၵႂႃႇလႆႈ မိူဝ်ႈ1947 လိူၼ်ၾႅပ်ႉပိဝ်ႊရီႇ ဝၼ်းတီႈ 12 ယဝ်ႉ ဢမ်ႇႁိုင်လၢႆလိူၼ်ၸဝ်ႈၾႃ့တႆးလႄႈ ၽူႈဢွၼ်ႁူဝ်ၸၢဝ်းၶိူဝ်း မၢၼ်ႈ ၸွမ်သိုၵ်းဢွင်ႇသၢၼ်း လႆႈထုၵ်ႇတင်းၽူႈမိူၵ်ႈမႂ်ႈၶဝ် ပိုတ်းယိုဝ်းၶႃႈႁႅမ် ထိုင်တီႈပေႃးလႆႈ လူႇၼိူဝ်ႉ လိူတ်ႈသၢႆၸႂ်ၵႂႃႇ။ 1948 လိူၼ် January ဝၼ်းတီႈ 4 ၸင်ႇလႆႈ လွတ်ႈလႅဝ်းၵွၼ်းၶေႃမႃး တွၼ်ႈတႃႇမိူင်းႁူမ်ႈတုမ် ပတ်းပိုၼ်ႉမိူင်းမၢၼ်ႈ။ ဝၼ်းလွတ်ႈလႅဝ်းၵွၼ်းၶေႃ တွၼ်ႈတႃႇမိူင်းႁူမ်ႈတုမ် ၼႆ့ ယၢမ်းလဵဝ် ၶွပ်ႈၶူပ်ႇထိုင်မႃး 70 ပီ မိူဝ်ႈၼႆ့ ဝၼ်းတီႈ 4 လိူၼ် January ပီ 2018 ယဝ်ႉ ဝႃႈၼၼ်သေတႃ့ၵေႃႈ ပေႃးမႃးတူၺ်းၶိုၼ်း ၼႂ်းမိူင်းတႆးႁဝ်း ၼႆၸိုင် ၵူႈၵေႃ့တေလႆႈႁၼ် ယင်းတိုၵ်ႉမီးလွင်ႈဢမ်ႇၽဵင်ႇပဵင်း ၊ လွင်ႈဢမ်ႇၸွမ်းတြႃး လႄႈပၢင်တိုၵ်း သိုၵ်းသိူဝ်ၸိူဝ်းၼႆ့ၵေႃႈ ယင်းတိုၵ်ႉၵိူတ်ႇၶိုၼ်ႈ ၶိူဝ်းၶိူဝ်းယႂ်းယႂ်း ၸွမ်းၼႂ်းပိုၼ်ႉတီႈ ၼႃႈတီႈၵုမ်းၵမ် ၸိူဝ်းပဵၼ်ၸၢဝ်းၶိူဝ်းယူႇ။ ပေႃးမႃးထတ်းတူၺ်းလွင်ႈတၢင်းလၢႆးႁူဝ်ယွႆႈမၼ်းဢိတ်းဢီႈၼႆၸိုင် ၼႂ်းမိူင်းတႆးႁဝ်းၼႆ့ မိူၼ်ၼင်ႇ 1- ပၢင်ဢုပ်ႇၵုမ်ၵၢၼ်မိူင်း ဢၼ်တေပဵၼ်ပၢင်ဢၼ်ဢွၵ်ႇသဵင်ပၼ် တွၼ်ႈတႃႇၵူၼ်းမိူင်းတႆးႁဝ်း ၼၼ်ႉယင်းပႆႇမီး သုၼ်ႇ ၸတ်းႁဵတ်းလႆႈလွတ်ႈလႅဝ်း။ယင်းတိုၵ်ႉမီးဢၼ်ယႃႉဢၼ်ၵဝ်းယူႇ။ 2- လွင်ႈငမ်းယဵၼ်ၼႂ်းမိူင်း ယင်းတိုၵ်ႉယုင်ႈယၢင်ႈသူၼ်ႈသဵၼ်းသၢၼ် တွၼ်ႈတႃႇၵူၼ်းမိူင်းႁဝ်းသေ တေႁဵတ်းႁိုဝ် ၵႄႈလိတ်ႈပၼ်ႁႃ ႁႂ်ႈၼႂ်းမိူင်းပေႃးတေမီးလွင်ႈငမ်းယဵၼ် ဢၼ်ၸႅတ်ႈၸၢင်ႇလႄႈ ၼင်ႇႁိုဝ်ၵူႈၸၢဝ်းၶိူဝ်းပေႃး တေယူႇၸွမ်းၵၼ်ၵႂႃႇငၢႆႈလူမ်ၸႂ် ၼၼ်ႉၵေႃႈ ယင်းဢမ်ႇလႆႈႁၼ် ၾၢႆႇလူင်ပွင်ၸိုင်ႈဝူၼ်ႉၶပ်ႉၼပ်ႉသွၼ်ႇပၼ်သေဢိတ်း။ 3- မိူၼ်ၼင်ႇၾၢႆႇသုၼ်ႇလႆႈသုၼ်ႇပဵၼ်ၵူၼ်းမိူင်းၸၢဝ်းၶိူဝ်း ဢၼ်လူဝ်ႇလႆႈၸွမ်းၼင်ႇ ၾိင်ႈမိူင်း ဢၼ်လွတ်ႈ လႅဝ်းၵွၼ်းၶေႃ မီးၼၼ်ႉၵေႃႈ ယင်းပႆႇႁၼ်ၸၢဝ်းၶိူဝ်းတင်းလၢႆ မီးသုၼ်ႇ တႅပ်းတတ်း လႄႈႁဵတ်းသၢင်ႈလႆႈ လွတ်ႈလႅဝ်း ထၢင်ႇႁၢင်ႈ။ 4- ၵူၼ်းဢၼ်ယူႇသဝ်းၼႂ်းၸိုင်ႈမိူင်း ၸိူဝ်းပဵၼ်ၸၢဝ်းၶိူဝ်းတၢင်ႇဢၼ် ဢၼ်ဢမ်ႇၸႂ်ႈ ၸၢဝ်းၶိူဝ်းမၢၼ်ႈၼၼ်ႉ ယင်းပႆႇမီးသုၼ်ႇလႆႈထၢင်ႇႁၢင်ႈသွၼ်ႁဵၼ်းလိၵ်ႈႁင်းၽႂ်မၼ်းလွတ်ႈလႅဝ်းလႄႈ ၶူင်သၢင်ႈလႆႈ ထၢင်ႇႁၢင်ႈလႅတ်ႈလႅဝ်း။ 5- ၵူၼ်းၼႂ်းမိူင်းတႆး တင်းသဵင်ႈ ဢမ်ႇဝႃႈ ပွတ်းႁွင်ႇ ၊ ပွတ်းၸၢၼ်း ၊ ပွတ်းဢွၵ်ႇ ၸိူဝ်းၼႆ့ ယင်းတိုၵ်ႉၺႃး ၶီႇၼဵၵ်းတဵၵ်းတဵင် ပေ့ၵိၼ်လူလၢႆယူႇ ။ ယင်းဢမ်ႇမီးသုၼ်ႇလႆႈ လွတ်ႈလႅဝ်း ။ ၸိူဝ်းၼႆ့တင်းသဵင်ႈ ပဵၼ်ၶေႃႈဢၼ် ပီႈၼွင်ႉၵူၼ်းမိူင်းတႆးႁဝ်းၶႃႈ သုမ်းသုၼ်ႇလႆႈတိုဝ်ႉတၢင်း လွင်ႈဢၼ်ထုၵ်ႇလီလႆႈလီမီးၼၼ်ႉယူႇ။ ဢမ်ႇၼၼ်ၵေႃႈ ဝၼ်းလွတ်ႈလႅဝ်းၵွၼ်းၶေႃ ဢၼ်ပီႈၼွင်ႉၸၢဝ်းၶိူဝ်းမၢၼ်ႈၶဝ် ဢွၼ်ၵၼ်ႁွင်ႉပၢဝ်ႇ ၶၢၼ်လၢတ်ႈဝႃႈ လုတ်ႉလၢတ်ႉယေးၼေ့ ၼႆၼၼ်ႉ မၢင်ၽၢဝ်ႇ ပဵၼ်ၵႂႃႇ ဝၼ်းလုတ်ႈလၢပ်ႈ ၸိူဝ်းပဵၼ်ပီႈၼွင်ႉၸၢဝ်းၶိူဝ်းၸိူဝ်းဢမ်ႇၸႂ်ႈမၢၼ်ႈတင်းသဵင်ႈယဝ်ႉႁိုဝ် ။

['Uncategorized']

2018-01-04T08:29:14

https://shannews.org/archives/1737

ဝၢႆးဢဝ်ၵွၼ်းၶေႃ တီႈဢိင်းၵလဵတ်ႈယဝ်ႉ ဝၢၼ်ႈမိူင်းတႅမ်ႇယေႃႈ ၵွတ်းၽၢၼ်မႃးၵူႈမိုဝ်ႉၵူႈဝၼ်း

မိူင်းႁူမ်ႈတုမ်မၢၼ်ႈ မိူဝ်ႈပၢၼ်ဢိင်းၵလဵတ်ႈဢုပ်ႉပိူင်ႇၽွင်းငမ်းၼၼ်ႉ ၶိုၼ်ႈယႂ်ႇမႂ်ႇသုင်တႄႉ ပဵၼ်မိူင်း ဢၼ်မီးၶူဝ်းႁႄႈၶူဝ်းတိုၼ်းလိူင်ႇၼမ် ဝၢႆးသေလႆႈလွတ်ႈလႅဝ်းၵွၼ်းၶေႃတီႈဢိင်းၵလဵတ်ႈယဝ်ႉ ယွၼ်ႉလွင်ႈၸတ်းပွင်ဢမ်ႇၶႅၼ်ႇလႄႈ ပၢႆးမၢၵ်ႈမီးၵေႃႈယွမ်းမႃး။ ၽိူဝ်ႇထိုင်မႃး ပီ1962 ၼေႇဝိၼ်း ယိုတ်းဢႃႇၼႃႇ တႄႇမိူဝ်ႈၼၼ်ႉမႃး မီးလွင်ႈၶီႇၼဵၵ်းတဵၵ်းတဵင်ပေႉၵိၼ်ၵၼ်မႃးလႄႈ ၸုမ်းယိပ်းၵွင်ႈ လုၵ်ႉၽိုၼ်ႉၵေႃႈမီးမႃး ႁဵတ်းႁႂ်ႈမိူင်းႁူမ်ႈတုမ်မၢၼ်ႈ သုၵ်ႉသၵ်ႉယုင်ႈယၢင်ႈ ၵွတ်းၽၢၼ် ပၢႆးမၢၵ်ႈမီး၊ ပၢႆးပၺ်ၺႃ မႃးႁၢၼ်ႉတေႃႇယၢမ်းလဵဝ် ။ ၼင်ႇႁိုဝ်ဝၢၼ်ႈမိူင်းတေၶိုၼ်ႈယႂ်ႇၵတ်းယဵၼ်ၼၼ်ႉ ၵူၼ်းမိူင်းၵူႈၵေႃႉထုၵ်ႇလီးမီးပၺ်ၺႃ တႃႇၵူၼ်း မိူင်းတေမီးပၺ်ၺႃၼၼ်ႉၵေႃႈ လူင်ပွင်ၸိုင်ႈထုၵ်ႇလီၵမ်ႉထႅမ်ပၼ်ႁႅင်း ၶပ်းၶိုင်ပၼ် ယူႇယဝ်ႉ။ ၸၢႆးၼုမ်ႇႁၢၼ် ၵူၼ်းၼုမ်ႇတႆး ၸူဝ်ႈၶၢဝ်းUSA ။

['Uncategorized']

2018-01-04T08:25:54

https://shannews.org/archives/1731

သိုၵ်းလူင်ပွင်ၸိုင်ႈမၢၼ်ႈတင်း သိုၵ်းလွႆ TNLA ပဵၼ်ပၢင်တိုၵ်းၵၼ် ၵူၼ်းဝၢၼ်ႈ 1000 ပၢႆ လႆႈပၢႆႈ

သိုၵ်းမၢၼ်ႈတင်း သိုၵ်း TNLA သွင်ၾၢႆႇပဵၼ်ပၢင်တိုၵ်းၵၼ်ႁၢဝ်ႈႁႅင်းသေ ႁဵတ်းႁႂ်ႈၵူၼ်းမိူင်း ၼႂ်းၸႄႈဝဵင်းၼမ်ႉသၼ်ႇ/ ၵျွၵ်ႉမႄး ႁူဝ်ၵူၼ်းႁဵင်ပၢႆ ဢွၼ်ၵၼ်ပၢႆႈၶဝ်ႈဝဵင်းၵျွၵ်ႉမႄး။ ႁူဝ်လိူၼ်ၵျႅၼ်ႊၼိဝ်ႊရီႊ ပီ 2018 ၼႆႉမႃး ၵူၼ်းဝၢၼ်ႈ ၼႂ်းၸႄႈဝဵင်းၼမ်ႉသၼ်ႇ ၵျွၵ်ႉမႄး ၼပ်ႉႁူဝ် 10 ဝၢၼ်ႈ ဢွၼ်ၵၼ်ပၢႆႈမႃး ၼႂ်းဝဵင်းၵျွၵ်ႉမႄး ၸိုင်ႈတႆးပွတ်းႁွင်ႇ ႁူဝ်ၵူၼ်း ထႅင်ႈ ႁိမ်း 2 ပၢၵ်ႇ ဝႃႈၼႆ။ ၸၢႆးထုၼ်းၺၢၼ်ႇ ၽူႈတႅၼ်းသၽႃးၶဵတ်ႇလိူၵ်ႈတင်ႈ မၢႆ 2 ၸႄႈဝဵင်းၵျွၵ်ႉမႄး လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ ၼႂ်းဝၼ်း သွင်ဝၼ်းၼႆႉ ၵူၼ်းပၢႆႈၽေးသိုၵ်း ႁွတ်ႈထိုင်မႃးထႅင်ႈ။ တေႃႈလဵဝ် ၵူၼ်းပၢႆႈၽေး ဢၼ်ပၢႆႈမႃး သွၼ်ႈယူႇ ဝႆႉတီႈ ၼႂ်းဝဵင်းၵျွၵ်ႉမႄးၼႆႉ မီးၵူၼ်းႁဵင်ပၢႆယဝ်ႉ။ ၵဵဝ်ႇၵပ်းလွင်ႈၵိၼ်ယမ်ႉတႃႇၵူၼ်းပၢႆႈၽေးၼႆႉ ၶႃႈႁဝ်းလႆႈသူင်ႇၶၢဝ်ႇ ထိုင်ဝႆႉတီႈ လူင်ပွင်ၸိုင်ႈမိူင်းတႆး တီႈတူၼ်ႈတီးဝႆႉယဝ်ႉ” ဝႃႈၼႆ။ သိုပ်ႇလၢတ်ႈဝႃႈ ၵူၼ်းပၢႆႈၽေး ဢၼ်ႁွတ်ႈၽႅဝ်တီႈ ၵျွၵ်ႉမႄး ၵမ်ႈၼမ် ပဵၼ်ၵူၼ်းတၢင်းၼမ်ႉသၼ်ႇလႄႈ မိူင်းငေႃႉ ၸဵမ်ၸိူဝ်းၼႆႉ။ ၵဵဝ်ႇၵပ်းလွင်ႈၼႆႉ ယူႇတီႈၶွမ်ႊမတီႊၾၢႆႇၸွႆႈထႅမ်ၵူၼ်းပၢႆႈၽေးသိုၵ်း ၼႂ်းၸႄႈဝဵင်းၵျွၵ်ႉမႄး လႆႈႁၢင်ႈႁႅၼ်းတမ်းဝၢင်း တီႈယူႇတၼ်းသဝ်းပၼ် တီႈပွၵ်ႉ (8)၊ တီႈဝတ်ႉဝႃႇသူဝ်ႇ တီႈၸလွပ်ႈ/သႃလႃး ၸိူဝ်းၼႆႉ။ တႄႇဢဝ်ႁၢင်လိူၼ် ၻီႊသႅမ်ႊၿိူဝ်ႊ 2017 တေႃႇထိုင် ႁူဝ်လိူၼ်ၵျႅၼ်ႊၼိဝ်ႊရီႊ 2018 ၼႆႉ မီးၵူၼ်းပၢႆႈၽေးသိုၵ်း/ ပၢင်တိုၵ်းမီးၵႂႃႇ ႁဵင်ပၢႆ ဝႃႈၼႆ။ တေႃႈလဵဝ် သိုၵ်းမၢၼ်ႈတင်း သိုၵ်းတဢၢင်း တိုၵ်ႉၶဵင်ႈၶႅင်ၵၢၼ်သိုၵ်းၵၼ်ဝႆႉယူႇလႄႈ တႃႇပွၵ်ႈၶိုၼ်းဝၢၼ်ႈၵေႃႈ ယၢပ်ႇ ဝႃႈၼႆ။ မိူဝ်ႈႁၢင်လိူၼ်ၻီႊသႅမ်ႊၿိူဝ်ႊ 2017 ၼၼ်ႉ သိုၵ်းမၢၼ်ႈ တင်း တဢၢင်း TNLA လႆႈပဵၼ်ပၢင်တိုၵ်းၵၼ် ႁၢဝ်ႈႁႅင်း ၸွမ်းလႅၼ်ၶႅၼ်ႈ ၸႄႈဝဵင်းၼမ်ႉသၼ်ႇ ၸႄႈဝဵင်းၵျွၵ်ႉမႄး၊ ၼမ်ႉတူႈ ၸိူဝ်းၼႆႉ။ Photo by KAN THAR

['ၵၢၼ်သိုၵ်း']